
Capitolul I 


Probleme introductive 


1.1. Interesul faţă de adolescenţă în ştiinţă şi artă 


Spre deosebire de copilărie, adolescența ocupă un loc 
aparte în istoria personală a fiecăruia. Intrarea în acest stadiu 
accentuează trăirea conştientă a multiplelor schimbări şi 
transformări care-i sunt caracteristice. /Adolescența rămâne în 
amintirea tuturor ca un fel de trezire, ca o trecere de la existența 
oarecum în sine, legă de un timp prezent şi de relații simple şi 
imediate cu ambianța și cu sine, caracteristice copilăriei, la o 
deschidere deosebită față de lume şi univers, la înțelegerea 
locului propriu printre ceilalți, a rostului vieții, la preocuparea 
constantă pentru viitor şi la efortul personal de a deveni adult. 

Termenul adolescență este de origine latină (adolescere) 
însemnând a creşte, a căpăta puteri, a se maturiza (apud. L. 
Steinberg, 1993, p. 4). În legătură cu toate acestea adolescentul 
îşi pune sieși nenumărate probleme dar şi familiei, şcolii, 
societății în ansamblu. 

Adolescența a fost o preocupare pentru numeroase 
ştiinţe, începând cu psihologia și continuând cu pedagogia, 
filosofia, sociologia, medicina, psihiatria dar şi pentru artă 
(literatură, sculptură, muzică). 


Într-o interesantă lucrare „La cause des adolescents", 
Françoise Dolto urmăreşte tema adolescenţei in sculptura antică 
şi în literatura universală demonstrând, pe de o parte, vechimea 
preocupărilor pentru această perioadă a vieții şi pe de altă parte, 
subliniind intuițiile remarcabile ale artiştilor cu privire la specificul 
adolescenței. U. Şchiopu şi E. Verza în lucrarea lor „Adolescenta; 
personalitate şi limbaj” (1989) prezintă pe cei mai importanți 
scriitori şi lucrările din literatura universală şi românească 
referitoare la adolescenți și problemele acestora (p. 28 - 29). 

Preocupările filosofilor pentru lumea adolescenților încep 
de asemenea, încă din antichitate. Aristotel face portretul ființei 
umane care traversează adolescența pe care el o numeşte 
tinerețe şi consideră că, în primul rând, acesta se caracterizează 
prin „belşug de dorințe”. De-a lungul secolelor alte nume se 
înscriu în şirul celor ce au reflectat asupra adolescenței şi a 
problemelor ei. Fr. Bacon, de exemplu, spunea că adolescentul 
„se precipită imprudent către obiectul dorințelor sale, fără a 
măsura distanțele care le separă...” sau „imbrățişează lucruri mai 
multe decât poate cuprinde ”. 

Dintre contribuțiile  pedagogilor, la înțelegerea 
adolescenței cele ale lui Jean Jaques Rousseau sunt cu totul 
remarcabile. El a numit adolescenţa vârsta celei de a doua 
naşteri. În cartea sa „Emil, sau despre educaţie”, precizează: „Ne 
naştem, ca să spunem aşa, de două ori, o dată pentru a exista şi 
a doua oară pentru a trăi....acum omul se naşte popriu-zis la 
viață şi nimic uman nu-i este străin” (1973, p. 193). 

În ceea ce priveşte cercetările de psihologie asupra 
adolescenței, lista autorilor şi a lucrărilor ar fi prea lungă dacă am 
dori să o prezentăm. De aceea vom face scurte referiri la autorii 
cei mai cunoscuți. Astfel, Stanley Hall a publicat în 1904 o lucrare 

în două volume despre adolescență: „Adolescence, its 
psychology and relation to physiology, antropology, sociology, 
sex, crime, religion and education”, În care prezintă mai ales 
dificultățile acestei vârste, neliniştile, spiritul de contradicţie, 
atitudinile extreme, dificultățile relaționale etc. 

Inspirat de Stanley Hall, G. Compayre publică în 1909 o 
carte intitulată „L' Adolescence" în care relevă nuanțat relația 
dintre dezvoltarea biologică şi cea psihică. Cam in aceeaşi 
perioadă Pierre Mendousse publică două lucrări: „L'âme de 
l'adolescent ” (1909) şi „L'âme de |! adolescente” in care sunt 
relevate fluctuațiile capricioase ale vieții psihice de la această 
vârstă. 

În acelaşi sens, Charlotte Bühler elaborează lucrarea 
„Viața sufletească a adolescentului” în care accentuează asupra 
trecerilor alternative de la instabilitatea la stabilitate, de la dorința 
de a lucra la cea de a lâncezi, de la încăpățânare la înțelegere şi 
toleranță etc. Sub coordonarea lui Leonard Carmichael apare în 
1954 un manual de psihologia copilului în care se găseşte şi un 
capitol destinat adolescenţei şi în care sunt subliniate pe de o 
parte relațiile cu grupul și pe de altă parte dezvoltarea 
intelectuală și creşterea deosebită a conştiinţei de sine. De 
asemenea, a reținut atenția lumii ştiinţifice, A. Gesell cu o lucrare 
ca “Adolescentul între zece şi şaisprezece ani” (1959) în care 
accentul este pus pe dezvoltarea inteligenței şi personalității şi pe 
procesele de maturizare biologică. 

Printre lucrările remarcabile de la jumătatea secolului XX, 
au reținut atenția cele ale lui M. Debesse şi anume “La crise de 
loriginalite juvenile”, 1936 şi "L'Adolescence”, 1947, în care 
trăsătura centrală a adolescenței este lupta pentru independenţă 
și afirmarea propriei ființe. Dezvoltarea cognitivă în adolescență a 

fost strălucitor tratată de J. Piaget şi colaboratoarea sa B. 
Inhelder în lucrarea “De la logique de l'enfant a la logique de 
l'adolescent” (Paris P. U. F. 1955) iar aspectele identității de sine 
au fost cu precădere în atenția lui E.H. Erikson în lucrarea: 
"Enfance et societe" (1950) Bianca Zazzo publică în 1966 
"Psychologie differentielle de l'adolescence” care întăreşte 
convingerea că stadiul adolescenței este complex, nu numai prin 
foarte numeroasele schimbări comune tuturor, ci şi prin aspecte, 
concrete individuale, particulare pe care le prezintă evoluția 
psihică în acest interval al vieții. 

În a doua jumătate a secolului al XX -lea tema 
adolescenței este tratată fie în lucrări special destinate acestui 
stadiu, cum ar fi cea a lui H. Lehalle “La psychologie des 
adolescents” 1988 sau cea a lui J. Rousselet, “L'adolescent cet 
inconnu", 1962 în care se intenționează un tablou cuprinzător al 
acestei vârste sau cea a lui L. Steinberg „Adolescence”, 1993, fie 
este abordată în capitole extinse în tratate ample asupra 
dezvoltării umane aşa cum sunt cele semnate de J. W. Vander 
Zanden, “Human Developement” (1993). D. Papalia și W. S. 
Olds: "Human development” (1987), R. M. Lerner şi D. F. Hultsch 
"Human Development” (1986); J. Stone “Chilhood and 
Adolesence", (1997). 

În literatura de specialitate din țara noastră , problematica 
adolescenței este oglindită în numeroase studii şi cercetări şi în 
lucrări ample destinate dezvoltării psihice până la 20 de ani. Sunt, 
în primul rând, lucrări care tratează impreună copilăria şi 
adolescența. În această categorie includem autori şi cărți precum: 
|. Popescu Teiuşanu "Psihologia copilului şi a adolescentului” în 
(1943), Al. Roșca, A. Chireev, "Psihologia copilului” (1958), U. 


Şchiopu, “Psihologia copilului” (1967), Stela Teodorescu 
“Psihologia copilului” (1974). 

A doua categorie de lucrări tratează intreaga dezvoltare 
umană iar adolescenţa este prezentată în capitole ample în care 
se relevă faptul că este una din cele mai importante şi interesante 
perioade ale vieţii. Avem în vedere lucrarea profesorilor U. 
Schiopu şi E: Verza “Psihologia vârstelor” care are deja trei ediţii 
(1982, 1995, 1997) Anca Munteanu „Stadiile dezvoltării” (1997), 
“Psihologia vârstelor” având autor pe E. Verza în 1994 şi apoi o 
carte cu acelaşi titlu apărută în 2000 impreună cu Emil Florin 
Verza şi o alta, foarte nouă, coordonată de Elena Bonchiş, cu titlu 
“Dezvoltarea umană” (Editura Imprimeriei de Vest, 2000). 

A treia categorie de lucrări din psihologia românească, 
este alcătuită din cele care abordează numai problematica 
adolescenței, fie în totalitate, ca in cartea lui St. Zisulescu 
“Adolescența” (1968), sau „Adolescenţă şi adaptare” coordonator 
P. Branzei (1974), şi U. Schiopu, E. Verza, „Adolescenţă, 
personalitate şi limbaj”, (1989), fie accentuând asupra unor 
probleme, aşa cum este cea a lui A. Cosmovici şi M. Caluschi 
"Adolescentul şi timpul său liber” (1985), lon Dumitrescu 
“Adolescentii, lumea lor spirituală şi activitatea educativă” (1980), 
U. Şchiopu “Criza de originalitate la adolescenți” (1997), N. Radu 
“Adolescența” o schiță istorică (1997). La cele amintite se adaugă 
numeroase studii care surprind fie aspecte mai restrânse ale 
adolescenței, fie devianțele comportamentale şi psihopatologice. 
Cercetarea adolescenței rămâne însă deschisă pentru că, sunt 
multe aspecte ale dezvoltării fizice şi psihice puternic influențate 
de condiţiile sociale şi economice din fiecare țară şi de aspectele 
diferențiale culturale. Acestea din urmă se cer a fi mai 
aprofundate pentru că, începând cu adolescența aceşti factori 

sociocultural, au o influență foarte mare, asupra dezvoltării 
personalității. În aceste condiții, cercetările trebuie reluate 
periodic pentru că, în funcţie de dinamica societății şi de cadrul 
socio-cultural general, vor putea fi puse în evidență noi şi noi 


aspecte. 


1.2. Delimitarea în timp a adolescenţei 


Înainte de a trata problemele de fond ale psihologiei 


adolescenței este necesară chiar precizarea intervalului de vârstă 
corespunzător acestui stadiu. În literatura de specialitate sunt mai 
multe răspunsuri la această problemă şi anume: 

sunt autori care consideră că adolescența incepe odată cu 
vârsta de 10 ani şi durează până la încetarea creşterii, care s- 
ar produce la 18 ani odată cu desăvârşirea structurilor 
cerebrale sau la 25 ani când încetează creşterea fizică 
generală (Fr. Dolto); 

alţii consideră că adolescența este cuprinsă între 12 şi 18 ani, 
continuând astfel copilăria (J. C. Coleman, 1980, Cloutier, 
1982) fără a mai face alte delimitări în cadrul acestui interval. 
Apoi psihologii  anglo-saxoni consideră începutul 
adolescenței la 12 ani dar fac următoarele delimitări înlăuntrul 
acestui interval : 12 — 15 ani este “adolescența timpurie” şi 
între 15 — 18 ani "adolescența târzie”; 

sunt destul de mulți cei care consideră că adolescența incepe 
imediat după copilărie, de la 10 ani dar stabilesc mai multe 
subperioade. Aşa de exemplu Şt. Zisulescu în cartea sa 
“Adolescența” din 1968 precizează că între 11 şi 20 ani sunt 
două faze: perioada copilăriei între 11 şi 15 ani şi adolescența 
propriu - zisă între 15 şi 20 ani (p. 6). La fel în lucrarea 

coordonată de prof. E. Bonchiş "Dezvoltare umană”, 
adolescența începe la 10 — 11 ani şi se termină la 20 ani şi se 
împarte în următoarele sub-perioade: 10 — 12 — 13 este 
preadolescenţă şi urmează apoi adolescența propriu-zisă (p. 
151); 

/ în ceea ce ne priveşte ne asociem punctului de vedere al lui 
J. Piaget şi al autorilor români U. Şchiopu şi E. Verza care 
consideră că între 10 — 14 ani se întinde pubertatea sau 
preadolescența, între 14 şi 18 — 20 ani adolescența propriu - 
zisă şi între 20 — 25 ani post-adolescența. J. Piaget consideră 
că pubertatea se întinde între 12 şi 15 ani iar adolescența 
între 15 şi 18 ani („Psihologia copilului”, E. D. P. 1976 p. 125). 
Între toate aceste sub-perioade sau sub-stadii sunt foarte 
multe asemănări dar şi diferențe care justifică delimitările 
propuse. 


1.3, Dominantele în profilul de dezvoltare din acest stadiu 


Aşa cum am subliniat deja, multiple schimbări şi 
transformări care se petrec între 14 şi 20-25 de ani justifică 
aprecierea că adolescența este un fel de a doua naştere şi că ea 
este hotărâtoare pentru atingerea următorului ciclu de dezvoltare, 
cel de maturizare a vieții psihice. În introducere la lucrarea sa , 
„Psychologie des adolescents", H. Lehalle subliniază în mod 
deosebit că adolescența este un moment esențial în dezvoltarea 
psihică umană (1988, p. 11) 7 

În tabloul amplu şi complex al schimbărilor din acest stadiu 
pot fi distinse câteva dominante care definesc locul adolescenței 
in dezvoltarea generală a ființei umane, şi anume: 

spre deosebire de preadolescență, transformările din 
adolescență sunt mai ales de ordin psihic. Se produce acum 
un avans cognitiv remarcabil, se ating niveluri de vârf, 
caracteristice pentru specia umană, în ceea ce priveşte 
inteligența, memoria, imaginația; 

în plan afectiv relațional se depăşeşte identificarea cu părinții 
(H. Lehalle 1988, p. 205), se iese de sub tutela familiei şi 
şcolii şi se realizează o integrare largă culturală şi socială, 
fără ca aceasta să mai fie mediată de alte persoane. (J. 
Rousselet, 1968, p. 19 şi, H. Lehalle, p. 1988, p. 145); 
intensificarea conştiinţei de sine se exprimă, după E. Erikson 
într-o asiduă căutare a identității de sine, a unicității şi 
originalității proprii; 

se dezvoltă treptat o imagine de sine mai coerentă care 
orientează şi reglează relațiile şi activitățile adolescentului şi 
gradul de implicare a propriului eu; 

se parcurge o fază decisivă în cucerirea independenței şi 
autonomiei, după ce se trece însă, printr-o criză 
caracteristică, la care ne vom referi mai tărziu. G. W. Allport 
(1981, p. 135), M. Debesse (1970, p 90) subliniază această 
tendință marcantă a eu-lui adolescentin de a se afirma. H. 
Lehalle consideră că adolescența reprezintă o fază 
importantă în cucerirea independenței psihologice sau măcar 
o modificare a dependințelor, 

noile sale capacități cognitive, integrarea activă în grup şi 
relaționarea largă cu societatea duce la dezvoltarea 
conştiinţei apartenenței la generaţie şi manifestarea activă şi 
angajată în acţiunile acesteia; 

în adolescenţă se produce o răscolire şi reaşezare a structurii 
personalității, aceasta dobândindu-şi toate componentele şi 


constituind un întreg unic şi original. Acest proces de 
transformare este adesea dramatic, dificil, tulburător chiar 
pentru adolescentul însuşi . La fel apare şi pentru cei din jur. 
De aceea referitor la adolescență s-au structurat două 
reprezentări sociale aproape opuse. Încă prin cercetările lui 
Stanley Hall s-a întărit ideea că adolescența este „vârsta 
ingrată”, a crizelor, a anxietății, a nesiguranței şi neliniştii, a 
contestării şi conflictului, a încălcării legii, normei, ordinii. / 

Aprofundarea cercetărilor asupra adolescenței şi 
ințelegerea dinamicii şi esenței transformărilor specifice ei, a 
alimentat o imagine pozitivă asupra acestei perioade a vieții ca 
vârstă, a elanurilor, a visurilor şi idealurilor, a sincerității şi iubirii a 
implicării şi participării profunde la evenimente etc. 

Dacă am avea în vedere chiar numai aspectele dominante 
la care ne-am referit, tot ar fi suficient pentru definirea locului 
adolescenței în evoluția psihică umană. M. Debesse spune că 
„este ultima şi cea mai complexă dintre marile etape ale 
dezvoltării. Este într-adevăr punctul unde se împlineşte copilăria 
cu tot aportul creativ şi cu toată contribuția educativă pe care 
această implinire o presupune....Această perioadă este grea şi 
pentru tot viitorul tânărului: ea se caracterizează nu numai prin 
multiplele învățături care-l pregătesc pe tânăr sau pe tânără 
pentru sarcinile maturității, ci şi prin proiectele, aspirațiile unei 
personalități care ia cunoştinţă de scopurile pe care ar vrea să le 
atingă şi care caută mijloacele adecvate pentru a ajunge la ele" 
(M. Debesse 1970, p. 86). Într-o lucrare din 1962, Karl C. 
Garrison spunea că sarcinile dezvoltării in adolescenţă sunt: 

a) Dezvoltarea independenței emoţionale față de părinți; 

b) Înțelegerea şi acceptarea sinelui; 

c) Înțelegerea sex rolului; 


d) îndeplinirea satisfăcătoare a tuturor rolurilor; 
e) Dezvoltarea conştiinţei sociale (1962, p. 485 - 488) 


1.4. Schimbări ale activităţii fundamentale din adolescenţă 


Continuând copilăria şi pubertatea, adolescența este în 
mare măsură tot o vârstă a învățării şcolare „situaţia de şcolar 
sau de licean, spune M. Debesse, rămâne comună tuturor 
adolescenților”, (1970, p. 92) în toate țările civilizate. Acest fapt 
favorizează asimilarea culturii şi dezvoltarea cognitivă 
remarcabilă şi creează ocazia afirmării şi autorealizării fiecăruia. 
Dar noul nivel şcolar aduce câteva schimbări esențiale în 
activitatea de învățare şi anume: 
> conținuturile de învățare cresc atât cantitativ cât şi calitativ. 
Chiar şi disciplinele care au început în gimnaziu şi continuă 
acum, oferă un volum mai mare de cunoştinţe. În adolescența 
prelungită se însuşesc în profunzime cunoştinţele specializate 
pentru o calificare superioară în acel domeniu care a fost 
ales. Adolescentul se confruntă cu exigențe şi solicitări 
sporite. „Volumul de cunoştinţe creşte intens — ca şi cel al 
sistemelor de operare cu simboluri” (U. Şchiopu, E. Verza, 
1989, p. 57); 

> în planurile de invățământ apar discipline noi care solicită 
mari capacități de abstractizare şi generalizare (logică, 
filosofică) sau de înțelegere a unor fenomene foarte complexe 
(economie-politică, sociologie, psihologie). În confruntarea cu 
aceste noi cerințe se pot descoperi înclinații şi aptitudini noi. 
Învățarea se diferențiază față de celelalte stadii ca strategie, 
ca efort, ca pondere etc. 


> în fața acestor multiple cerințe răspunsurile adolescenților pot 
fi diferite. Unii se străduiesc foarte mult şi pentru ei învățarea 
şi performanţele şcolare sunt scopuri centrale. Pentru ei 
timpul zilnic de învățare independentă poate fi de 4 - 5 ore pe 
lângă cele 5 — 6 ore în clasă. Acelaşi lucru se întâmplă şi în 
adolescența prelungită. Alţii sunt mai puțin implicați, se simt 
mai puțin atraşi de studiu, işi stabilesc scopuri de viață mai 
puțin legate de şcoală şi nu vor decât să-şi încheie studiile 
pentru a avea drepturile corespunzătoare şi a accede la 
calificarea pentru profesii practice. Timpul de învățare zilnică 
a acestora este mai restrâns, dar oricum, mai mare decât la 
vârstele anterioare; 

pentru rezolvarea unor sarcini şi probleme legate de unele 
discipline şcolare, adolescenții interesați de performanțe 
inalte depăşesc sursele şcolare, manualele şi culegerile şi 
consultă dicţionare, enciclopedii, crestomaţii etc. În post- 
adolescență, manualul, care în liceu era sursa principală, 
rămâne doar cu un rol limitat iar apelul la lucrările originale 
este regula de bază a activităților lor. 

ca tehnică învățarea se perfecționează de-a lungul 
adolescenţei și apoi în post-adolescență. Se poate dezvolta 
un stil propriu de activitate mentală şi se consolidează 
anumite procedee de lucru: şi anume esențializarea celor 
citite, reorganizarea după noi criterii, analiza critică, apelul la 
argumente logice sau faptice, stil propriu de exprimare etc. 
pot exista și solicitări mai deosebite cum sunt microcercetarea 
în cadrul liceului și cercetarea ştiinţifică propriu-zisă în post- 
adolescență, în cadrul studiilor universitare. Acestea 
favorizează o dezvoltare cognitivă remarcabilă. Totodată în 
acest cadrul al cercetării se poate realiza o anume autonomie 

şi independență dorite foarte mult de adolescenți şi post- 
adolescenti; 

> noile capacități fizice şi psihice proprii adolescentilor le permit 
să participe efectiv din când în când şi la unele activități de 
muncă din spațiul casnic sau în aria de activitate productivă a 
familiei ceea ce reprezintă un alt tip de solicitare şi alte ocazii 
de auto-realizare şi auto-formare. Unii adolescenți care nu fac 
studii liceale pot deja să se antreneze în activități productive 
sau comerciale şi să aibă şansa unei maturizări socio-afective 
mai timpurii. (M. Debesse, 1970 p. 93); 

> alţii adolescenți pot în afara orelor de şcoală şi de învățare 
independentă să participe la activități din cluburi sportive, 
cercuri artistice, cercuri literare etc., iar acest nou câmp de 
activitate poate dezvolta o serie de înclinații şi aptitudini care 
nu Îşi găsesc teren de manifestare în şcoală, dar care le 
exprimă cel mai bine interesele şi idealurile şi stimulează 
dezvoltarea altor însuşiri de personalitate. Referindu-se la 
aceste aspecte M. Debesse nota: “cluburile de tineri oferă 
băieţilor şi fetelor un mediu de formare mai liber şi mai suplu 
decât familia sau școala. Activitățile în aer liber, viața 
comunitară cu acelaşi ideal răspund unor trebuințe profunde 
şi facilitează evoluția personalității” (M. Debesse, 1970, p. 
94). 

Fără a intra în prea multe detalii să relevăm schimbările 
în sistemul relaţiilor interpersonale care constituie, de asemenea 
o categorie importantă de stimulări cu efecte formative 
remarcabile. Cele mai importante sunt: 
> o mai mare clarificare a statutului lor în cadrul familiei. Părinţii 

nu-i mai consideră copii şi formulează frecvent cerințe şi 
obligații corespunzătoare noilor lor capacități. Totodată, 


treptat îşi amplifică autonomia şi independența, deşi, aşa cum 
vom vedea mai târziu, nu fără dificultate şi conflicte cu familia. 
Dar, în cele din urmă, familia le respectă preferințele, le ia în 
considerare propunerile şi dorințele, le acordă încredere, le 
cere părerea în probleme de interes pentru toți etc. Învățarea 
școlară este zona celei mai mari autonomii şi independențe 
pe care o dobândesc adolescenții. Dar rămâne încă 
dependență economică prelungită care, de asemenea poate 
genera conflicte. În acelaşi spațiu familial, în relațiile dintre 
frați şi surori, se stabilizează recunoaşterea locului în fratrie, 
respectul din partea celor mai mici, acceptarea conducerii şi 
supravegherii de către fratele mai mare a celor mai mici etc. 

> schimbări asemănătoare se petrec şi în cazul şcolii. Sunt 
consideraţi elevii mari ai şcolii. Profesorii au atitudini noi, le 
respectă punctele de vedere, părerile şi sugestiile, li se 
adresează altfel decât celor din ciclul primar sau gimnazial. 
Uneori se pot stabili relaţii de cooperare foarte strânse între 
profesori şi elevii foarte interesați şi dotați pentru disciplina pe 
carte aceştia o predau. În postadolescență studenții şi 
profesorii pot fi coautori, la o cercetare, la o comunicare 
ştiinţifică sau la un studiu publicat. Noul nivel al relațiilor cu 
profesorii se poate exprima şi în lărgirea comunicării dintre ei 
dincolo de problemele învățării, spre cele ale vieții, ale 
viitorului, ale profesiei. Se pot naşte adevărate prietenii, chiar 
dacă este vorba de diferențe de vârstă și experiența de viață. 
În postadolescență se pot stabili relaţii profunde cu mari 
efecte formative cum sunt cele între mentor şi discipol (Gr. 
Nicola); 

> noile capacități fizice şi psihice care se dobândesc în 
adolescență. permit ieşirea de sub tutela familiei şi şcolii şi 

integrarea în relații sociale mai largi. De altfel societatea 
recunoaşte această depăşire a copilăriei chiar prin obținerea 
de către adolescentul de 14 ani a propriului buletin de 
identitate, iar la 18 ani a dreptului de vot. În anumite 
colectivități şcolare acestea sunt sărbătorite ca nişte 
evenimente de seamă. În afara familiei, toate celelalte 
persoane se comportă altfel fată de adolescenți decât față de 
copii. Li se adresează cu o anume considerație, sunt receptivi 
la ceea ce ei spun, sunt exigenți în ce priveşte atitudinile şi 
comportamentele lor. Adolescenții la rândul lor, sunt interesați 
de viața economică, socială şi culturală a comunității în care 
trăiesc şi sunt gata să participe efectiv. Ei pot stabili contacte 
umane mai largi, pot călătorii fără ca familia să mai fie 
mediatorul absolut necesar. În adolescenţă, viața nu se mai 
învaţă, ci se trăiește. Desprinderea de familie şi de şcoală, de 
tutela acestora, este firească, naturală, legică şi necesară 
dezvoltării psihice ample din acest stadiu. 


Capitolul Il 


Dezvoltarea biologică în adolescenţă şi 
postadolescenţă 


2.1. Creşterea în înălțime şi greutate 


După puseul de creştere intensă din preadolescenţă, 
acum schimbările biologice continuă, dar cu ritmuri mai scăzute şi 
mai constante (U. Şchiopu, E. Vaza 1989, p. 56). La sfârşitul 
adolescenței se ajunge la o înălțime medie cuprinsă între 170 şi 
177 cm. la băieţi şi 162 — 168 cm. la fete. Băieţii ajung să fie din 
nou mai înalți decât fetele, după ce în preadolescenţă au fost şi 
perioade în care au fost depăşiţi de acestea din urmă. Mai ales în 
mediul urban creşterea în înălțime este mai accentuată, pe de o 
parte, pentru că nivelul general de viață este mai ridicat, şi pe de 
altă parte, că înşişi adolescenții sunt preocupați de acest aspect 
al înfățișării lor şi, mai ales băieţii, se antrenează în competiții, fac 
exerciții fizice zilnice etc. Cei din mediul rural sunt mai puțin 
angajaţi în activitatea de întreținere a condiției fizice şi mai 
repede implicații în activități de muncă prin care se dezvoltă mai 
bine capacitățile de efort muscular. Regimul de viață rămâne un 
factor foarte important al dezvoltării fizice şi influențează chiar 
potențialul ereditar. S-a constatat astfel că adolescenții proveniți 
din familii de japonezi, emigrați în S.U.A., au înregistrat creşteri în 


înălțime cu mult mai mari decât a celor care au rămas în Japonia, 
şi decât cea atinsă de proprii părinţi la vârsta respectivă. La 
aceasta se adaugă şi faptul că în țările civilizate ale lumii, s-au 
modificat în general condiţiile de viaţă şi stimulările din ambianță 
care au generat creşteri mai mari în înălțime în toate stadiile 
copilăriei şi ale adolescenței față de secolul anterior (, U. 
Şchiopu, 1997, p. 193). În legătură cu acest aspect s-a vorbit de 
o dezvoltare seculară a ființei umane care adaugă un aspect nou 
al diferențierilor crescânde în desfășurarea procesului de 
dezvoltare a ființei umane. În ceea ce priveşte postadolescența 
(20 — 24 de ani) se înregistrează o încetinire evidentă a creşterii 
şi apoi încetarea ei (însă acest fapt petrecându-se diferit de la 
persoană la persoană). 

Creşterea în greutate este la rândul ei influențată de 
condițiile de viață dar, mai ales, de atitudinile adolescenței față de 
felul cum arată şi de aderarea la modelele pe care le difuzează 
mass-media. Mai ales fetele sunt puternic influențate de aceste 
modele pe care tind să le atingă cu orice preț. Chiar inainte de 
adolescență și mai accentuat în acest stadiu, ele işi 
supraveghează greutatea, işi controlează regimul alimentar, fac 
exerciții fizice cu regularitate etc. În anumite limite aceste atitudini 
sunt sănătoase, în condițiile unei societăți ce tinde spre 
supraabundență şi diversificare de bunuri alimentare, tentante. 
Din păcate se înregistrează exagerări şi unele fete ajung la 
anorexie nervoasă, cu toate efectele nedorite ale acestui 
fenomen şi de care nu pot scăpa fără ajutorul specialiştilor. La 
băieți aceste atitudini de supraveghere a creşterii ponderale sunt 
mai atenuate şi mai frecvent soluționate prin efort fizic, participare 
la concursuri şi manifestări sportive etc. 


La sfârşitul adolescenței propriu-zise, la băieţi se ajunge 
la o greutate medie de 60 de kg, care se află în genere într-un 


raport bun cu înălțimea şi asigură forță şi vigoare specifice 
acestei vârste. 


2.2. Schimbări la nivelul principalelor subsisteme ale 
organismului 


Mergând mai în detaliu, în ceea ce priveşte dezvoltarea 
fizică în adolescenţă şi postadolescenţă, este necesar să relevăm 
principalele modificări organice ale acestei perioade a vieții. 
Astfel, procesele de osificare se continuă şi apoi se încheie în 
zone corporale de mare importanță pentru creşterea generală a 
rezistenței organismului. Se osifică apofizele vertebrelor şi 
plăcuțele intervertebrale şi se capătă astfel o mai mare 
rezistență, adolescentul făcând față unor solicitări fizice ale 
activităților sportive sau a celor de muncă, a mersului forțat etc. 

La nivelul sternului osificările definitive se fac, în partea 
inferioară între 15 şi 16 ani, iar cele din partea superioară între 
20-25 de ani. 

După creşterea intensă a lungimii membrelor din post- 
adolescență şi adolescență se sudează epifiza (extremitatea 
oaselor) cu diafiza (partea de mijloc a oaselor) şi se asigură o 
rezistență crescută a acestora. Se produc osificări discrete şi la 
nivel facial și se depăşesc eventualele dizarmonii din pubertate. 

Trăsăturile feței se stabilizează şi vor rămâne aşa multă 
vreme. Se definitivează dantura dar din păcate pot apare carii în 
condiții de neingrijire sau de alimentație incorectă. Modificările la 
nivelul sistemului muscular sunt mai ales de ordin funcţional. 
Crește astfel capacitatea de efort muscular controlul şi 

coordonarea din ce în ce mai fină a mişcărilor. Sistemul osos şi 
cel muscular se armonizează şi constituie o caracteristică a 
frumuseții adolescentine. Tegumentele ating o anumită catifelare 
şi elasticitate care fac să se spună despre adolescenţă că este 
un moment de inflorire fizică ce se va continua în 
postadolescență şi la tinerețe. Alura generală corporală exprimă 
mai bine dimorfismului sexual. La băieţi se accentuează lărgirea 
umerilor, îngustarea  şoldurilor şi reliefarea generală a 
musculaturii. La fete talia se îngustează, bustul se reliefează mai 
bine, iar şoldurile au rotunjimi ce se armonizează foarte bine cu 
lungimea şi supletea membrelor inferioare. 

Trăsăturile feței şi tenul fin întregesc acest tablou al 
frumuseții adolescentine. 

În ceea ce priveşte sistemul nervos, încă din 
preadolescență se atinsese greutatea caracteristică speciei 
umane, iar sub raport histologic se ajunsese la nivelul adultului. 
Dar în adolescență schimbările semnificative sunt cele de ordin 
funcțional care interesează cu precădere ariile de asociație şi 
lobii frontali. Creşte viteza de realizare a conexiunilor nervoase şi 
progresează remarcabil organizarea şi ierarhizarea lor. 


2.3. Dezvoltarea şi maturizarea sexuală în adolescență 


Sistemul neuroendocrin prezintă la rândul lui, unele 
modificări funcționale. După intrarea în funcție a glandelor 
sexuale în pubertate, se parcurge acum o primă fază de 
maturizare constând în producerea constantă de hormoni şi in 
dobândirea capacității de procreare, la fete mai repede, la băieţi 
uşor mai târziu, astfel că din punct de vedere organic ei se 
apropie foarte mult de potențialul adulților. Se întâmplă chiar să 


22 


devină părinți. La acest aspect ne vom referi insă intr-un paragraf 
special. 

Întârzierile în funcţionarea glandelor sexuale sunt mai 
rare. La băieți, între 14 şi 18 — 20 ani, pot apare dereglări 
hormonale mai serioase care trebuie să intre în atenţia medicilor. 
La fete întârzierile ar putea fi datorate atât dezechilibrelor 
generale hormonale cât și instalării anorexiei, în condițiile 
adoptării unui regim alimentar exagerat de sărac în proteine. 

Maturizarea sexuală mai târzie a unor băieți, este trăită 
tensionat de către aceştia. Încep să işi facă probleme cu privire la 
normalitatea lor, se simt diferiți de ceilalți, li se pare că sunt 
respinşi, au tendința de a fi foarte susceptibili şi de a reacționa 
exagerat la orice li s-ar părea a fi o aluzie, din partea celorlalți, la 
situația lor, sunt irascibili şi agresivi, tind să se închidă în sine, să 
fie neliniştiți şi tensionați, să nu comunice nimănui temerile lor şi 
să sufere mult timp în tăcere. (H. Lehalle, 1988, p. 52). 

Maturizarea mai întârziată la unele fete nu provoacă 
aceleași efecte, ci ele sunt mai puțin ingrijorate, continuă să aibe 
comportamente, cu unele accente copilăreşti, fără ca din această 
cauză, să fie respinse de grup, ci mai degrabă protejate. 

În legătură cu toate aceste schimbări se dezvoltă atitudini 
şi comportamente caracteristice pentru această vârstă (la care ne 
vom referi mai târziu). Formarea lor trebuie să beneficieze de 
orientarea şi indrumarea din partea familiei , dar şi medicilor şi 
consilierilor şcolari pentru că , pe drept cuvânt se afirmă că acum 
se construiesc conduitele de bază ale vieţii sexuale depline, de 
mai târziu. 

În comparaţie cu preadolescența, schimbările biologice 
sunt mai discrete şi, cum precizează H. Lehalle, se parcurge o 
perioadă de adaptare a adolescentului la propriul corp în 

transformare. (1988, p. 51). Tomkiewicz şi Finder, citați de 
Lehalle (op. cit. p. 51), au cercetat stările de nelinişte ale 
adolescenților şi impresiile lor de dezordine şi anormalitate 
corporală, măcar în anumite perioade. Se poate instala chiar un 
fel de fobie, pe care cercetătorii au numit-o dismortofobie (H. 
Lehalle, 1988, p. 51). Dar Bruchon şi Schweitzer au precizat că 
situații de acest fel sunt întâlnite la un număr mic de adolescenți. 
Ei pot dezvolta complexe de inferioritate care să influențeze 
multă vreme comportamentele şi relaţiile lor cu ceilalți. 

Lerner şi Korobenick au arătat că la originea acestor 
complexe se află de multe ori, nu caracteristicile fizice reale ale 
adolescenților, ci mai ales tendința lor de a se compara cu 
modelele ideale și cu idolii pe care şi i-au ales. H. Lehalle la 
rândul său arată că aceste nelinişti legate de aspectul fizic pot fi 
adesea imaginare, dar pot să facă dificil procesul de restructurare 
a eu-lui (1988, p. 51). 

În genere, adolescenţii cu întârzieri în dezvoltare fizică 
generală şi cea sexuală sunt văzuți altfel de către adulții din jur şi 
anume: au un fizic mai puțin agreabil, sunt mai puțin îngrijiţi, mai 
emotivi şi uşor de influențat, mai neliniştiți şi puțin stăpâni pe ei. 

Covârsnicii au aprecieri asemănătoare la adresa celor cu 
întârziere în dezvoltarea fizică şi sexuală şi-i consideră emotivi, 
puțin volubili, adesea ironici şi îincăpățânați, şi nu sunt preferaţi în 
grupurile şcolare. 

La rândul lor, cei în cauză, în răspunsurile la TAT şi in 
comportamentele lor reale au demonstrat că: au sentimentul 
inadaptării la ceilalţi, au o imagine de sine mai degrabă negativă, 
cred că ar putea fi respinşi de ceilalți, manifestă o nevoie specială 
de dependență, dar revendică mereu autonomie. H. Lehalle 
expune în cartea sa Psychologie des adolescents (1988) 

rezultatele interesante ale unor cercetări asupra adolescenților cu 
întârziere în dezvoltarea fizică şi care au fost reluate când aceştia 
au ajuns la 33 de ani, constatându-se că se păstrează 
impulsivitatea, nevoia mai mare de sprijin din partea altora, o 
responsabilitate diminuată în situații semnificative. 

Adolescenţii care au avut o creştere fizică precoce în 
preadolescenţă şi au trăit relativ tensionat acele momente dar le- 
au depăşit, pot avea acum avantajul unei oarecare experiențe şi 
se adaptează uşor la diverse situații. 

În fine, cei cu o creştere fizică normală demonstrează 
siguranță, încredere în sine, adaptare bună la diverse împrejurări. 
Ceilalți îi percep pozitiv şi ei tind să răspundă acestor aşteptări şi 
să aibă o stare de spirit favorabilă, ca o condiţie internă 
subiectivă care avantajează dezvoltarea în toate celelalte planuri. 

Capitolul Il 


Dezvoltarea cognitivă 


Am văzut că, după H. Lehalle, adolescența este un 
moment esenţial al dezvoltării psihice umane şi mai ales al 
dezvoltării cognitive. Trebuie să subliniem faptul că acum se ating 
câțiva parametrii de vârf proprii speciei umane, în ceea ce 
priveşte gândirea, memoria, imaginația, iar în sfera altor 
capacităţi cognitive se produc, pe de o parte consolidări ale 
mecanismelor dobândite anterior iar, pe de altă parte, integrării 
funcționale din ce în ce mai complexe. În aceste condiţii, 
dezvoltarea cognitivă a adolescenților şi postadolescenților 
reprezintă o incununare a întregului ciclu de creştere şi 
dezvoltare. 


3.1. Particularități ale proceselor senzoriale 


În legătură cu aceste aspecte reținem sublinierea lui J. 
Piaget: “Condițiile organice ale percepției nu sunt pe deplin 
realizate decât în faza adolescenței, în timp ce funcţionarea 
retiniană este foarte precoce” (J. Piaget, B. Inhelder 1976, p. 
129), 

Mergând mai în detaliu, să vedem ce este specific şi 
semnificativ, pentru acest stadiu, în ceea ce priveşte capacitățile 

perceptive şi observative. Se perfecționează astfel mecanismele 
generale ale percepțiilor vizuale: creşte acuitatea vizuală, se 
realizează rapid discriminări ale formelor şi culorilor, schemele 
perceptive funcționează operativ şi se asigură identificări şi 
interpretări precise. Aceste performanțe se exprimă cel mai bine 
în sarcinile de citire. 

În postadolescență se insușesc chiar tehnici de citire 
rapidă care valorifică şi mai bine aceste noi disponibilități. 
Antrenarea de durată a văzului in citire şi în lucrul la calculator 
creşte acuitatea dar face să stagneze sau chiar să descrească 
uşor câmpul vizual şi vederea la distanță. Creşte numărul 
adolescenților şi postadolescențţilor care au nevoie de ochelari. 
De asemenea, se constată că adolescenții pot să extragă cu 
uşurinţă informaţia necesară din figuri complexe percepute relativ 
rapid. Pot estima mai bine dimensiunile, volumul, pot identifica 
mai ales particularitățile de formă şi nuanțele cromatice (mai ales 
de către fete). Dovedesc o mare uşurinţă în verbalizarea a ceea 
ce au perceput şi în descoperirea semnificaţiilor mai profunde şi, 
adesea, mai personale ale variatelor categorii de stimuli. Există o 
prospețime caracteristică adolescenților în perceperea ambianţei 
şi totodată o vibrație efectivă iînsoțitoare, de care ei sunt 
conştienţi şi capabili să le exprime. 

Percepțiile auditive înregistrează, in cursul adolescenței, 
unele performanțe caracteristice. Discriminarea înălțimii sunetelor 
este deplină. Auzul muzical este foarte bun. Adolescenții au 
preferințe pentru ritm şi intensității crescute deşi relativ mai mici 
decât cele preferate de preadolescenți. 

Auzul fonematic pentru limba maternă este de asemenea, 
pe deplin dezvoltat; adolescenții şi postadolescenții sunt capabili 
să parcurgă şi să decodifice rapid mesaje verbale complexe. Se 

perfecționează în continuare auzul fonematic pentru alte limbi pe 
care şi le-au însuşit anterior, iar acum se desăvârşesc 
deprinderile de vorbire şi de recepționare. 

Auzul fizic poate înregistra creşteri mai deosebite la 
adolescenții interesaţi de tehnică care pot să discrimineze rapid 
zgomotele motoarelor, sunetele altor mecanisme şi să decodifice 
semnificaţiile funcţionale ale acestora. Adolescențţii din mediul 
rural pot avea performanțe în a percepe sunetele naturale şi a 
decodifica semnificația lor pentru activitățile specifice din acest 
spațiu de viață. 

Capacitățile  observative ale adolescenților continuă 
performanțele din preadolescență. Adolescenţii pot desfăşura 
activități observative fără dirijarea din partea profesorului. Dar, 
mai mult decât în stadiul anterior, adolescenții şi postadolescenții 
pot să-şi stabilească singuri indicatorii perceptivi care ar trebui 
urmăriți. Totodată pot să adapteze desfăşurarea observației la 
tipul de sarcină şi să valorifice independent rezultatele acesteia. 
Mai ales în postadolescență aceste capacități au foarte mare 
importanță pentru desfăşurarea unor cercetări asemănătoare cu 
ale specialiştilor. 

Dezvoltarea reprezentărilor în adolescență. Ca şi în cazul 
percepțiilor, în adolescență sunt prezente toate condiţiile 
neurofuncționale şi psihice pentru ca reprezentările să se 
realizeze cu foarte mare uşurinţă. Nivelul general al gândirii şi 
limbajului sunt condiții esenţiale pentru deplina lor manifestare. 
“Fiecare imagine, fiecare reprezentare este elaborată. Subiectul îi 
imprimă o structură şi prin aceasta o interpretare, o semnificație 
din mai multe posibile” (M. Reuchlin, 1999, p. 339). Prin urmare 
relațiile dintre limbaj şi reprezentare se realizează cu mare 
ușurință. Fără nici o susținere exterioară, adolescenţii pot să 

reprezinte orice li se semnalizează verbal şi să verbalizeze ceea 
ce construiesc în reprezentare. 

În adolescență creşte capacitatea de a elabora 
reprezentări cu un grad şi mai mare de generalitate. Acest aspect 
manifestat incă în preadolescenţă este amplificat şi consolidat 
acum. Adolescentii îşi reprezintă cu uşurinţă relații informaţionale, 
structurale şi funcționale între diverse feluri de elemente, ating 
uşor nivelul conceptelor figurale. Cei interesați de tehnică şi care 
se vor specializa apoi, în postadolescență, în acest domeniu, vor 
dezvolta abilităţi şi mai mari în acest sens. 

Totodată adolescenții sunt capabili să reprezinte în detaliu 
aspectele semnificative ale realității şi să surprindă astfel relații 
diverse, să descopere noi însuşiri şi funcționalități. Aceste 
capacități de reprezentare sunt demonstrate atât în rezolvarea 
unor sarcini practice, cât şi in momentele de reverie, frecvente la 
această vârstă. 

În fine, se accentuează organizarea reprezentărilor în jurul 
unor nuclee de semnificație care contribuie la creşterea generală 
a operativității mentale şi amplifică posibilitatea formării cu 
uşurinţă a unei viziuni de ansamblu asupra unei sarcini. 


3.2. Dezvoltarea gândirii în adolescenţă 


a) Caracteristici generale ale gândirii adolescentului 

Intrarea în adolescență inseamnă după J. Piaget, 
desăvârşirea stadiului operațiilor formale. Împreună cu B. 
Inhelder, publică în 1955 „De la logica copilului la logica 
adolescentului” sintetizând date de cercetare interpretări şi idei 
generale care demonstrează avansul cognitiv deosebit din acest 
stadiu. Unele din ideile acestei lucrări au fost pregătite de alte 

două cărți publicate anterior. În 1924, în lucrarea „Judecata şi 
rațonamentul la copil” se făcuse deja o analiză a tipurilor de 
raționamente specifice adolescenței şi se precizase că 
raționamentul formal presupune detaşarea de un punct de vedere 
şi pornirea de la premise adoptate arbitrar din care se extrag 
riguros informațiile implicate. Aceste posibilități apar chiar la 11 — 
12 ani, dar se desăvârşesc în adolescența propriu-zisă. Într-o altă 
lucrare „Noţiunile de mişcare şi viteză la copil” publicată în 1946 
sunt cuprinse cercetările legate de înțelegerea de către copii a 
dublei referințe. Se constată că începuturile pot fi la 10 — 11 ani şi 
treptat se vor achiziționa scheme de gândire cu o aplicabilitate 
din ce în ce mai largă. În 1951, împreună cu B. Inhelder, publică 
„Geneza ideii de hazard” în care se demonstrează că înțelegerea 
acestor aspecte apare prima dată la 11 — 12 ani. Abia acum 
subiecții presupun că dintr-un săculeț, în care s-au pus în mod 
egal bile de două culori, vor fi făcute extrageri, din care jumătate 
tot cu bile de aceeaşi culoare şi jumătate de culori diferite. 

În lucrarea din 1955 se sintetizează tot ceea ce este 
caracteristic pentru gândirea adolescentului. Sunt cercetate în 
detaliu scheme de gândire referitoare la oscilația pendulului, 
flexibilitatea tijei metalice, proiecția umbrelor, conservarea 
mişcării şi dubla referință, etc. În toate aceste tipuri de sarcini 
sunt urmările manifestările gândirii privind surprinderea relațiilor 
intre factori, eliminarea contradicţiilor printr-un joc de implicații 
etc. Cercetările ulterioare conduse de J. Piaget ca şi ale altor 
numeroşi autori au permis să se identifice particularitățile 
generale ale gândirii adolescenților şi să se constate că acum se 
atinge un vârt al dezvoltării cognitive umane. Piaget însuși l-a 
considerat ca fiind ultimul şi cel mai important stadiu al 
inteligenţei și nu s-a mai preocupat de ceea ce este dincolo de 

adolescență. Cercetările ulterioare s-au extins adânc şi au adus 
corecții acestei viziuni inițiale. 

Sintetizând aceste rezultate putem considera că 
dezvoltarea gândirii in adolescenţă are următoarele caracteristici, 
care o fac să se deosebească de studiile anterioare şi-i definesc, 
totodată, mai bine locul în ansamblul dezvoltării cognitive umane. 
a) Încă de la 11-12 ani se intră în stadiul operațiilor formale iar în 
adolescență se desăvârşeşte acest proces. Operaţiile sunt pe 
deplin eliberate de conținuturile cărora li se aplică (J, Piaget, B. 
Inhelder, 1976, p. 112), se generalizează şi sunt larg 
transferabile. Mai departe, Piaget spune: „Această generalizare a 
operațiilor de clasificare sau a relațiilor de ordine duce la ceea ce 
se numeşte o combinatorică (combinări, permutări etc.) în cadrul 
căreia cea mai simplă operație constă in combinări propriu-zise, 
sau din clasificări ale tuturor clasificărilor” (J. Piaget, B. Inhelder, 
1976, p. 112). Referindu-se la această combinatorică, M, 
Reuchlin subliniază: „Această achiziție îi dă copilului posibilitatea 
să construiască şi să utilizeze după o metodă sistematică toate 
modalitățile diferite de a grupa obiectele într-o colecție” (M. 
Reuchlin, 1999, p. 237). Aşa de exemplu dacă li se dau copiilor 
jetoane, în patru culori şi li se cere să le combine două câte două 
fără a forma de două ori aceeaşi pereche, ei vor rezolva sarcina 
prin tatonare. Adolescentul, insă, are in vedere câte culori şi câte 
jetoane sunt şi combină sistematic fiecare culoare cu toate 
celelalte. Această combinatorică mentală de care adolescentul 
este capabil, îi permite să respecte exigenţele logice și totodată 
să raţioneze „...în fiecare caz asupra realității date... ne mai 
considerând această realitate în aspectele ei limitate şi concrete 
ci în funcţie de un număr oarecare sau de toate combinările 
posibile, ceea ce întăreşte considerabil posibilitățile deductive ale 

inteligenței” (J. Piaget, 1976, p. 112). Mintea adolescentului 
stabilește cu uşurinţă un sistem de desfăşurare a operațiilor care 
tne seama de toate aspectele. Piaget dă şcolarilor mici şi apoi 
adolescenților aceeaşi sarcină: în cinci recipiente sunt lichide din 
care patru colorate, iar în unul este apă curată. Ei trebuie să facă 
amestecul ca să rezulte un lichid de culoare galbenă. Cei mici fac 
pur şi simplu tatonări ajungând la un moment dat să le combine 
pe toate. Dincolo de 12 ani şi cu deosebire în adolescență 
combinările se fac de la inceput sistematic şi se rezolvă 
problema. (J. Piaget, 1976, p. 113). 

În legătură cu apariția acestor noi capacități de operare 
Piaget precizează „...este clar că dezvoltarea structurilor formale 
in adolescență este legată de maturizarea structurilor cerebrale. 
Totuşi forma exactă a acestor legături...organizarea structurilor 
formale depinde în mod necesar de mediul social ca atare” (B, 
Inhelder, J. Piaget, 1958, p. 337) şi mai departe .... între sistemul 
nervos şi societate există activitatea individului” (op. cit. 1958, p. 
338) dar cu privire la rezultatul acestor interacțiuni se specifică: 
„Se înțelege că aceste realizări pot fi accelerate sau retardare de 
condițiile culturale şi educative” (B. Inhelder, J. Piaget, 1958, p. 
337). 

Combinatorica se aplică nu numai obiectelor ci şi 
propozițiilor, enunțurilor verbale (M. Reuchlin, 1999, p. 237). Se 
nasc operațiile propoziționale şi logica propozițiilor. Noutatea pe 
care o prezintă acest nivel al operațiilor formale (J. Piaget, B. 
Inheider, 1976, p. 114) constă în: 
vele funcționează după o logică mult mai bogată decât cea a 

operațiilor concrete (sunt aplicate în situații mult mai variate); 

“” permit raționamente formale cu luarea în considerare a 
ipotezelor enunțate verbal, excluderea ipotezelor false şi 
construirea schemelor explicative complexe; 

v operațiile propoziţionale sunt, de fapt, operații la „puterea a 
doua”. Sunt stăpânite din ce în ce mai bine operații 
propoziționale cum ar fi implicații simple exprimate cu „dacă, 
atunci” disjuncţii neexclusive („sau, ori”), disjuncţii exclusive 
care exprimă incompatibilitatea („ori una, ori alta, nici una, nici 
alta”), implicaţia reciprocă etc. Adolescențţii sunt capabili să 
realizeze o suită de generalizări ale generalizărilor, 
abstractizări ale abstractizărilor, clasificări succesive etc. şi să 
ajungă la descoperirea însuşirilor esenţiale şi profunde ale 
lucrurilor, la înțelesuri nuanțate ale enunțurilor verbale etc. 

În activitatea de învățare şcolară continuă să se formeze 
algoritmi de lucru, să se consolideze cei deja formați şi să 
crească posibilitatea de a-i selecta rapid şi de a-i aplica în situații 
problematice variate. 

Reversibilitatea operatorie este deplină în adolescenţă, se 
realizează gruparea intr-un singur sistem a inversărilor şi 
reciprocităților (J. Piaget, B. Inhelder, 1976, p. 116) şi totodată se 
aplică asupra claselor şi relațiilor (B. Inhelder, J. Piaget, 1958, p. 
335). La această variație „...fiecare operație va fi de acum în 
acolo, în acelaşi timp inversa unei alte operații şi reciproca unei a 
treia” (J. Piaget, B. Inhelder, 1976, p. 116). 

Acest edificiu operator funcționează riguros implicând 
legile gândirii logice, la inceputul stadiului şi apoi, odată cu 
însușirea cunoştinţelor de logică, realizându-se cu respectarea 
conştientă a acestora. Ele reprezintă noi exigențe față de propria 
gândire şi a celorlalți. 


b) Se consolidează şi se formează noi scheme de gândire care 
au ca punct de plecare, însuşirea cunoştinţelor la diverse 
discipline şcolare dar care se desprind de coținuturile respective, 
se generalizează şi se aplică relativ repede în noi situații. Ele 
„apar totdeauna sub o formă calitativă şi logică înainte de a se 
structura cantitativ” (J. Piaget, B. Inhelder, 1976, p. 118). Astfel, 
apare schema echilibrării unei balanțe în situația în care se 
folosesc greutăți egale şi distanțe egale, sau lungimi egale ale 
brațelor, sau când se realizează o inversă proporţionalitate între 
greutăţi şi lungimea brațelor balanței. În lucrarea „The Growth of 
logical thinking from childhood to adolescence” sunt 
experimentate numeroase scheme de gândire cum ar fi 
egalitatea unghiului de incidență cu cel de reflecţie şi implicările 
reciproce, echilibrul hidrostatic, oscilaţiile pendulului, proiecția 
umbrelor, forțele centrifuge şi compensările, dubla referință etc. 
Experimentul care pune în evidență constituirea dublei 
referințe constă în a propune subiectului să înțeleagă mişcarea 
unui melc pe o planşetă care se deplasează în sens invers şi 
astfel melcul rămâne nemişcat în raport cu un punct de referință 
exterior. Când schema se generalizează ea permite rezolvarea 
cu uşurinţă a multor alte probleme de spațiu şi viteză, de 
înțelegere a mișcării astrelor etc. Schema echilibrului hidrostatic 
este mai complexă pentru că pentru elaborarea ei trebuie să se 
înțeleagă rezistența lichidului la presiune. O dată elaborată o 
asemenea schemă poate fi aplicată în noi situații, iar la 
adolescenții la care există interes pentru tehnică, aceasta 
funcționează foarte bine. 
čt) Perfecţionarea structurilor şi extinderea schemelor de gândire 
permit dezvoltarea aceea ce Piaget a numit spiritul experimental 
spontan. El spune: „Este vorba de formarea spontană a unui 

spirit experimental care nu se poate construi la nivelul operațiilor 
concrete, dar pe care combinatorica şi structurile propoziționale îl 
fac acum accesibil...” (J. Piaget, 1976, p. 122). El constă in 
disocierea tuturor factorilor care sunt implicați într-o situație şi 
probarea mentală, pe rând a influenţei pe care, o are fiecare în 
producerea respectivei situații. B. Inhelder, cea mai bună 
colaborare a lui Piaget, a cerut subiecților să explice gradul de 
flexibilitate a vergelelor metalice fixate la un capăt. Trebuiau 
probați următorii factori: lungimea  vergelelor, grosimea, 
secțiunea, materialul din care erau făcute. Preadolescenții şi 
adolescenții fac una două încercări inițiale, dar apoi fac o listă cu 
factorii posibili şi îi experimentează pe fiecare în parte, în timp ce 
ceilalți rămân neschimbaţi. P. Osterrieth, referindu-se la aceste 
conduite ale preadolescentului şi adolescentului subliniază: 
„Vedem că acesta reflectează şi pune problema, cântăreşte 
argumentele pentru şi contra, înainte de a lua decizii, evaluează 
diferențele...” (P. Osterrieth, 1976, p. 140). În acest caz se 
modifică chiar atitudinea preadolescenților şi mai ales a 
adolescenților față de real. Aşa cum subliniază Piaget, acum se 
are în vedere ce există în realitate şi ce este posibil (B. Inhelder, 
J. Piaget, 1958, p. 346). Referitor la acest aspect M. Reuchlin 
spune: „Realul nu mai este decât un sector realizat al posibilului, 
iar realul actual este situat între toate realurile pe care le-ar putea 
genera transformările sale” (M. Reuchlin, 1999, p. 237). 

d) Un alt aspect specific gândirii adolescenților este tipul de 
raționament care domină activitatea lor mentală. Este vorba de 
raționamentul  ipotetico-deductiv M. Reuchlin notează: 
„Adolescentul are putinţa să examineze consecințele ce decurg 
în mod necesar din ipotezele sale: gândirea formală este şi o 
gândire ipotetico-deductivă” (1999, p. 237) şi mai departe: 

„Adolescentul devine capabil să raționeze formal corect după 
ipoteze, adică după propoziții... Aceasta presupune o diferenţiere 
între conținut şi formă, caracteristică acestei etape de dezvoltare” 
(1999, p. 217). Se subliniază că raționamentul inductiv şi deductiv 
sunt prezente şi funcționează deplin în acest stadiu, iar 
raționamentul prin analogie care se realizează cu adevărat abia 
după 12 ani, se desfăşoară cu uşurinţă în adolescenţă, mai ales 
dacă este vorba de probleme noi, creatoare. 

Adolescentii şi postadolescenții pot construi şiruri lungi de 
raționamente pentru a confirma idei, pentru a fundamenta teorii 
etc. P. Osterrieth spune că acum este „vârsta sistemelor 
abstracte şi a teoriilor” „...O întreagă rețea de operații abstracte 
vine să încoroneze evoluția intelectuală şi asigurând gândirii 
coerenţa internă, autorizează un raționament riguros pornind de 
la elemente ipotetice (şi nu de la fapte concrete ca până acum), 
fără a lua în seamă adevărul sau realitatea lor materială, fără a 
recurge la controlul experienţei” (1976, p. 141). Pe la 16 - 17 ani 
adolescenții înşişi sunt uimiţi de forța raționamentului şi puterea 
minţii umane. 

e) Adolescența se caracterizează printr-un nivel ridicat al 
performanței cognitive în sensul capacităţii de a prelucra un mare 
volum de informaţie, de a opera cu sisteme variate de simboluri, 
de a rezolva tipuri diferite de probleme. Aceste performanțe ale 
gândirii vor influența desfăşurarea celorlalte procese cognitive. 
Adolescentul este capabil să înțeleagă în profunzime fenomenele 
şi relațiile dintre ele, iar în postadolescenţă, la cei care urmează 
studii universitare, există posibilitatea insuşirii celor mai noi 
rezultate ale ştiinţei privind cunoașterea şi explicarea lumii. 
Adesea adolescenții îi surprind pe profesori prin capacitatea lor 
de a găsi noi semnificații, a descoperi noi interpretări ale unor 

fenomene sociale sau artistice. Sunt de asemenea în stare să 
facă sinteze ample, să confrunte idei şi teorii, să găsească noi 
aplicații ale acestora etc. În legătură cu rezolvarea problemelor 
de diferite tipuri trebuie făcută precizarea că dacă adolescenții se 
confruntă mai mult timp cu un fel de probleme își dezvoltă abilități 
remarcabile față de acestea, dar pot să rămână inabili față de 
altele. Performanța cognitivă de acum creează o disponibilitate 
deosebită pentru formarea uşoară a noi capacități mintale. Dar, în 
acest caz, un rol foarte mare îl au factorii motivaționali şi de 
personalitate. Cu participarea acestora din urmă la 17 — 18 ani se 
poate atinge vârful dezvoltării inteligenței, adică a capacității de 
operare şi prelucrare a variatelor categorii de informații. 

f) În ceea ce priveşte entitățile informaționale cu care operează 
dominant gândirea adolescenților, acestea reprezintă o altă 
caracteristică a acestui stadiu. Este vorba de noțiuni cu grad 
foarte ridicat de abstractizare şi generalizare mai mult chiar 
adolescenții şi, cu deosebire postadolescenții ajung să 
insuşească, în cadrul unor discipline şcolare, categoriile 
filosofice. Toate noțiunile formează sisteme riguroase pentru 
fiecare domeniu al cunoaşterii dar unificarea lor într-o organizare 
unitară, care să stea la baza gândirii interdisciplinare, nu se 
realizează de la sine ci necesită intervenţii speciale în cadrul 
activităților şcolare (|. Mânzat, 1988). 

În ansamblul lor noțiunile dobândesc stabilitate, 
corectitudine, precizie, validitate şi dispun de o fundamentare 
operatorie de nivel înalt. Profesorii U. Şchiopu şi E. Verza 
subliniază „...creşterea volumului conceptelor, a validării, a 
accesibilității şi statutului lor, dar şi creşterea calității operațiilor 
gândirii şi creşterea capacității de înțelegere” (1995, p. 232) sunt 
caracteristice adolescenței.. 

g) Toate calitățile de ordin informaţional şi operaţional, la care ne- 
am referit, permit gândirii adolescentului şi postadolescentului să 
înțeleagă aspecte complexe şi subtile ale cunoaşterii umane cum 
ar fi realul şi imaginarul, relația probabil, posibil, imposibil, spațiul 
şi timpul infinite, relația între viața internă subiectivă şi lumea 
exterioară, mişcarea astrelor, destinul omenirii etc. Ei îşi pun 
probleme în legătură cu toate acestea și işi construiesc explicații. 
Referitor la acest aspect B. Inhelder şi J. Piaget notează: 
„În alți termeni adolescentul este individul care incepe să 
construiască „sisteme” sau „teorii în sensul larg al acestui 
termen” (1958, p. 339). 
h) În ansamblul ei gândirea adolescenților şi postadolescenţilor 
dobândeşte câteva caracteristici de ansamblu care susțin 
considerarea acestui studiu ca fiind unul de vârf în dezvoltarea 
cognitivă umană: gândirea lor este logică şi profundă, organizată 
şi sistematică, riguroasă şi reflexivă, deschisă la nou. J. Piaget 
impreună cu B. Inhelder constată că adolescenții încep să fie 
capabili de gândire reflexivă, să se decentreze de concret şi, 
prezent și să opereze în planul abstractului şi posibilului (1958 p. 
342), In jurul vârstei de 17-18 ani gândirea critică se realizează la 
parametrii înalți şi permite orientarea independentă în sursele de 
informare, aderarea la teorii şi explicații, testarea şi evoluarea 
ideilor şi soluţiilor elaborate (M. Zlate, 1999, p. 279 — 280). Tot 
gândirea critică este cea care permite adolescenților să-şi 
evalueze propriile cunoștințe, să conştientizeze ignoranța lor în 
unele domenii. În legătură cu aceste aspecte profesoara U. 
Şchiopu a realizat cercetări foarte interesante avându-i în atenție 
și pe adolescenți. Autoarea precizează: „Dată fiind dezvoltarea 
impetuoasă a ştiinţei şi tehnicii,,...zonele de ignoranță sunt 
inevitabile”, „Din acest punct de vedere, prezintă importanță 


10 


Dincă CREŢU OAdolescența 


conştientizarea limitelor proprii şi a limitelor temporare ale 
cunoaşterii, mai ales conştientizarea ignoranței” (1995, p. 249). 
Pe bună dreptate autoarea subliniază că este importantă „nu 
ignoranța, cât conştientizarea ei” (1955, p. 249). 

În acelaşi timp adolescenții îşi dau seama de puterea 
minţii umane şi de propriile capacități mintale şi acest fapt 
generează, după Elkind, o nouă formă de egocentrism, la care ne 
vom referi mai târziu (după R. M. Lerner, D. F. Hultsch, 1983, p. 
354). 

Desăvârşirea mecanismelor neurocerebrale şi exercitarea 
sistematică a influențelor şi acțiunilor şcolare cu un înalt efect 
formativ fac să se împlinească dezvoltarea cognitivă în 
adolescență şi să atingă parametrii superiori. 

i) În acest stadiu se amplifică mecanismele metacognitive privind 
desfăşurarea şi reglarea activității mentale şi se poate institui 
treptat un stil cognitiv propriu. 

Adolescența este deci, stadiul unui mare disponibil de 
dezvoltare, dar care se exprimă în performanțe intelectuale 
numai în condițiile stimulative oferite de societate, de nivelul 
general de cultură şi de măsura în care motivația asigură 
receptivitate, implicare, autoreglare, efort. Autorii la care ne-am 
referit B. Inhelder şi J. Piaget consideră că toate performanțele 
gândirii adolescentine se vor produce „numai dacă în ultima 
analiză vor fi plasate în totalul personalității” (1958, p. 350). 

În aceste condiții se înțelege de ce aspectele dezvoltării 
gândirii adolescenților, la care ne-am referit, nu sunt atinse de toți 
cei ce se află în această perioadă a vieţii. În țările civilizate 
numărul celor care se dezvoltă optim este mare dar şi aici sunt 
destui adolescenţi care, fie nu au condiții materiale de dezvoltare, 


fie nu ajung la maturizarea socio-afectivă care să susțină efortul 
spre progres. 

Chiar J. Piaget şi colaboratorii săi care au făcut noi 
cercetări în 1972, au subliniat necesitatea luării în considerare a 
variabilității în desfăşurarea dezvoltării cognitive din adolescenţă. 
Aceasta se referă, în principal, la viteza cu care se fac achizițiile 
informaţionale şi operaționale. S-au constatat astfel decalaje 
orizontale în cucerirea diferitelor scheme de gândire (Montanger, 
1980, Bovet, Sinclair 1982) sau în însuşirea conceptelor 
(Abramovitch, Leboutet, Mathieu, Richard în 1974). 


b) Contribuţia neopiagetienilor la înțelegerea dezvoltării 
cognitive din adolescenţă şi din următoarele stadii. 


În oricare tratat sau manual care se referă la dezvoltarea 
umană sau la adolescență sunt cuprinse paragrafe speciale 
privind contribuția lui J. Piaget şi a colaboratorilor lui la 
cunoaşterea evoluției capacităților cognitive până la 17 — 18 ani. 
Totodată, pe măsură ce aceste date şi interpretări au fost 
cunoscută de cercetători, au stimulat investigații noi. Unele dintre 
acestea au confirmat cercetările piagetiene, altele au dezvăluit 
noi aspecte, au cuprins loturi de subiecți din culturi diferite, au 
relativizat unele puncte de vedere, s-au extins şi asupra 
intervalelor de viață de după adolescenţă şi postadolescență. Mai 
ales în S. U. A., dar şi în alte țări, s-a constituit treptat o grupare 
de cercetători care au fost numiţi neopiagetieni. 

În cartea lor “Human Development din 1983, R. M. Lerner 
şi D. F. Hultsch, sintetizează cele mai importante contribuţii ale 
acestor autori (pag. 352 - 357) referitoare la adolescenţă și la 
următoarele stadii. Sunt cercetări ale autorilor neopiagetieni şi 
asupra vârstelor mici. O parte dintre cele mai reprezentative 

rezultate sunt cuprinse în cartea coordonată de A. Demetriou 
“The Neo-Piagetian theories of cognitive Development din 1988. 

Referindu-ne numai la cei ce au avut în vedere 
adolescența şi ce se petrece după aceasta vom sintetiza 
contribuțiile lor mai deosebite: 
1. În 1975 E. D. Neimark concluzionează că gândirea formal- 
operatorie nu este caracteristică la toți oamenii. O asemenea 
concluzie  relativizează semnificativ ideea  piagetiană că 
dezvoltarea inteligenței parcurge cele patru stadii (senzoriomotor, 
pre-operațional, al operațiilor corecte, al operațiilor formale) în 
mod necesar. Această nouă idee a fost susținută pe de o parte 
de cercetări desfăşurate cu adolescenți şi pe de altă parte cu 
adulți. În 1962 Elkind, J. O. Towler şi Wheatley constată că nu toți 
adolescenții ating performanţele cognitive la care ne-am referit. În 
1979, C. Adams şi D. Kunh se ocupă de capacitățile de rezolvare 
a problemelor la adolescenți şi constata că ei pot soluţiona uşor 
unele tipuri dar au mari dificultăți în fața altora, ceea ce pune sub 
semnul întrebării atingerea unui nivel general ridicat de operare 
în gândire. 
Alt grup de cercetări s-a făcut asupra adulților. Tot în 1979, J. J. 
Roberge şi B. K. Flexer au constatat că destul de mulți adulți au 
dificultăți în ceea ce priveşte logica propozițiilor, chiar dacă în fața 
altor sarcini se adaptează repede şi dovedesc abilități de 
rezolvare. Aceste date au ridicat problema nivelurilor diferite pe 
care le-ar putea atinge abilitățile de gândire. 

Cercetările din 1972 ale lui D. E. Papalia şi C. Tomlinson 
- Keasey realizate pe adulți şi privind cu precădere gândirea 
formală, au constatat dificultăți importante ale acestora în fața 
sarcinilor date. În legătură cu toate acestea au fost date două 
tipuri de explicații: ori cei ce nu le-au rezolvat nu au atins 

niciodată deplin nivelul operațiilor formale, ori l-au atins în 
adolescență dar apoi l-au pierdut. Pe baza acestor date s-a 
formulat o altă idee generală care exprimă punctul de vedere al 
neopiagetienilor şi anume: 
2, Nivelul operațiilor formale poate fi atins în adolescenţă dar este 
posibil să nu fie păstrat în restul vieţii. Dezvoltarea gândirii nu 
este un proces preformat, ci el este sensibil la mulți alți factori. 
Există fără îndoială un potențial neurofuncţional caracteristic 
acestei perioade a vieții, dar el nu se transformă automat în 
structuri operatorii: sunt cel puțin două evoluții diferențiate: a) pot 
exista adolescenţi care după ce au parcurs toate treptele şcolare 
şi au dobândit capacități cognitive ridicate, să nu le mai păstreze 
dincolo de şcoală, să nu le mai antreneze în sarcini care solicită 
gândire formală şi să piardă aceste abilități; b) alți adolescenți, 
din motive financiare sau motivaționale, nu ajung să parcurgă 
învățământul liceal şi universitar, potențialul lor mintal nu este 
stimulat și exersat şi nu se dezvoltă pe deplin. 

Aceste date au pregătit o nouă concluzie şi anume: 
3. Gândirea formală operatorie poate fi limitată. Tot cercetările lui 
C. Tomlinson — Keasey au arătat că unii şi aceeaşi subiecți pot 
face față foarte bine unor situații problematice iar la altele să 
eşueze. Prin urmare nu se poate realiza un transfer uşor şi 
imediat al soluțiilor și strategiilor. Funcționarea operațiilor nu este 
absolut independentă de conținuturi şi acestea pot fi atât de 
complexe că pot limita, măcar pentru o vreme, desfăşurarea 
optimă a gândirii. 
4: Statutul socio — economic şi profesional pe care îl dobândesc 
persoanele la vârstele adulte are efecte diferențiate supra 
manifestărilor gândirii formale a spus tot în 1975, Neimark. 
Dincolo de adolescență se parcurge un drum variat de 

profesionalizare şi integrare în muncă. Se constată că cei care 
după terminarea studiilor au un statut socio — profesional ridicat 
au mai mari şanse să-şi conserve şi dezvolte capacitățile 
cognitive, pe când cei care ajung la calificări profesionale joase și 
ocupă locuri de muncă ce nu-i solicită intelectual, pierd, chiar 
ceea ce este posibil să fi fost atins în adolescență. 
5. Oamenii aparținând unor culturi diferite nu ating acelaşi nivel al 
operaţiilor formale. Cercetările  transculturale care s-au 
intensificat în ultimele decenii ale secolului XX au permis re- 
gândirea multor aspecte privind dezvoltarea umană. În 1977, J. 
Douglas şi A. C. Wang au făcut cercetări paralele asupra 
capacităților cognitive ale adolescenților din S. U. A. Şi Hong 
Kong (cei de aici erau chinezi). Autorii constată deferențe 
semnificative în favoarea celor americani. Ei compară contextul 
socio- cultural din cele două zone ale lumii şi constată că în 
cultura americană sunt puternic implicate calculatoarele şi sunt 
curente solicitările privind tehnica de calcul şi operarea cu diferite 
coduri. La subiecții chinezi deşi locuiesc într-o zonă puternic 
dezvoltată din punct de vedere economic, nivelul vieții lor 
personale este scăzut şi tradiționalist şi au, in genere, profesii cu 
nivel interior de calificare. 
6. În adolescență apare o nouă formă de egocentrism. (apud 
Lerner şi Hultsch 1983, p. 354 - 355). În concepția lui J. Piaget, 
atingerea stadiului operațiilor formale inseamnă eliminarea 
egocentrismului specific stadiilor anterioare. 
Elkind, dimpotrivă, ajunge la concluzia că se instalează un fel nou 
de egocentrism care are două componente: 
y fiind preocupați de ei, ajung să creadă că şi ceilalți le acordă 
atenţie, le observă comportamentele şi-şi dau seama de 
capacitățile mentale. Elkind a numit această formă de 


egocentrism „audiența imaginară” (apud Lerner şi Hultsch, 
1983, p. 354); 

“a doua latură a acestui egocentrism constă în faptul că 
adolescenţii cred că ei gândesc şi simt intr-un mod unic, nou 
şi singular (apud Lerner şi Hultsch, 1983, p. 354). 

Acest egocentrism stă la baza unor atitudini excesive față 
de adulți, a credinței că sunt superiori acestora. 

După părerea noastră egocentrismul adolescenților este o 

atitudine cognitivă care nu izvorăşte neapărat din specificul 
gândirii ci din tendința remarcabilă a lor spre independenţă, dar 
este susținut de conştientizarea propriilor forțe mintale. 
7. În fine în concepția neopiagetienilor există un al cincilea studiu 
al dezvoltării cognitive umane. Aceasta este una din cele mai 
interesante contribuţii ale lor. Într-adevăr, J. Piaget şi-a 
desfăşurat cercetările până la adolescență inclusiv, pe care a 
considerat-o vârsta vârfului dezvoltării cognitive umane şi n-a fost 
interesat de ceea ce se întâmplă mai departe. Între 1973 şi 1976 
doi cercetători americani K. F. Riegel şi P. K. Arlin au extins 
cercetările asupra unor categorii diferite de subiecţi care au 
depășit vârsta adolescenţei şi aveau profesii foarte diferite. 

Unii dintre aceştia aveau un înalt statut socio-profesional, 
adică lucrau în ramuri de vârf ale economiei şi mai ales în 
cercetare. La ei s - au constatat capacități cognitive cu totul 
deosebite care permiteau nu numai rezolvarea rapidă a 
problemelor, nu numai abilități de „problem solving' ci şi de 
„Problem finding’, deci de punere de noi probleme, de analize şi 
interpretări noi, de descoperiri de noi aspecte şi funcționalități ale 
lucrurilor etc. Acest al cincilea stadiu care presupune abilități de 
gândire înaltă a fost numit „A/ operațiilor dialectice”. Dar acest 
nivel este atins de un număr mic de subiecţi şi în acest caz este 

pusă la îndoială universalitatea lui şi ca atare şi considerarea lui 
ca fiind al cincilea, cel care desăvârşeşte cogniția umană. Sunt 
necesare noi cercetări care să aducă mai multă lumină în 
această problemă dar chiar şi cele desfăşurate până acum au 
stimulat puternic înțelegerea relației general — particular pe 
terenul cogniției umane. Este de datoria cercetătorilor de a 
dezvălui noi contexte în care acest raport să se manifeste foarte 
nuanțat. 

În ceea ce priveşte investigarea gândirii adolescenților 
acesta poate să ofere încă noi surprize pentru îmbogățirea teoriei 
şi eficientizarea practicii educativ — formative de la aceste vârste. 
La fel, pot dobândi importanță cercetările, nu numai din marile 
centre ale lumii, ci din oricare țară, din cel mai depărtat colț al 
lumii cu condiția ca să se asigure accesul la metodologiile 
moderne să se găsească modalitățile de largă comunicare şi de 
eliminare a tendințelor de dominare exclusivă a unora asupra 
întregii activității ştiinţifice. 


3.3. Specificul memoriei la adolescenţi şi preadolescenţi 


Progresele pe care le vom constata în funcționarea 
memoriei adolescentului sunt legate de toate celelalte avansuri 
cognitive la care ne-am referit şi pe care le vom avea mereu în 
vedere, deoarece cum spune M. Reuchlin este valoroasă 
„„„„«tendința psihologiei moderne de a reinsera fiecare funcție în 
unitatea funcţională mai largă pe care o constituie organismul în 
curs de adaptare” (1999, p. 170). Adolescenţii care urmează 
liceul şi apoi şi studiile universitare se află în fața unor sarcini de 
învățare complexe în rezolvarea cărora memoria cu noile sale 
calități oferă cel mai mare sprijin. Ei trebuie să asimileze un 

volum foarte mare de cunoştinţe din diverse domenii, în timp 
relativ limitat. Maturizarea mecanismelor neurocerebrale şi 
dezvoltarea sistemelor mnezice înfăptuite în stadiile anterioare 
constituie premisele noului nivel al memoriei de acum la care ne 
referim în continuare şi care are următoarele caracteristici. 

În primul rând volumul memoriei atinge un nivel foarte 
ridicat în adolescență. Acum se acumulează foarte multe 
cunoştinţe, modalități de lucru, experiență personală de viață etc. 
Adolescentii înşişi işi dau seama de această sporită capacitate 
mnezică şi tind să citească foarte mult, tot ce le cade în mână şi 
uneori în detrimentul prestației şcolare. Dar realizează o proastă 
„digestie a celor citite"(U. Şchiopu, E. Verza, 1995, p. 232) şi 
manifestă un fel de „ingâmfare gnoseologică” specifică mai ales 
începutului adolescenței şi pe care o manifestă atât în cadrul 
grupurilor de egali cât şi în relațiile cu adulții, mai ales cu părinții. 

Începând însă cu mijlocul acestui stadiu, devin mai 
selectivi. Îşi dau seama că nu se poate citi şi reţine tot. Încep să 
se orienteze spre domeniile care au legătură cu viitoarea profesie 
sau spre surse de informare culturală largă, spre surse auxiliare 
de cunoaştere legate de programul curent sau de pregătire a 
bacalaureatului. În legătură cu acest eveniment se poate instala o 
selectivitate timpurie în asimilarea cunoştinţelor care poate 
îngusta formarea culturii generale şi provoca lacune ce se elimină 
greu mai târziu, sau chiar niciodată. 

- O a doua particularitate a memoriei adolescenților este 
dominarea deosebită a memoriei logice. Se formează chiar o 
atitudine cognitivă caracteristică la mulți adolescenţi constând în 
respingerea tocelii şi a „tocilarilor” însă din păcate, apar şi 
confuzii ale acesteia cu învățarea constantă şi temeinică. 

Adolescențţii integrați bine în sarcinile şcolare şi care au 
aptitudini şi interese constante pentru învățare îşi antrenează cu 
precădere memoria logică. Cei ce învață cu intermitență, au mari 
lacune în cunoştinţe şi totodată se află în fața unor examene 
cărora vor să le facă față, apelează la memorarea mecanică fiind 
adesea conştienţi de riscurile pe care aceasta le implică. Mai ales 
pentru memoria adolescenților se constată rolul esențial al 
„schemelor de gândire” relevate de J. Piaget și B. Inhelder într-o 
lucrare din 1968 („Memoire et intelligence", P. U. F., 1968, apud. 
M. Reuchlin , 1999, p. 169). Aceeaşi autori accentuează 
importanța mecanismelor gândirii pentru realizarea memoriei 
eficiente. Ei subliniază că „Memoria în sens strict este un caz 
particular al cunoaşterii şi anume al cunoaşterii trecutului şi, ca 
atare, ea face parte din ansamblul de mecanisme cognitive, care 
în mod global poate fi considerat inteligență” (apud. M. 
Reuchlin, 1999, p. 89). 

Această interacțiune strânsă între dezvoltarea gândirii şi 
funcționarea memoriei se exprimă într-o altă caracteristică a celei 
din urmă şi anume, creşterea capacității de memorare a laturilor 
abstract şi generale ale cunoştinţelor. Se inversează raporturile 
acesteia cu memorarea imaginilor care era mai accentuată în 
copilărie. Această particularitate a memoriei adolescenților este, 
pe de o parte, rezultatul perfecționării mecanismelor cerebrale şi 
pe, de altă parte, a antrenării în sarcini mnezice specifice acestui 
stadiu, care constă în acumularea unui mare volum de 
cunoştinţe. 

Creşterea caracterului activ al memoriei este o altă 
importantă particularitate a adolescenței. Sunt folosite imediat şi 
cu uşurinţă procedeele mnezice formate în stadiile anterioare şi 
totodată se achiziționează altele legate de specificul cognitiv al 

fiecărei discipline şcolare. Aşa de exemplu se dezvoltă procedee 
specifice de corelație intre evenimentele istorice prin alcătuirea 
unor tabele sinoptice, sau alcătuirea de hărţi selective pe material 
transparent pentru cunoştinţele de geografie care apoi, se pot 
suprapune şi releva relații semnificative pentru dezvoltarea 
diverselor zone etc. 

Adolescenții folosesc în mod deliberat strategii pe care 
copii le aplică mai degrabă inconştient (Bjorklund, 1985; Turner, 
1985, apud. El. Bonchis 2000, p. 160). 

Totodată caracterul activ al memoriei se exprimă în 
degajarea cu uşurinţă a ideilor centrale din materialele de 
memorat, în ierarhizarea lor după gradul de semnificație în 
selectarea argumentelor de ordin logic şi faptic, în eliminarea a 
ceea ce nu are importanță. De asemenea, se constată că 
„Adolescentul implicat în sisteme mult mai variate de cunoştinţe, 
imagini și reprezentări diverse ce trebuie ordonate, poate lucra 
bine cu punctaje, formule, tabele de clasificare şi coduri 
speciale...."(U. Şchiopu, E. Verza, 1985, p. 87). Cercetările au 
relevat că existența deja a unui fond de cunoştinţe acumulat în 
timp, uşurează memorarea şi păstrarea altora noi. Acestea 
îndeplinesc o funcție de fixare sau „ancorare” cum au demonstrat 
D. P. Ausubel şi F. G. Robinson (1981, p. 137). 

Reținem, în legătură cu acest aspect şi precizarea că: 
„Efectul cunoştinţelor asupra memoriei constă în influența a ceea 
ce adolescentul ştie deja asupra a ceea ce poate învăța şi asupra 
uşurinței de asimilare a noii informații” (El. Bonchis şi 
colaboratorii, 2000, p. 160). 

În ceea ce priveşte păstrarea, adolescenții îşi dau seama 
de posibilitatea pierderii prin uitare a unor cunoştinţe, mai ales 

cele foarte importante şi de aceea recurg la repetări periodice şi 
la auto-verificări. 

Totodată unii dintre ei conştientizează slăbiciunile propriei 
memorii şi caută căi de ameliorare. Îşi dau seama dacă au sau 
nu abilități mnezice pentru istorie sau pentru limbi străine şi țin 
cont de acest lucru în opțiunile lor şcolare şi profesionale. 
Metamemoria este evident funcțională în adolescență, cu atât 
mai mult cu cât, prin însușirea cunoştinţelor de psihologie ei 
reuşesc să cunoască distincţia între procesele memoriei şi unele 
căi de optimizare a desfăşurării acestora. De aceea sunt mult mai 
activi în ceea ce priveşte asigurarea conservării cunoștințelor. 

Cercetările lui De Haart din 1992, indică faptul că 
adolescenții pot monitoriza propria performanţă a memoriei într-o 
situație dată. Ei îşi dau seama cât anume au reuşit să 
stăpânească din ceea ce li s-a cerut la un test (apud. El. Bonchis 
şi colaboratorii, 2000, p. 160). 

Păstrarea este însă susținută şi de o atitudine specială și 
foarte activă la mulți adolescenți şi anume de năzuința lor de a fi 
culti „...din care motiv tinerii citesc mult şi rețin nume de autori, 
idei, maxime, citesc biografii celebre, lucrări de popularizare a 
ştiinţei” (U. Şchiopu, E. Verza, 1995, p. 232). Pot astfel reține și 
actualiza personaje reprezentative din cărțile de dragoste, poezii 
foarte lungi, date istorice etc. Memoria textuală este expresia 
acestor năzuințe şi nu a insuficiențelor celei logice. 

Reproducerea reflectă la rândul ei nivelul general mintal al 
adolescenților şi atitudinile cognitive care-i caracterizează. De 
aceea reproducerea este, pe de o parte, accentuat activă şi, pe 
de altă parte, personalizată, refuzând astfel actualizarea cuvânt 
cu cuvânt a celor achiziționate. Destul de frecvent actul 

reproducerii începe cu expresii de tipul „După părerea mea....” 
sau „Consider că...."etc. 

Totodată, adolescenții reuşesc să subordoneze bine 
actualizarea cunoştinţelor la sarcina dată, făcând selecţiile şi 
organizările corespunzătoare. În genere, se constată 
promtitudinea actualizării dar dacă apar dificultăți adolescentul 
face eforturi speciale de reamintire. Mai ales în situații de examen 
se accetuează activitatea mintală de recuperare a cunoştinţelor. 

Rămâne totuşi, ca o caracteristică generală manifestată în 
cazul sarcinilor cognitive complexe, faptul că adolescenții şi chiar 
şi post-adolescenţii nu-şi dau seama dacă au reprodus tot ceea 
ce se cerea în legătură cu „tema de rezolvat”. 

Prin urmare, nivelul pe care îl atinge memoria în acest 
stadiu corelează cu performanțele gândirii şi justifică, încă o dată 
aprecierea că in adolescență se inregistrează un vârf al 
dezvoltării cognitive umane. 


3.5. Manifestarea imaginației în adolescenţă 


În adolescență există toate condițiile de ordin 
neurofuncțional şi psihologic pentru realizarea tuturor formelor 
imaginației la niveluri crescute. Adolescentul dispune de o mare 
rezervă de cunoştinţe şi chiar de experiență personală, are o 
bogată activitate mentală care antrenează sisteme operatorii 
proprii gândirii dar şi numeroase procedee imaginative, are mai 
multe mijloace de expresie. Avem în vedere nivelul ridicat al 
stăpânirii limbajului, tehnica grafică, abilitățile practice etc. În 
acelaşi timp adolescenții consideră că planul imaginarului este un 
teren de autoafirmare şi de exprimare a originalității. Tipurile de 
activități şi relații pe care le realizează antrenează diferențiat 

capacitățile imaginative. Activitatea de învățare solicită imaginaţia 
reproductivă mai ales in cazul rezolvării diferitelor tipuri de 
probleme. Adolescentii pot să-şi imagineze cu uşurinţă o schemă 
a relațiilor dintre datele unei probleme şi le pot exprima grafic. De 
altfel sunt numeroase situațiile de învățare în care se recurge la 
imagini de sprijin pentru înțelegerea unor fenomene, pentru 
surprinderea unui număr mai mare de legături, pentru înțelegerea 
evoluției unor procese etc. Imaginaţia reproductivă este antrenată 
cu şi mai mare uşurinţă în lectura lucrărilor beletristice sau a celor 
cu conținut istoric sau tehnic. 

Însă cea care înregistrează transformările cele mai 
importante în acest stadiu este imaginația creatoare. Există 
astfel, un subtil echilibru între demersurile imaginative şi 
evaluarea lor prin implicarea gândirii asigurându-se condițiile unei 
veritabile creații şi evitându-se alunecarea spre fantastic şi spre 
exagerările de orice fel care, din când în când, apar la 
preadolescenți. De aceea, după ce ajunge la o imagine sau idee 
nouă adolescentul spune „să văd dacă este posibil” şi incepe 
imediat un demers mintal de confruntare, verificare şi evaluare a 
produsului imaginativ, urmat de  ajustările şi  finisările 
corespunzătoare. Aceste strânse interacțiuni cu gândirea 
caracterizează mai ales imaginația tehnică şi ştiinţifică. 

Imaginaţia creatoare implicată în activitățile artistice se 
află într-o strânsă legătură cu planul afectivității adolescentine şi 
duce la creații care vor purta amprenta acestui stadiu. Trăirile 
afective tumultoase intense, inedite, profunde vor genera, de 
exemplu, o poezie mai deosebită de cele ce vor urma, în cazul 
unei persoane talentate în acest domeniu. De obicei critica 
literară face această distincţie în opera poetică a cuiva, între cea 
de debut caracteristică adolescenței şi apoi cea de la vârstele 

maturității. În pictură sau în muzică, în cazul adolescenților 
talentați se înregistrează producții imaginative care poartă, de 
asemenea caracteristicile acestui stadiu. 

Adolescențţii înşişi sunt conştienţi de posibilităţile lor 
imaginative, sunt foarte receptivi la atitudinile celor in jur față de 
creațiile lor şi sunt gata să se afirme în acest plan. 

Totodată, atât în preadolescență dar şi mai mult în 
adolescență se manifestă o altă formă de imaginație voluntară şi 
activă şi anume visul de perspectivă. Această formă este amplu 
implicată în elaborarea idealului de viață şi în proiectarea 
diverselor activități dorite de adolescenți. 

O atenție deosebită incep să acorde adolescenții chiar 
viselor cărora vor să le descifreze mesajele şi să întrevadă 
viitorul. Îşi povestesc aceste vise, caută cărți de interpretare şi 
argumente din propria existență în legătură cu îndeplinirea lor 
etc. În preajma unor evenimente familiale sau şcolare când există 
un câmp mintal dominat de dorințe, aspirații, speranțe se 
intensifică interesul pentru vise şi creşte influența acestora 
asupra dispozițiilor afective şi a conduitelor cotidiene. 

Totodată, există în adolescenţă o înclinație caracteristică 
pentru reverie. Aşa cum se ştie, acest interval al vieţii, este cel în 
care apar numeroase întrebări şi frământări pentru viitor şi acest 
„experiment mental” al proiectării evenimentelor în care este 
implicată şi ființa proprie, generează alternative şi dezvâluie 
aspecte probabile, favorizând opțiunile reale de mai târziu. În 
același timp există și pericolul unor reverii prea numeroase şi 
prelungite care pot să blocheze și limiteze dezvoltarea 
capacităților reale de acțiune şi de adaptare la situațiile de viață. 

În general, adolescența se caracterizează prin 
dezvoltarea amplă a capacităților imaginative şi de aceea 

antrenarea acestora prin programe de învățare care cuprind 
sarcini creative, care depăşesc prestația reproductivă şi fac 
deschideri spre nou, viitor, posibil, stârnesc cel mai mare interes 
şi stimulează implicarea lor profundă și productivă şi contribuie 
cel mai mult la în dezvoltarea amplă a tuturor disponibilităților 
acestei vârste. 


3.5. Comunicarea şi limbajul la adolescenţi şi 
postadolescenți 


Există, fără indoială, o anumită concordanță între 
dezvoltarea cognitivă din adolescenţă, la care ne-am referit până 
acum şi nivelul funcționării limbajului. M. Reuchlin, în lumina 
cercetărilor piagetiene, precizează că „Limbajul aduce acestei 
dezvoltări o contribuție foarte importantă şi chiar necesară” (M. 
Reuchlin, 1999, p. 227). Adolescența este o perioadă 
semnificativă a dezvoltării limbajului şi a amplificării capacităţilor 
de comunicare. Dacă avem în vedere dezvoltarea vocabularului, 
constatăm că se produce o creştere remarcabilă atât a celui 
pasiv cât şi a celui activ. La sfârşitul acestui stadiu se ajunge cam 
la 20.000 cuvinte care asigură competența lingvistică îi şi permit 
adolescentului să înțeleagă cu uşurinţă ceea ce i se comunică şi 
ceea ce citeşte. Sursele principale ale acestei creşteri se află mai 
întâi în conținutul şi tipurile de solicitări ale activităților şcolare. 
Aşa cum am văzut, se diversifică materiile de studiu şi se 
lărgeşte aria problemelor studiate. Cu fiecare nouă temă de 
învățare se insuşesc noi noțiuni şi se achiziționează forme 
speciale de limbaj. Este vorba de limbajul ştiinţific care are 
rigorile sale şi care devine acum o exigenţă a şcolii şi o năzuință 
a adolescenților. 

O a doua sursă este reprezentată de lărgirea chiar a 
comunicării prin tehnicile moderne care permit, de exemplu o 
întâlnire pe Internet a unor persoane care se află la mari distanțe. 
Mass-media reprezintă un adevărat bombardament informaţional 
care are influențe şi asupra dezvoltării capacităților verbale. O a 
treia sursă, care altădată era pe al doilea loc, este lectura 
personală, care devine un fel de trebuinţă ce trebuie satisfăcută 
Zilnic şi care îmbogățeşte materialul verbal şi oferă totodată 
modele de exprimare. 

Dar schimbările nu sunt numai de ordin cantitativ. 
Creşterea cognitivă deosebită din adolescență şi acumularea 
unui volum mare de cunoștințe are, printre alte efecte şi pe acela 
de precizare a semnificației cuvintelor. Nucleul semnificației unui 
mare număr de cuvinte incep să fie noțiunile ştiinţifice, însuşite la 
diferite discipline şcolare. Se dezvoltă chiar o anumită atitudine 
caracteristică liceenilor aceea de a manifesta o exigență crescută 
față de corectitudinea sensurilor, cuvintelor şi structurilor verbale. 
Aceasta este manifestă atât față de propria exprimare cât şi a 
celorlalti (U. Şchiopu, E. Verza, 1989, p. 129). Totodată 
adolescenții sunt capabili să înțeleagă aspectele denotative ale 
cuvintelor şi sintagmelor generate de context sau de situația 
concretă e comunicare, intrând uneori într-un fel de joc competitiv 
în descifrarea acestor sensuri noi şi adesea speciale. De 
asemenea, adolescenții înțeleg deplin şi folosesc corect figurile 
de stil şi în general sensurile figurate ale expresiilor verbale. 
Când adolescentul se află într-o relație interpersonală 
semnificativă cum este cea de prietenie sau dragoste creşte 
puternic receptivitatea față de înțelesurile nuanțate ale celor ce i 
se comunică ca şi rezonanța afectivă a schimbului de replici. În 
general, stările tie teamă, de aşteptare, de speranță amplifică 

auzul fonematic angajat în discriminarea fină a cuvintelor şi 
structurilor verbale şi în asocierea cu semnificații personale. 

Atenţia sporită față de actul comunicării se exprimă la cei 
ce-şi descoperă talente literare, în tendința de a-şi alcătui 
vocabular propriu după criterii personale, în care sunt selectate şi 
notate cuvintele şi expresiile noi, frumoase, sugestive, etc. Alții 
insă colecționează cuvinte şi expresii triviale şi tind să le 
folosească ca pe un semn de bravadă şi neiînfricare. 

În ceea ce priveşte vorbirea, în adolescenţă se dobândesc 
destule caracteristici care o fac să fie aproape echivalentă cu a 
adulților. Se consolidează puternic stereotipurile verbale de 
pronunție, codificare, decodificare iar viteza vorbirii este egală cu 
cea a adultului. Structurile verbale funcționează operativ şi 
integrează cu uşurinţă noul material verbal. Apoi adolescenții 
manifestă o crescută capacitate de verbalizare în orice situații de 
comunicare în care ar fi cuprinşi. Autoreglarea vorbirii exprimată 
atât în fluență cât şi în operativitatea selectării şi utilizării 
materialului verbal, atinge, de asemenea, cote înalte. Prin 
urmare, se apreciază pe drept cuvânt că acum limbajul 
dobândeşte toate acele caracteristici care-l fac să fie un sistem 
hiper complex (U. Şchiopu, E. Verza, 1989, p. 117). 

După G. A. Miller (apud U. Şchiopu, E. Verza, 1989, p. 
118) expunerea verbală se realizează nuanțat în funcţie de: a) 
capacitățile verbale ale fiecăruia; b) conţinutul care trebuie 
exprimat; c)  expectanțele auditoriului; d) contextul de 
comunicare; e) particularitățile celui care comunică. Vorbirea 
diferiților adolescenţi demonstrează însă mari deosebiri în raport 
cu parametrii enumerați mai sus. Grupurile de adolescenţi au 
grade diferite de competenţă şi performanţă lingvistică: unii ating 
competenţe şi performanțe lingvistice inalte şi, conştienţi fiind de 

acest lucru, nu au niciodată nici un fel de complexe sau rețineri în 
a vorbi cu oricine și oriunde, in a accepta să țină mici discursuri 
să participe cu dezinvoltură la emisiuni de radio şi tv, la 
concursuri etc. Alţii au un bun nivel al competenţei lingvistice şi 
pot surprinde cu subtilitate nuanțele mesajelor verbale dar 
performanța este mai modestă: au fluență scăzută, nu-şi găsesc 
uşor cuvintele, trăiesc panica blocajului, au trac în situații 
tensionate din punct de vedere afectiv, aşa cum ar fi susținerea 
unor examene cu profesori severi, întâlnirea cu persoane cu 
statut şi autoritate crescute, comunicarea cu cineva de care se 
simt atraşi și pentru care au sentimente ascunse etc. 

Competența lingvistică redusă este proprie celor care au 
absolvit şcoala, sunt lipsiți de interese ştiinţifice şi culturale, 
trăiesc şi comunică într-un micromediu închis şi cu standarde 
profesionale şi sociale scăzute. 

În 1956 G. A. Miller a inventariat următoarele sarcini de 
verbalizare: (apud. U. Şchiopu şi E. Verza, 1989, p. 103) cu care 
se pot confrunta atât copii cât şi adolescenții. 
verbalizarea a ceea ce este direct perceput dar şi a imaginilor 
verbalizarea evenimentelor trăite 
prezentarea momentelor unei activități 
descrierea funcționării unui aparat 
repovestirea a ceea ce i s-a relatat anterior 
povestirea după imagini date 
descrierea propriilor trăiri afective şi a celor identificate la alții 
. elaborarea unei compuneri pe o temă liberă şi pe o temă dată 
desfășurarea unei conversații 

În toate aceste sarcini performanţele adolescenților sunt 
crescute, adică demonstrează un stil verbal îngrijit, exigențe şi 
autoexigențe privind corectitudinea gramaticală şi organizarea 

materialului verbal. (U. Şchiopu, E. Verza 1984 P. 104) În 1953 
Mc. Cileland a organizat un experiment demonstrativ în legătură 
cu aceste aspecte. A administrat patru feluri de imagini şi a cerut 
descrierea lor. 

A constatat că în timp ce la preadolescenți descrierile 
sunt cât mai conforme cu stimulii, la adolescenți relatările verbale 
sunt îmbogăţite cu semnificații noi şi interpretări personale, uneori 
cu fragmente autobiografice, conflicte, emoții, atitudini, opinii etc. 
(U. Şchiopu, E. Verza 1989, p. 103) 

Într-o altă cercetare din 1972 a doamnei U. Şchiopu şi a 
colaboratoarelor sale A. Turcu şi M. Gârboveanu s-a constatat că 
într-o sarcină de repovestire, adolescenții ce se află la începutul 
stadiului, au un debit verbal uşor mai scăzut dar apoi acesta 
creşte pe măsură ce se constituie un stil personal de relatare şi 
se acumulează experiența organizării discursului verbal. Cresc şi 
capacitățile de verbalizare uşoară a trăirilor afective ale 
personajelor literare dar sunt reținuți in ceea ce priveşte 
comunicarea imediată a trăirilor afective proprii. Acestea pot fi 
mai uşor exprimate în scris , sau în jurnalele intime. 

Adolescenții au un apetit caracteristic pentru dialog, dar 
acesta se realizează nuanțat în funcție de situația de comunicare 
şi de atitudinile pe care le au față de stilul de vorbire al unei 
persoane. Ei consideră că acest stil este reprezentativ pentru 
gradul de cultură şi inteligență al cuiva şi de aceea, mai ales 
adolescenții cu aspirații înalte, vor avea exigente şi autoexigențe 
speciale cu privire la modul de a vorbi şi dialoga. Într-un cadru 
oficial, în activitatea curentă din clasă sau în dezbateri organizate 
la care ar putea participa, se manifestă o grijă specială pentru 
alegerea cuvintelor, construcţia frazelor, implicarea expresiilor 
reverențioase sau a altora mai deosebite etc. Se aspiră la limbaj 

literar în toate ocaziile deosebite de comunicare în timp ce în 
cazul desfăşurării activităților şcolare la diferite discipline se 
amplifică şi consolidează limbajul ştiinţific. 

În situații relaxante, în dialogul cu covârsnicii pot apare 
unele neglijențe gramaticale, uneori chiar intenționate, ca să 
atragă atenția asupra lor. De asemenea, sunt prezente aspecte 
dialectale, unele stereotipii şi mai ales cuvinte din jargonul şcolar. 
Dar față de acesta din urmă nu mai există acelaşi entuziasm ca 
în preadolescenţă, deşi el continuă să fie utilizat şi îndeplineşte 
aceleași funcţii în cadrul grupurilor informale şi anume de întărire 
a coeziunii grupului şi de recunoaştere a celor din aceeaşi 
generație. Acei adolescenţi care manifestă un exces de 
nonconformism folosesc intenționat un limbaj încărcat de 
teribilisme şi cuvinte triviale, de agresivitate verbală şi de 
infantilism în structurarea propozițiilor şi frazelor. Aceste tendințe 
sunt mai accentuate la începutul stadiului şi apoi se atenuează, 
mai ales la cei ce işi construiesc un drum clar în viață. Dar aceste 
caracteristici se amplifică la cei cu identitate difuză şi care se 
integrează în grupuri informale cu orientare negativă. 

Modificări caracteristice adolescenței se produc şi în 
comunicarea nonverbală. Cele mai frecvente mijloace nonverbale 
la care apelează adolescentul sunt contactul vizual şi 
expresivitatea privirii. Mai ales în relațiile dintre sexe limbajul mut 
al privirii are cea mai mare pondere. Se comunică, de asemenea, 
şi prin postura care poate fi tensionată sau relaxată, neglijentă, 
sfidătoare, agresivă etc. 

Această comunicare nonverbală era diferită la cele două 
sexe la generațiile de la jumătatea secolului XX, dar acum fetele 
tind spre o mare apropiere de manifestările şi atitudinile 
masculine. Încărcate de semnificație sunt şi apropierile între 

partenerii de dialog, intrarea în spațiul intim şi personal, fiind 
frecventă mai ales în contextul relaţiilor de prietenie, cu cei de 
acelaşi sex sau de sex opus. Tăcerea este utilizată cu bună 
ştiinţă de adolescenți fie în disputele cu adulții, în deosebi , 
părinţii, fie în unele momente mai tensionate în cadrul cuplurilor 
de sex diferit. 

Intonația este folosită cu un anumit rafinament 
caracteristic în adolescență, ca forță de întărire a celor 
comunicate. În cazul vorbirii obişnuite intonația este mai bine 
adaptată la conținuturi şi sunt eliminate stridențele sau 
inegalitățile, care erau, uneori, proprii copilăriei. În adolescența 
prelungită intonația este asociată cu stăpânirea de sine şi calmul 
auto-impus. În adolescenţă stridențele de intonatie apar numai în 
situații excepționale, tensionate sau când urmăresc intenționat să 
producă îndoieli şi neclarități partenerului de celălalt sex. 

Interacțiunile funcţionale între limbajul intern şi cel 
extern sunt bine realizate iar proiecția şi conducerea construcţiilor 
verbale externe se realizează în mod eficient. În foarte rare cazuri 
se mai manifestă întârzieri în trecerea de la limbajului intern la cel 
extern. Mai ales adolescenții cu aspirații înalte, construiesc 
repede şi uşor propozițiile şi frazele iar vorbirea este fluentă şi 
riguros controlată din punct de vedere gramatical. Există la unii 
adolescenţi un fel de cult față de normele gramaticale până la 
pedanterie. Sunt în stare să-şi schimbe atitudinea pozitivă față de 
o persoană dacă aceasta a manifestat, fără voie, unele neglijențe 
în vorbire. 

Limbajul scris înregistrează la rândul său un progres 
deosebit. În ceea ce priveşte citirea, aceasta se sprijină pe 
abilităţi vizuale bine dezvoltate pe vederea periferică şi 
anticipativă care atinge acum un vârf de funcționare şi pe 

eficiența structurilor informaționale şi operaționale ale gândirii 
care permit, pe de o parte, anticiparea şi pe de altă parte 
realizarea rapidă a înțelegerii de ansamblu a textului. 

Citirea cu voce tare atinge un vârf în ceea ce priveşte 
corectitudinea, coerenţa, expresivitatea. Dar sunt relativ puține 
ocazii în care adolescenții sunt solicitați să citească cu voce tare. 
Cele mai numeroase sunt situațiile de citire în gând. Cei din 
ultimele clase liceale şi postadolescenții pot însuşi tehnici de 
citire rapidă, care-i ajută să facă față unor sarcini mai dificile 
legate de parcurgerea în timp scurt a unui mare număr de surse 
de informare. Dar achiziția rapidă prin această tehnică este 
dependentă şi de capacitățile generale mentale, de volumul de 
cunoştinţe deja acumulat, de o bună orientare în sarcina care 
urmează a fi indeplinită etc. 

Limbajul scris prezintă caracteristici noi comparativ cu 
preadolescențţii. Astfel se accentuează şi se stabilizează 
particularitățile individuale ale scrisului. Unii acordă o mare 
atenție aspectului general al scrisului, alții pot dori să-şi schimbe 
scrisul, să-l facă să semene cu al unor personalități pe care le 
apreciază şi le respectă foarte mult. În acest caz stereotipurile de 
scriere pot să fie tulburate pe o perioadă lungă de timp şi să le 
creeze dificultăți. 

Viteza de scriere creşte progresiv de-a lungul 
adolescenței iar în postadolescență atinge maximum. Aceste 
performanțe sunt datorate atât consolidării deosebite a scrisului 
cât şi presiunii timpului în situațiile de învățare intensă. Uneori 
viteza crescută generează unele insuficiențe în grafierea 
cuvintelor . Se poate astfel organiza un scris de mare viteză, cu 
unele neajunsuri şi un scris relaxat care exprimă cel mai bine 
particularitățile personale. 


În ceea ce priveşte aspectele de conținut, adolescenții şi 
postadolescenții acordă o atenție specială proiectării celor ce vor 
fi exprimate în scris. Uneori fac o pregătire prealabilă de mai 
lungă durată dacă trebuie să elaboreze un referat, un eseu, un 
raport de cercetare etc. Ei stăpânesc mult mai bine modurile de 
adresare în scris. În cazul sarcinilor complexe alcătuiesc un plan 
care are funcții foarte mari în organizarea şi unificarea 
elementelor de conținut. De asemenea în dependenţă de natura 
sarcinii vor alege fie limbajul literar, fie cel ştiinţific sau unul mai 
lejer. Vor acorda atenţie specială selectării expresiilor verbale, 
ideilor, argumentelor, faptelor, ca şi organizării şi ierarhizării 
logice, coerente a acestora şi realizării unității textului. Vor avea o 
grijă specială în ceea ce priveşte respectarea normelor 
gramaticale şi ortografice sau a cerințelor aşezării în pagină şi 
chiar cu privire la exigenţele artistice etc. Mai ales adolescenții 
care aspiră să fie instruiți, culți, inteligenți acordă o maximă 
atenție tuturor acestor aspecte. Totodată, sunt înclinați să 
realizeze atât un control operativ, secvențial a ceea ce scriu cât şi 
unul final. 

Cei care au aptitudini pentru literatură şi urmăresc să 
elaboreze o schiță, o nuvelă etc. realizează mai multe variante 
urmărind perfecționarea atât a conținutului de idei cât şi a formei 
artistice. Cu această ocazie se defineşte mai bine şi se 
consolidează propriu stil de creație. 

Capacitățile de comunicare ale adolescenților sunt 
stimulate mai intens în societatea contemporană decât în prima 
parte a secolului XX. Tendința de universalizare a culturii, 
tehnicii, vieţii sociale, dezvoltarea unor noi mijloace de 
comunicare prin televiziunea prin satelit sau Internet-ul, email-ul 
stimulează trebuința de a stăpâni şi alte limbaje. Programele de 

învățământ cuprind ore de limbi străine chiar de la vârstele 
copilăriei. În adolescență se manifestă atitudinile noi față de 
stăpânirea altei limbi. Ei văd în aceasta, pe de o parte, o nouă 
posibilitate de informare şi, pe de altă parte, o condiție a 
autorealizării viitoare, în altă zonă a lumii. Dar chiar şi în cazul în 
care proiectele profesionale sunt legate de țara natală sunt 
destule locuri de muncă în care cunoaşterea unei limbi străine 
este o condiție principală a angajării. 

Toate cele prezentate până acum ilustrează potențialul 
deosebit pentru comunicare verbală a adolescenței. Dar aceasta 
se realizează în fapt în condiții foarte variate şi de aceea apar 
destul de multe deosebiri intre grupurile de adolescenți şi 
postadolescenți în ceea ce priveşte capacitățile lor de 
comunicare, B. Bernstein a urmărit dialogul între adolescenți 
proveniți din clasa de mijloc şi din clasa muncitoare înregistrând: 
lungimea şi complexitatea frazelor, corectitudinea sintactică, 
stereotipiile sau variațiile în folosirea conjuncțiilor, adjectivelor, 
adverbelor etc. şi constată performanțe semnificative la primii 
(apud. M. Reuchlin, 1999, p. 368). 

Cercetări desfăşurate de alți autori în Anglia şi în SUA 
au confirmat aceste rezultate dar au implicat şi câteva rezerve. În 
Franța E. Esperet, inspirat de Bernstein, cercetează între 1972 şi 
1975 producțiile scrise ale adolescenților proveniți din medii 
favorizate şi defavorizate, dar diferențele constatate au fost 
nesemnificative. Faptul a fost explicat prin particularitățile lotului 
de adolescenți proveniți din mediul defavorizat, dar care a urmat 
o pregătire suplimentară pentru a fi selectat în vederea realizării 
studiilor liceale Aceste cercetări confirmă încă o dată 
disponibilitățile mari ale acestui stadiu pentru performanţe verbale 
(apud. M. Reuchlin, 1999, p. 368). Totodată, adolescenții care au 

aspirații inalte privind învățarea şcolară şi apoi viitorul 
profesional, au atitudini stabile şi active şi fac eforturi 
suplimentare pentru a atinge un nivel ridicat al limbajului. În 
aceste condiții, „Datorită limbajului activitatea psihică a 
adolescentului poate fi orientată, sistematizată şi ierarhizată, în 
raport cu nevoile sale , şi poate declanşa sau frâna anumite 
activități” (U: Şchiopu, E. Verza 1989, p. 125). Nivelul limbajului 
este o condiție a progresului în toate planurile. 


Capitolul IV 


Evoluţia afectivității, motivației şi voinţei la 
adolescenți şi postadolescenți 


4.1. Caracteristicile generale ale afectivității în adolescenţă 
şi postadolescențţă 


Am văzut că dezvoltarea cognitivă în adolescență şi 
postadolescență este remarcabilă, dar, cu adevărat 
spectaculoase sunt prefacerile afective. 

În acest plan progresele urmează, cel mai adesea, după 
perioade de tensiune ,nelinişte, explozivitate şi chiar rupturi 
puternice şi răscolitoare ale unor relații şi atitudini. Dar 
Învolburarea afectivă caracteristică acestui stadiu este şi 
contextul în care se dezvoltă noi emoții şi sentimente şi se 
parcurge încă o treaptă de maturizare afectivă. Dinamica 
afectivității adolescentine a fost temă de cercetare pentru 
numeroşi psihologi dar şi pentru pedagogi, filosofi, oameni de 
artă. S-au descris situații și trăiri afective diverse s-au relevat 
reflecţiile şi meditațiile adolescenților înşişi asupra acestora etc. 

În cele ce urmează ne oprim asupra principalelor 
particularități ale vieții afective a adolescenților şi 
postadolescenților, care ar putea servi apoi ca repere in analiza 
situaţiilor concrete, a trăirilor personale, individuale ale celor ce 

traversează acest interval de viață. Pe scurt aceste particularități 
sunt: 

a) Entuziasmul juvenil care se exprimă într-un răspuns 
afectiv imediat la toate felurile de stimulări şi, cu deosebire, la 
cele cu semnificație personală. Astfel față de un apus de soare, 
de freamătul pădurii, de susurul izvorului, de gesturile eroice, de 
frumusețea morală a cuiva, adultul poate rămâne câteodată 
relativ neutru, în timp ce adolescentul vibrează afectiv la cote 
înalte. Stanley Hall caracteriza adolescenţa cu vârsta „a furtunilor 
şi stresului” iar M. Debesse vorbea de „vivacitatea afectivă” a 
acestei vârste. Mai mult chiar acest răspuns afectiv al 
adolescentului se transformă frecvent în tumult afectiv, exaltare 
afectivă. Adolescenții pot manifesta simpatii largi, sentimente 
pasionale care-i fac să se implice într-o activitate sau relație cu 
toată ființa, şi să facă ceva ieșit din comun. Au o sete de glorie 
care-i împinge uneori la acte necugetate (se aruncă în vâltoare, 
în pericol, ignorând consecințele), la gesturi teatrale etc. „Toate 
etapele adolescenței sunt încărcate de entuziasm” (U. Şhiopu, E. 
Verza 1989 p. 219). Acest tablou al manifestărilor afective 
exprimă schimbările deosebite de ordin fizic şi psihic ce se petrec 
acum şi care-l fac pe adolescent să se simtă o ființă nouă şi 
capabilă de orice şi fără să fie frânată de o experiență prea mare, 
încărcată uneori de rutină şi eşecuri. Această exuberanță a 
adolescenței se manifestă ca: 1) incercare de a dispune de sine; 
2) probarea limitelor de manifestare a conduitelor sale; 3) dorința 


de autodepăşire şi de progres continuu. 
b) Rezonanța afectivă amplă şi diversificarea trăirilor 


Dezvoltarea fizică şi psihică generală îi permite 
adolescentului să desfăşoare activități variate şi să intre în relație 
cu multe persoane. Față de toate situațiile în care se află 

manifestă un larg răspuns afectiv. De aceea chiar în acelaşi 
cadru de viață cum ar fi cel familial sau şcolar, adolescentul spre 
deosebire de copil, intră în legături mai profunde şi mai diverse, 
manifestă o gamă largă de emoții şi sentimente. În spațiu şcolar, 
el trăieşte puternic bucuria succesului şi tristețea eşecului. Pentru 
adolescenţii cu aspirații şcolare înalte, un insucces produce 
tulburări afective adesea devastatoare, împingându-i la acte 
necugetate. La cei cu rezultate medii, asemenea situații îi pot 
lasă mai degrabă indiferenți. 

Se trăiesc intens momentele de evaluare şcolară; 
eventualele erori făcute de profesori în aprecierea rezultatelor lor 
sunt cu atât mai critic analizate cu cât ei au depus eforturi pentru 
a le atinge. Dacă obțin note foarte mari față de aşteptările lor sunt 
foarte fericiți şi este posibil să-i determine să-şi formeze 
convingeri cu privire la necesitatea efortului continuu pentru a le 
menține. Adolescenţii cu rezultate slabe, trăiesc mai puțin intens 
succesele, au o anume doză de neincredere că ar putea să 
obțină ceva mai mult, dar ei nutresc în ascuns dorințe de succes. 
La aceştia nevoile afective și trebuințele de autoafirmare tind să 
fie satisfăcute în afara activității şcolare, în cadrul unor grupuri 
informale şi care ar putea avea chiar o orientare negativă. 
Totodată, ei pot fi fericiți dacă ocupă locuri mai bune în alte 
manifestări şcolare cum ar fi sportul, muzica, desenul sau dacă 
pot să-şi demonstreze abilitățile sociale. 

Emoțiile şi sentimentele ce se nasc în contextul relațiilor 
cu covârsnicii se diversifică mult şi cresc în intensitate. Pot fi 
emoții şi sentimente de bucurie pentru reuşita prietenilor şi 
camarazilor, de admiraţie sau dispreț, de invidie, de ură etc. 

Faţă de profesorii cu care elevii comunică uşor şi simt că 
le acordă incredere şi considerație, apar sentimente de stimă, 


67 


Bato T Tees 


prietenie, respect, dragoste, plăcerea reintâlnirii şi conversației cu 
ei, tendința de a li se confesa și de a le cere sfatul etc. Asemenea 
atitudini şi sentimente pot continua şi dincolo de încheierea 
studiilor liceale. Dar sunt şi profesori care cu voie sau fără voie i- 
au neindreptățit pe unii adolescenți. Aceştia pot avea apoi, 
resentimente de durată, dar manifestate în limitele decenţei. Alții 
însă, pot reacționa dur, pot fi agresivi verbal şi câteodată şi fizic, 
în stări de mare surescitare. Fără îndoială că, în aceste situații 
sunt evidente carențe educative la cei care nu se pot stăpâni şi 
nu demonstrează maturitatea corespunzătoare vârstei. Alți 
profesori sunt apreciați şi respectați pentru înalta lor pregătire şi 
competența în domeniul propriei specialități. Dar dacă ei 
manifestă exigențe mult prea ridicate față de elevi, comunicarea 
este în mare măsură blocată, sau însoțită de anxietate, spaimă, 
dezorganizarea mijloacelor de adaptare, apariția eşecului. 

Şcoala ocazionează confruntări curente dar şi competiţii 
semnificative care generează o gamă largă de dispoziții şi emoții 
atât pozitive cât şi negative. Mai ales adolescenții cu aspirații 
înalte sunt dominați de teama de a nu ocupa o poziție onorabilă, 
de riscul eşecului, de dezamăgirea şi neindeplinirea aşteptărilor 
părinților, profesorilor, colegilor. Ei sunt capabili de mare efort, de 
concentrare maximă care insă ar putea să le pună sănătatea în 
pericol, mai ales dacă au un organism mai fragil sau au suferințe 
latente. Asemenea stări se trăiesc mai intens în situația 
participării la olimpiadele şcolare de la diverse niveluri sau la 
examene foarte importante cum sunt bacalaureatul sau 
admiterea într-o facultate foarte dorită, dar cu o mare concurență. 
Uneori, un eşec în astfel de situaţii produce nu numai dispoziții şi 
emoții negative circumstanţiale ci poate avea un efect de lungă 
durată. Neincrederea în sine pe care o generează îi poate 

impiedica să se manifeste la standardele anterioare ale activității 
cognitive. În aceste cazuri sunt puternic implicate şi unele 
particularităţi ale personalităţii cum ar fi forța eu-lui şi stima de 
sine etc. Situaţii de acest gen pot apare la acei adolescenți 
despre care se spune că „poartă toată viața coroniță” adică ei 
sunt foarte exigenți față de propriile realizări, vor să atingă 
totdeauna nivelurile cele mai înalte, să fie primii în toate. Această 
orientare are insă un efect dublu: a) îi mobilizează puternic şi 
ajung să realizeze ceea ce și-au propus dar producând supra- 
motivare şi suprasolicitare; b) apare riscul instalării unei stări de 
oboseală precoce, a fragilității afective crescute şi a confruntării 
imature cu eşecul sau cu rezultate care se află sub ştacheta 
visată. 

Emotii şi sentimente mai deosebite pot fi generate chiar 
de o anume şcoală. De exemplu, sunt licee cu tradiție şi renume 
față de care elevii manifestă un ataşament remarcabil şi 
sentimente crescute de mândrie şi dorință puternică de a apăra, 
în orice împrejurare, acest renume. Şi în postadolescenţă, pentru 
cei ce fac studii postuniversitare pot apare sentimente puternice 
față de instituțiile cu renume şi prestigiu social. M. Debesse 
spune că: „..numele şcolii căreia sunt mândri toți să-i aparțină 
este un fel de steag, de simbol."(M. Debesse, 1970, p. 301) ce 
trebuie apărat. 

! Şcoala este un teren al afirmării sociale şi fiecare elev 
este implicat într-un sistem de relații interpersonale şi aparține 
unui grup clasă cu particularități distincte. Această viață de grup 
determină, la rândul său, numeroase emoții, dispoziții afective, 
sentimente cum ar fi plăcerea întâlniri zilnice cu unii colegi, 
bucuria atingerii unor țeluri comune, mândria apartenenţei la cea 
mai bună clasă, teama că ar putea fi respinşi, uitaţi, neglijați de 

ceilalți, conflictul afectiv datorat subordonării la intențiile grupului 
în detrimentul respectării regulamentului şcolar şi a cerințelor 
familiei, neîncredere în sinceritatea unor lideri, incertitudini cu 
privire la adevăratele sentimente față de sine a unora dintre 
colegi. Mai ales aceste conflicte afective neexprimate îi fac 
adesea să fie nefericiţi, să trăiască uneori disperarea de a nu fi 
înțeleşi, de a nu avea cui să se destăinuie etc. În aceste condiții 
prezența consilierilor şcolari şi atitudinea pozitivă a adolescenților 
față de interacțiunea cu ei, rămâne o cale importantă de sprijinire 
a evoluției afective din acest stadiu. 

Trăiri afective intense şi variate apar şi în preajma 
terminării studiilor liceale şi universitare. Destul de mulți 
adolescenți şi postadolescenţi abia aşteaptă să termine şcoala ca 
să se elibereze de tensiunea învățăturii şi a presiunii din partea 
familiei şi profesorilor, visând la a dobândi o calificare şi un loc de 
muncă prin care să devină cât mai repede independenți. Aceştia 
parcurg cu înfrigurare momentele finale ale activității şcolare şi au 
în general o dispoziție optimistă. Alții întâmpină terminarea şcolii 
cu nelinişte, sunt anxioşi cu privire la reuşita planurilor lor de 
viitor, sunt nehotărâți, nefericiți şi pot trăi regretul anilor deja 
parcurşi. Alţii, ale căror planuri de viitor au fost mai clar conturate 
şi mai realist, au un tonus afectiv pozitiv, optimist, trăiesc fericirea 
drumului încheiat şi aşteaptă încrezători că vor reuşi. Sunt deci 
optimişti şi fericiți. Dar pentru toți, această schimbare produce o 
oarecare nelinişte, incertitudine, ambiguitate mai mult sau mai 
puțin intensă, care se exprimă adesea în „a nu şti ce să facă”. Se 
creează o derută datorată schimbării programului de viață, a 
stereotipurilor existenţiale, a relațiilor interpersonale trăite şi 
stabilizate până atunci etc. 


Apare impresia creşterii responsabilității personale pentru 
ceea ce va urma, şi de aceea devin neliniştiți, dezorientați. 

Surse noi de trăire afectivă există şi în cadrul familiei. 
Însăşi imaginea adolescentului despre propria familie este 
schimbată față de anii copilăriei. Fiinţele atotştiutoare, cum erau 
priviți părinții în copilărie, devin, în ochii adolescentului, persoane 
cu destule merite dar şi cu multe limite pe care ei le critică aspru. 

| „Diferenţele între generaţii sunt accentuate chiar şi datorită 
tipului de instrucție şcolară pe care au avut-o părinţii și pe care o 
au acum copiii lor. Adolescentii inteligenți şi echilibrați înțeleg 
aceste diferențe şi continuă să-i respecte pe părinți şi să tolereze 
concepțiile, credințele, opiniile lor. Alţii însă, de la „înălțimea” 
noilor lor achiziţii ştiinţifice şi culturale, manifestă o ingâmfare 
gnozeologică specifică şi-i consideră pe părinți învechiți, rămaşi 
în urmă, depăşiţi. Toate aceste ciocniri generează stări afective 
negative, conflicte şi atitudini de refuz şi opoziție, mai ales la 
începutul adolescenţei creionând un tablou „in negru şi cenuşiu” 
al vieţii afective adolescentine. Același context familial care în 
copilărie nu determina reacții afective intense, acum face ca din 
orice să se aprindă scânteia unei dispute aprige, să apară 
iritarea, nemulțumirea, mânia, furia etc. Totodată, interacțiunile cu 
părinții pot să fie acum mai puţin frecvente mai ales în situația în 
care părinţii sunt foarte ocupați profesional şi consideră că deja 
copiii lor au crescut şi se pot descurca singuri. Toate acestea îi 
fac pe adolescenți să trăiască intens contrastul față copilărie, să 
considere că părinții îi neglijează, nu vor să mai comunice cu ei şi 
să-i înțeleagă etc. Sunt nemulțumiți şi trăiesc un sentiment de 
îinsingurare și izolare chiar şi când familia reuşeşte să se adune. 
Parcă s-ar fi rupt punțile de legătură, nu-şi mai găsesc cuvintele, 

nu ştiu ce să-şi spună. ) 

Familia poate trece şi prin situații grele. Câtă vreme erau 
copii aceste aspecte rămâneau la periferia conştiinţei, nu le 
înțelegeau, nu aveau prea mare ecou în sufletul lor. Acum însă, 
au capacități crescute de a înțelege unele dificultăți ale vieţii de 
fiecare zi, chiar dacă nu li se comunică direct. Simt, mai ales, 
greutățile economice ale familiei care pot afecta şi modul în care 
vor fi satisfăcute nevoile lor. În general părinții, în marea 
majoritate, fac eforturi speciale pentru ca  strâmtorarea 
economică în care se află să afecteze cât mai puțin viața copiilor 
lor. Dar nu pot fi găsite toate soluțiile la toate nevoile. 
= | Sunt adolescenți care manifestă un egoism caracteristic şi 
deci, cer ca pretenţiile lor să fie satisfăcute fără a accepta starea 
de fapt a bugetului familial şi, în aceste condiţii, apar din nou 
conflicte, certuri, tensiuni etc. Alţii fiind intoleranți față de starea 
financiară a familiei pot recurge la gesturi grave. Pot sustrage, 
fără să spună, banii familiei pentru a-şi rezolva problemele, pot 
vinde bunuri fără voia părinților etc. Sunt şi unii care înțeleg 
situația financiară precară a familiei dar continuă să aibă dorințe 
costisitoare cărora le exagerează importanța, şi pun în balanță 
propria viață cu îndeplinirea acestora şi astfel, pot recurge la 
sinucidere. Este cunoscut cazul unui licean de 15 ani care a 
încercat să se sinucidă pentru că părinții nu puteau să-i cumpere 
telefon mobil. 

Tot tensionată este şi situația intrării în şomaj a părinţilor, 
mai ales a tatălui. Această scădere de statut modifică mult 
conduitele adulţilor şi aduc nefericire adolescentului. | 

Aceeaşi perspicacitate pe care am subliniat-o când am 
avut în vedere progresul cognitiv din acest stadiu, îi face pe 
adolescenți să surprindă repede deteriorarea relațiilor dintre 
părinți şi semnele unui eventual divorț. Suferă când văd că 


n 


aceștia se ceartă pentru că, în ciuda unor reacții negative 
pasagere față de ei, le poartă o adâncă şi statornică dragoste. 
Când este nevoit să fie de partea unuia dintre ei trăieşte o situație 
chinuitoare având impresia că l-a trădat pe celălalt. Nefericirea 
creşte pe măsură ce-şi dă seama că personal nu poate face 
nimic pentru a salva situația. După ce divorțul a fost pronunțat 
poate fi cuprins de disperare şi nelinişte iar acestea produc 
modificări chiar în conduita şcolară. Nu mai poate fi suficient de 
atent la lecţii, nu mai are continuitate în studiu acasă, viața i se 
pare oribilă şi orice efort îşi pierde sensul. Începe să-şi neglijeze 
temele, să ia note proaste, să se manifeste irascibil față de colegi 
şi profesori. Mai ales băieţii care rămân cu mamele tind să se 
încarce cu responsabilitatea capului de familie şi hotărăsc 
adesea să abandoneze şcoala şi să ocupe un serviciu pentru a 
mări veniturile familiei. Rămânând cu unul din părinți este chinuit 
de dorul de celălalt. Parcurge momente când îi învinuieşte pe 
rând, pentru situația creată, dar apoi găsește justificări pentru 
gesturile lor. La cei care sunt mai sensibili şi mai puternic ataşaţi 
de familie, această adaptare afectivă la noua situație poate să 
dureze foarte mult. Încercările părinților de a se recăsători pot să 
întâmpine, mult timp, rezistența adolescenților. 

Unii adolescenți trăiesc devastator dispariția prin moarte a 
cuiva din familie. Dacă au fost legați afectiv foarte puternic de 
aceştia, moartea ii tulbură atât de mult că se pot îmbolnăvi. 
Aceleaşi evenimente îi fac să-şi pună mai acut problema sensului 
vieţii şi fericirii. Dacă pierderea se referă la părinţi sau la frați şi 
surori durerea este şi mai mare şi duce la instalarea, la unii, a 
unor stări depresive de durată. | 

Dat fiind că, adolescenții ies de sub tutela familiei şi şcolii 
şi se înscriu în viața socială a comunității şi a lumii ei încep să fie 

interesati de evenimente sociale şi culturale şi să vibreze afectiv 
în maniera caracteristică lor. Astfel îi poate tulbura soarta unor 
comunități africane ajunse la limita de subzistență, izbucnirea 
unor conflicte militare, producerea unor catastrofe naturale, 
apariția şi extinderea unor epidemii etc. De multe ori sunt intrigați 
de pasivitatea adulților față de astfel de evenimente şi declară că 
nu-i înțeleg. Dacă se petrec evenimente grave în propria țară nu 
ezită să se angajeze în a face ceva pentru a le stopa sau 
diminua, a ajuta pe cei aflați în dificultate, chiar sfidând pericolele. 
Uneori în baza dorinței de a da o lecţie adulților din jur care ezită 
să se implice, adolescenții  minimalizează consecințele 
periculoase şi participă la evenimente grave. 

Demonstrația cea mai elocventă a acestor reacții afective 
şi a poziției față de evenimente a constituit-o marele număr de 
adolescenți şi postdolescenți care au participat primii, la 
Revoluţia Română din Decembrie 1989. 

Adolescenții trăiesc, deci, viața în mod direct şi intens. Ei 
nu mai învață despre viață ci o trăiesc ca atare. Memoria lor 
afectivă conservă toate aceste experiențe şi contribuie la o 
anume maturizare de-a lungul stadiului. 

d) Caracteristic pentru adolescență este şi faptul că se 
parcurg alte faze în consolidarea şi amplificarea unor sentimente 
cristalizate anterior şi se dezvoltă altele noi. 

Se face pe drept cuvânt sublinierea că in adolescență 
„creşte emoționalitatea intelectuală şi socială” (U. Şchiopu, E. 
Verza, 1989, p. 200). În strânsă legătură cu interesele pentru 
evenimentele sociale şi implicarea afectivă în acestea, se 
cristalizează responsabilitatea ca atitudine şi sentiment (U. 
Şchiopu, E. Verza, 1989, p. 200). Se manifestă loialitatea 
neclintită față de organizații şi instituţii, față de concepții şi idealuri 

sociale. Toate aceste manifestări se amplifică şi mai mult în 
postadolescență pentru că „Această perioadă este incărcată de 
obligaţii sociale, de încadrarea într-o profesie, de continuarea 
studiilor, de practică etc” (U. Şchiopu, E. Verza, 1989, p. 199). 

! În contextul relaţiilor de grup şcolare şi extraşcolare se 
consolidează sentimentele de prietenie care sunt susținute de 
motivații complexe, de cunoaştere reciprocă, de identificarea 
aspirațiilor comune, de asemănarea În ceea ce priveşte unele 
trăsături de personalitate (Şt. Zisulescu, 1968, 173 - 176). 
Prieteniile din adolescență pot să dureze foarte mult, uneori toată 
viața. / 

“Unii autori consideră că relațiile amicale de acum sunt 
baza relațiilor intime de mai târziu sau cel puţin un fel de 
pregătire pentru acestea din urmă. 

Sentimentele de camaraderie, colegialitate se sprijină pe 
o experiență comună de durată, pe inter-comunicare şi 
coparticipare atât la evenimentele fericite cât şi la cele mai 
neplăcute din cursul şcolii. Ele sunt asociate la valori morale şi 
dobândesc adesea o forță de motivare foarte puternică ce susține 
mai ales întrajutorarea în condiții dificile şi periculoase. La fel 
sentimentul onoarei este foarte puternic trăit şi inalt valorizat şi de 
aceea pierderea onoarei este asociată cu nimicnicia, cu anularea 
sensului propriei vieți. Adolescentii preţuiesc foarte mult curajul 
pe care-l dovedesc persoanele din ambianța apropiată sau cei 
care au deja o anumită reputație. Această admirație a curajului şi 
tenacității altora poate contribui la dezvoltarea unor însuşiri 
proprii asemănătoare, poate motiva autoeducația. Însă în 
condițiile societății de tranziție, pe care o parcurge şi țara noastră, 
adolescenții ajung să-i admire şi pe cei care reuşesc să facă bani 

repede fără a-şi pune problema dacă pentru aceasta au fost 
folosite cãile acceptate de societate. 

Tot în cursul acestui stadiu se formează sau se 
consolidează sentimente legate de Eu-l propriu aşa cum sunt 
mândria, demnitatea, multumirea de sine dar şi orgoliul, 
îngâmfarea, supraaprecierea. Este mândru că a reprezentat țara 
la olimpiade sau alta competiții internaționale. Dar poate fi 
mândru şi de cunoştinţele pe care la are, de abilitățile şi 
aptitudinile lui într-un domeniu etc. Demnitatea este mai intens 
manifestată, când se confruntă cu împrejurări în care i se pun sub 
semnul îndoieli calitățile personale, veridicitatea celor spuse, 
când există tendința unora de a-l minimaliza şi umili. Adolescenții 
protestează vehement la atingerea demnităţii lor. 

/ O menţiune specială trebuie făcută cu privire la 
sentimentele ce apar în relațiile dintre sexe. Este vorba de 
indrăgostirea ca emoție şi de prima dragoste, ca sentiment. 
Acestea apar prima dată acum şi sunt puternic legate de 
transformările organice la care ne-am referit şi de structura 
psihică a fiecăruia. De aceea intensitatea, profunzimea, maniera 
de a se exprima vor fi diferite de la o persoană la alta. Dar la toti 
instalarea acestui sentiment este precedată de o aşteptare 
caracteristică, adolescentină. Chiar mediul ambiant îl face să 
manifeste o astfel de aşteptare, pentru că toți tind să-l avertizeze 
în legătură cu o asemenea experiență. Aşteptarea creează o 
deschidere specială spre celălalt, o mare capacitate de receptare 
a tuturor semnelor şi o dispoziție de interpretare a acestora în 
sensul identificării şi confirmării sentimentului respectiv la sine şi 
la partener. Mai mult decât așteptarea, în adolescență apare o 
tendință remarcabilă spre autoanaliza propriei metamorfoze 
afective. 

Sentimentul primei iubiri este o experiență inedită în 
adolescență. Este liber de orice stereotipie şi rutină a relațiilor cu 
celălalt sex. Este, în ciuda impetuozității adolescenților de astăzi 
de a avea primele experiențe sexuale, totuşi plin de candoare şi 
prospețime şi va fi pentru el, cu adevărat o trăire unică, ce se va 
păstra în memorie toată viața. Caracterizând acest prim 
sentiment de iubire, academicianul M. Ralea spunea că totul este 
ingenuu, proaspăt, nou, tulburător (apud. U. Şchiopu, E. Verza, 
1989, p. 222). Dorința, plăcerea şi confortul psihic al întâlnirii cu 
celălalt devin dominante în câmpul mintal al adolescentului. Când 
partenerul nu este de faţă, se reproduce mai accentuat imaginea 
lui, cum spune profesorul V. Pavelcu, şi totodată, o idealizare a 
calităților lui fizice şi sufleteşti. Dorința de a fi impreună, plăcerea 
de a comunica, de a veni în întâmpinarea aşteptării celuilalt şi 
vibrația afectiva consonantă a celor doi parteneri prevalează în 
adolescență asupra componentei sexuale, chiar când este vorba 
de un cuplu care a trăit o astfel de experiență. Pe măsură ce 
componentele psihice se amplifică ele dau o calitate nouă chiar 
relației sexuale. Sunt şi cazuri când componenta sexuală 
urmează cristalizării sentimentului de iubire şi se constituie ca un 
factor de întărire a relației afective, cu condiția ca să nu se 
manifeste o grabă prea mare din partea unuia dintre parteneri. În 
acest caz, celălalt trăieşte impresia constrângerii, care poate 
duce la anularea sentimentului propriu-zis la instalarea neliniştii, 
fricii de urmări, neincrederii în partener şi relația poate intra în 
criză, 

Noutatea şi intensitatea acestui sentiment îi face pe 
adolescenţi să creadă, cum spune R. M. Lerner, că iubirea lor 
este unică; aşa cum iubesc ei n-a mai iubit nimeni niciodată. (R. 
M. Lerner, D. F. Hultsch, 1983, p. 355). _ 

Totodată adolescenții leagă prima dragoste şi de situația 
lor, de statutul lor în familie, de dependența de aceasta şi de 
aceea o proiectează mai puțin în viitor, chiar dacă sentimentul 
este foarte puternic şi adesea consideră eventuala pierdere a 
partenerului ca pe o catastrofă. În subconştient apar temeri că 
relația s-ar putea să nu continue, ca viața să-i despartă şi să aibă 
fiecare propriul drum, dar aceste aspecte încă nu-i preocupă la 
începutul cristalizării sentimentului. La un număr relativ mic de 
adolescenți prima iubire se poate incheia chiar cu căsătoria. La 
cei mai mulți, din variate cauze se poate destrăma şi trece în 
amintire. Aceasta se reactualizează din când în când şi apare 
fiecăruia ca ținând de o perioadă luminoasă a vieții, păstrând tot 
ce a fost pozitiv şi frumos și fiind însoțită uneori de regrete, dar 
care, pe fondul experienței erotice acumulată între timp, pare 
fermecătoare, ca o joacă de copii, plină de savoare, dar efemeră. 
Alteori poate servi ca un fel de ecran de referință pentru alegerile 
viitoare ale partenerilor de celălalt sex. Dar chiar trecătoare cum 
este, această primă iubire este o experiență care contribuie la 
maturizarea afectivă caracteristică acestui stadiu. Trece deci, prin 
tatonări, îndoieli, suspiciuni față de răspunsul afectiv al celuilalt, 
fluxul şi refluxul acceptărilor reciproce, al încrederii, al dorinței 
arzătoare de a fi împreună cât mai mult etc. În condiţiile 
liberalizării moralei sexuale specifice ultimelor decenii ale 
secolului XX şi al mijloacelor de protecție existente ca şi a 
avalanşei de stimuli erotici din ambianţă, relația se poate împlini 
fără a exista urmări nedorite. Aceasta face ca destrămarea 
acestui sentiment, datorată factorilor discutaţi anterior, să nu mai 
fie trăită intens, dramatic şi să contribuie poate mai mult la 
maturizarea afectivă a adolescenților. Dar dacă de-cristalizarea 
acestei prime iubiri apare numai la unul dintre parteneri, celălalt 

parcurge o etapă destul de grea. Ea poate fi una din cauzele 
principale ale tendințelor de sinucidere la aceste vârste. La fel, 
dacă experiența sexuală nu este urmată şi de dezvoltarea 
componentei psihologice a relației dintre sexe, urmările pot fi 
nefericite. 

Lo altă preocupare a adolescenților care generează o 
gamă variată de trăiri afective este fericirea personală atât cea 
prezentă cât mai ales cea viitoare. (U. Şchiopu, E. Verza, 1989, 
p. 222). Ei işi doresc să-şi implinească idealurile şi să fie fericiți. 
Cei mai mulți pun fericirea în dependenţa de factorii externi, mai 
ales de condițiile materiale pe care le va oferi societatea. De 
aceea, din păcate, mulţi adolescenți şi tineri din țara noastră 
consideră că idealurile şi fericirea lor se vor împlini pe alte 
meleaguri. Sunt mai puţini cei care leagă fericirea şi idealurile lor 
de capacitatea de a se orienta şi de a-şi valorifica toate 
posibilitățile. Dar la toți „...viitorul generează speranță, nelinişti, 
aspirații, dorințe, teamă şi interes, visuri” (U. Şchiopu, E. Verza, 
1989, p. 198). 

Relaționarea mai largă a adolescenților şi 
postadolescentților cu viața comunității şi a țării şi dobândirea 
unor drepturi civice reprezintă surse noi de trăiri afective. 

 Conştientizarea responsabilităților proprii şi confruntarea dintre 
concepțiile, opiniile, valorile pe care şi le-au format cu viața reală 
ii face să trăiască încântarea dar şi deziluzia, speranța şi 
disperarea, bucuria şi mânia etc. 

in adolescența prelungită se produc intensificări ale 
implicaţiilor emoționale în legătură cu încadrarea inițială în 


profesie şi în continuarea studiilor, în întemeierea propriei familii 
etc. 

| e) Viața afectivă a adolescenților şi postadolescenților se 
caracterizează printr-un ridicat grad de conştientizare a acesteia, 
comparativ cu alte stadii. Se ştie că în preadolescenţă începe să 
se manifeste o tendință de orientare spre viața interioară, o 
atenție specială mai ales către schimbările afective. Adolescentii 
sunt mai accentuat înclinați spre analiză şi reflecţie. Memorează 
şi reactualizează experiențele trăite şi vor să se lămurească dacă 
au sau nu un anumit sentiment, dacă il trăiesc la fel ca alții sau 
au un mod personal de a şi-l manifesta.| Mai ales sentimentele 
legate de relaţiile cu ceilalți sunt supuse acestei autoanalize. În 
acest proces se realizează un fel de dedublare între cel ce 
trăieşte acest sentiment şi cel ce-l analizează. Adolescentul joacă 
pe rând aceste roluri. În unele situații acel altcineva care 
analizează poate lua forma unui jurnal intim. lată ce scrie o 
adolescentă în legătură cu acest aspect „am nevoie de cineva 
căruia să-i încredințez ceea ce nu pot vorbi cu oamenii iar acela 
să fi tu. Când te-am primit eram de 13 ani, prea tânără, iar acum 
la 16 ani şi jumătate sunt recunoscătoare că te am” (apud Şt. 
Zisulescu, 1968, p. 33). Nivelul dezvoltării limbajului din acest 
stadiu permite exprimarea nuanțată a emoțiilor şi sentimentelor 
atunci când sunt consemnate în jurnalul intim. Mai ales cei cu 
aptitudini pentru literatură reuşesc să redea cu detalii 
semnificative împrejurările care au generat un sentiment, cel mai 
des prezentat fiind cel de iubire, să descrie subtil reacţiile 
personale sau ale partenerului. De cele mai multe ori, aşa cum 
am mai arătat, adolescenții au impresia că iubirea lor este unică. 
Dar această repliere spre viața afectivă proprie are două feluri de 
efecte: pe de-o parte generează acte complementare de 
autoreglare a conduitelor afective şi pe de altă parte integrează 
acest plan în structurile de ansamblu ale personalității şi cu 

deosebiri ale eu-lui. Această conștiință afectivă crescută este o 
componentă a procesului de maturizare care se desfăşoară de-a 
lungul acestui stadiu şi mai departe în postadolescenţă. 

f) Strâns legat de aspectele analizate anterior se poate sublinia o 
„altă caracteristică a adolescenţei şi postadolescenţei şi anume 
_atingerea unui nou nivel al reglării conduitelor emoţional-expresiv 

şi al personalizării acestora. Diversificarea şi nuanțarea trăirilor 

afective este solidară cu îmbogățirea mijloacelor de expresie, cu 
amplificarea învățării unor conduite caracteristice, semnificative 
în relațiile cu alții. n general aceste conduite emoțional-expresive 
devin din ce în că mai adecvate la situaţiile afectogene curente şi 
se elimină unele stridente care îi caracteriza pe preadolescenti. 

Acei adolescenți care manifestă inteligență socială uimesc prin 

finetea şi subtilitatea conduitelor lor emoțional-expresive. Însă în 

perioadele de criză aceste expresii emoționale se pot intensifica 
mai mult decât este necesar, pot dobândi un mod teatral de 
manifestare, pot fi chiar voit contrare situațiilor şi cerințelor. 

Exceptând aceste perioade se constată că din ce mai mult 

„capacitatea de stăpânire devine activă, ca şi capacitatea de a 

masca emoția prin dirijarea spre o acţiune oarecare (scoate o 

carte de pe raft, ridică ceva de pe jos)” (U. Şchiopu E. Verza, 

1995 p. 246). 

| Adolescentul poate manipula voit expresivitatea sa 
emoțională; poate mima o stare pentru a se înscrie mai bine într- 
o situație, poate accentua expresivitatea privirii comunicând mult 
mai mult decât dacă ar vorbi, poate ascunde sau diminua 
manifestările exterioare pentru a nu-i permite celuilalt să afle 
despre furtuna din sufletul său. Şi totuşi reglajele şi autoreglajele 
rămân încă limitate. În situaţii extreme adolescentul poate să-şi 
piardă controlul, să izbucnească, să manifeste foarte intens 

bucuriile şi supărările sau în situații periculoase să se blocheze, 
să nu se poată depărta de pericol, să nu poată vorbi, cere ajutor 
etc. Blocaje pot apare destul de des şi în situații de examen, în 
fața unei persoane cu înaltă autoritate, în fața celui iubit în taină 
etc. Reglajele sunt insuficiente şi în legătură cu înroşirea sau 
paloarea în situaţii emoționale. De aceea adesea se spune: 
„roşeşti, deci eşti încă tânăr”. Dar „După 14 ani scade uşor 
incidența afectivă” (U. Şchiopu, E. Verza 1989, p. 198) şi acesta 
este semnalul noului nivel al reglajului la care ne-am referit și 
totodată efectul educației primite. Cei lipsiţi de educație pot fi încă 
dominați de afecte şi manifestări brutale, destructive, 
dezadaptative. ~ 

În trăirea ca şi în exprimarea afectivității se accentuează 
specificul personal. Profesorul V. Pavelcu vorbea de atitudinea 
față de emoțiile şi sentimentele proprii! Unii consideră că emoțiile 
şi sentimentele care apar în diverse situații de viață şi mai ales în 
cele dificile, sunt expresia slăbiciunii şi de aceea sunt înclinați să 
cultive indiferența şi chiar cinismul în relațiile cu alții. Alţii sunt 
foarte sensibili, în deosebi fetele, şi reacționează afectiv în orice 
împrejurare, adesea mai intens decât este necesar pentru 
adaptare. La fel extravertiții tind să-şi exteriorizeze amplu trăirile 
în timp ce introvertiții reduc la maximum conduitele emoțional 
expresive. | 

YOrientările principale ale personalității cum ar fi sistemul 
propriu de valori sau proiectele de viață tind să influențeze 
stabilirea relațiilor cu ceilalţi, inclusiv cu sexul opus. Mulţi cred că 
nu este bine să te laşi antrenat într-o relație sentimentală prea 
profundă şi astfel cultivă o superficialitate intenționată, mai ales în 
relațiile cu celălalt sex. Ei riscă să nu se maturizeze suficient din 

punct de vedere afectiv şi să nu fie pregătiți pentru realizarea 
proiectelor de viață intimă de dincolo de acest studiu. / 

tg) În fine, chiar dacă în adolescență evoluţia afectivă este 
remarcabilă, comparativ cu stadiile anterioare, acesteia îi rămâne 
încă specifică şi o anume fragilitate afectivă care contribuie la 
apariția unor dezadaptări şi face necesar, în continuare, sprijinul 
familiei şi al altor factori educativi.) 

; Adolescentții au încă nevoie de căldura afectivă a familiei 
care trebuie insă să se exprime în modalităţii potrivite acestui 
stadiu. Relaţiile afective cu familia trec printr-un adevărat flux şi 
reflux datorat mai ales atitudinilor adolescenților. Pe de altă parte 
ei își doresc independența şi investesc afectiv mai întâi în relații 
de prietenie cu cei de acelaşi sex şi apoi cu cei de sex opus.) La 
început, aceste noi relații afective îi culpabilizează, îi face să se 
simtă vinovați , să se creadă trădători față de părinți. Tind să 
scape de această vină  reinterpretând atitudinile şi 
comportamentele părinților. Dacă aceştia îi consideră deja mari şi 
le acordă mai multă independență, sau dacă sunt foarte ocupați 
profesional şi nu mai pot fi impreună, adolescenții îi acuză de 
indiferență, de neglijare și nepăsare, atenuând astfel propriu 
sentiment de culpabilitate. De asemenea, adolescenții pot fi 
nefericiti dacă apar conflicte cu familia , datorate relațiilor lor de 
prietenie cu cei de acelaşi sex sau cu sexul opus. 

| Dacă familia este inabilă în ceea ce priveşte discutarea 
problemelor legate de aceste relații, dacă manifestă jenă în 
abordarea unor teme legate de viața intimă , adolescentul îşi 
blochează la rândul său dorința de comunicare şi caută in altă 
parte sprijin pentru depășirea dificultăților cu care s-ar putea 
confrunta. Dacă problemele au apărut deja şi familia incepe să fie 
îngrijorată; el se poate închide în sine, se ascunde, se 

eschivează când i se pun Întrebări, neagă că ar avea dificultăți, 
se revoltă dacă părinții insistă, caută căi, adesea necugetate de a 
scăpa de tensiunea psihică şi de constrângerile celor din jur, 
apelând la alcool, la droguri, la prietenii dubioase etc. ] 

Nemulțumirea şi nefericirea pot fi legate şi de dorințele şi 
aspirațiile prea înalte ale adolescenților ce se află în contrast cu 
posibilitățile materiale ale familiilor. Acestea nu-l pot ajuta să aibă 
bunuri costisitoare pentru a se simți bine în grupul celor ce provin 
din familii bogate. Aceste împrejurări îi fac să manifeste dispreț 
față de propria familie, să nu-i mai respecte, să se afle mereu în 
conflict cu ei, să facă gesturi necugetate. Ziarele au scris recent 
despre cazul unui adolescent de 15-16 ani, la care ne-am referit, 
care a avut o tentativă de suicid pentru că părinții nu au avut bani 
să-i dea să-şi cumpere telefon mobil ca să fie luat şi el în seamă 
de fete. 

[Alteori fragilitatea afectivă a adolescenților se exprimă în 
felul în care ei trăiesc frustrările şi situaţiile stresante. Frustrările 
sunt generate, de cele mai multe ori, de interdicțiile din partea 
familiei privind alegerea prietenilor, frecventarea impreună cu ei, 
a discotecilor, participarea la excursii, opțiunea pentru o anumită 
profesie etc. De cele mai multe ori părinții nu oferă argumente 
pentru atitudinile lor şi pentru cerințele impuse adolescenților şi 
nu le lasă libertatea de a judeca, alege şi hotări singuri în 
problemele care-i privesc direct. În aceste condiții ei răspund prin 
supărări intense şi de durată, mânii spectaculoase, ironii, cinism, 
agresivitate verbală etc. | 

Adolescenţii se simt frustrați şi dacă la şcoală nu se simt 
valorizați şi corect apreciați pentru ceea ce fac. Frustrația însoțită 
de insucces, lipsa de înțelegere din partea celor din jur şi trăirea 
devalorizării propriului eu duc la depresie, oboseală, 

culpabilizare, lipsă de speranță, etc. De aici până la hoțărârea de 
a o termina cu viața este, pentru unii adolescenți un pas foarte 
mic pe care mulți îl parcurg cu înfrigurare şi nerăbdare, şi-l văd ca 
pe o eliberare de tot şi de toate. | 

O altă sursă de nefericire poate fi chiar grupul de egali 
dacă acesta manifestă nepāsare, indiferență, ostilitate față de unii 
membri ai săi. În aceste condiţii, cei marginalizați fie se 
insingurează într-un mod periculos, fie fac ceva cu totul ieşit din 
comun ca să reintre în câmpul atenției şi grațiilor grupului, şi-şi 
periclitează adesea propriu viitor. 

Stresul este provocat la această vârstă şi de standardele 
prea înalte fixate de familie pentru prestațiile şcolare curente sau 
de examenele grele şi totodată foarte importante. Efortul de 
durată şi supramotivarea duc la epuizarea energiilor şi la 
disperare şi depresie. La rândul său, mediul şcolar creează 
situații stresante prin densitatea programelor, volumul şi 
varietatea foarte mare a cunoştinţelor care trebuie asimilate (U. 
Şchiopu, E. Verza, 1989, p. 205) insuficiențele actelor de 
predare, evaluări care nu relevă progresul personal, relații 
încordate cu profesorii şi colegii etc. Cei cu aspirații şcolare înalte 
răspund prin intensificarea efortului, reducerea timpului de 
odihnă, blocarea nevoilor culturale, etc. Ei obțin o vreme rezultate 
bune dar apoi apare surmenajul, iritabilitatea, ineficienta 
activităților. 

Cei cu aspirații mai reduse incep să aibă, mai degrabă, 
preocupări extraşcolare, să minimalizeze semnificația instrucției 
şcolare, să devină nepăsători, să evadeze din câmpul activităților 
intelectuale. 

O altă zonă de vulnerabilitate afectivă este reprezentată 
de evoluția nefavorabilă a relaţiei cu persoanele de sex opus. 

Dezamăgirile, supărarea îndelungată, mânia , ura, disperarea il 
pot arunca pe adolescent, în cele din urmă, într-o profundă 
depresie şi-l pot împinge spre suicid. Referindu-se la aceste 
aspecte, profesoara U. Şchiopu sublinia „în cazul unor depresii 
profunde pot să se contureze tensiuni de sfâşiere interioară, 
atitudini afective latente, revendicative şi agresive, sentimente de 
neputinţă şi lipsă de speranță. Aceste stări pot duce la sinucideri”. 
(U. Şchiopu, E. Verza, 1989, p. 204) 

Dintre dificultățile afective ale adolescenților fac parte şi 
reacțiile de intimidare şi timiditatea care pot să devină o trăsătură 
stabilizată a personalității la unii adolescenți. Acestea duc la 
blocarea resurselor adaptative, la imposibilitatea valorizării 
propriilor capacități şi aptitudini, la disconfort psihic în relația cu 
ceilalți, etc. 

Constatând manifestările variate ale fragilității afective a 
adolescenților şi postadolescenților, Octav leniştea, subliniază 
cauzele principale ale acestora şi anume: factori somatici (boli 
cronice, forță mai redusă a organismului), conflicte familiale, 
conflicte erotice, greşeli în opțiunile profesionale (care dau. 
inadaptări profesionale de durată şi tulburării afective) mariaje 
nepotrivite, apariția nedorită a copiilor la unii adolescenți şi 
postadolescenți. 

h) Evoluţia afectivă din adolescenţă este legată şi de structurarea 
acceptorilor morali care mai întâi, contribuie la cristalizarea 
sentimentelor şi apoi, se implică în structurile lor profunde. Aceşti 
acceptori morali aparțin conştiinţei morale, sunt legaţi de sistemul 
propriu de valori şi de proiectele de viață ale adolescenților. Ei 
dau profunzime sentimentelor şi sunt totodată reperele interne 
ale conştiinţei afective şi autoevaluării trăirilor şi expresiilor 


comportamentale. Din acest punct de vedere sunt diferențe mari 
intre grupurile de adolescenti. / 


4.2. Specificul structurilor motivaționale 


Intrarea în adolescenţă se face în condiţiile existenţei deja 
a unor structuri motivaționale consolidate în stadiile anterioare (U. 
Şchiopu, E. Verza, 1989, p. 191). În cursul acestui stadiu se 
produc două modificări semnificative: a) ierarhizări şi re- 
ierarhizări ale diverselor structuri motivaționale şi ale funcțiilor lor 
de orientare şi stimulare şi; b) cristalizarea unor noi motive legate 
de tipurile de activități şi relații specifice adolescenței. 

În legătură cu primul aspect subliniem, mai întâi, 
intensificarea câtorva trebuințe ale eu-lui, din zonele înalte ale 
motivatiei umane. Este vorba de trebuințele de autoafirmare, 
autorealizare şi de găsire a identității de sine. "Cerința de 
afirmare de sine devine foarte puternică” (U. Şchiopu, E. Verza, 
1989, p. 199). La fel de intens se manifestă şi celelalte. M. 
Debesse spunea că adolescenții sunt nerăbdători să acționeze şi 
să realizeze lucruri mari (M. Debesse, 1980, p. 100), să 
contribuie la mediul lor de existență, la propriul destin (idem, p. 
101). Adolescenţii nu mai vor să învețe despre viaţă ci să o 
trăiască şi să se confrunte cu ea. „Pentru elevii noştri — spune M. 
Debesse -— aventura existenței personale a inceput...marea lor 
educatoare va fi de acum încolo viața însăşi" (ibidem, p. 110). Ei 
nu mai vor să fie doar spectatori ci să contribuie efectiv la tot ce 
se petrece în jurul lor. „Adolescentul începe să opereze prin 
afirmare de sine” (U. Şchiopu, E. Verza, 1989, p. 118). El face 
efortul de a fi cel mai bun într-o direcţie sau alta şi este realmente 
fericit dacă îi reuşeşte ce şi-a propus. 


La fel de intens se manifestă şi trebuința de a se cunoaşte 
pe sine şi de a-şi cuceri propria identitate, de a-şi găsi răspunsuri 
la câteva întrebări cruciale: cine sunt, ce pot, ce voi fi ? 

În legătură cu manifestarea acestei trebuințe, E. Erikson şi 
J. Marcia au făcut cercetări foarte interesante. Ne vom referi la 
ele mai tărziu. 

Un moment deosebit se înregistrează în manifestarea 
trebuințelor de cunoaştere care acum, in adolescență găsesc, 
condiții superioare de satisfacere datorită avansului cognitiv. 
Profesorul Paul Popescu Neveanu acorda o mare importanță 
concordanței între nivelul operativității mentale şi cel al 
manifestării trebuințelor cognitive. În adolescență se realizează 
această strânsă legătură şi astfel la acei care sunt implicați în 
formele superioare de învățare, interesele cognitive devin stabile 
şi profunde, intense şi selective. De fapt, în adolescenţă această 
categorie de interese se manifestă la două nivele diferențiate şi 
totuşi interdependente: pe de o parte există o largă deschidere 
spre noutățile din ştiinţă şi tehnică iar interesele de acest nivel se 
satisfac prin lecturi ale unor periodice, prin vizionare de filme 
ştiinţifice şi documentare şi, pe de altă parte, există nivelul 
intereselor selective legate de viitorul profesional la adolescenți şi 
de specializarea în fapt, la postadolescenți. Acestea ating 
stabilitatea, profunzimea şi intensitatea subliniate mai sus. 

Dar o parte însemnată a adolescenților năzuie să devină 
culți şi de aceea se angajează în lecturarea chiar a unor lucrări 
dificile de istorie a culturii, filozofie socială, futurologie, istoria 
descoperirilor ştiinţifice şi geografice etc. 

Chiar şi interesele pentru beletristică se satisfac acum la 
un alt nivel, comparativ cu preadolescența. Rămâne şi in acest 
stadiu mai ales la începutul lui, atracția pentru cărți de aventuri şi 


ştiințifico-fantastice dar cei cu aspirații culturale înalte caută 
capodoperele literaturii naționale şi universale sau îşi propun să 
parcurgă întreaga operă a unui scriitor. Sunt interesați de 
caracterul principalelor personaje, de relaţiile afective dintre ele, 
de aspectele care le dau unicitate. Reţin adesea paragrafe 
semnificative privind portretul lor fizic şi spiritual, stilul vorbirii, 
convingerile etc. 

Adolescentii cu înclinații şi aptitudini pentru literatură sunt 
interesați de biografia autorilor, de condițiile în care s-a creat o 
lucrare, de punctele de vedere ale criticilor, referitoare la acel 
roman etc. 

Alte interese culturale care s-au cristalizat încă din 
preadolescență, se lărgesc şi se satisfac în noi condiții. Este 
vorba de interesul pentru drumeții și excursii, muzee şi expoziții, 
spectacole sportive, muzicale, teatrale etc. Mulţi adolescenți 
continuă să fie fani ai vedetelor din sport, muzică, film. La 
începutul stadiului, comportamentul în calitate de fan este 
incărcat de extravagante ca la puberi , dar spre sfârşit, se 
atenuează toate exagerările, şi acesta devine mai discret şi este 
mapitestat mai selectiv, 

Tot spre sfârşitul stadiului pot să apară şi să se manifeste 
accentuat interesele pentru viața social-politică a comunității în 
care trăiesc. Se spune că „adolescența mai poate fi privită şi ca o 
stare de expansiune, de avidă receptivitate, de sensibilitate 
profundă, entuziastă şi plină de energie şi forță spirituală față de 
problemele, treburile, idealurile vieţii sociale în care adolescentul 
trăieşte” (U. Şchiopu, E. Verza, 1989 p. 218) | 

Deschiderea spre social se exprimă şi prin interesul 
pentru ce se petrece în lume și, mai ales către sfârşitul stadiului 
şi în postadoleşcență sunt aproape zilnic citite ziarele, vizionate 


buletinele de ştiri, urmărite dezbaterile în legătură cu marile 
probleme ale omenirii. Se naşte astfel un fel de sentiment de 
solidaritate universală care-i face să se angajeze intempestiv în 
acțiuni de ajutor şi salvare, dacă apar astfel de circumstanţe, să 
simpatizeze cu mişcări sociale din îndepărtate colțuri ale lumii, să 
fie critici, aspri față de toate manifestările de discriminare şi 
asuprire. 

"Interesul pentru grup, manifestat puternic încă din 
preadolescență continuă să fie foarte activ şi să susţină relaţiile 
puternice şi stabile dintre adolescenți de acelaşi sex şi de sex 
diferit. Grupurile heterosexuale sunt stabile dar mai restrânse 
decât cele din stadiul anterior şi continuă să influențeze puternic 
atitudinile şi conduitele fiecăruia. 

Propria viață interioară este de asemenea, nucleul unui 
interes specific adolescenței. Acest motiv susține atracția către 
romanul psihologic, către filmele şi spectacolele de teatru care au 
ca temei central analiza vieţii interioare. Din acelaşi motiv 
urmăresc atent viața celor din jur, a propriei familii, a sa însăși. În 
cadrul grupului de covârsnici se angajează în discuţii aprinse 
privind loialitatea, ataşamentul, sinceritatea, trădarea, perfidia 
etc. Interesul pentru propria viață interioară se exprimă şi în 
tendința către autoanaliză, meditație, visare etc. 

Un tip special de interes de o mare importanță pentru 
viața adolescentului este cal pentru viitorul profesional, 

Cei care au cercetat această zonă de interes au subliniat 
faptul că în adolescență, se intră într-o nouă fază, cea realistă. 
şi alegerile privind viitorul se fac în condițiile unei mai bune 
autocunoaşteri privind mai ales nivelul aptitudinilor şi al 
aspirațiilor şi în cunoştinţă de cauză referitor la cerințele sociale şi 


la condițiile oferite de acestea pentru autoafirmare şi 
autorealizare profesională. 

Pentru cei care sunt special dotați pentru un anumit 
domeniu, adolescența este şi stadiu identificării vocaționale, 
adică a descoperirii corespondenței între propriile aptitudini şi 
aspirații şi cerințele unei profesii. „Simţindu-se chemați” pentru o 
anume profesie, ei se implică timpuriu în programe de informare 
şi pregătire, îşi impun punctul de vedere in familie, işi aleg în 
cunoştinţă de cauză ceea ce simt că le este destinat şi-şi asumă 
toate riscurile şi responsabilitățile. — 

Caracteristic pentru adolescenţă este şi felul în care 
evoluează motivația pentru învățarea şcolară, ca activitate 
fundamentală, pentru cea mai mare parte a celor ce parcurg 
acest stadiu. 

Motivația intrinsecă este reprezentată, mai ales de 
interesele cognitive şi creative pentru materiile şcolare dar şi de 
bucuria şi satisfacția efortului mintal incheiat cu depăşirea 
neclarităților, a problemelor de rezolvat, foarte dificile, a dezordinii 
în volumul mare de informații etc. 

Este de asemenea specific pentru adolescență creşterea 
selectivității intereselor cognitive, numai că această caracteristică 
se poate prezenta în două variante: a) o selectivitate care 
concordă cu aptitudinile şi înclinațiile fiecăruia şi care nu 
anulează interesele pentru celelalte discipline; b) selectivitate 
restrictivă, prea timpurie, care se instalează în condițiile volumului 
prea mare de cunoştinţe, a timpului foarte limitat, a exigențelor 
crescute pentru a obține rezultate superioare, a importanței foarte 
mari a unor concursuri şi examene. În aceste condiții adolescenții 
se orientează exclusiv spre o serie de materii şcolare față de care 
manifestă interes foarte puternic şi stabil şi neglijează aproape 

total alte discipline care au, de cele mai multe ori, rolul de a forma 
cultura generală a fiecăruia, a dezvolta abilități de comunicare, a 
fundamenta un avans cognitiv remarcabil. 

În ceea ce priveşte motivația extrinsecă aceasta 
evoluează în direcția manifestării în plin plan a formelor sale 
valoroase cum ar fi înțelegerea mai profundă a cerințelor 
societăţii referitoare la pregătirea tinerei generații; convingerea în 
necesitatea şi obligativitatea unei pregătiri de vârf concordanţă cu 
exigenţele contemporaneităţii, efectul pe care pregătirea şcolară 
îl are în procesul de integrare în grupuri şi în ansamblul societății 
etc. Motive extrinseci sunt şi cele provocate de notele foarte bune 
primite de, premiile, medaliile, titlurile obținute etc. Tot motive 
extrinseci cu influență puternică sunt şi aspirațiile pentru un statut 
social ridicat în viitor sau pentru o reputație bună în cadrul 
grupului formal și informal, prețuirea din partea familiei, premieri 
materiale, dorința de a reprezenta propria țară la olimpiade şi alte 
categorii de competiții. 

Acţionează, fără îndoială, şi motive extrinseci de valoare 
scăzută cum ar fi orgoliul de a-ii intrece pe alții cu orice preţ, de a 
obține avantaje ne-meritate etc. În aceste condiţii unii adolescenți 
recurg la fraudă în examene şi concursuri, la manipulări de opinii, 
la trafic de influenţă etc. 

Învăţarea şcolară poate fi într-o anumită măsură susținută 
şi de o motivaţie negativă aşa cum ar fi frica de insucces, de 
pierdere a reputației, de diminuare a statutului, teama de 
dezaprobare, de pedeapsă, de dezamăgirea părinților şi 
profesorilor etc. De aceea este semnificativă şi sublinierea că: 
„Adolescenţii au socializate toate planurile motivaționale şi 
conştientizează mai mult şi mai tensionat latura morală atât a 

motivațiilor cât şi a interrelațiilor sociale în care acestea se 
desfăşoară” (U. Şchiopu, E. Verza, 1989, p. 191). 

În unele cazuri performanța şcolară este legată puternic 
de imaginea de sine şi motivată chiar prin poziția de elev 
premiant. Aceasta susține un efort şi o concentrație maximă de 
durată şi totodată, generează o mare tensiune afectivă în 
preajma examenelor şi a concursurilor. În cazul acestor elevi un 
eventual insucces echivalează cu o catastrofă şi dezorganizează 
multă vreme învățarea şi sistemul de interacțiuni sociale. 

Un număr mare de liceeni tind să relativizeze valoarea 
învățării şcolare, pentru eu-l lor şi viitorul lor profesional. Ei 
lucrează mai puţin, aşteaptă să termine şcoala şi să se bucure de 
autonomia şi independența asigurate de veniturile imediate ale 
integrării în locuri de muncă puţin pretențioase, cu un nivel de 
calificare scăzut. Dar până la finalul şcolii dinamica rezultatelor şi 
aspirațiilor urmează un drum sinuos şi totuşi diferit de la caz la 
caz. Se spune că „La adolescenții de peste 14 ani nivelul de 
aspirații se corectează în funcție de performanțele obținute și 
tinde să crească”. (U. Şchiopu, E. Verza, 1989, p. 190) 

Dacă raportăm structurile motivaţionale ale adolescenței 
la modelul piramidei trebuințelor a lui A. Maslow, constatăm că în 
cursul acestui stadiu devin active, cu precădere, trebuințele 
sinelui de la nivelul al cincilea şi cele de autorealizare (U. 
Şchiopu, E. Verza, 1989, p. 193) 

Dar motivarea activităților şi relațiilor adolescenților implică 
şi rolul unor componente orientative ale personalității care se 
formează în cursul acestui stadiu şi la care ne vom referi mai în 

y detaliu, mai tārziu. Avem în vedere idealul de viață, sistemul de 
valori, conceptia asupra vieții, conştiinţa apartenenţei la 
generație. 


4.3. Schimbări semnificative în manifestarea voinței la 
adolescenţi şi postadolescenți 


Eficiența activității depinde de incă o componentă a vieții 
psihice şi anume de nivelul de dezvoltare a mecanismelor 
voluntare direct implicate în desfăşurarea, conducerea şi 
controlul diverselor comportamente. 

Fără dezvoltarea mecanismelor voinței toate achizițiile 
psihice de la vârsta adolescenței ar rămâne fără finalitatea 
adaptativă şi nici nu ar atinge niveluri înalte. Numai în condițiile 
interacțiunii cu toate componentele psihismului uman şi cu 
nivelurile înalte ale reglării voluntare ele se pot desăvârşi. 

În stadiile anterioare s-au format mecanismele de bază 
ale voinței, adică cele privind fixarea scopurilor, mobilizarea şi 
concentrarea energiei psihonervoase necesare atingerii lor, 
organizarea şi desfăşurarea acțiunilor voluntare etc. Totuşi 
copilăria, şi într-o oarecare măsură şi preadolescența, a exersat 
voința numai pentru atingerea unor scopuri concrete şi apropiate 
în timp, care implicau acțiuni voluntare relativ simple. 
Adolescenţa este ucenicia construirii unor scopuri de perspectivă 
care nu pot fi atinse decât în timp îndelungat şi treptat. La 
această vârstă se făuresc planuri de viitor, se elaborează un ideal 
de atins, se manifestă o anume responsabilitate față de propriul 
destin. Dacă toate acestea nu se sprijină pe capacitățile de efort 
voluntar, pe mecanisme de reglare şi autoreglare, rămân numai 
nişte himere şi dezvoltarea psihică în intregime este compromisă. 
Aşa de exemplu, un adolescent dintr-o localitate oarecare a ţării 
poate visa să ajungă informatician chiar dacă atât familia sa cât şi 
administrația locală nu l-ar putea sprijini prea mult. El poate să-şi 

fixeze scopuri mai accesibile, să parcurgă mai multe etape şi să 
se apropie cât se poate mai mult de visul său. Ar putea participa 
la un concurs, ar putea obține o bursă, sponsorizări, sprijin din 
partea profesorilor şcolii etc. În toate aceste cazuri ar trebui să 
acționeze voluntar şi conştient și să-şi adapteze permanent 
scopurile la împrejurările concrete dar şi la visul de atins. 

De asemenea caracteristic pentru adolescenţă este şi 
faptul că legând scopurile apropiate de altele îndepărtate şi de 
sensul vieții lor, ei işi dezvoltă capacitatea de a urmări cu 
tenacitate atingerea lor în ciuda nenumăratelor modificări ale 
circumstanțelor in care se desfăşoară activitățile 
corespunzătoare. 

Centraţi pe scopul ales ei reuşesc să fie suficient de 
maleabili şi fără să-l uite pe cel important să le îndeplinească şi 
pe altele conjuncturale. 

Spre deosebire de preadolescenți, adolescenții îşi 
ierarhizează mai bine scopurile după semnificația lor şi după 
legătura necesară dintre ele şi căile de atins. În postadolescență 
această particularitate este şi mai evidentă. 

În cele mai multe cazuri adolescenţii dovedesc mai multe 
capacități de analiză şi chibzuire asupra condițiilor în care se vor 
desfăşura activitățile şi se vor atinge scopurile şi astfel faza 
deliberării este mult mai profundă decât in stadiul anterior. 

| Ca o altă particularitate a adolescenţei M. Debesse relevă 
faptul că aceştia doresc cu ardoare să-şi fixeze singuri scopuri şi 
să ia singuri decizii. De aceea ei sunt atraşi de acele activități 
şcolare şi extraşcolare care le oferă mai multă autonomie. 
Suportă din ce în ce mai greu tutela şi îi preţuiesc foarte mult pe 
acei profesori care le acordă încredere si-i lasă să ia decizii şi să 
= acționeze pentru realizare lor. | 

Pentru o parte însemnată a adolescenților de-a lungul 
acestui stadiu se dezvoltă pe deplin principalele calități ale voinței 
care dau tuturor conduitelor un pregnant aspect autoreglator şi-i 
fac să se manifeste ca persoane stăpâne pe situații şi pe propria 
ființă. Din nefericire sunt destul de mulți şi cei care nu ating 
nivelul de voință corespunzător stadiului pe care îl parcurg, 
rămân la mecanisme elementare care asigură numai satisfacerea 
unor scopuri minore şi nu se pot angaja în activități semnificative 
şi de durată. Nu au capacitatea de a-şi finaliza activitățile, nu pot 
avea perspective importante, cad uşor în capcana tentațiilor şi în 
pierderea sensurilor semnificative ale vieții şi activității lor. 

La cei la care procesul de dezvoltare a voinței se 
desfăşoară optim, noul nivel atins de aceasta se exprimă mai 
ales în următoarele trei situații: 

v voinţa este investită în manifestarea din ce în ce mai largă a 
autonomiei. Adolescentul este fericit atunci când ia singur 
inițiative şi mai ales când are succes în realizarea lor. Dar 
inițiativa înseamnă noutate iar aceasta acționează în două 
sensuri: pe de o parte stârneşte curiozitate şi bucurie pe de 
altă parte anxietate în fața necunoscutului. Profesoara Ursula 
Şchiopu notează: „Toţi adolescenții trec însă prin faza de 
incertitudine şi nelinişte legate de propriul comportament şi 
rezonanțele față de statutul dobândit şi față de scările de 
expectație ale opiniei grupurilor din care fac parte” (U. 
Şchiopu, E. Varza, 1989, p. 220); 

v dezvoltarea psihică generală din cursul acestui stadiu 
amplifică mecanismele  autodeterminării,  autoreglării şi 
autoeducării şi în structura acestora voința are un loc central. 
„Efortul de a transforma decizii în reacții este funcţia 

principală a acestui bloc în care acționează zona voinței” (U. 
Şchiopu, E. Varza, 1989, p. 95); 

¥ în fine, noul nivel al voinței se exprimă în opțiunea pentru 
viitorul şcolar şi profesional. Înseşi alegerile şi întemeierea lor, 
necesită concentrare voluntară a activității mentale, 
chibzuinţă, capacitate de analiză a condițiilor de înfăptuire, 
invalidarea celorlalte variante etc. 

În ansamblu, adolescenții şi postadolescenții se disting de 
copilărie prin capacitatea de a propune şi selecta scopuri clare, 
de a le urmări perseverent, de a şti ce trebuie făcut şi de a trece 
la fapte şi a-şi asuma răspunderea pentru rezultatele lor, pentru 
reușita sau nereușita lor. Autoreglajul voluntar de nivel înalt 
specific adolescentul şi postadolescentul este implicat puternic în 
structura unor componente ale personalității. 

Capitolul V 


Dezvoltarea personalităţii în adolescenţă şi 
postadolescenţă 


5.1. Acţiunea specifică a factorilor dezvoltării psihice 
asupra personalității adolescenților 


Poate că mai mult decât oricare alt aspect al dezvoltării 
psihice, cel referitor la personalitate, conturează cel mai clar locul 
adoles în îndelungatul şi complexul proces al devenirii ființei 
umane! Începând capitolul despre personalitatea adolescentului 
din cartea lor „Dezvoltarea umană”, R. M. Lerner şi D. F. Hultsch 
subliniază că aceasta reprezintă tranziția de la copilărie la vârsta 
adultă şi „Edificată pe dezvoltarea din copilărie, adolescenţăl 
trebuie să descopere calea de a contribui la lumea adultului în 
care este gata să intre (R. M. Lerner, D. F. Hultsch, 1983, p. 
359). Începând să se formeze din copilărie şi împlinindu-se în 
adolescență, personalitatea devine cel mai important mediator al 
tuturor legăturilor cu ambianţă şi cel mai semnificativ factor de 
conducere şi reglare a comportamentelor. 

Până la adolescență se formează, pe rând, unele 
componente ale personalității, se organizează progresiv şi 
funcționează din ce în ce mai complex dar abia în cursul acestui 
stadiu structura sa se va împlini şi va dobândi unitatea care-i este 

specifică. Mai mult chiar, nivelul nou pe care-l va atinge 
personalitatea va fi precedat de momente tumultoase de răscolire 
şi reaşezare specifice adolescenței. Fără să intrăm acum in 
detalii, reținem doar că toate aceste schimbări presupun 
intervenţia numeroşilor factori interni şi externi care generează un 
context de dezvoltare cu totul caracteristic acestui stadiu. Astfel 
factorii ereditari parcurg noi faze privind maturizarea funcţională a 
organismului iar cei sociali îşi intensifică influențele şi totodată, le 
exercită în condiții noi. Aşa cum am mai subliniat, adolescenții 
intră în relaţii foarte variate cu persoane şi instituţii noi. Faptul că 
la 14 ani primesc propria carte de identitate, le creează o 

' autonomie crescută comparativ cu stadiile anterioare. Ei tind să 
călătorească singuri, să cunoască noi oraşe, locuri şi oameni noi 
şi toate acestea, implică un grad de nedeterminare şi risc. 
Referindu-se la acest aspect, M. Debesse scria: „Pentru elevii 
noştri aventura existenței personale a început...marea lor 
educatoare va fi de aici în acolo viața însăşi” (M. Debesse, 1980, 
p. 110). Capacităţile crescute de înțelegere şi comunicare le 
permit să profite din plin de toate noile contacte pe care le 
stabilesc. De multe ori ei sunt foarte încântați de a se afla în 
situații care le cer să se descurce singuri, să aibă 
responsabilitatea propriei ființe. Cu ani în urmă, un absolvent în 
psihologie a întreprins o cercetare pe un grup de adolescenţi care 
şi-au propus să-şi petreacă o vacanță de vară, undeva în munți, 
departe de orice localitate. Au trecut astfel, de la încântarea, de 
moment, la teamă şi chiar panică, dar apoi au reuşit să-şi rezolve 
toate problemele legate de spațiul de dormit, de prepararea 
hranei, de asigurarea securității grupului etc. Când s-au întors în 
familiile lor, părinții s-au mirat de schimbările din atitudini şi 
comportamente rezultate din experiența trăită. 


În adolescenţă interacţiunile cu egalii sunt aproape tot atât 
de frecvente şi intense ca şi în preadolescență dar se stabilesc în 
noile condiții psihologice ale acestui stadiu. Aceasta l-a şi făcut 
pe James Coleman, 1961, să vorbească de o subcultură 
adolescentină, născută în acest context al relațiilor cu cei din 
aceeaşi generație şi la care ne vom referi mai târziu. 

Deschiderea adolescenților câtre societatea în ansamblul 
său, şi înscrierea lor în comunitatea în care își desfăşoară viața şi 
în momentul istoric pe care aceasta îl traversează, reprezintă o 
altă particularitate a procesului de dezvoltare şi manifestare a 
personalității în acest stadiu. De aceea unii cercetători au spus că 
trebuie să vorbim de adolescenți anilor "60, '80, '90 sau de cei ai 
Europei, Africii, Asiei, Americii etc. 

O influență hotărâtoare asupra dezvoltării personalității o 
are fără îndoială, integrarea lor în instituţii instructiv-educative şi 
într-un sistem de relații din câmpul educațional de înaltă calitate, 
în care coparticiparea, co-acțiunea cooperarea între ei, şi între ei 
şi corpul profesoral, devin deosebit de semnificative. 

În fine, procesul dezvoltării personalității poate fi puternic 
influențat chiar de acţiunile autoformative inițiate de adolescenții 
înşişi în condiţiile unui nivel ridicat al conștiinței de sine şi al 
voinței. Ei işi pot constata unele defecte şi neimpliniri, pot să-şi 
aleagă procedee de ameliorare, de valorificare mai bună, de 
optimizare a propriei personalități pot să-şi elaboreze planuri pe 
care să le respecte cu tenacitate. Adolescenta este stadiu în care 
se accentuează caracterul particularizat şi individualizat al 
dezvoltării psihice şi astfel apar numeroase diferențe între grupuri 
și între indivizi. Toate cele subliniate creează un cadru nou de 
dezvoltare a personalității chiar dacă adolescenţii continuă să fie 

membri ai aceleiaşi familii, să meargă la aceeaşi şcoală, să aibă 
prieteni constanți, să locuiască în acelaşi oraş sau comună etc. 


5.2. Caracteristici de ansamblu ale dezvoltării personalității 


adolescentului şi potadolescentului 


| Dacă încercăm o caracterizare generală a dezvoltării 


personalităţii în adolescență putem să consemnăm următoarele: 

în adolescență se continuă consolidarea şi maturizarea 
funcțională a anumitor componente ale personalității formate 
anterior, aşa cum sunt capacitățile şi aptitudinile; 

se formează componente noi mai ales cele legate de latura 
de orientare a personalității cum ar fi sistemul propriu de 
valori, conştiinţă, apartenenței la generație etc. 

alte componente cum ar fi cele caracteriale înregistrează 
deosebite şi ample transformări mai ales prin amplificarea 
autonomiei şi independenţei. 

se modifică interacţiunile între laturile personalității şi se 
produc noi ierarhizări în sistemul de personalitate care constă 
mai ales din amplificarea rolurilor componentelor de orientare. 
creşte forța eu-lui şi se manifestă mai intens rolurile sale 
principale de integrare şi autoreglare. 

aşa cum am mai subliniat, personalitatea are acum toate 
elementele structurale şi ajunge la o organizare a acestora 
care dă unicitate şi originalitate sistemului de ansamblu. În 
legătură cu acest aspect, profesorul M. Zlate spune că se 
ajunge ca:"...in adolescență personalitatea să fie în linii mari 
constituită deoarece dispune de toate laturile şi chiar de 
maturizarea relațiilor dintre ele” (M. Zlate, 1994, p. 125) 
Având în vedere toate aceste aspecte putem aprecia că 

adolescența reprezintă un moment de răscruce în devenirea 
personalității umane. ) 


5.3. Dezvoltarea componentelor orientative ale 
personalității adolescenților 


Abordând din perspectiva sistemică personalitatea (T. 
Crețu, 1997, p. 263), considerăm că în adolescenţă se creează 
premisele de bază pentru formarea mai multor componente cu rol 
de orientare şi cu un evident aport la maturizarea structurii de 
ansamblu a acesteia. Aceste premise sunt noile capacități 
cognitive şi de comunicare, volumul crescut al cunoştinţelor, 
lărgirea considerabilă a relaţiilor cu alții, deschiderile către viața 
reală şi societatea în ansamblu ei. 

Ele se află la originea principalelor componente orientative şi 
anume: 
a) Treptat, în adolescenţă se cristalizează câteva idei cu un grad 
mare de generalitate, care se referă la viața în ansamblu şi la 
rosturile ei. Se constituie astfel la un nivel iniţial, o anume filozofie 
de viață, care după G. W. Allport este o caracteristică a 
persoanelor mature sau care se pregătesc să devină astfel. 
Autorul face următoarea subliniere care dobândeşte un prim 
înțeles şi pentru adolescenți: „Maturitatea reclamă ...o înțelegere 
clară a scopului vieții în termenii unei teorii inteligibile, sau pe 
scurt, o formă oarecare de filozofie unificatoare a vieții” (G. W. 
Allport, 1981, p. 297). La fel regretatul profesor P. Popescu 
Neveanu nota: | „Adolescența redescoperă lumea, datorită 
posibilităților sale de interpretare şi problematizare şi este intens 
preocupată de propriu său destin...Se elaborează un sens de 
4 viață şi dobândeşte contururi, concepția despre lume şi viață”(P. 

Popescu Neveanu, 1978, p. 27) Adolescența, cu care începe 
orientarea conştientă spre viitor, are nevoie de acest sprijin 
reprezentat de viziunea de ansamblu asupra vieţii pentru a-și 
găsi propriul loc în lume şi a-şi defini scopurile esențiale ale 
propriei existente. Acum încep să se pună numeroase întrebări 
privind viața socială în ansamblu, destinul fiecărui individ şi 
bineînțeles; şi cu referire la cel al său. 

Adolescența caută răspunsuri în observarea atentă a vieții 
celor din jur şi în propria existență, dar caută activ şi tot ce poate 
oferi ştiinţa, filosofia, religia. Sunt interesați să discute cu 
personalități ale ştiinţei şi culturii care le pot da argumente 
teoretice, dar sunt foarte receptivi la ceea ce rezultă şi din propria 
viața. Acelaşi interes pentru a-şi clarifica o viziune asupra vieții se 
află şi la baza discuţiilor aprinse şi indelungate cu covârsnicii. 
Alții, care provin din familii cu un spirit religios accentuat, pot să-şi 
construiască devreme o puternică convingere în divinitate şi să 
parcurgă relativ mai repede acest proces. Cei mai mulți 
adolescenți au o deschidere mai largă asupra vieții şi tind să 
probeze mai întâi toate posibilitățile, să facă toate alegerile pentru 
a ajunge la propriile răspunsuri. 

Cu privire la acest proces de scrutare şi înțelegere a vieții 
oamenilor s-a conturat o direcție nouă de cercetare şi anume 
ceea ce autorii au numit cogniţiile sociale ale adolescenților. L. 
Steinberg dă următoarea definiție: „Cogniţia socială este un 
termen folosit cu referire la un tip de activitate cognitivă, a gândirii 
referitoare la oameni, la înțelegerea relațiilor sociale, şi a 
instituțiilor sociale”(L. Steinberg, 1992, p. 79-80). 

Faţă de vârstele anterioare, la care pot fi constatate unele 
orientări şi preocupări privind viața socială, în adolescență 
înțelegerea şi interpretarea aceste fenomene pot fi foarte 

avansate. Ele vor contribui la schimbări calitative în ceea ce 
priveşte creşterea autonomiei, clarificarea identității de sine, a 
responsabilități față de propria viaţă intimă etc. Fără să intrăm 
prea mult în detalii, reținem doar că planurile principale ale 
acestei cogniţii sociale sunt: formarea impresiilor despre alți 
oameni, (Hill şi Palmquist, 1978, apud Steinberg 1993, p. 80) 
transpunerea empatică în altul (R. Selman 1980, apud Steinberg, 
1993, p. 80) concepția asupra moralității şi convențiilor sociale. 
Aşa cum am precizat, în adolescență pot apare toate 
condiţiile pentru cristalizarea acestei viziuni asupra vieții care are 
mare importanță pentru structura de ansamblu a personalității şi 
pentru adaptarea la diverse circumstanțe. Şi totuşi aşa cum 
consemna, cu mulți ani în urmă chiar G. W. Allport, în urma unui 
studiu pe postadolescenții cuprinşi într-un colegiu, o cincime 
dintre ei se aflau în stadiu, „de a nu şti de ce trăiesc'(G. W. 
Allport, 1981, p. 298). Tot aşa de adevărat este şi faptul că, la 
unii adolescenţi poate să apară o concepţie de viață confuză, 
susținută mai degrabă de nonvalori, care generează orientări 
negative de mare durată şi stimulează conduite delincvențiale. 
b) O altă componentă orientativă, care se formează în 
adolescență este sistemul propriu de valori . Cu mulți ani în urmă 
Carmichael spunea că abia adolescența este aptă de valori, are 
capacitățile cognitive necesare, cunoştinţele şi o anume 
experiență de viață care-i permit să înțeleagă valorile și să le 
raporteze la aspectele reale ale vieţii. G. W. Allport includea între 
caracteristicile personalității mature, orientarea după valori şi 
asimilarea acestora (G. W. Allport, 1981, p. 298). Adolescenţa 
este inceputul constituirii sistemului propriu de valori. La fel 
profesorul P. Popescu Neveanu spunea despre adolescență că 
„Este etapa în care intervin îndelungate şi intense meditații 

asupra valorilor” (P. Popescu Neveanu, 1978, p. 27). Cât privește 
rolul lor în viața oricărei persoane, precizările lui Allport sunt de 
asemenea foarte importante. El spune :"O valoare este o credință 
pe care se bazează o persoană în acţiunea sa preferențială, 
Valoarea este astfel o dispoziție cognitivă, motorie şi, înainte de 
toate, profund esențială. Cunoaştem o persoană cel mai bine 
dacă ştim ce fel de viitor va realiza şi forma viitorului său se 
bazează în primul rând pe valorile personale"(G. W, Allport, 1981, 
p. 451). Este clar faptul că valorile personale îşi au ca izvor 
principal, sistemul valoric al societății, aşa cum este el promovat 
prin toate mijloacele de informare dar şi aşa cum este implicat în 
existența concretă a tuturor oamenilor şi în particular în viața 
celui în cauză. În aceste condiţii, sistemul personal de valori nu 
coincide în totul cu cel social. Diferenţele se relevă mai ales în 
ceea ce priveşte: a) numărul de valori personale care alcătuiesc 
propriul sistem; b) intensitatea rolului pe care îl joacă în 
ansamblul personalităţii; c) felul în care sunt ierarhizate. Sunt 
astfel, constatate diferențe din acest punct de vedere între 
adolescenți, tineri şi adulți pe de o parte, iar pe de altă parte, 
diferențe între grupurile adolescentine şi chiar între 
individualităţile care le alcătuiesc. Cercetarea ştiinţifică se opreşte 
cu precădere asupra celor caracteristice stadiului şi grupurilor pe 
când cele individuale sunt în atenția psihodiagnozei individuale. 
De aceea nota acelaşi G. W. Allport că „...aceste valori, 
măsurate fiind, deşi au o popularitate egală în ansamblul 
populației, ele au o putere de atracție foarte diferită pentru indivizi 
(op. cit. p. 302). 

Dacă avem în vedere înscrierea largă a adolescenților în 
viața socială şi receptivitatea lor deosebită față de evoluția 
acesteia, trebuie să luăm în considerare şi reflectarea în sistemul 

de valori a tuturor fluxurilor şi refluxurilor structurilor economice, 
administrative, culturale etc. Particularizând la etapa economiei 
de piață, pe care o parcurge țara noastră, cu toate înaintările şi 
derapările ei, constatăm că aceste fenomene se reflectă şi în 
opțiunea pentru valori a tinerilor. Din acest punct de vedere este 
semnificativă o cercetare realizată între 1992 şi 1994 de 
profesorul Septimiu Chelcea asupra valorilor profesionale la 
postadolescenții, studenţi (S. Chelcea, 1994, p. 109). Autorul 
constată că studenții pun pe primele locuri, in ordine următoarele 
valori: să le asigure modul de viață dorit; să presupună o 
ambianță fizică favorabilă, să ofere avantaje materiale. 

Amplasarea în primele trei locuri a valorilor financiare este 
fără îndoială ecoul particularităților societății în tranziție. Pe 
ultimele locuri, din cele 15 posibile sunt amplasate următoarele 
trei valori: antepenultimul loc: calitatea conducerii; penultimul: 
valorile estetice ale muncii (studenții nu erau de la facultăți cu 
profil artistic) şi pe ultimul, varietatea muncii. Aceste valori sunt 
amplasate pe ultimele locuri pentru ca studenţi se află la o 
distanță mai mare de momentul integrării lor profesionale şi de 
aceea ele nu au încă un suport într-o experiență personală de 
confruntare cu condițiile muncii. Alte valori cum ar fi stimularea 
intelectuală, creativitatea, prestigiul, relaţiile cu superiorii, relațiile 
cu colegii etc., au fost amplasate pe poziţiile de mijloc pentru că, 
de asemenea, ele incă nu au fost direct confruntate cu o 
experiență profesională propriu-zisă. Perioadele de practică de 
specialitate, rămân limitate ca durată şi conținut şi nu pot fi decât 
un suport slab pentru asemenea valori care dobândesc un alt 
relief la cei ce profesează deja. 

O cercetare realizată de noi, tot la postadolescenți 
studenți, cu privire la valori umane generale a relevat faptul că pe 

primele trei locuri, cei mai mulţi subiecți, pun în ordine cinstea, 
inteligența, dragostea, ceea ce este clar caracteristic pentru 
aceste vârste. Dar tot ei pun pe ultimele trei, din cele 20 posibile, 
în ordine descrescătoare: ajutorul aşteptat de la altul, ascultarea 
față de superior, munca. Mai ales această ultimă amplasare ne-a 
atras atenția. Comparând aceste date cu altele rezultate dintr-o 
cercetare realizată înainte de Revoluţia din 1989, asupra valorilor 
la cadrele didactice, s-a remarcat un contrast evident. Profesorii 
au aşezat, atunci, munca pe primul loc. Faptul se explică, fără 
îndoială şi prin presiunea perioadei comuniste, de a considera 
munca o prioritate dar şi pentru că fiecare era implicat şi ataşat la 
câmpul profesional, după ani buni de muncă. Societatea în 
ansamblu ei susținea o asemenea valoare. 

Studenţii anului 1993, când s-a desfășurat cercetarea 
noastră, se aflau într-un alt cadru general social care traversa o 
perioadă dificilă, în care succesul era mai ales atribuit celor ce 
obțineau bani fără prea multă muncă (T. Creţu, 1997, p. 56). De 
asemenea rezultatele obținute de noi, cu privire la valoarea 
credinței, coincid cu cele găsite de W. N. Clark (citat de G. W. 
Allport, 1981, p. 305) şi anume amplasarea ei printre ultimele din 
zona medie Totodată, aceste date sunt în acord şi cu observația 
lui G. W. Allport pe marginea cercetărilor asupra valorilor 
religioase, ale lui N. P. Nelson din 1956 şi E. L. Kelley din 1995. 
El spune: „Totuşi există dovada că absolvenţii de colegiu, după o 
decadă sau două de la absolvire, sunt mai religioşi decât când se 
află în colegiu”"(G. W. Allport, 1981, p. 305). 

Cercetările amintite au relevat intensitatea valorilor, 
conținutul lor, locul lor într-o ierarhie dar numai aşa cum acest 
lucru a rezultat la probe verbale. În acest caz, este obligatorie 
rezerva cu privire la implicarea reală a acestora în conduite şi 


evaluări. Unii autori atrag atenţia asupra faptului că la începutul 
adolescenței există, în legătură cu valorile morale, o anumită 
intransigență caracteristică. Adolescentii sunt cei ce critică aspru 
adulții care se abat chiar puțin de la preceptele morale. Ei 
operează tranşant în „alb, negru”, „da, nu” şi nu sunt deloc 
dispuşi să accepte compromisuri. La ei claritatea valorilor este 
asociată direct cu respectarea lor strictă în conduite. Pentru acest 
moment al dezvoltării psihice, această relație favorizează 
însușirea valorilor şi elaborarea fundamentelor lor existențiale. 
Înaintarea în adolescență permite pe de o parte imbogățirea 
experienței de viață şi pe de altă parte rafinarea structurilor 
cognitive care îi vor face să înțeleagă deosebirea dintre tratarea 
academică a valorilor şi realizarea lor practică. 

Pentru consilierea adolescenților importantă rămâne 
deschiderea generală către valori şi dezvoltarea atitudinilor de 
respingere a nonvalorilor. Procesul real de asimilare a valorilor, 
rămâne puternic ancorat în datele existenței fiecăruia şi de aceea 
prezintă o mare variabilitate şi multiple fațete concrete. 

c) /Conştiința apartenenței la generaţie este o componentă 
orientativă care se elaborează şi manifestă evident pentru prima 
oară în adolescenţă. 

O coordonată principală în definirea unei generații este cea 
cuprinsă în următoarea definiție: „Ansamblul de oameni, de 
grupuri organizate trăind în acelaşi timp şi având aproape 
aceeaşi vârstă (sau cam cu + 4-5 ani diferență) = (U. Şchiopu 
coord., 1997, p. 311). În acest sens, foarte larg, toate persoanele 
din celelalte perioade ale vieţii aparțin generaţiei lor. Strânsa 
legătură între dezvoltarea psihică şi specificul timpului şi locului 
vieţii explică fenomenul succesiunii generaţiilor şi a diferențelor 
între acestea! Dar în acest caz se operează mai degrabă cu o 


—j 


109 


dimensiune, pe de o parte, cantitativă pe de altă parte 
sociologică, adică evidenţiază faptul că „fiecare grup de vârstă 
tinde să se identifice cu o istorie unică, cu fapte şi evenimente 
particulare, care apar, mai ales, în cursul adolescenței şi al 
tinereții'(S. Rădulescu, 1994, p. 40). Totodată, acest înțeles dat 
generației reprezintă o construcție simbolică a ştiinţei pentru a 
măsura timpul social adică o durată temporală „care are un 
conținut semnificativ şi este trăită nu de o singură persoană, ci de 
o întreagă colectivitate de indivizi"(S. Rădulescu, op. cit. p. 40). 
Pe de altă parte această semnificaţie sociologică permite să se 
afirme că o generație construită dintr-un număr de persoane ce 
se nasc în timp apropiat şi dispar tot aşa la o vârstă apropiată au 
caracteristici rezultate din contextul vieţii lor. În această 
accepțiune a termenului de generație este pus în legătură 
ciclurile dezvoltării ființelor umane cu factorii sociali, culturali şi 
istorici care au influențat întreaga lor viață (M. Riley, citat de S. 
Rădulescu, 1994, p. 41). În legătură cu această concepție asupra 
generației se pot dezvolta reprezentări sociale ale uneia generații 
față altă generaţie. Fiecare dintre ele are trăsături specifice care . 
pot fi văzute într-un fel diferit de cei ce sunt în afară. Între 
generaţii pot apare atitudini, de respect reciproc, de colaborare şi 
cooperare, de efort comun pentru progresul general social, dar şi 
conflicte şi contrarietăți latente sau deosebiri de interese. 

| Conştiinţa apartenenței la generație, dă o notă specifică 
acestei relații intergeneraționale. Ernest Fischer (citat de |. 
Dumitrescu, 1980, p. 74) consideră că o generație nu poate fi 
definibilă numai prin vârstă, ci mai ales printr-un anumit fel de a 
acționa, a simţi, a gândi. Când cei ce îi aparţin ajung să-şi dea 
seama de toate acestea, această nouă latură a conştiinţei lor 

modifică atât atitudinile cât şi conduitele lor față de ei înşişi şi de 
ceilalți. / 

R. Zazzo precizează că fiecare generație ajunge să-și 
identifice caracteristicile proprii prin comparație cu celelalte şi prin 
urmare o altfel de conştiinţă există la toate vârstele. Şi totuşi abia 
in adolescență se clarifică şi se manifestă în atitudini şi 
comportamente. Dispunând de capacităţi cognitive deosebite, 
atingând un nivel ridicat al conştiinţei de sine adolescenții se 
compară mai frecvent cu lumea adulţilor, sesizează mai bine mai 
ales ce îi deosebesc de aceştia în felul de a simți, acționa şi 
gândi. 

Sub influența revoluției ştiințifico-tehnice din cursul 
secolului XX Societatea contemporană, a atins un nivel deosebit 
de dezvoltare şi pretinde o ridicată competenţă profesională şi 
psihosocială. De aceea pregătirea copiilor şi tinerilor în acord cu 
aceste standarde, se prelungeşte mult în timp şi-i pune pe 
aceştia in relații de dependenţă de lumea adultă. În acelaşi timp, 
adolescenții care-şi simt noile capacități ce-i caracterizează, îi fac 
să aspire la o autonomie din ce în ce mai mare dar se lovesc 
mereu de amânarea îndeplinirii acestor dorințe, pentru care îi 
învinuiesc pe adulţii, din preajma lor. Parcurgând noi programe 
de învățare, beneficiind, mai ales după Decembrie 1989, de noi 
condiții de informare (cărţi, reviste, ziare, programe de televiziune 
variate, internet, email etc.) şi, din ce în ce mai mult, de tehnica 
avansată reprezentată de calculatoarele din cele mai noi 
generaţii, adolescenţii ajung la un nivel mai bun de instrucție, 
stăpânesc deprinderile de lucru avansate, beneficiază de largi 
deschideri către tările dezvoltate, parcurg programe de 
perfecționare în Vestul Europei şi America, însuşesc mai uşor o 
limbă sau două de circulație internațională, participă la 

manifestări ştiintifice, au un contact mai rapid cu rezultatele mai 
noi ale ştiinţei şi artei, ating, fără îndoială, un nivel înalt de 
pregătire generală. Toate acestea îi fac, cel puțin pe unii din ei, 
să se considere egali adulților şi să creadă că în multe privințe ii 
întrec. Par astfel justificate aspirațiile şi cerințele lor pentru locuri 
corespunzătoare în viața socială. — 

De aceea, cercetătorii consideră că |la adolescență se 
intensifică în mod deosebit conflictul între generații atât în spațiul 
familial cât şi în cel general social. Diferenţele între părinți şi copii 
țin de condițiile de instruire pe care le-a avut fiecare, de 
preferințele culturale, stilul de viață, sistemul de valori, atitudinile 
politice şi civice etc. În mare măsură aceste diferențe apar şi în 
plan social şi pot genera opoziții care uneori iau aspecte 
tulburătoare. Sunt reținute în memoria întregii lumi evenimentele 
din Franţa din 1968 când adolescenții şi postadolescenții au ieşit 
în stradă şi s-au înfruntat, în forme violente, cu structurile care nu 
se mai potriveau cu aspiraţiile lor. 

La fel de neuitat sunt participările adolescenților, 
postadolescenților şi tinerilor la Revoluția din Decembrie 1989 din 
țara noastră. Nemulțumiți de atitudinile obediente prea prelungite 
ale generației adulte față de dictatură, tinerii au hotărât să 
înceapă ei lupta cu aceasta şi au reuşit. Atât manifestările 
spectaculoase, cât şi cele mai discrete, ale acestei conştiinţe a 
apartenenței la generaţie, fac să se remarce de către întreaga 
societate că adolescenții şi tinerii sunt o forță de care trebuie să 
se țină seama. 

Politicile sociale din țările democratice cuprind orientări 
exprese spre satisfacerea nevoilor generaţiilor tinere. Însă uneori 
este greu de găsit măsura cea mai potrivită în satisfacerea 
acestor aşteptări. În țara noastră, se fac eforturi deosebite de a 


112 


asigura condiții cât mai bune de instrucţie şi educație, de a 
produce o reformă a şcolii care să elimine toate limitele şi 
figiditățile caracteristice etapei anterioare Revoluţiei Române. 
Uneori, insă se produc incoerențe în realizarea tuturor acestor 
schimbări şi pot apare efecte negative, cu urmări deosebite 
pentru viitorul actualelor generații. 

Dar conflictul intergenerațional intensificat în adolescență 
nu se confundă cu orice fel de confruntare ap te pentru 
(ndepenentă şi autonomie, pentru eliberarea sub tutela 

inților sau a adulților, în general, care au statute şi roluri 
sociale dorite de adolescenți, nu ținteşte înlăturarea, suprimarea 
acestora ci schimbarea relațiilor cu ei. Adolescenţii urmăresc, nu 
să desființeze lumea adultă, ci să aibă acces la pozițiile sociale şi 
profesionale asemănătoare cu ale acestora. Legăturile afective 
puternice construite de-a lungul întregii copilării nu sunt anulate, 
iar normele fundamentale de respect şi omenie nu dispar în 
neant, ci dau un caracter specific acestor manifestări opozante. 

Conştiința apartenenței la generaţie se răsfrânge asupra 
multor manifestări psihice ale adolescenților, le influențează 
alegerile pe care le fac, atât cele referitoare la angajamentele din 
prezent cât şi cele ce vizează viitorul, le modelează idealul de 
viată, le influențează gusturile artistice, preferințele vestimentare, 
stilul de viată. Familia şi şcoala işi vor putea exercita rolul 
formativ care le revine numai dacă vor ține seama de acest 
aspect al mentalități adolescentine. 

Educaţia adolescenților este din acest punct de vedere, 
astfel mai dificilă şi necesită căi mai deosebite de exercitare, 
acordate mai bine la particularităţile fiecărei generaţii._/ 

d) Idealul de viață este cu mult mai important pentru dezvoltarea 
ființei umane decât pare la prima vedere. 

[G. W. Allport spunea cā:" Pentru a fi normal, un adolescent şi în 

special un adult are nevoie de un obiectiv definitoriu, o 
perspectivă în care să spere” (G. W. Allport, 1981, p. 131). Chiar 
incepând cu preadolescenţa se manifestă o anume preocupare 
pentru viitor mai ales pentru faptul că toți cei din jur , îi amintesc 
celui ce se află în acest moment al vieții, că trebuie să se 
gândească la ce va fi. El însuşi începe să se întrebe şi să se 
frământe în legătură cu ce ar trebui să se întâmple şi ce să facă. 
De aceea în preadolescență se parcurge etapa de început în 
formarea idealului. Dar în adolescență se poate spune că 
elaborarea idealului de viață este o nevoie principală. De altfel, 
aşa cum am mai subliniat, legătura între ideal şi adolescenţă este 
aşa de puternică incât aceasta din urmă a fost adesea numită ” 
vârstă a idealurilor.” O cercetare desfăşurată în pragul anului 
1980, a arătat că 81% dintre adolescenți sânt preocupați de 
proiectarea propriei deveniri (|. Dumitrescu, 1980, p. 99). 

Cei mai mulți au spus că încă din preadolescență şi-au 
făcut proiecte mai ales în legătură cu tipul de liceu ce va fi urmat. 
Profesorii Ursula Şchiopu şi Emil Verza subliniază , la rândul lor 
că " La puberi şi adolescenți capătă consistență viitorul , 
prezentul se trăieşte tot mai mult în subordinea viitorului” ( Ursula 
Şchiopu, Emil Verza, 1989, p. 198 ) şi că ..." organizarea intensă 
de idealuri este caracteristică adolescenților de după 15 ani."(op. 
cit. p. 198). Dar însuşi procesul elaborării idealului este relativ 
complex şi de durată. lon Dumitrescu precizează: "Conţinutul 
idealului de viață se elaborează în timp şi treptat, de-a lungul unui 
proces complex de reflectare, interiorizare şi proiectare pe care 
adolescentul îl parcurge activ, în forme individualizate, în funcţie 
de experiența sa de viață şi sub influența diferiților factori 
educativi"(|. Dumitrescu, 1980, p. 103), şi mai departe 

„procesul constituirii idealului de viață este totuşi unic în esența 
sa” (op. cit. p. 103). El poartă amprenta unicității şi originalității 
personalității şi totodată el însuşi este implicat în dezvoltarea 
viitoare a acestor caracteristici. 

Cu privire la rolul idealului pentru devenirea personalității 

G, W. Allport spune că „...în adolescență scopurile de largi 

perspective şi îndepărtate adaugă o nouă dimensiune simțului 

identității”, şi mai departe „Până când tânărul nu începe să facă 
planuri, simțul eu-lui nu este complet”(op. cit. p. 135). El atrage 
atenția asupra faptului că[la adolescenții cărora le lipsesc aceste 
planuri de viitor, personalitatea rămâne imatură iar simţul 
individualității este rudimentar. Pentru dezvoltarea deplină şi 
armonioasă a personalității adolescenților, construcția idealului 

nu este un capriciu ci o condiție de bază a unității şi armoniei ei, a 

creșterii funcţiilor sale adaptative. Hotărârile majore ale existenţei 

implică obligatoriu dimensiunea viitorului şi proiecția acestuia în 
ideal. Când există un ideal alegerile cruciale sunt coerente şi 
intern motivate. Când acesta lipseşte, hotărârile rămân 
superficiale şi fundamentate numai pe date de circumstanţă iar 
eforturile pentru realizarea lor au intensități reduse și se 
desfăşoară pe etape scurte de timp. Se trăieşte „de azi pe mâine” 
şi se închid nenumăratele posibilități de dezvoltare proprie 
fiecăruia. | 

Construirea idealului de viață depăşeşte adolescența dar 
în acest stadiu şi parcurge o fază importantă şi se dobândesc 
caracteristici specifice. Acestea sunt: 

1. Idealul adolescentin nu mai este rezultatul unui proces de 
interiorizare simplă a modelelor întâlnite în spațiul de viață 
sau prezentate in mass-media, ci este o elaborare personală , 
este " zămislit” de fiecare. lon Dumitrescu subliniază faptul că 

se trece de la faza imaginativ- intuitivă caracteristică 
preadolescentului la cea de conceptualizare de care devine 
capabil adolescentul (op. cit p. 104). [Acesta este receptiv la 
modelele din spațiul familial, şcolar, la cele din grupul informal 
sau din mass-media dar le compară mereu cu capacitățile 
sale le analizează şi selectează numai ceea ce se potriveşte 
cu sine. Orientat spre descoperirea propriei unicității şi 
originalității nu va adera necondiționat la un anume model , ci 
îşi va făuri unul numai al lui . De altfel , el se exprimă adesea 
aşa : " Nu există oameni ideali . Fiecare om are lipsurile lui și 
slăbiciunile lui . Nu pot lua un om în întregime ca ideal”, sau 
„Nu am un singur model ci zece pentru că iau de la fiecare 
caracterele bune şi le adaptez la idealul meu” (St. Zisulescu, 
1968, p. 196); | 
2. În adolescență această „zămislire” a idealului este totodată 
gată de valori. Este vorba, în primul rând, de valori morale, 
profesionale, culturale cum ar fi de a fi fericit, de a reuşi, de a 
fi de folos lumii, de a se caracteriza prin cinste şi onoare etc. 
Cercetările mai vechi ale lui Ştefan Zisulescu, consemnează 
răspunsuri de următorul tip cu privire la ideal: „Vreau să ajung 
un om care să poată fi de folos celorlalți prin orice fel de 
ajutor, iar dacă se poate, să dobândesc şi o vază oarecare” 
(op. cit. p. 197). La adolescenții etapei de trecere spre 
economia de piaţă, pot fi găsite valori precum: prosperitate 
economică, ascensiune socială, fericire, bunăstare, sănătate 
etc. Pot fi găsiți şi alții cu orientări spre non valori şi cu 
proiecte de viață care-i face să ajungă, până la urmă, la 
activități infracționale. Slăbiciunile legislației şi întărirea 
pozitivă pe care o oferă grupul delincvenţial fac să se 
conserve orientările şi căile deviante de înfăptuire. 

3, Deşi prin caracteristicile sale specifice idealul este o protecţie 
de atins, se poate totuşi spune că cel propriu adolescenţei 
este mai realist comparativ cu cel din preadolescență. El este 
mai bine legat de cunoaşterea posibilităților proprii şi de 
condițiile care s-ar putea să fie oferite de societate pentru 
înfăptuirea lui. Această caracteristică este întâlnită atât la 
adolescenții cu dotări deosebite și cu succese deja obținute 
cât şi la cei cu posibilități obişnuite. La primii elaborarea 
idealului este uşurată prin conştiinţa înzestrării şi prin întăririle 
sociale ale şcolii şi familiei, care le-au remarcat aptitudinile şi 
capacitățile. Un astfel de proces poate să aibă premise chiar 
în preşcolaritate dar abia la adolescenţă să contribuie la 
construirea unui ideal propriu-zis. La cei cu posibilități 
obişnuite, definirea viitorului rămâne mai dificilă şi elaborarea 
idealului poate trece prin faze de tatonare şi încercare iar la 
alții se poate prelungi prea mult în timp. Există şi o a patra 
categorie, care este a acelora ce nu-şi elaborează un deal 
sau ajung la unul atât de vag şi de slab articulat cu propria 
ființă ca aceasta nici nu-şi poate îndeplini rolurile. Sunt alții 
adolescenți care pot să rămână insuficient de maturi pentru a- 
şi construi un ideal acordat la propria ființă şi la contextul 
social. Aceştia au în general niveluri de aspirații prea înalte şi 
ajung să-şi construiască himere. Ei trebuie ajutați, cum spune 
Rogers, să se elibereze de autoiluzionare. În fine, în opoziție 
cu cei prezentaţi mai sus, sunt cei cu aspirații scăzute şi care 
îşi fac proiecte de viață sub posibilități, pentru a evita, să fie 
nefericiti. Dar o problemă foarte serioasă în legătură cu efortul 
adolescenților este de a descoperi condițiile sociale de 
atingere a idealurilor şi implinirea vieții lor; 7 

Comparativ cu preadolescența, idealul adolescentin este mai 
complex elaborat şi mai clar, însă, încă unilateral, adică se 
referă cu precădere la dimensiunea profesională. De multe ori 
preadolescenții doar exprimă o alegere, o preferință în 
legătură cu acest viitor profesional, în timp ce adolescenții se 
orientează şi spre posibilele căi de atingere a lui, visând chiar 
la aspecte de detaliu privind felul în care s-ar putea simţi, cum 
l-ar privi ceilalți etc. în aceste condiții idealul îşi poate 
amplifica rolul de a motiva orientări, alegeri, decizii, angajări 
în fel de fel de activităţi etc. Cel ce işi construieşte un ideal de 
viață în care sunt şi proiecte pentru studii superioare va tinde 
să participe la concursuri, să dobândească abilități 
suplimentare cum ar fi folosirea computerelor, să se 
informeze mai mult, să caute singuri locuri de practică 
suplimentară etc. 

Pentru unii adolescenți din mediul rural care hotărăsc să-i 


urmeze pe părinți şi să fie şi ei agricultori, idealul de viață se 
poate elabora mai bine pe dimensiunea vieții particulare a 
întemeierii unei familii, a organizării unei gospodării care să-i 
asigure o viață cât mai bună. 

5. 


la acei adolescenți la care procesul elaborării idealului de 
viață se desfășoară fără dificultăți, acesta dobândeşte şi o 
altă caracteristică şi anume stabilitate. Această nu exclude 
eventualele ajustări şi perfecționării ulterioare dar asigură un 
caracter constant al orientărilor şi angajărilor efective ale 
tânărului şi-i unifică mai bine forțele şi capacităţile în vederea 
autorelizării. La cei la care în elaborarea idealului nu s-a optat 
pentru valorile cele mai puternice, nu s-a depăşit caracterul 
fantezist specific preadolescenței, este posibil să se producă 
două, trei schimbări ale lui chiar în cursul acestui stadiu, ceea 


ce echivalează cu întârzieri în realizarea de sine iar acestea 
sunt uneori însoțite de descurajare, lipsă de incredere în sine, 
pesimism. Ei au cel mai mult nevoie de ajutor pentru a se 
autocunoaşte, pentru a chibzui şi lua hotărâri bune. 

Formarea idealului de viață în adolescență devine o 
cerință majoră a dezvoltării intregii personalități pentru că el este 
„motivul central şi suprem ” al fiecăruia (P. Popescu Neveanu, 
1978, p. 317). 


5.4. Noul nivel al conştiinţei de sine şi al structurării 
imaginii de sine 


a) Autocunoaşterea şi căile realizării ei in adolescență 

Într-o lucrare relativ recentă despre adolescenţă, L. 
Steinberg sublinia faptul că amplificarea capacităţilor intelectuale 
din acest stadiu, permite să fie puse şi gândite într-un mod nou 
valorile, relaţiile interpersonale problemele propriei ființe (L. 
Steinberg, 1993, p. 255). Se înregistrează astfel o accentuare a 
conştiinţei de sine care deosebeşte clar adolescența de toate 
celelalte stadii anterioare. Alături de acest factor subliniat de L. 
Steinberg, să adăugăm alți doi şi anume: a) reflectarea în plan 
psihic a transformărilor biologice care s-au produs la pubertate, 
dar sunt acum gândite din altă perspectivă şi b) schimbările în 
sistemul de relații sociale ale adolescentului şi ale aşteptărilor şi 
cerințelor celor din jur cu privire la persoana sa (U. Şchiopu, E. 
Verza, 1995, p. 215-216). Mai departe, cei doi autori precizează: 
"De aceea, dezvoltarea conştiinţei de sine se complică. E vorba 
de intensificarea percepției de sine care are câteva aspecte, 
dintre care: propria-i imagine corporală, identificarea şi conştiinţa 
ego-ului, identificarea -sensului, rolului şi statutului sexual şi mai 

ales a celui social în adolescenţă” (U. Şchiopu, E. Verza, 1995, p. 
216). Prin urmare, conştiinţa de sine trece de la manifestarea sa 
doar ca simplă luare la cunoştinţă, ca simplă constatare a ceva 
privind propria persoană, manifestare caracteristică stadiilor 
anterioare, la o orientare expresă spre sine şi la investigarea 
interogativă a tot ce reprezintă propria ființă, pentru a şti mai mult, 
a răspunde unor întrebări cruciale pe care le ridică această 
perioadă a vieții tumultoasă şi bogată în schimbări. Adolescentul 
tinde, nu doar să se constate pe sine, ci să se cunoască şi mai 
ales să-şi definească propria identitate, să răspundă la întrebările 
esențiale: „cine sunt”, „ce pot”, „ce voi fi”; 

E. Erikson şi apoi J. Marcia au subliniat, în mod deosebit, 
faptul că în adolescență se constată o căutare reînnoită a 
identității de sine (apud L. Steinberg, 1993, p. 267). G. W. Allport 
sublinia la rândul său: „În adolescenţă problema centrală devine 
„Cine sunt eu?” (G. W. Allport, 1981, p. 133). Adolescentul care 
este capabil de retrospective, de analiză şi reflecţie işi stabileşte 
ca sarcină cunoaşterea de sine şi constată cu surpriză, că nu-i 
este ușor să o îndeplinească şi parcurge astfel momente 
derutante, oscilante, cu satisfacţii dar şi dezamăgiri, cu certitudini 
și incertitudini etc. L. Steinberg, în aceeași carte la care ne-am 
referit, citează unele din rezultatele cercetărilor lui Harter din 
1990 şi anume confesiunea unei adolescente care încearcă să 
răspundă la întrebarea referitoare la cine este: „dar chiar nu 
înțeleg cum pot fi atât de schimbătoare, adică cum pot fi intr-un 
moment veselă, în următorul anxioasă, iar apoi sarcastică. Care 
dintre ele sunt eu însămi? Uneori mă simt falsă, în special în 
preajma băieților. Când cred că un băiat poate fi interesat să-mi 
dea o întâlnire, încerc să mă port diferit. Voi flirta şi mă voi arăta 
iubitoare de distracție. Şi atunci, toată lumea, adică chiar toată 

lumea, m-ar privi ca şi cum aş fi o „ciudată”. Aşa că, devin 
nervoasă şi stânjenită, şi total introvertită şi nu ştiu cine sunt în 
realitate. Încerc doar să-i impresionez sau ce ? (apud. L. 
Steinberg, 1993, p. 352-353). 

La fel, o studentă, în cadrul unei convorbiri semidirijate, işi 
amintea începutul adolescenţei şi ne mărturisea că a avut atunci 
senzația că s-a trezit brusc într-un spațiu total necunoscut, că nu 
ştia încotro să o apuce, ce să creadă despre ea, ce dorințe are, 
încotro se îndreaptă viața ei. Era dezagreabil pentru că era 
dezorientată dar, în acelaşi timp, descoperea că poate să facă 
multe din cele ce nu-i fuseseră permise în copilărie. Încerca 
multe, dar se lămurea greu cu privire la propria ființă. Constată 
aceleaşi dificultăţi și la cei apropiaţi ca vârstă de ea. Cel mai mult 
Îi plăcea să fie cu prietenii şi prietenele cu care se simțea bine şi 
nu mai era asaltată de întrebările despre viitor, ci era preocupată 
să le satisfacă aşteptările şi mai ales să-şi dea seama dacă o 
agreează sau nu, o apreciază sau nu etc. Ea spunea că acea 
perioadă a durat destul de mult dar apoi a început să se 
destrame nebuloasa, mai ales că trebuia să se decidă care-i va fi 
cea mai bună prietenă, ce va face după terminarea liceului ce 
este urgent de făcut şi ce poate să mai aştepte etc. Până la 
finalul propriei adolescenţe s-au lămurit multe dar au rămas încă 
destule incertitudini. 

Cele două cazuri ilustrează foarte bine atât aspectele 
comune cât şi pe cele individuale care caracterizează acest 
complex proces de conştientizare şi cunoaştere a propriei ființe şi 
care parcurge un moment cu totul deosebit în adolescenţă. 

L. Steinberg precizează că atunci când copiii de 10 ani 
sunt rugaţi să vorbească despre ei înşişi, aceştia dovedesc deja 
o viziune mai complexă despre propria persoană comparativ cu 

alții de 6 ani, dar în adolescenţă există capacități intelectuale care 
să permită pe de o parte surprinderea schimbărilor reale fizice și 
psihice care se produc în acest stadiu şi, totodată, să se 
realizeze o primă reorganizare şi restructurare substanțială a 
simțului de sine, a identității, a stimei de sine etc. Prin urmare, 
deşi în timpul copilăriei se pot produce destule schimbări cu 
privire la identitatea de sine, adolescentul este mult mai conştient 
de acestea şi le simte într-un mod mult mai intens (L. Steinberg, 
1993, p. 256). 

Rezultă că în centrul conştiinţei de sine din adolescenţă 
se află tot ceea ce este în prezent important: înfăţişarea și 
sănătatea fizică, calitățile spirituale, mai ales cele de 
personalitate care încep să aibă importanță pentru noile sale 
relații cu lumea dar şi tot ceea ce se referă la viitorul personal. 

Acelaşi L. Steinberg spune că în societatea 
contemporană, adolescența este perioada unor decizii importante 
privind profesiunea, căsătoria, viitorul (L. Steinberg, 1993, p. 256) 
şi toate acestea trebuie să se sprijine pe unele certitudini cu 
privire la propria ființă. 

Cercetările destinate conștiinței de sine a adolescenților 
au fost la rândul lor orientate în trei direcţii principale: a) 
concepția de sine, adică relevarea ideilor pe care aceştia le au 
despre propriile trăsături şi atribute, b) stima de sine şi imaginea 
de sine; c) schimbări ale identității de sine şi cu precădere ce 
este şi încotro se îndreaptă această ființă care traversează o 
perioadă de mari transformări sufleteşti (L. Steinberg, 1993, p. 
256). 

Aflându-se în fața acestor numeroase probleme legate de 
ființa sa, adolescentul descoperă şi faptul că-şi poate singur 
identifica viața interioară, poate să surprindă creşterea 

cunoştinţelor sale, a succeselor în depăşirea împrejurărilor 
problematice, a sentimentelor care-l animă în diversele situaţii în 
care s-ar afla, etc. 

Îşi simte aproape această intimitate şi poate să o 
descifreze într-o anumită măsură şi astfel este tentat să afirme că 
nimeni nu-l poate cunoaşte mai bine decât el însuți. 

Adolescenții apelează frecvent la  autoobservație, 
autoanaliză şi autoreflecție (|. Radu, 1991, p. 303). Mai ales către 
16 ani creşte capacitatea adolescentului de conştientizare a unor 
aspecte ale vieţii sale psihice (Selman, 1985, apud. El. Bonchiş, 
2000, p. 167). El se exprimă în astfel de termeni: „Sunt conștient 
că eu nu sunt tot aşa de...” atunci când îşi evaluează conduitele 
de viață sau işi examinează conştient propriile experiențe 
mentale şi mai ales mersul gândirii (Hart, 1982, apud. El. 
Bonchiş, 2000, p. 167). Aceeaşi orientare a conștiinței 
adolescentului se produce şi spre alte fapte şi acte ale sale, cum 
ar fi felul de a se mișca într-o situație semnificativă pentru el, a 
felului de a se imbrăca, a vorbi etc. Elkind care a cercetat 
această nouă formă de autocentrare a adolescentului a pus în 
evidență, aşa cum am mai spus, acel egocentrism caracteristic, 
ce se poate manifesta şi ca preocupare accentuată asupra 
faptului că ceilalți ar putea să-şi orienteze atenţia asupra lui, s-ar 
putea află în centrul interesului celorlalți şi de aceea refuză uneori 
să participe la vreo reuniune pentru a scăpa de ochiul critic al 
celor din jur. Cercetătorii au numit această manifestare audienţă 
imaginară a adolescentului (apud. G. J. Craig, 1979, p. 433) care 
contribuie la intensificarea autosupravegherii conduitelor sale şi 
influențează semnificativ constatările şi reflexiile. Excesul de 
autosupraveghere îl poate face să se simtă incomodat chiar de 
faptul că nu găseşte o poziție avantajoasă când se prezintă 

cuiva, sau să-l salute, să-i vorbească, etc. În astfel de cazuri se 
simte ridicol, suferă, se autoblamează, reia în minte de mai multe 
ori scenele respective, le re-analizează ca să se convingă şi mai 
bine ce a fost bine şi ce a fost de neacceptat în conduitele şi 
atitudinile sale. La cei introvertiți şi mai timizi apare nevoia de a 
reveni şi a re-analiza aceleași împrejurări şi fapte dar mai ales 
propriile reacţii afective şi de aceea recurg la jurnalul intim pe 
care îl văd ca pe un adevărat prieten. Reamintim ce scria o 
adolescentă cu privire la acest jurnal intim: „Am nevoie de cineva 
căruia să-i incredințez ceea ce nu pot vorbi cu oamenii, iar acela 
să fii tu. Când te-am primit eram de 13 ani, prea tânără, iar acum 
la 16 ani şi jumătate sunt recunoscătoare că te am” (apud. Şt. 
Zisulescu, 1968, p. 33). 

Implicarea directă în activități constituie o altă cale 
deosebit de importantă pentru cunoaşterea de sine a 
adolescentului. Există în acest stadiu, o deschidere remarcabilă 
către toate felurile de experienţă şi activități şi o dorință puternică 
de a se implica efectiv în ele, de a-şi proba capacitățile şi a se 
compara cu alții. De aceea, adolescentul este pândit de pericolul 
de a nu cântări prea atent urmările şi de a cădea în capcane pe 
care le pregătesc alții, mai mult sau mai puțin voit. Vor astfel să 
aibă experienţe intime prea timpurii, să încerce efectul băuturilor 
alcoolice tari asupra lor, să vadă care sunt efectele drogurilor etc. 

Sunt însă şi implicări pozitive care le permit să-şi pună cu 
adevărat în lumină potențialul, să se descopere pe sine, să 
dobândească unele certitudini cu privire la viitor. Concursurile, 
competițiile sportive, olimpiadele sunt cele mai avantajoase ocazii 
de a se cunoaşte pe sine prin acțiuni şi activități reale. Un 
concurs câştigat, o medalie olimpică, nu numai că-i dau 
adolescentului nişte drepturi şi-l amplasează pe primele locuri 

într-o ierarhie a valorilor dar îi dau certitudini despre sine şi 
încredere în forțele proprii, îi răspund clar, fără echivoc la ce 
trebuie să facă in viață. Uneori riscă să se implice prea mult în 
toate felurile de activități și să ajungă de bună voie la 
suprasolicitare şi oboseală. La celălalt pol sunt adolescenții care 
sunt puţin orientați către cunoaştere de sine şi definirea 
proiectelor lor de viață şi de aceea angajările lor sunt numai în 
activități de divertisment şi numai cu scopul de a-şi oferi plăceri. 
Ei pierd atât ocazia maturizării cât şi pe cea a autocunoaşterii. 

Desigur, implicarea în activitatea şcolară este una din cele 
mai importante ocazii de măsurare a propriilor capacități şi 
posibilități. 

Dar ea este atractivă pentru cei care şi în stadiile 
anterioare s-au amplasat în frunte, le-a fost confirmată concepția 
despre sine, le-au ocazionat satisfacţii, le-au clarificat drumul în 
viață. Cei cu performanțe şcolare înalte aleg mereu acest teren al 
afirmării, în timp ce, cei ce nu sunt realizați şi fericiți în prestațiile 
şcolare, tind să se afirme în alte feluri de activități, să obțină 
confirmări, certitudini cu privire la alte capacități, la alte posibilități 
de autorealizare în viață. 

Confruntarea cu ceilalți şi compararea cu covârsnicii, 
prezentă şi în stadiile anterioare, se intensifică în cursul 
adolescenței şi îmbracă alte forme. Este o confruntare pe 
numeroase planuri: în competiții sportive, în cele de divertisment, 
în dispute adesea aprinse privind idei, concepții, păreri etc. 
Discuţiile contradictorii, pe cele mai diferite teme, care par uneori 
a fi aproape o ceartă sunt foarte frecvente şi sunt bune ocazii de 
a se constata asemănări şi diferențe, a se produce intermodelări 
în interiorul grupului de prieteni sau colegi. H. Lehalle spune că 
legăturile amicale răspund trebuinței de a avea o dedublare de 

sine care să focalizeze priza de conştiinţă. El aminteşte 
cercetările lui Ball din 1981 şi Kendel din 1978 care relevă 
această intermodelare a atitudinilor privind şcoala, gusturile 
culturale (muzica, vestimentația, divertismentul) drogurile, 
alcoolul etc (H. Lehalle, 1985, p. 115-116). Întrebarea care şi-a 
pus-o autorul, este dacă aceste asemănări sunt efectul 
intermodelări sau exprimă, de fapt, ceea ce le este comun şi 
caracteristic pentru că trec prin acelaşi stadiu şi aceleași 
împrejurări de viață. Într-o altă cercetare Kendel găseşte că se 
confirmă amândouă posibilitățile. (apud. H. Lehalle, 1985, p. 
116). 

Tot atât de utilizată pentru cunoaştere este şi acea cale 
pe care cercetătorii au numit-o „eu-rile oglindă” şi care se referă 
la faptul că adolescenții, care ating un nou nivel al capacităților 
observative, reușesc să obțină confirmări sau infirmări ale 
calităților lor, urmărind reacțiile, adesea foarte subtile, ale 
celorlalți față de ei. Această scrutare atentă se referă în primul 
rând la persoanele semnificative pentru adolescent şi cu 
deosebire, prietenii şi profesorii. Au anumite rezerve față de 
părinți. Pe aceştia din urmă adolescenții îi suspectează de 
subiectivism, de imposibilitate de a fi pe de plin obiectivi în 
aprecierile şi atitudinile lor referitoare la proprii copii. Profesorii şi 
prietenii sunt considerați evaluatori mai buni, şi în mare măsură, 
mai obiectivi. Adolescenții sunt mai interesați să descopere ceea 
ce este dincolo de vorbele acestora cu privire la propria ființă. În 
momentele lor de meditație şi reflecţie re-analizează atitudinile şi 
sensurile mai adânci ale celor spuse despre ei şi-şi reconfirmă 
concepția despre sine. 

Dialogul cu adulții semnificativi este o cale preferată 
pentru autocunoaştere dar cu condiția respectului reciproc al 

persoanei şi al punctului propriu de vedere. Abia în aceste 
condiții adolescentul crede că va avea un dialog autentic şi se va 
bucura de aprecieri sincere, obiective la adresa personalității 
sale. Deşi adolescentul este înclinat să nu se conducă după 
aprecierile altora la adresa sa, atunci când este vorba de 
persoane în care are încredere, pe care le respectă şi le iubeşte, 
schimbul de idei cu acestea, părerile sincere, evaluările realiste 
pe care deja le fac privind propriile, merite sunt aşteptate şi 
permanent dorite. 

Există de asemenea, posibilitatea autocunoaşterii prin 
compararea propriilor atitudini şi conduite, cu cele ale eroilor 
îndrăgiți din lucrări beletristice, filme şi emisiuni TV (El. Bonchiş, 
1997, p. 135). Acestea sunt surse ale unor repere de 
autoapreciere sau modele concrete de conduită pe care doreşte 
să le urmeze. 

În fine, în ultimii ani în unitățile școlare mai mari, au 
inceput să-şi desfăşoare activitatea consilierii şcolari, persoane 
cu pregătire psihologică superioară şi cu o orientare expresă spre 
cunoaşterea şi sprijinirea elevilor pentru rezolvarea problemelor 
lor de integrare şcolară şi de autocunoaştere. Faptul că aceştia 
nu sunt profesorii lor, îi face să li se adreseze cu mai mult curaj, 
să le comunice problemele lor sufleteşti mai adânci, să-i roage 
să-i ajute să se autocunoască şi să ia deciziile cele mai bune în 
legătură cu viitorul lor şcolar şi profesional. Totuşi acest sprijin 
calificat ce se poate da adolescenților este incă umbrit de 
prejudecățile pe care le au, mai ales părinții, care cred că trebuie 
să mergi la psiholog numai dacă ai o boală psihică. 

E. Erikson constată că adolescenților le este caracteristică 
și tendința de a incerca diferite roluri, de a manifesta atitudini 
pozitive şi apoi-de a trece exact la polul opus, de a adopta o 

concepție şi apoi de a o nega, de a prefera un anume sti 

vestimentar relativ mai sobru şi apoi a trece la altul strident, de a 

pierde timpul cu ocupații minore şi apoi a se afunda în studiu şi în 

activități practice serioase etc. Adulții sunt, de cele mai multe ori, 
surprinşi, contrariați, alarmați de aceste rapide schimbări şi tind 
să le pună capăt prin dezaprobări imediate şi restricții drastice 
care nu au însă rezultatul scontat. G. W. Allport subliniază că, în 
fapt, „Căutarea identității este dezvăluită de modul în care 
adolescentul încearcă diferite măşti. Mai întâi adoptă un anume 
mod de a vorbi, apoi altul, un stil de a-şi aranja părul şi apoi altul, 

întotdeauna în cadrul diapazonului permis de grupului său” (G. 

W. Allport, 1981, p. 134). Fără a experimenta diverse variante 

adolescentul nu trăieşte satisfacția propriilor alegeri şi tatonări, nu 

simte că este el însuşi şi că s-a eliberat de tutela specifică 
vârstelor copilăriei. 

De altfel, sunt câteva trăsături caracteristice adolescenţei 
în ceea ce priveşte modul în care se realizează conştiinţa și 
cunoaşterea de sine pe care le putem sintetiza astfel: 

o adolescenții sunt mai capabili decât copiii sau preadolescenti 
să-şi descopere viaţa interioară, să-şi identifice capacităţile şi 
abilitățile, bucuriile şi speranțele, temerile şi dezamăgirile, 
forța voinței sau slăbiciunea ei etc. De aceea sunt tentaţi să 
creadă că abia ei se cunosc cel mai bine şi nu altcineva din 
afară. Şi totuşi simt că numai scufundarea în lumea lor 
interioară nu-i de ajuns ca să dobândească certitudinile de 
care au nevoie; 

o orientarea spre sine şi descoperirea propriei ființe nu este o 
preocupare întâmplătoare, manifestată din când în când, aşa 
ca în stadiile anterioare ci, din contră, se petrece cu mare 
frecvenţă. Interesul crescut față de viața interioară proprie 


marchează distanțarea adolescenței față de copilărie (T. 
Creţu, 1998, p. 27); 

autocunoaşterea nu se rezumă, în adolescenţă, la constatări 
despre sine, ci ținteşte spre a schimba ceva, a optimiza fiinţa 
proprie, a-l face să fie coautor la propria devenire. Dar dacă 
acestea sunt posibilitățile stadiului nu înseamnă că toți 
adolescenţii manifestă această caracteristică, însă pot 
oricând să o dobândească dacă sunt ajutați; 

efortul de autocunoaştere prezintă o a patra caracteristică şi 
anume căutarea asiduă a propriei unicităţi şi originalităţi. În 
aceste condiții se realizează o permanentă pendulare între a 
fi ca ceilalți şi a fi el însuși. Este extrem de demonstrativă, din 
acest punct de vedere atitudinea gemenilor. Aceştia, în toți 
anii copilăriei vor să fie absolut la fel, dar odată cu intrarea în 
pubertate şi apoi în adolescență caută cu asiduitate să se 
diferențieze, să-şi manifeste unicitatea şi originalitatea; 
Cunoaşterea de sine a adolescenților este permanent 
evaluativă presupune mereu compararea cu altul, sau cu 
unele standarde generalizate ca și cu proiectul propriu de 
viață. Chiar dacă acest aspect poate fi mai puţin explicit, el 
insoțeşte permanent autoexplorările, confruntările cu altul, 
căutarea propriului loc într-o ierarhie; 

Orientarea spre viitor este o altă caracteristică a 
autocunoaşterii adolescenților. Ei sunt înclinați să interpreteze 
în raport cu viitorul orice rezultat al autoobservării, orice 
confirmare a calităților sau defectelor proprii. De aici rezultă şi 
atitudinile accentuat active față de propria ființă, dorință 
expresă de optimizare; 

În fine cunoaşterea de sine din adolescenţă se sprijină pe 
avansul cognitiv remarcabil la care ne-am reterit. J. Vander 

Zanden relevă legătura dintre capacitățile de cunoaştere, 
analiză şi diferenţiere şi clarificările cu privire la imaginea de 
sine (1993, p. 372). 

Laura Berk stabileşte aceeași legătură între avansul 
cognitiv şi imaginea de sine (L. Berk, 1989, p. 461). Noile 
capacități cognitive permit unificarea tuturor datelor 
autopercepției şi autoevaluării într-un concept de sine coerent și 
din ce în ce mai aproape de ceea ce este în realitate 
personalitatea adolescentului. Conceptul de sine devine mai 
abstract pe măsură ce se înaintează în adolescență. 

Trebuințele  intensificate de  autocunoaştere și 
autoafirmare structurează şi susțin noile clarificări ale imaginii şi 
conceptului de sine ca şi găsirea răspunsurilor la întrebările 
fundamentale legate de identitatea de sine. 

În literatura de specialitate sunt puncte de vedere diferite 
cu privire la cele trei aspecte de bază ce se află în centrul 
autocunoașterii. Astfel, unii tind să identifice imaginea de sine cu 
concepția despre sine. J. Vander Zanden face o mare apropiere 
şi spune că imaginea de sine înseamnă capacitatea cuiva de a 
gândi despre sine cum este, cum vrea să fie şi ce ar trebui să fie. 
În conceptul de sine el include stima de sine iar identitatea de 
sine o vede ca parte componentă a imaginii de sine. 

G. W Allport distinge imaginea de sine de simţul identității 
(G. W. Allport, 1981, p. 134). În viziunea lui imaginea de sine 
include aspirațiile şi speranțele iar identitatea de sine are la bază 
simțul corporal şi tot ce într-un fel sau altul are legătură cu ființa 
proprie (op. cit. p. 125), adică suprapunerea parțială a stărilor 
succesive de conștiință care generează simțul continuității eu-lui, 
retrospectiva amintirilor, numele propriu, legăturile cu familia şi 
rudele etc. 

Totodată în adolescență „nucleul problemei identității” 
este „alegerea ocupației sau a unui alt scop în viață” (idem, p. 
135) care susține efortul central menit să ducă la autoafirmare şi 
autorealizare. 

Conceptul de sine sau concepția despre sine la care se 
referă mai mulți autori constă din raționamentele pe care le face 
adolescentul referitoare la eu-l propriu, din ideile generale despre 
sine la care cineva ajunge. În conținutul său mai intră stima de 
sine ca parte evaluativă a concepției despre sine. Coopersmith, 
în 1967, considera stima de sine ca atitudine pozitivă față de 
propria ființă, adică, a te simți capabil, important, valoros. Se 
parcurge un lung drum al dezvoltării stimei de sine: între 1,8 — 4 
ani acesta imbracă forma crizei de opoziție la 2 — 3 ani se 
manifestă ca o cerință accentuată de autonomie ; între 3 şi 4 ani 
se exprimă în bucuria victoriei, strigătul „am câştigat”; la 6 - 7 ani 
apare ca implicare în competiţii şi mândrie şi dragoste de sine; 
intre 6 şi 12 ani se formulează deja judecăți de valoare cu privire 
la sine care au însă, un caracter relativ limitat. Dar în adolescență 
stima de sine sau respectul de sine are forme noi. După Allport, 
chiar opoziția față de adulți este o cale de cucerire a respectului 
de sine. Această nouă relaționare față de adulți este, se pare, o 
necesitate a dezvoltării psihice din adolescenţă. 

W. James sintetizase toate aceste aspecte in conceptul 
de eu considerat de el ca având trei planuri interdependente: eu-l 
corporal, material şi spiritual (apud. G. W. Allport, 1995, p. 135). 

La rândul său G. W. Allport diferențiază mai întâi 
„propriumul” ca „obiect” al cunoașterii care include simțul eu-lui 
corporal, simţul identității de sine continui, respectul față de sine, 
extensia eu-lui, imaginea eu-lui, eu-l ca factor rațional şi efortul 
personal central (G. W. Allport, 1981, p. 122 - 135) şi apoi eu-l ca 


131 


fiind acea parte a ființei noastre care devine conştientă de sine, 

Autorul le vede în unitate. Eu-l este pentru Allport atât cel 
simţit cât şi cel cunoscut. „eu-l este o forță centrală în cadrul 
personalității. El cunoaşte, doreşte, se străduieşte, vrea. Eu-l este 
centrul energiei personale” (G. W. Allport, 1981, p. 138). 

Profesorul P. Popescu Neveanu atribuia e-ului roluri de 
integrare şi organizare a întregii personalități. La fel profesorul M. 
Zlate scria că: „Eu-l este un construct sintetic şi personal care 
izvorăşte din simţire, urcă la reflexie şi se exprimă în conduită, 
fiind susținut permanent afectiv-motivaţional” (M. Zlate, 1997, p. 
111). 

Cercetările făcute asupra adolescenților s-au centrat 
asupra aspectelor caracteristice acestui stadiu privind 
manifestarea tuturor fațetelor eu-lui şi ale conştiinţei şi cunoaşterii 
de sine. S-au avut în vedere, cu precădere, schimbările care se 
petrec în imaginea de sine, conceptul şi stima de sine, identitatea 
de sine şi nivelurile pe care le ating etc. 


b) Identitatea de sine. 

Este cunoscută importanța pe care a acordat-o E H. 
Erikson, identităţii de sine a adolescentului şi ecoul pe care l-a 
avut teoria sa (Malin, Birch, Wadeley, 1999, p. 38). El considera 
că reinnoita căutare a identității de sine este trăsătura cea mai 
importantă a adolescenței (E. H. Erikson, apud. L. Steinberg, 
1993, p. 287). Întrebările capitale la care doresc să răspundă 
adolescenții sunt „Ce sunt? Ce pot? Ce voi fi?". Intrarea în 
adolescență accentuează nevoia de a avea un răspuns la ele şi-l 
face pe tânăr să se autoexamineze şi autoanalizeze frecvent, ca 
să-şi constate calități şi defecte, să afle dacă le are sau nu dacă 
le doreşte sau nu cu adevărat, dacă sunt sau nu apreciate şi 

acceptate de ceilalți etc. Se trece, cum spune L. Steinberg printr- 
o adevărată criză marcată de oscilații continui între dorințele 
personale şi aşteptări, între ceea ce i-ar place şi ceea ce ar trebui 
să fie, intre ceea ce este sigur că are şi intre ceea ce rămâne 
incă foarte nebulos în conştiinţa despre sine. Laurence Steinberg 
citează dintr-o carte despre adolescenți, confesiunea unei fete 
consemnată de Harter în 1990 la care ne-am mai referit, dar pe 
care şi noi o prezentăm în intregime mai jos, fiind deosebit de 
interesantă şi ilustrând magistral specificul acestor căutări din 
jurul a 15 ani. 
„Cum sunt eu ca persoană? Complicată. Sunt sensibilă, 
prietenoasă, populară şi tolerantă, deşi pot fi şi timidă, nervoasă 
şi nesuferită. Nesuferită! Mi-ar plăcea să fiu prietenoasă şi 
tolerantă tot timpul. Acesta este felul de persoană care aş vrea să 
fiu şi sunt dezamăgită când nu sunt. Sunt responsabilă, chiar 
studioasă din când în când, dar pe de altă parte, mă şi prostesc, 
deoarece dacă eşti prea serios nu poți fi prea popular. De obicei 
nu sunt foarte bună la şcoală. Sunt o persoană destul de veselă, 
în special cu prietenii mei, cu care pot fi şi zgomotoasă. Acasă 
este posibil să devin mai anxioasă în preajma părinților, ei se 
aşteaptă ca eu să obțin tot timpul note maxime (A). Nu este 
corect! Mă preocupă modul în care ar trebui să iau note mai mari, 
dar probabil aş fi considerată „tocilară” în ochii prietenilor mei. 
Deci, de obicei sunt destul de stresată acasă, sau chiar 
sarcastică, deoarece părinții mei sunt foarte cicălitori. Dar chiar 
nu înțeleg cum pot fi atât de schimbătoare, adică cum pot fi într- 
un moment veselă, în următorul anxioasă, iar apoi sarcastică. 
Care dintre ele sunt eu însămi? Uneori mă simt falsă, în special 
în preajma băieților. Când eu cred că un băiat poate fi interesat 
să-mi dea o întâlnire, încerc să mă port diferit. Voi flirta şi mă voi 

arăta iubitoare de distracţie. Şi atunci, toată lumea, adică chiar 
toată lumea, m-ar privi ca şi cum aș fi o „ciudată”. Aşa că, devin 
nervoasă şi stânjenită, şi total introvertită şi nu ştiu cine sunt în 
realitate. Încerc doar să-i impresionez sau ce?. Însă, în realitate, 
chiar nu-mi pasă de ceea ce cred ei. Nu vreau să-mi pese, asta 
este. Vreau doar să ştiu ce cred cu adevărat prietenii mei 
apropiați. Pot fi eu însămi în preajma lor. Însă nu acelaşi lucru se 
întâmplă în preajma părinţilor. Ei nu mă înțeleg. Ce ştiu ei despre 
cum este să fi adolescent? Mă tratează ca şi cum aş fi încă un 
copil. Cel puțin la şcoală oamenii mă tratează mai degrabă ca un 
adult. Totuşi asta devine derutant. Adică ce sunt eu: un copil sau 
un adult? Mă sperie de asemenea, că nu am nici o idee in 
legătură cu ce vreau să devin când voi fi mare. De fapt, amo 
mulțime de idei. Împreună cu prietena mea Sheryl discutăm dacă 
vom fi stewardese, profesoare, asistente, medici veterinari, poate 
mame sau actrițe. Ştiu că nu vreau să fiu chelneriță sau 
secretară. Dar cum poți decide între toate acestea? Chiar nu ştiu. 
Adică, mă gândesc mult la dilema aceasta, dar nu o pot rezolva. 
Există zile când imi doresc să devin imună la propria mea 
persoană” (Harter, 1999, apud. L. Steinberg, 1993, p. 352 - 353). 

Chiar dacă drumul către găsirea răspunsurilor cruciale ale 
acestei vârste nu este absolut la fel la toți adolescenții, la unii 
aceste căutări fiind mai treptate şi mai calme, la alții mai 
răscolitoare şi mai tensionate, identitatea rămâne „unul dintre 
cele mai importante aspecte ale unui eu puternic şi al dezvoltării 
eu-lui” (Concise Encyclopedia of Psychology, 1987, p. 561). 
intensificarea conştiinţei de sine in adolescenţă are ce rezultat 
dezvoltarea identității de sine (T. Prună, 1980, p. 115). 

Identitatea de sine incepe să se construiască incă din 
copilărie dar în adolescență ea traversează o perioadă critică 

pentru că toate transformările fizice şi psihice din acest stadiu fac 

să apară o nouă ființă în multe privințe diferită de tot ce a fost 

până acum. De aceea în împrejurări asemănătoare adolescentul 
se poate manifesta diferit ca şi cum ar dori să-şi probeze o fațetă 
sau alta a ființei lui şi să poată apoi alege pe cea care i se 
potriveşte cel mai bine. Din această cauză Erikson a numit 
adolescența perioada „moratoriului psihologic” deci cea în care 
se petrec toate aceste încercări, alternări de conduite şi atitudini 

Rezultatele acestor căutări pot fi diferite pentru diverşi 
adolescenţi. E. Erikson a găsit următoarele variante ale realizării 
identității de sine: 

o Sunt adolescenţi care ajung repede la o identitate de sine, 
insă in condiţiile în care ei işi conturează un sens al vieții în 
funcție de credințele şi valorile părinților sau ale altor 
persoane semnificative şi țin mai puţin cont de propriile 
capacităţi şi interese. De aceea pentru prezent ei se pot simți 
confortabil, calmi, mulțumiți, adaptabili la cerințe. Mai târziu 
însă, este posibil să descopere faptul că şi-au închis multe 
alte posibilități de dezvoltare şi vor putea să trăiască 
momente de mare dezamăgire şi nefericire; 

o Alți adolescenți, la încheierea acestui moratoriu psihologic pot 
ajunge la o identitate de sine conştientă şi stabilă care devine 
o condiție foarte bună a dezvoltării în continuare a 
personalității. Ei au posibilitatea ca în viitor să se integreze 
armonios în viața de adult. Capacităţile şi efortul lor 
dobândesc o bună orientare şi vor fi mereu satisfăcuţi de ce 
vor face şi vor obține. Se vor adapta bine nu numai la 
sarcinile prezentului ci şi la cele ale viitorului. Identitatea de 
sine pozitivă, stabilă şi consistentă este şi o condiție a 

maturizării personalității fie în cursul acestui stadiu, fie în 
viitor; 

o O parte a adolescenților rămâne însă un timp prea îndelungat 
într-o stare de confuzie a identității, risipindu-şi energia în 
căutări sterile, de durată şi fără nici un fel de câştig pentru 
clarificarea necesară dezvoltării personalității. O astfel de 
stare este descrisă astfel: „O acută difuziune a identității este 
strâns legată de incapacitatea de a lua decizii, de confuzia 
personalității, de dificultatea de a stabili relaţii satisfăcătoare, 
de „tendința spre izolare”, de dificultatea în muncă şi de o 
slabă concentrare” (Concise Encyclopedia of Psychology, 
1987, p. 562). 

o Există şi o identitate negativă constând în găsirea 
răspunsurilor la cele trei întrebări in condiţiile integrării în 
grupuri cu orientare negativă şi realizarea unor roluri 
indezirabile de tipul celor predelincvențiale sau delincvențiale. 

Ultimele două variante ale realizării identității de sine sunt, 
de cele mai multe ori, rezultatele unor presiuni puternice ale 
părinţilor care vor cu orice preț ca fiul sau fiica lor să fie ce vor ei 
să fie, nu ce pot şi la ce aspiră aceştia. Aceste nepotriviri îi fac pe 
adolescenți, fie să prelungească mai mult moratoriul psihologic şi 
să trăiască o identitate confuză, fie să ajungă la una negativă. 

Aceştia din urmă ajung la un astfel de rezultat al căutărilor lor 

atunci când fiind convinşi că nu pot trăi după cerințele impuse de 

părinţi se răzvrătesc şi se comportă exact invers contrariindu-i 
puternic pe părinți şi profesori, pe toți cei ce-i cunosc. 

James Marcia a extins şi aprofundat ideile la Erikson şi a 
ajuns la diferențierea a patru niveluri în dezvoltarea identității de 
sine. Ele pot să fie atinse de persoane diferite şi să le devină 

caracteristice. În mare măsură nivelurile descrise de Marcia, 
corespund cu cele a lui Erikson, dar sunt şi aprofundări noi. 

Autorul vorbeşte de o identitate timpurie care se atinge 
prin preluarea deciziilor şi dorințelor părinților, încă la intrarea în 
adolescenţă. Marcia exemplifică acest nivel prin consemnarea 
răspunsului unui adolescent la o întrebare referitoare la planurile 
sale de viitor: Acesta precizează: „Vreau să devin medic pentru 
că tatăl meu este medic şi eu, de când mă ştiu, am vrut să-i calc 
pe urme”. 

Al doilea nivel este al identității stabile. Aceasta este 
atinsă după trecerea printr-o fază de căutare, cu încercări şi erori, 
cu tatonări în diverse zone ale existenței, dar după care se 
ajunge la o identitate pozitivă şi stabilă, se fac opțiunile cele mai 
avantajoase pentru viața şi profesia viitoare. 

AI treilea nivel este al celor care se află incă în moratoriul 
psihologic relevat şi de Erikson. Adolescenţii sunt în curs de 
experimentare de aceea sunt tensionați, dar dispuşi la fel de fel 
de încercări, şi ating cote înalte la scalele de anxietate. Ei își 
reevaluează mereu valorile şi scopurile, dar au dificultăți în a 
atinge obiectivele. 

Al patrule nivel este cel al identității difuze. Adolescenții 
trăiesc o stare a lipsei sensului vieții, îşi duc viața de azi pe 
mâine, fără a avea disconfort lăuntric, însă riscând să nu ajungă 
la maturitatea necesară şi la realizarea propriului potenţial. Ei nu 
se angajează în ceva important, nu iau deciziile necesare privind 
viitoarea profesie, credință, concepția politică etc. 

Cercetările lui Meilman din 1979 au arătat că cei cu 
identitate prea timpurie sau cu identitate difuză se află la 
inceputul adolescenţei, în timp ce cei cu identitate stabilă şi 

pozitivă au deja în jur de 18 ani. Cei ce se află în moratoriu 
psihologic sunt mai puțin numeroşi (apud. A. Birck, 2000, p. 286), 

Cu privire la cucerirea identității de către adolescenți în 
general şi de către femei, şi în cercetările lui Erikson şi din cele 
ale lui Meilman a rezultat că acest proces întârzie într-o oarecare 
măsură şi este marcat şi de căsătorie prin care fata îşi schimbă 
numele şi adesea este influență de statutul partenerului de viață 
(apud. A. Birck, 2000, p. 256). 

Adams şi colaboratorii săi au făcut cercetări în 1994 in 
legătură cu influența familiei asupra dobândirii identității de sine şi 
au constatat că adolescenții care prezintă identitate difuză provin 
din familii dezorganizate, în timp ce cei ce ating nivelul stabil, 
pozitiv au părinţi care le-au asigurat căldura afectivă, susținere şi 
au încurajat independența şi inițiativa (apud. A. Birck, 2000, p. 
257). 

Durkin în 1995 subliniază faptul că dezvoltare identității de 
sine este un proces de durată care se poate întinde până la 
perioada adultului tânăr şi este puternic influențată de condițiile 
sociale şi de interacțiunile cu ceilalți (apud. A. Birck, 2000, p. 
257). 

L. Steinberg susține că interesul crescut pentru ceea ce 
se petrece în adolescență referitor la identitate este susținut de 
schimbările generale cu totul deosebite care se produc în acest 
stadiu, şi anume: a) dezvoltarea cognitivă amplă care permite 
sesizarea schimbărilor şi înțelegerea semnificației lor. Autorul 
spune că deşi in copilărie au loc destule schimbări în identitate, 
adolescentul este mult mai conştient de ele şi le simte mai intens. 

|n timp ce preadolescentul nu are încă acea capacitate de 
reflecţie serioasă asupra posibilității de a deveni, progresele 
gândirii adolescentului îl ajută să gândească mai ales viitorul şi 

să ia în calcul multe alternative (L. Steinberg, 1993, p. 255); b) 
schimbările din plan biologic, în înfăţişarea fizică, în funcționarea 
organismului pot genera modificări în imaginea de sine şi în 
conceptul de sine. Steinberg spune că atunci când adolescentul 
işi schimbă tunsoarea, îşi pune probabil ochelari, slăbeşte şi se 
lungeşte nu se poate să nu se întrebe şi cu privire la 
personalitatea lui; c) transformările din planul relațiilor sociale 
sunt o altă sursă de influențe asupra identităţii de sine. 

Adolescentul stabileşte noi relații, dar se gândeşte intr-un 
fel nou asupra lor şi asupra propriei ființe, ca termen al variatelor 
şi noilor interacțiuni. 

Statutul său nou şi rolurile pe care le îndeplineşte în 
familie şi şcoală îl fac să se afle în fața unor decizii importante 
privind profesia, căsătoria, locul lui viitor în societate. Toate 
acestea generează întrebări răscolitoare: „Ce voi face cu viața 
mea?”, „Ce este mai important pentru mine?”, „Ce tip de 
persoană mi-ar plăcea să fiu?” (L. Steinberg, 1993, p. 256). 

Tot L. Steinberg atrage atenția asupra faptului că 
dezvoltarea identității de sine este complexă şi multilaterală. 

Există o identitate fizică, sexuală, profesională, socio- 
culturală, familială. 

Însă în fiecare stadiu intră unele subidentități într-un 
proces mai amplu de structurare care devine caracteristic pentru 
respectivul interval al vieții. Profesoara Ursula Şchiopu subliniază 
faptul că ....în perioada dintre 14 şi 16 ani prin afirmarea de sine 
(conflict de afirmare) se constituie subidentitatea culturală: între 
17 şi 20 de ani când se realizează preparaţia profesională (prin 
conflict de valori şi statut), organizându-și subidentitatea 
profesională (aspirativă) şi în perioada dintre 20 şi 24 de ani, 
integrarea profesională..." (1995, p. 221). 

c) Modificări in conceptul de sine la adolescenți 

Conceptul de sine ca expresie a ideilor şi raționamentelor 
cu privire la propria ființă înregistrează, de asemenea, schimbăn 
semnificative în trecerea de la copilărie la adolescenţă. El devine 
mai diferențiat şi mai bine organizat (Livesley şi Bromley 1973; 
Marsh, 1989; Montemayor şi Eisen, 1977, apud. Steinberg, 1993, 
p. 256). Prin urmare, spre deosebire de copii, adolescenții țin 
cont şi de felul cum ii văd alții. Ei fac deosebiri între opiniile 
personale despre sine şi opiniile altora despre sine, şi acceptă că 
pot fi văzuți diferit de către persoane diferite. lată, un exemplu 
oferit tot de L. Steinberg, despre felul cum se referă la aceste 
aspecte un adolescent: „Părinţii mei cred că sunt liniştit, dar 
prietenii ştiu că imi place la nebunie să mă distrez” (1993, p. 
257). 

Concomitent cu aceste noi diferențieri referitoare la 
concepția de sine se produce o mai bună organizare şi integrare 
a acesteia. 

Acelaşi L. Steinberg constată că în timp ce copii invitaţi să 
se descrie fac mai degrabă o simplă înşiruire disparată şi 
dezorganizată, de caracteristici ca un fel de listă de cumpărături; 
adolescenții tind să organizeze şi integreze într-un întreg logic şi 
coerent aceasta prezentare şi să o pună în legătură cu 
circumstanțele. Un adolescent poate spune: „sunt timid când 
întâlnesc oameni pentru prima dată, dar după ce-i cunosc, devin 
destul de prietenos”. 

O altă particularitate a acestui concept de sine constă în 
faptul cà dacă la începutul şi către mijlocul acestui stadiu 
adolescenţii pot să sesizeze anumite contradicții între 
manifestările personalității lor dar nu le înțeleg şi nu le pot 

echilibra cu ansamblul, către sfârşitul stadiului se atinge o mai 
complexă înțelegere de sine, o mai bună analiză a eventualelor 
contradicții sau insuficiente. L. Steinberg citeazā exemple 
illustrative din cercetările lui Harter din 1990. Un adolescent de 14 
ani spune: „Chiar cred că sunt o persoană fericită şi vreau să mă 
port bine cu toată lumea, dar mă enervez în familie şi asta mă 
deranjează cu adevărat, deoarece nu vreau să fiu astfel" (apud. 
L. Steinberg, 1993, p. 358). Prin urmare este capabil să sesizeze 
unele neconcordante în manifestările sale, dar nu este dispus să 
le accepte împreună în propria ființă. 

Un adolescent de 17-18 ani are o altă viziune mult mai 
nuanțată şi mai profundă. De exemplu el poate spune așa; „Poţi fi 
timid la o întâlnire şi apoi expansiv cu prietenii, deoarece te 
comporti diferit cu oameni diferiți. Nu poți fi intotdeauna aceeaşi 
persoană şi probabil nici nu ar trebui” (apud. L. Steinberg, 1993, 
p. 358). 

Diferențele pe care le constată adolescentul între cum 
este el în realitate şi cum ar dori să fie, il face să vrea să se 
perfecţioneze, să se autodezvolte. În acelaşi timp, ajunge să-şi 
dea singur seama că în unele situaţii se manifestă aşa cum este 
el în realitate, iar în altele apelează la conduite de simulare, ca să 
pară altfel decât este, în fața unor persoane importante, sau în 
situații mai deosebite. În aceste împrejurări işi intensifică 
mecanismele autoreglatoare ale personalității şi să-şi diferențiază 
rolurile. 

L. Steinberg observă că adolescenții fac progrese, în a-şi 
elabora un concept de sine mai abstract dar şi mai cuprinzător. Ei 
ajung să se analizeze în termeni psihologici şi sunt din ce în ce 
mai interesaţi de înțelegerea propriei personalități și de motivele 
comportamentelor lor. Îşi pun acum întrebări cu privire la propria 

persoană, pe care nu le puneau în stadiile copilăriei (L. 
Steinberg, 1993, p. 256). În acelaşi timp, se gândesc pe sine în 
perspectivă şi-şi fac planuri chiar în legătură cu ceea ce trebuie 
să schimbe în propria lor viață şi în personalitatea lor. 


d) Stima de sine în adolescență 

Am văzut că de-a lungul adolescenței se produc schimbări 
calitative ale conceptului de sine mai ales datorită creşteri 
capacităților cognitive şi lărgirii şi intensificării relaţiilor sociale. 

Cu privire la transformările din adolescență s-au formulat 
întrebări în legătură cu stima de sine, înțeleasă cu atitudine 
pozitivă față de propria ființă, ca mod de a se simţi capabil, 
important, valoros. Este influențată sau nu stima de sine de toate 
schimbările fizici şi psihice care se petrec în adolescență?. Luând 
în considerare cercetările deja desfăşurate, L. Steinberg 
subliniază că în timp ce sentimentele adolescenților cu privire la 
propria persoană oscilează, într-o anumită măsură, în funcțiile de 
situațiile în care ei se pot afla, stima de sine rămâne stabilă. Cei 
ce, în copilărie au avut o înaltă stimă de sine par să o manifeste 
la fel şi in adolescență. Aceasta chiar tinde să crească începând 
cu mijlocul stadiului (Hartner, 1990; Hottelmann, 1987; O'Malley 
şi Bachman, 1983, Rosenberg, 1986, Savin-Williams and Demo, 
1984, citați de L. Steinberg, 1993 pag. 260). În ceea ce priveşte 
inceputul adolescenței, şi mai ales preadolescențţii prezintă o 
fluctuație a imaginii de sine şi o scădere a stimei de sine. Cele 
mai mari fluctuații ale stimei de sine sunt în intervalul de trecere 
de la preadolescenţă la adolescenţă și mai puțin între prima parte 
a adolescenţei şi adolescența de mijloc şi cea finală (Simmons, 
Rosenberg, 1973, apud L. Steinberg, 1993, p. 259). În acest caz 
pare să fie o contradicție intre cercetările care constată 

stabilitatea stimei de sine şi aceste oscilații din perioada de 
trecere către adolescenţă şi cea de la începutul acestui stadiu. 
Morris Rosenberg, în 1986, face o precizare foarte importantă cu 
privire la stima de sine. El distinge un aspect pe care-l numeşte 
stima de_sine barometrică care este aspectul schimbător, 
oscilant, mai ales la începutul adolescenței, şi un altul constant, 
influențat mai puțin de circumstanțe, de relații generatoare de 
teamă şi stres. ' Stima de sine constantă, care se manifestă 
pe toată durata adolescenței, devine un factor securizant în 
situaţiile dificile care pot genera îndoială cu privire la unele 
calități, sau produc panică din pricina unor defecte ce sunt abia 
atunci descoperite. Bachman şi O'Malley în 1986, Savin Williams 
şi Demo în 1983, consideră că această stabilitate este influențată 
şi de factori de ordin social cum ar fi apartenenţa la o clasă 
socială (cei din clasa de mijloc au stimă de sine mai constantă), 
la sexul masculin (băieții au o stimă de sine mai înaltă şi mai 
constantă decât fetele), la ordinea naşterii, copilul unic sau primul 
născut având tendința către menținerea sau creşterea stimei de 
sine (apud. L. Steinberg 1993, p. 260) Rosenberg în 1986 
arătase că fluctuația stimei barometrice care este cea mai mare 
în perioada de trecere la adolescență şi la inceputul acestui 


stadiu, poate genera suferință morală şi disconfort. Tot 


Rosenberg în 1986 a arătat că adolescenții cu stimă de sine 
oscilantă au şi un nivel ridicat al anxietății şi o iritabilitate 
crescută. Mai ales dacă adolescenții tineri constată la ceilalți 
reacții şi atitudini relativ nefavorabile față de ființa lor, acest fapt îi 
tulbură şi le creează nedumeriri şi confuzii, cu atât mai mult cu 
cât, ei pun mai mare preţ pe opiniile prietenilor şi grupurilor. Dacă 
aceste păreri intră în contradicţie cu cele ale părinţilor 

nedumeririle adolescenților cresc şi mai mult la fel şi disconfortul 
lor psihic. 

Alte cercetări ale lui Cauce, 1987, Harter 1990, Lou, 1990, 
duc la concluzia că stima de sine este multidimensională, Ea 
poate prezenta oscilații cu privire la un aspect şi să rămână 
constantă sau să crească pentru altele. Aşa de exemplu un 
adolescent cu bune rezultate şcolare poate avea o înaltă stimă 
de sine pentru aceste abilități academice dar o alta scăzută 
pentru înfăţişarea sa fizică, Susan Harter a consemnat 
mărturisirea unei adolescente la intrarea în liceu; „Totul a început 
atunci când am intrat în liceu. Am avut chiar o depresie. Credeam 
că totul va fi atât de grozav, că mă voi simți ca un om mare, dar 
apoi i-am văzut pe acei tineri mari, care aveau totul sub control, 
iar eu nu. Deci m-am simţit groaznic. A existat o zi în care am 
urât felul în care arătam şi pe lângă faptul că nu am fost invitată 
la acea petrecere atât de importantă, am primit şi o etichetare 
nefavorabilă” (apud. L. Steinberg 1993, p. 364). 

Oscilația sau stabilitatea stimei de sine contribuie la 
structurarea imaginii de sine generale a adolescentului (L. 
Steinberg 1993, p. 365). Totodată, S. Harter în 1990 arătase că 
stima de sine legată de înfăţişarea fizică are mai mare importanță 
la fete decât la băieţi. Stima de sine la fete este ‚în medie, mai 
mică decât a băieţilor. 

Alte cercetări citate de L. Steinberg, aparținând lui 
Rosenberg şi Simmons în 1972, şi 1975, Simons, Brown, Bush şi 
Blyth în 1978 au arătat de asemenea că fetele înregistrează, în 
genere, mai mari oscilații ale stimei de sine în comparaţie cu 
băieţii. Ele sunt mai nesigure în privința capacităților proprii şi 
sunt, totodată, mai preocupate de atitudinile celorlalte față de ele. 
Se pare că adolescentele sunt prinse între dorința de a avea 

succes şcolar şi aceea de a fi agreate în plan social. În genere, 
adolescenţii preocupați prea mult de popularitatea lor manifestă 
nervozitate şi o percepție de sine mai instabilă (Simmons şi 
Rosenberg, 1975, apud. L. Steinberg 1993, p. 260). 

Dat fiind faptul că stima de sine este influențată de factorii 
sociali cum ar fi relaţiile cu prietenii şi alte persoane importante 
dar şi de activităţile în care adolescenţii reuşesc cel mai bine, ei 
tind să şi-o protejeze prin centrarea pe aceste domenii (Hunt şi 
Hunt, 1977, apud. Steinberg 1993, p. 264). Urmarea acestor 
centrări este adesea un rezultat bun, un succes iar acesta 
susține şi amplifică stima de sine şi clarifică imaginea de sine. 
Dacă avem în vedere că „Formarea imaginii de sine începe din 
momentul conştientizării comportamentului propriu, la început a 
unor acțiuni, apoi a unor calități morale, atitudinale, aptitudinale” 
(Elena Bonchiş, coord., 2000, p. 170), toate aceste aspecte se 
găsesc în adolescenţă la un nivel înalt de cristalizare, şi procesul 
continuă cu mai mare amploare. 


€) Imaginea de sine la adolescenți 

Dacă păstrăm distincția între conceptul de sine ca sinteză 
a judecăților şi ideilor generale despre propria persoană şi 
imaginea de sine ca unificare a tuturor rezultatelor 
autocunoaşterii care se manifestă ca un reper interior al 
implicărilor şi angajărilor adolescentului , trebuie să subliniem 
progresele care se înregistrează in acest stadiu în toate cele trei 
planuri ale eu-lui: fizic, spiritual şi social. 

Reţinem precizarea că în fapt „Conştiința de sine 
cunoaşte cele mai ample şi profunde transformări ale 
adolescenței concretizate pe de o parte în modificări la nivelul 

sinelui corporal iar pe de altă parte şi, în mod special, la nivelul 
sinelui psihic şi social” (El. Bonchiş, cood. 2000, p. 172). 

De asemenea, este importantă precizarea făcută de 
Allport că „Imaginea de sine include nu numai o viziune despre 
„ce sunt eu” dar şi despre „ce doresc să fiu” (G. W. Allport, 1981, 
p. 382)”. În viziunea autorului imaginea de sine cuprinde, pe deo 
parte, constatările referitoare la propria ființă şi, pe de altă parte, 
atitudinile şi proiectele de viitor. Noi credem că în structura 
imaginii de sine, sunt dominante constatările cu privire la ce este 
caracteristic unei persoane în timp ce proiecţiile sunt mai degrabă 
implicite. Ele  nuanțează  autoevaluările şi  autoaprecierile 
caracteristice pentru un anumit nivel al stimei de sine. De aceea 
unele dintre particularităţile fizice, de exemplu, pe care cineva le 
are pot rămâne constante pentru o perioadă relativ lungă de timp 
iar cele spirituale să schimbe şi să modifice autoaprecierile. 

Toate aceste componente rezultate ale conştiinţei de sine, 
sunt interdependente şi adesea greu de diferențiat şi totuși 
înțelegerea în profunzime a prefacerilor din câmpul subiectivității 
adolescentului necesită distincții şi analize direcţionale expres 
spre un aspect sau altul al eu-lui. 

Imaginea de sine în ansamblu, sintetizează percepțiile, 
generalizările privind calităţile sau defectele proprii, aşa cum au 
fost ele relevate, pe căile la care ne-am referit şi devine un factor 
al autoreglării comportamentelor, atitudinilor şi a relaţiilor cu 
ambianța. 

De aceea claritatea, complexitatea şi coerenţa ei devine 
factor de confort psihic, de diminuare a anxietăţii, de rezistență la 
frustrări etc. Profesorii Ursula Şchiopu şi E. Verza subliniază 
faptul că imaginea de sine pozitivă şi concordantă cu percepțiile 
şi aşteptările altora, facilitează integrarea şcolară, implicarea în 

sarcini, inițiativa în comunicare şi cooperare etc. şi-i tace pe 
adolescenți să-şi susțină intotdeauna opiniile cu încredere, să 
aibă mai puţine probleme de adaptare (U. Şchiopu, E. Verza, 
1995, p. 117). Cei cu imagine asociată, cu o stimă de sine joasă 
=- hu manifestă inițiativă, nu vor să se expună ca să nu 
greşească sau să supere pe alții... nu vor să atragă atenția. Au 
probleme personale legate de dificultățile lor” (U. Şchiopu, E. 
Verza, 1995, p. 217). 

Mergând mai analitic, pot fi relevate particularități distincte 
ale adolescentului în cele trei planuri ale eu-lui cunoscut, sau a 
„proprimului”, sau sinelui după opinia lui W. James. 
Sine-le corporal 

Sine-le sau eu-l corporal reprezintă o componentă 
principală a imaginii de sine a adolescentului, mai ales pentru că 
este deosebit de valorizat în planul relațiilor interpersonale cu cel 
de alt sex. După 14 — 15 ani, se armonizează trăsăturile feței, se 
accentuează caracteristicile corporale care diferențiază sexele. 
La fete se accentuează bustul şi se subțiază mult talia; la băieți 
se remarcă lărgimea umerilor şi îngustarea bazinului. Se atinge, 
în acest stadiu, un moment caracteristic al frumuseții fizice. ŞI 
băieții dar mai ales fetele sunt deosebit de atente la aspectul fizic. 
Se amplifică atitudinile active în vederea optimizării, se recurge, 
cu mai mult sau mai puţină discreție, la fard, la coafuri 
avantajoase, la vestimentație care să pună în valoare ceva şi să 
mascheze altceva. Există, în ceea ce priveşte vestimentația, şi o 
preferință pentru ceea ce grupurile adolescentine aleg cu 
precădere aşa cum ar fi „blue jeans” şi adidaşii cu forme cât mai 
neobişnuite. Se ştie că adolescenții ultimelor decenii ale secolului 
XX au fost numiţi „generaţia în blugi”. S-au adăugat apoi fel de fel 
de accesorii cum ar fi cercei, lănțişoare, inele etc. Mai nouă este 

atracţia pentru tatuaje, bijuterii prinse de nas, limbă, sprânceană 
etc. Coafurile au trecut şi ele prin schimbări adesea extreme: de 
la plete, la cap ras în totalitate sau pe jumătate, la băieți iar la fete 
la tunsori foarte aproape de ale băieților. Dar toate aceste căutări, 
care pot să se prelungească şi în postadolescenţă, se încheie in 
cele din urmă cu găsirea variantei cele mai potrivite atât cu 
aspectul fizic cât şi cu particularitățile sufleteşti. Adolescenții și 
postadolescențţii şi mai departe tinerii sunt şi vor fi totdeauna 
deschişi la nou, la modă. A fi în pas cu moda, cu orice preț, este 
semnul tinereții, 

Totodată fiecare adolescent este extrem de receptiv la 
preferințele grupului din care face parte. G. W. Allport notează că 
„Imaginea despre sine a adolescentului depinde de ceilalți... 
Părul său, gusturile sale muzicale, chiar şi rabla sa de maşină 
sunt conforme standardelor grupului său. Adolescentul rareori 
sfidează obiceiurile vârstei sale” (G. W Allport, 1981, p. 134). Mai 
ales în prima parte a adolescenței conformismul la imaginea 
generală comună tuturor este cel mai crescut şi apoi va urma 
accentuarea mai mult sau mai puțin evidentă a diferențierilor. 

Unii adolescenți insă tind să cultive extravaganta 
vestimentară până la sfârşitul stadiului şi chiar şi în 
postadolescență, fie pentru că au dobândit o reputație în această 
privință, fie că încă nu şi-au descoperit şi relevat alte calități cu 
care să atragă atenția celor din jur. 

Pot fi întâlniți şi adolescenți care au fost profund 
nemulțumiți de schimbările ființei lor din preadolescenţă, s-au 
format desja unele complexe de inferioritate în legătură cu sine-le 
fizic şi pot parcurge acum o perioadă dificilă. Unii dintre ei sunt 
total descurajați şi tind să ocolească toate situaţiile în care 
calităţile “zice ar conta. Îşi reduc astfel comunicarea mai ales cu 

celălalt sex, ocolesc reuniunile tinerilor, se izolează şi sunt o 
vreme nefericiți. Ei au nevoie de sprijinul consilierului şcolar 
pentru a se descoperi pe sine şi pentru a-şi pune în valoare ceea 
ce cu siguranță sunt calități fizice sau a găsi alte forme de 
compensare. 

În legătură cu sine-le fizic în adolescenţă se intensifică 
unele aspecte legate de identitatea sexuală. Este vorba în primul 
ånd de consolidarea şi totodată, de lărgirea conduitelor ce 
exprimă apartenența la sex. Sex-rolurile fac parte din categoria 
celor programate generic şi formate sub influența factorilor 
sociali. Conger şi Petersen subliniaseră în mod special, încă în 
1984, faptul că o parte importantă a identității de sine o constituie 
conştiinţa şi acceptarea propriei naturi biologice. Se ştie că 
identitatea sexuală îşi are începuturi foarte timpurii. Încă de la 3 
ani copiii sunt preocupați de diferentierile reale dintre băieți şi 
fete, îţi identifică unele caracteristici şi fac afirmaţii de tipul: „eu 
sunt băiețel”, „eu sunt fetiță”. Transformările pubertare adâncesc 
diferențele dintre băieţi şi fete şi readuc în câmpul conştiinţei 
problema identității sexuale. În adolescenţă imaginea de sine, cu 
dimensiunea sa, identitatea sexuală, se consolidează, se 
diferențiază, se îmbogățește şi nuanțează. 

Unii autori apreciază (Tony Anatrella, 1988) că identitate 
sexuală îşi dobândeşte forma definitivă în cursul adolescenței. În 
fapt este vorba de asocierea, la clarificarea apartenenţei la sex, a 
unor conduite şi atitudini mai bine diferențiate şi mai ales, 
manifestate după cum sunt ele definite de societate. Prin urmare, 
în afara unor determinanți genetici, foarte multe atitudini şi 
conduite ale fetelor şi băieților sunt stabilite social şi asimilate de 
adolescenți. Cu privire la explicarea acestor fenomene s-au 
elaborat mai multe teorii. Există astfel o teorie şi o explicaţie 

aferentă ce ar putea fi numită cognitivă, pentru că pune accentul 
pe legătura puternică între creşterea capacităților cognitive care 
permit cunoaşterea şi însuşirea corespunzătoare a sex-rolurilor şi 
întărirea apartenenței la sex. O a doua teorie este cea a învățării 
sociale elaborată de A. Bandura şi Mischel conform căreia 
componentele de sex-rol se formează prin mecanismul general al 
întăririlor şi inhibiţiilor sociale. A treia concepție este izvorâtă din 
teoria psihanalitică şi se referă la identificările copilului cu părinți 
incă de la vârstele fragede şi astfel în adolescență efectul acestui 
mecanism se exprimă în consolidarea şi clarificarea conduitelor 
de sex-rol. Nici una din teoriile amintite nu explică în întregime 
procesul dezvoltării comportamentelor de sex-rol. Dar explicațiile 
ce decurg din aceste teorii se complementarizează şi permit 
aprofundarea înțelegerii diferitelor aspecte. De fapt societatea are 
un rol foarte important în modelarea identității sexuale, indiferent 
care ar fi mecanismul acestui proces. Atitudinile, valorile, 
comportamentul, însuşirile valorizate de către societate vor fi cele 
ce se vor impune mereu, fiecărei generații. În acelaşi timp, se 
ştie că, pe de o parte, sunt diferențe între culturi, pe de altă parte, 
in cadrul uneia şi aceleiași societăți se pot produce schimbări de 
la o perioadă la alta. În aceste condiții apar evidente deosebiri 
între generații, între părinții şi copiii lor, ceea ce face ca 
identificările cu părinţii să nu mai fie suficiente pentru formarea 
comportamentelor de sex-rol, aşteptate de societatea în continuă 
prefacere. De aceea se intensifică mult identificările pe 
orizontală, adică cele cu cei de aceeaşi vârstă, cu cei din aceeaşi 
generație, grup etc. De aceea, alegerile pe care trebuie să le facă 
adolescentii dintr-o perioadă de timp dată sunt destul de dificile. 
Totodată, se are în vedere şi reprezentarea socială generală, 
asupra feminității şi masculinității și asupra sarcinilor şi 

solicitărilor viitoare cărora va trebui să le facă față actualii 
adolescenți şi viitorii adulți. 

Din cercetările desfăşurate cu câteva decenii în urmă (R. 
J. Hopkins, 1983, M. Yaguello, 1979, Ph. Rice, 1984) a rezultat 
un portret al masculinității şi feminității mai ales pornindu-se de la 
realitățile culturale şi sociale ale Americii. 

Masculinității i-au fost asociate: dominanța, îndrăzneala, 
curajul, independența, spiritul de aventură, stăpânirea emoțiilor, 
agresivitatea, incisivitatea verbală, caracterul logic al gândirii, 
tendința spre competiţie, spiritul activ dezvoltat. 

Feminității i-au fost atribuite mai ales următoarele 
caracteristici: dependența, sentimentalismul, relativa pasivitate, 
mai slaba dorință de competiție şi aventură, mai mică dorinţă de 
a fi în frunte, mai vorbăreață dar mai puțin îndrăzneață, 
construindu-şi un viitor care să fie legat mai mult de valorile 
materne etc. 

Dar mai ales în a doua jumătate a secolului XX, s-au 
modificat aşteptările societății şi ale tinerilor în ceea ce privește 
viitorul lor. Fetele au fost atrase din ce în ce mai mult spre 
studii academice şi de multe ori s-au amplasat pe primele locuri 
În ceea ce priveşte performanțele. De asemenea, un număr din 
ce în ce mai mare de femei s-au angajat în posturi 
corespunzătoare particularităților şi capacităților lor, dar altele au 
intrat şi în sferele ocupaţionale destinate bărbaților. 

Din ce în ce mai multe adolescente care fac studii liceale 
şi apoi universitare nu mai acceptă să devină doar casnice. Ele 
se gândesc să-şi caute încă din adolescenţă un domeniu în care 
ar putea deveni profesioniste. În aceste condiții imaginea 
tradițională a feminității suferă modificări importante şi totodată 
creează probleine noi de identificare. La fete, Mirra Komarovsky 

relevase această contradicție încă din deceniul al şaselea, adică 
perturbarea procesului de identificare sexuală. În viziunea 
tradițională identitatea băieţilor avea la bază rolurile ce decurg din 
apartenența la sex şi apoi cele profesionale. Acestea nu au 
suferit schimbări referitor la valoarea care le este acordată de 
societate. În ceea ce priveşte fetele, în conformitate cu 
reprezentarea socială tradițională, identitatea lor, era 
fundamentată foarte mult pe apartenența la sex, pe mariajul care- 
i oferea rolurile de soție şi mamă şi, în foarte rare cazuri, se 
construia şi o identitate profesională. În confruntarea cu această 
reprezentare socială, fetele, care făceau studii academice şi care 
nu mai acceptau uşor astfel de roluri îi făcuseră pe unii autori să 
ajungă chiar la concluzia că o fată, o femeie, cu cât este mai 
educată cu atât este mai puțin adaptată la aşteptările societății. 
(Betty Friedeen, 1963). 

Finalul secolului XX a adus o serie de modificări în modul 
de a vedea rolurile feminine. T. Anatrella spunea în 1988 că 
„organizarea personalității femeii moderne se aseamănă cu cea a 
bărbatului ”. La fel reținem sublinierea făcută de profesorii Ursula 
Şchiopu şi Emil Verza că „rejectarea modelului matern tradițional 
creează, la fel, unele dificultăți în stabilirea egoului ” (1995, p. 
220) 

Prin urmare, în actualul context social, mai ales în ceea ce 
priveşte fetele, sunt tendințe de a împrumuta mai mult de la 
băieți, de a realiza unele identificări care să aibă ca rezultat 
formarea unor trăsături şi a unor atitudini şi comportamente care 
sunt asemănătoare cu ale băieților. În 1984 Ph. Rice numea 
acest fenomen androginie şi-l definea ca pe un amestec de roluri 
masculine şi feminine care permit o mai mare flexibilitate şi 
adaptabilitate la situații diverse şi o anumită distanțare față de 

stereotipiile vechi. Fenomenul acesta este specific atât la bărbați 
cât şi la femei. Hopkins în 1983, sublinia că fenomenul 
androginiei se bazează pe faptul că trăsăturile masculine şi 
leminine nu se exclud în mod absolut unele pe altele. Se pare, 
totodată, că această orientare mai flexibilă față de rol este în 
avantajul comunicării şi colaborării între fete şi băieți, între femei 
şi bărbaţi, şi este şi o condiție a creşterii nativităţii. 

Se ştie că, încă din copilărie se însuşesc treptat sex- 
rolurile, prin identificare cu părinții. Dar aşa cum am precizat deja, 
nu mai sunt suficiente doar modelele parentale. Adolescențţii se 
înscriu într-o altă etapă socială, față de părinții lor, în alt context 
moral, cultural, profesional. Începe să crească importanța 
relațiilor cu cei de aceeaşi vârstă şi să se intensifice 
receptivitatea la ceea ce este actual, modern, atractiv, incitant 
etc. În aceste condiții, construirea identităților sexuale atât la fete 
cât şi la băieți presupune împletirea dintre influențele tradiționale 
şi cele din prezent care sunt larg difuzate. În aceste condiţii vor fi 
diferenţiate cel puțin trei situații: a) adolescenții care preiau 
modelele tradiționale, de cele mai multe ori sub presiunea 
părinţilor, b) cei ce aderă la noile modele şi resping în totalitate 
pe cele tradiționale, se înscriu în ceea ce consideră că este 
modernitate; c) cei ce au reuşit o originală imbinare între tradiția 
valoroasă şi noul veritabil. Toate aceste tentative vor reuşi dacă 
se va găsi grupul potrivit în care adolescentul să se integreze, şi 
care să-l accepte. Dar toate aceste aspecte sunt, în fapt, cu mult 
mai complicate decât par la prima vedere. Găsirea celei mai 
potrivite modalități de realizare a sex-rolurilor se confruntă 
adesea, nu numai cu punctul de vedere al generaţiei mature ci şi 
cu a celor de aceeaşi vârstă. Dana Verescu, una din licențiatele 
în psihologie, a realizat o interesantă cercetare în rândul 

adolescenților şi adolescentelor propunându-şi să releve, mai 
întâi, tendințele către modelele tradiționale sau cele noi şi apoi 
tendința unor adolescente de a se apropia de modelele 
masculine. Folosind mai multe metode, ea a identificat un grup 
de adolescente care realizau în comportamentele lor multe din 
conduitele şi atitudinile băieților. Ele insele se percepeau ca fiind 
mai bine integrate în grup şi credeau că au şanse ca în viitor de 
să-şi construiască o identitate clară şi favorabilă succesului 
social. Respingeau trăsăturile feminine precum: delicatețea, 
blândețea, pasivitatea, sentimentalismul, dependența. Totodată, 
îmbinau în propriile atitudini şi comportamente în proporții 
aproape egale atributele masculine şi cele feminine. Fetele cu o 
astfel de identificare se considerau bine integrate social, erau 
atente și active la ore şi primele la învățătură, dar şi cele care 
tulburau clasa. De asemenea se diferențiau şi printr-o capacitate 
deosebită de a stabili contacte personale(chiar şi cu 
necunoscuți)şi de a comunica foarte uşor, în orice situații .Ele îi 
eclipsau uneori pe băieți. Mai interesant este faptul că majoritatea 
băieților preferă să formeze grupuri cu aceste fete active și 
îndrăznețe dar când este vorba să-și alegă o prietenă le preferă 
pe cele cu identitate tradițională feminină. Se pare că băieții au 
unele dificultăți în stabilirea relaţiilor cu fetele cu identitate 
sexuală mai apropiată de trăsăturile masculine. La fel, băieţii care 
imbinau trăsăturile masculine cu cele feminine adică erau şi duri 
şi dependenţi şi autoritari şi liniştiți şi sentimentali şi activi păreau 
mult mai adaptaţi la diferite tipuri de relaţii sociale. Problema 
aceasta rămâne încă în atenția cercetărilor viitoare ce vor fi 
realizate pe loturi mai mari. Aspectele relevate mai sus sunt 
interesante și pun într-o nouă lumină acest complex proces de 
construir= a identității de sine din adolescenţă. 

Ph. Rice (1987, p. 99 - 100) subliniază faptul că unele 
aspecte ale identități de sine sunt mai uşor de format în timp ce 
altele necesită un proces mai de durată. Aşa de exemplu, 
identitatea sexuală se stabileşte mai devreme în timp ce cea 
vocațională poate să se structureze numai la unii adolescenți şi 
să se depăşească adolescența până când ea se elaborează pe 


deplin. 
Sine-le spiritual 


Sinele spiritual definit ca „sanctuar al emoțiilor şi 
dorințelor” şi ca o conştiinţă a tendințelor, aptitudinilor, calităților 
sau defectelor proprii, a actelor de voinţă şi a implicațiilor active, 
este puternic valorificat în toate felurile de activități pe care le 
desfăşoară adolescenții şi în multitudinea relațiilor de 
comunicare. Adolescentii sunt la fel de mult interesați de calitățile 
lor sufleteşti ca şi de cele fizice şi caută toate ocaziile de a şi le 
constata şi evalua. Sunt deosebit de interesați de inteligenţa lor şi 
de gradul de cultură pe care l-au dobândit şi doresc să le fie 
remarcate de cei din jur. 

Sunt gata să intre în dispute savante între ei, să se afle în 
prejma unor personalități şi să le adreseze întrebări deştepte, să 
găsească modalități de exprimare şi publicare a propriilor puncte 
de vedere etc. Un loc deosebit, în câmpul intereselor lor privind 
însuşirile propriei personalități, ocupă acele trăsături care au 
mare semnificație în relațiile cu prietenii şi colegii aşa cum ar fi 
sinceritatea, onestitatea, încrederea, spiritul de dreptate, 
capacitatea de a-l înțelege pe celălalt etc. Acest grup de însuşiri 
devin prioritare în comparaţie cu cele ce au semnificație mai ales 
pentru prestația şcolară. 

Există însă şi adolescenţi puternic integrați în învățarea 
şcolară, foarte interesaţi de succesele academice și de ocuparea 

primelor locuri din clasă sau din şcoală, Aceştia sunt foarte 
studioşi, petrec cel mai mult timp în biblioteci sau la propriul birou 
de studiu, au relații puţine cu ceilalți, nu sunt la curent cu 
problemele lor, nu iau parte la fel de fel de activități de grup şi 
riscă să fie marginalizați, neglijați sau excluşi din grupurile 
informale. În aceste condiții ei pot să rămână imaturi socio-afectiv 
şi să aibă destule dificultăți de integrare socială mai tărziu şi nu 
ajung să cunoască, la timpul potrivit, unele aspecte ale vieții şi 
nici să trăiască, unele momente de eşec pe care apoi să le 
depăşească în mod matur. Despre acestea se poate spune că în 
fapt, continuă dincolo de studiile liceale să aspire la a fi mereu 
premianțţi. Ei sunt în pericol să primească lecţii usturătoare de la 
viaţă, să fie nepregătiți sufleteşte în situaţii de insucces iar dacă 
din întâmplare aceasta se produce să-i facă să-şi regăsească cu 
greu forța de a depăși impasul şi de a-şi valorifica în continuare 
capacitățile și a se pregăti pentru victoriile reale ale vieții. În 
general toate schimbările care se petrec în acest stadiu, oferă 
condițiile de bază pentru realizarea unor adaptări bune în viitor. 
Profesorii Ursula Şchiopu şi Emil Verza subliniază că: „Cerinţele 
complexe ale condiţiilor la care trebuie să facă față tânărul puber 
sau adolescent pot fi depăşite şi determină constituirea de 
instrumentare psihice adecvate în cazul adaptării bune” (U. 
Şchiopu, E. Verza, 1995, p. 219). 

Cei mai mulți adolescenți incep să pună mai puțin preț pe 
studiu şi succese școlare şi cred că pentru a reuşi în viață ai 
nevoie de alte calități mai ales cele care te fac să fii un bun 
prieten, un partener bun în activitate, un om care atrage atenția 
celorlalți, se află în centrul problemelor şi este eficient, atât pentru 
sine cât s pentru alții. 

Numai că, pe baza doar a autoobservărilor şi 
comparațiilor nu reuşesc să-şi clarifice prea mult aceste calități. 
Pot fi mai siguri, şi-şi intuiesc mai bine trăsăturile temperamentale 
şi unele din cele caracteriale. Despre altele însă, nu ştiu prea 
mult. De aceea rămân mai departe deschişi la tot ce-i poate ajuta 
să se autocunoască, cu condiția ca să fie ei primii şi singurii care 
află despre toate particularitățile lor. 

Într-o anumită măsură adolescenții işi pot da seama şi de 
unele defecte sau de slaba dezvoltare a unor însuşiri. Susan 
Harter (1990) transcrie părerea unei adolescente despre ceea ce 
n-ar dori să aibă: „Cât de mult imi place tipul de persoană care 
sunt? Ei bine, îmi plac unele lucruri la mine, dar altele nu. Mă 
bucur că sunt populară de vreme ce este foarte important pentru 
mine să am prieteni. Dar la şcoală, nu am rezultate bune 
asemenea copiilor cu adevărat deştepţi. "(apud. L. Steinberg, 
1993 p. 254) 

Față de defecte, adolescenții manifestă de asemenea, 
atitudini active mai ales dacă işi dau seama ce pot face ca să le 
înlăture. Dacă, de exemplu, constată că, în comparație cu colegii 
lor, nu stăpânesc prea bine o limbă străină, încep să studieze cu 
asiduitate, fie singuri fie în cadrul unuia din nenumăratele cursuri 
ce se organizează mereu. Este, din acest punct de vedere, 
ilustrativ cazul unei adolescente care venea dintr-un liceu 
comunal, prin transfer, la altul din Bucureşti şi care a trăit 
momente penibile în legătură cu faptul că nu avusese condiții să- 
şi însuşească bine limba engleză, pe care actualii colegi o 
stăpâneau foarte bine. În fața acestei umilințe a găsit tăria să se 
hotărască să învețe astfel incât să îi ajungă din urmă şi să-i şi 
depăşească pe cei care o puseseră în inferioritate. A muncit 
foarte mult, a reuşit şi până la urmă a dat admitere la limbi 

străine, la engleză. Atitudini asemănătoare apar şi în legătură cu 
depăşirea rămânerilor în urmă în domeniul informaticii sau in 
domeniul culturii muzicale, a cunoştinţelor de literatură etc. Unii 
se pot implica aşa de mult în lichidarea unor lipsuri încât riscă să- 
şi piardă succesele deja dobândite. 

Dar toate schimbările care se fac în planul sinelui spiritual 
sunt puternic legate de atitudinile celorlalți. Pe bună dreptate se 
spune că „Sine-le are o natură socială în toate accepțiunile și 
elementele sale componente” (U. Şchiopu, E. Verza, 1999, p. 
218). Se confirmă mereu sublinierea: „Cu toate că afişează 
incredere în sine, uneori superioritate, adolescentul are nevoie 
totuşi de protecție, doreşte să fie acceptat şi chiar stimulat” (El. 
Bonchiş, coordonator, 2000, p. 172) 

Dar, pot fi întâlniți şi adolescenți care manifestă aceeași 
asiduă preocupare pentru a-şi dezvolta însuşiri care sunt 
considerate calități numai de un grup restrâns şi care din punctul 
de vedere al valorilor sociale ar trebui respinse. Mai ales în cadrul 
acelor grupări de adolescenți care au spirit de gaşcă şi orientări 
negative, se pot accentua astfel de tendințe.. Deşi sine-le spiritual 
pare a ține de intimitatea profundă a fiecăruia el se constituie şi 
se dezvoltă treptat în contextul relațional şi prin implicare efectivă 
în activități. Dezvoltarea psihică generală din stadiul adolescenței 
favorizează clarificarea şi restructurarea la un înalt nivel a sinelui 
spiritual şi totodată, duce la reliefarea lui deosebită în structura 
de ansamblu a imagini de sine. 


Sinele social 

Trecerea de la preadolescență la adolescență duce la 
stabilizarea şi consolidarea sinelui social şi la integrarea sa într-o 
imagine de sine mai unitară și mai clară. 

Reţinem că „sine-le social, constă din reputația şi 
recunoaşterea unei identități anume, considerația pe care o 
obține o persoană în mediul său” (U. Şchiopu, E. Verza, 1995, p. 
218). 

Preadolescenţa, cu atracția ei deosebită față de grup, a 
reprezentat parcurgerea unui proces important de relaționare cu 
grupul de egali şi de situare printre alții. Adolescentul însă îşi 
construieşte deja un loc în cadrul grupului, îi sunt clare atitudinile 
celorlalți față de sine, simte simpatiile unora şi respingerile altora, 
se bucură de o reputație și este preferat pentru ceva anume de 
cei din grupul stabil pe care şi l-a construit încă din stadiul 
anterior. Există acum certitudini cu privire la acceptarea lui 'de 
către grup şi este mai puţin tensionat de teama de a nu fi admis, 
de a fi marginalizat şi respins. Ceea ce îi rămâne de făcut este de 
a păstra locul şi reputația sa în grup şi totodată de a fi el Însuși, 
de a-și manifesta unicitatea şi originalitatea spre care tinde. Acest 
stadiu pune într-o nouă lumină relaţia dintre conformismul față de 
grup şi nevoia de autonomie şi independența Grupurile informale 
de adolescenţi care sunt acum stabile şi consolidate exercită o 
presiune continuă față de membrii săi de a se conforma normelor 
de funcţionare. Numai că însuşi procesul stabilirii acestor norme 
şi cerințe s-a schimbat calitativ şi totodată s-au nuanţat şi 
atitudinile față de ele. Norma este din ce în ce mai mult rezultatul 
colaborării şi respectului mutual, a confruntării unor opinii diferite 
care sunt tolerate de câtre toți, a exprimării deschise a acordurilor 
şi dezacordurilor, a efortului comun de apropiere a punctelor de 
vedere etc. Prezenţa diadelor heterosexuale în cadrul grupurilor, 
securizează afectiv pe cel ce se încumetă a pune în discuţie o 
cerință a grupului care nu ia în calcul şi interesele individuale. 
Prin urmare, fiecare parcurge împreună, în cadrul grupului, o 


159 


experiență socială valoroasă privind stabilizarea şi consolidarea 
eu-lui social. Acesta, la rândul său, susține unitatea de ansamblu 
a imaginii de sine şi o face să devină un factor mai puternic 
pentru toate felurile de adaptări pe care le încearcă adolescentul. 

Dacă grupul de egali al unui adolescent se schimbă din 
diverse motive, vor apărea din nou tensiuni referitoare la 
acceptarea sau nu de câtre grup , la atingerea poziției dorite, la 
cucerirea unei noi reputații etc. Este posibil ca unii adolescenți să 
nu manifeste suficientă disponibilitate pentru conformarea la 
grup, să nu accepte cerințele acestuia, mai ales când ele se opun 
valorilor transmise de familie sau să manifeste ei inşişi trăsături 
care nu pot fi acceptate cum ar fi aerul de superioritate, 
îngâmfare etc. 

În acest caz pericolul de a fi respins este foarte mare şi 
respectivul adolescent poate trăi o adevărată dramă. Unii care se 
simt marginalizați de către grup, dar sunt deosebit de dotați într- 
un anumit domeniu pot să se adâncească în studii şi să treacă 
mai uşor peste dezamăgirile generate de atitudinile grupului. Ei 
pot să se autoafirme la un nivel înalt să atingă obiective 
valoroase privind studiile academice dar vor fi lipsiți de experiență 
relațiilor cu grupul şi vor fi mereu inadaptați din punct de vedere 
social. 

Desigur că sine-le social se defineşte şi în cadrul altor 
relații sociale cum ar fi cele din cadrul familiei sau cele din 
instituțiile educative, dar acestea nu vor putea suplini în întregime 
influențele grupului de egali. 

Adolescenţii sunt capabili să-şi dea seama şi mai bine de 
diferențe! între felul cum se cred ei şi cum îi văd părinții şi 
profesorii. Aşa cum am mai arătat, tind să considere subiectivă 
poziţia parinților în felul în care îi privesc şi îi apreciază, şi nu mai 

găsesc un sprijin prea puternic în părerile acestora. În ceea cei 
priveşte pe profesori, îi văd ca pe nişte observatori şi evaluatori 
mai obiectivi dar cred, şi în mare măsură au dreptate, că aceştia 
nu-i pot cunoaşte în toate manifestările lor, iar diferența de statut 
Îi face pe adolescenți să nu-şi dezvăluie prea mult personalitatea, 
să fie reținuți şi uneori chiar tentaţi la simulări. De aceea grupul 
de egali are o aşa de mare influență în cristalizarea imaginii de 
sine. 

Cele trei planuri ale sinelui exprimate într-o imagine 
clarificată şi diferențiată, reprezintă componente subiective cu 
importante roluri în inițierea, stimularea şi susținerea atitudinilor şi 
comportamentelor, în implicare în activitate şi relații, în progresul 
general al personalității. Sprijinirea adolescenților pentru a-şi 
forma o imagine de sine coerentă, corectă şi pozitivă este o 
sarcină prioritară a activității de consiliere din unitățile şcolare. 


5.5 Conştiinţa morală a adolescenților 


Se afirmă pe drept cuvânt că şi în planul conştiinţei 
morale se înregistrează in adolescenţă, un progres evident 
comparativ cu stadiile anterioare. În lucrarea sa din 1955, la care 
ne-am referit J. Piaget insista în mod deosebit asupra faptului că 
adeziunea la sistemele de idei şi constituirea de teorii este o 
caracteristică a adolescenților. H. Lehalle notează că sunt „. .la 
adolescent transformări importante pe trei planuri: opiniile ca 
atare, aspectul lor formal (sau cognitiv), şi în fine, atitudinile față 
de sistemele ideologice"(H. Lehalle, 1988, p. 155). Noile 
identificări , dezvoltarea relațiilor cu egalii şi progresul general al 
socializării sunt alţi factori care schimbă calitativ credințele şi 
opiniile. O altă lucrare a lui J: Piaget „Judecata morală la copil” 

evidențiază toate prefacerile morale din stadiile anterioare care 
pregătesc o noua etapă specifică pentru adolescenții când 
regulile sociale sau morale sunt văzute ca rezultând dintr-o 
decizie colectivă şi o adeziune personală şi nu ca impunere din 
exterior. 

În adolescență sunt posibilități noi de ordin cognitiv 
necesare aprofundării şi clarificării normelor morale . Piaget 
subliniază că : „...o dată cu gândirea formală apare o dimensiune 
în plus în mânuirea a ceea ce s-ar putea numi valori ideale sau 
supraindividuale „ (J. Piaget, B: Inhendier, 1976, p. 126).Din 
acest punct de vedere, se poate considera că adolescența 
reprezintă o etapă esențială în elaborarea structurilor morale ale 
personalității umane. Conduita morală a adolescenței subliniază 
capacitățile de judecată morală, valorile şi sentimentele, 
deprinderile şi obişnuințele şi posibilităţile noi de reglaj voluntar 
orientat moral. 

Adolescenții au capacități cognitive noi de aprofundare a 
înțelegerii valorilor şi normelor morale. Ei înşişi sunt surprinşi de 
performanțele gândirii lor în a descifra contribuțiile marilor 
gânditori la definirea valorilor morale şi la clarificarea unor noi 
metode de perfecționare morală a omului. În cursul acestui studiu 
unii adolescenți trec printr-o scurtă fază când sunt maximal 
centrați pe conținutul pur moral al conceptelor, şi cred că nu 
poate fi admisă niciodată nici o abatere de la esența acestora. 
Operează astfel în mod strict dihotomic şi nu acceptă nici un fel 
de abateri în raport cu circumstanțele. Trec printr-un fel de 
radicalism moral care îi fac să intre uneori în conflict cu adulții şi 
mai ales cu părinții cărora nu le îngăduie nici un fel de 
compromisuri. Centraţi pe norma morală pură, maximal clară, 
devin dușmani aprigi ai compromisului circumstanțial şi pot fi 

astfel, relativ rigizi în evaluările şi exigenţele pe care le 
formulează. Judecăţile morale din această fază au caracterul 
unui bisturiu care decupează cu acuratețe maximă numai ce este 
pur şi neîntinat. 

Pe măsură ce se amplifică experiența socială proprie şi 
viața reală este cunoscută mai în profunzime, judecăţile morale 
cu privire la faptele proprii dar mai ales ale altora se nuanțează şi 
se raportează la circumstanțe. Adolescentul devine din ce în ce 
mai capabil să ințeleagă punctul de vedere al altuia şi să-l 
confrunte cu al său şi cum spune L. Steinberg, să se amplaseze 
chiar pe poziția a doi interlocutori distincti de el, față de care işi 
elaborează apoi punctul propriu de vedere, dintr-o perspectivă 
cât mai obiectivă (L. Steinberg, 1993, p. 297) 

Raportarea la valori şi norme morale nu se face numai 
dintr-o perspectivă strict cognitivă. Adolescenţii sunt atașați 
afectiv de opiniile şi credințele lor şi prin aceasta se intensifică 
funcţiile orientative şi reglatorii ale acestora. Se poate spune că 
sentimentele morale autentice care apar in adolescență 
reprezintă una din diferențele esențiale ale moralității proprii 
acestui stadiu față de cele anterioare. Într-un studiu al lui J. 
Piaget şi A. M. Weil din 1951 se constată faptul că ideea de 
patrie dobândeşte şi o fundamentare afectivă adecvată abia de la 
12 ani în sus (apud. J. Piaget B. Inheldar, 1976, p. 126). Mai 
departe autorul precizează că dincolo de 12 ani valorile, 
judecățile, deciziile încep să aibă o cu totul altă anvergură decât 
în copilărie (op. cit. p. 126). 

Conştiința morală adolescentină se caracterizează prin: a) 
judecarea faptelor se face luându-se în considerare intențiile şi 
concordanța acestora cu cerințele morale, acestea din urmă 
izvorând din raporturi sociale reciproce şi b) respectarea normei 

morale este rezultatul internalizării cerințelor şi nu al 
constrângerilor exterioare. O mare parte a adolescenților 
gândesc, simt şi se manifestă în acord cu o conștiință 
caracteristică stadiului de autonomie morală. Există, din 
nefericire, şi destui adolescenți care sunt tentaţi să încalce 
normele şi valorile morale şi apoi devin preocupați de a scăpa de 
pedeapsă. Ei nu trăiesc remuşcări şi frământări morale care să-i 
facă, într-o nouă împrejurare, să evite abaterile şi să găsească 
modalitățile de adaptare acceptate de societate. 

Cercetările piagetiene au fost continuate cu succes de 
Laurence Kohlberg care a elaborat concepția cu privire la cele 
trei niveluri şi şase stadii ale dezvoltării morale, conform 
cercetărilor sale, adolescenții s-ar afla în al patrulea şi al cincilea 
stadiu (apud. H. Lehalle, 1988, p. 157 şi Luminiţa lacob, 1998, p. 
38). Dworetzky în 1987 afirmase că majoritatea oamenilor nu trec 
dincolo de stadiu al patrulea adică cel caracterizat prin 
respectarea legilor şi ordinii sociale de a căror corectitudine sunt 
convinşi. Sunt însă alți adolescenți care dovedesc conştiinţă 
morală caracteristică stadiului al cincilea. 

Acesta „... corespunde unei veritabile interiorizări de 
norme sociale şi de depăşire a simplei conformități la o morală 
exterioară, considerată prin ea însăși" (L. Lehale, 1988, p. 62). 

Se ştie că acest al cincilea stadiu, aparține celui de-al 
treilea şi ultimului nivel al dezvoltării morale umane. El nu poate fi 
atins dacă gândirea nu ajunge la stadiul operațiilor formale care 
să permit? înțelegerea principiilor morale şi a relativității normelor 
şi legilor, acestea din urmă fiind văzute ca rezultat al convențiilor 
dintre oameni. Dar stadiul formal al gândirii deşi este o condiție 
necesară nu este suficientă pentru a se ajunge la nivelul 
postconvențional. Sunt necesare atât cunoştinţe cât şi capacități 

de a înțelege relativitatea punctelor de vedere, a criteriilor, şi 
cerințelor, a convențiilor pe care le impune orice cultură sau chiar 
o comunitate mai mult sau mai puțin restrânsă şi uneori izolată 
(aşa cum au fost comunităţile din Turcia sau din Mexic care au 
fost cuprinse în cercetările desfăşurate în spiritul concepției la L. 
Kohlberg). Cercetările interculturale privind nivelurile şi stadiile 
dezvoltării morale stabilite de L. Kohlberg au aratat că: a) stadiile 
se succed într-o ordine invariantă; b) ele se integrează unele pe 
altele şi nu presupun doar un proces aditiv; c) sunt direct legate 
de dezvoltarea cognitivă (apud H. Lehale, 1988, p. 159). 

Dar sunt şi alți adolescenţi care se află într-o perioadă de 
trecere de la stadiul patru la stadiul cinci. Această trecere a fost 
cercetată de Turiel în 1974 şi 1977 După el această perioadă de 
tranziţie prezintă trei tipuri de conflicte şi ambiguități: a) absența 
distincției complete între „convenţii” şi „reguli sociale”. în sensul 
că în unele situaţii adolescenţii le disting iar în altele le pun pe 
acelaşi plan; b) între considerarea că nu trebuie formulate 
judecăți morale într-o situație dată, dar apoi adolescenții le 
formulează, şi le folosesc, de fapt; c) între considerarea, pe de o 
parte, că indivizii sunt liberi să elaboreze propriile lor conduite 
morale şi, pe de altă parte, enunțarea de principii, pe care 
societatea ar trebui să le impună indivizilor (apund. H. Lehalle, 
1988, p. 163). Dar şi aceste cercetări care au pus în evidență 
perioada de trecere dintre stadiul 4 şi 5 s-au făcut tot asupra 
reprezentărilor şi opiniilor adolescenților şi nu asupra 
comportamentelor lor morale. Şi totuşi stadialitatea propusă de 
Kolberg este un procedeu bun de analiză chiar şi numai a 
opiniilor. Pe de altă parte, trebuie ținut seama de ideea subliniată 
de Steinberg şi anume că a gândi într-un mod avansat despre 
problemele morale nu-i tot una cu a te comporta moral. Aşa cum 

observă în 1983 Rest, într-o situație dată pot interveni şi alți 
factori care să influențeze deciziile şi manifestările unei persoane. 
O cercetătoare Giligan care a examinat critic teoria lui Koheberg 
consideră că acesta pune prea mare accent pe „orientarea 
dreaptă” şi nu pe situațiile de fapt. Ea consideră că o decizie 
corectă în probleme de morală este cea care tratează corect pe 
toți indivizii implicați. De aceea ea propune să se vorbească in 
cazul deciziilor morale de „orientarea răspunderii” bazată pe 
responsabilitatea față de ceilalți şi ataşamentul față de ideile 
umanitare. Judecăţile morale intelectualiste au ca suport „mai 
degrabă individualismul şi dau prea puţină importanță aspectelor 
interpersonale, emoționale, calde, şi favorabile pentru toți. Tot 
Gilligan constată că „orientarea dreaptă” este mai degrabă 
specifică bărbaților iar „orientarea răspunderii” este prezentă 
frecvent la femei. 

În studiile lui Hoddings din 1984 se arată că „Există 
adolescenți care reușesc să depăşească nivelul convențional şi 
ating nivelul grijii integrate, şi realizează că nu este posibil 
întotdeauna să facă plăcerea celorlalți, dar că este important să 
echilibreze nevoile tuturor, inclusiv pe cele proprii” (E. Bonchiş, 
2000, p. 168). 

În fine, o altă problemă care a atras atenția în legătură cu 
dezvoltarea morală din adolescență, a fost cea a factorilor care 
se află la baza acestui proces. Deja, din cele prezentate anterior 
a reieşit faptul că dezvoltarea cognitivă a adolescenților este un 
factor necesar dar nu și suficient pentru conştiinţa morală. Un alt 
factor foarte important este chiar înscrierea adolescenților în 
cursul real al vieții, care îi fac să surprindă pe viu relații, atitudini, 
opinii, credințe, calități, defecte etc. Tot ceea ce observă şi tot 
ceea ce trăiesc efectiv îi duc treptat la înțelegerea din ce în ce 

mai profundă a normelor morale. De aceea, dacă la inceputul 
adolescenței există riscul adoptării unui punct de vedere relativ 
abstract şi adesea absolutist, treptat spre sfârşitul stadiului 
punctele de vedere şi judecățile morale se nuanțează luându-se, 
în seamă principiile umanitare, adică dincolo de normele şi legile 
mai mult sau mai puţin drepte. 

Strâns legat de acest factor reprezentat de contactul 
direct cu viața reală este şi un al treilea constând în interacțiunile 
sociale semnificative pentru adolescent. 

Avem în vedere, pe de o parte, pe cele cu adulții şi în 
deosebi, cu părinţii şi profesorii şi, pe de altă parte, pe cele cu 
covârsnicii. 

În ceea ce priveşte rolul familiei se subliniază că „De 
vreme ce prima şi cea mai pervazivă expunere a copiilor la 
regulamentele morale are loc în contextul familial, este de 
aşteptat ca începuturile morale să fie găsite aici” (A. Birch, 2000, 
p. 207). 

Numai că aceste efecte ale mediului familial sunt puternic 
generate de modelul educaţional propriu acesteia. În 1978 
Hoffman a relevat două modalități distincte ale exercitării 
influențelor parentale asupra disciplinării copiilor şi a dezvoltării 
conduitelor morale: a) modelul „inducțiilor” constă în antrenarea 
copilului în a reflecta asupra propriului comportament şi a 
consecințelor faptelor rele asupra celorlalți. Se pare că acest 
model educaţional „...dezvoltă o personalitate care se comportă 
moral chiar şi atunci când nu există o presiune din partea altora 
(pentru a determina aceste conduite), şi care probabil va avea 
sentimente de vinovăţie puternice atunci când va încălca regulile” 
(A. Birch, 2000, p. 207); b) modelul „afirmării prin forță” înseamnă 
obținerea răspunsului conform cerinței morale prin ameninţare, 

pedeapsă, eliminarea privilegiilor etc. În acest caz se formează 
personalitatea care se comportă moral numai pentru a evita 
pedeapsa. 

În acele familii în care se aplică un model educațional 
eficient se constată că adolescenții au puncte de vedere şi 
convingeri morale mult mai asemănătoare cu părinții lor decât cu 
grupurile de prieteni când este vorba de problemele importante 
ale vieţii (L. Steinberg, 1993).Dar un asemenea rezultat se atinge 
numai la adolescenţii care au realizat totdeauna bune identificări 
pe verticală într-un climat afectiv pozitiv. În cazul familiilor 
dezorganizate, cu mari disensiuni între părinţi, cu abateri grave 
chiar ale acestora de la moralitate, pot fi găsite două feluri de 
situații: 1) adolescenți care în baza ataşamentului inițial se 
identifică, în fapt, cu modele negative familiale, devenind ei înșiși 
purtători ale aceloraşi tare morale 2) cei care resping modelele 
parentale, dar riscă să cadă sub alte influențe, aproape la fel de 
negative. 

Există şi familii care deși nu sunt caracterizate de un 
climat tensionat pot să fie slabe surse de orientări şi 
comportamente morale, sunt neinteresați de ceea ce cred şi fac 
proprii copii, iar aceştia cad uşor sub influențe nefaste. 

În ceea ce priveşte influențele morale ale grupului 
informal, acestea pot fi inscrise pe o scară cu un pol pozitiv şi 
altul negativ, dar genul de influență depinde foarte mult de 
calitatea grupului. 

Grupurile de egali joacă şi un alt rol şi anume acela de a 
susține cucerirea autonomiei morale de către toți cei ce parcurg 
acest stadiu. Grupul este terenul pe care se pot proba, în afara 
cadrului familial, unele convingerile morale, se pot afirma şi se 
pot opune orientărilor contrare. Se pot experimenta şi alte valori 

care nu-şi găsesc teren decât în condiții de egalitate şi 
reciprocitate. Tot împreună cu grupul se parcurge şi drumul de la 
radicalismul moral inițial la confruntarea cu realitatea şi la 
adaptabilitatea morală la care ne-am referit şi care se exprimă în 
atitudini potrivite cu situațiile reale. Profesoara Ursula Şchiopu 
subliniază: „H. Eysenck a semnalat o bipolaritate factorială în 
cazul atitudinilor, bipolaritate ce se consumă între pragmatismul 
situației (şi evident presiunea consecințelor atitudinilor pe plan 
practic) şi contextul teoretic filosofie la care a aderat conştiinţa” 
(U. Şchiopu, E. Verza, 1995, p. 221). La rândul său M. Debesse 
constatase un fel de exaltare morală specifică adolescenților 
care-i face să adere imediat şi cu întreaga lor ființă la norme și 
cerințe morale şi să dobândească virtuți morale precum 
generozitatea, devotamentul, curajul civic etc. (M. Debesse, 
1981, p. 106). Dar aceste tendințe sunt în fapt puternic influențate 
de moralitatea generală a societății şi a micromediului fiecăruia. 
Etapa de tranziție pe care o parcurge țara noastră 
generează unele dezorientări ale adolescenților în ceea ce 
priveşte valorile morale. Ei pot să constate că sunt persoane ce 
reuşesc din punct de vedere economic şi social chiar pentru că 
se abat de la normele morale pentru care nu sufăr nici o 
sancțiune. Pot fi uimiţi şi vrăjiți de personaje din filme sau cele 
reale care ajung în ierarhii sociale, economice, politice pe căi nu 
tocmai drepte şi sunt aproape gata să le urmeze exemplul. 
Adolescenţii sunt în pericol să cadă sub influența acestor 
modele sau a unor grupuri cu orientări predelincvențiale. De 
asemenea, ei pot opta şi apoi se pot ataşa peste măsură la valori 
ale nor grupuri care dau aparența de progres moral, față de care 
manifestă un fanatism accentuat în promovarea şi apărarea lor şi 
devin într-o anumită măsură inadaptați în raport cu ceilalți 

oameni. De aceea M. Debesse sublinia că la adolescenți trebuie 
cultivate în special ascuțimea gândirii, luciditatea raționamentului, 
simțul măsurii (M. Debesse, 1981, p. 102). Acelaşi autor 
consideră că exaltarea morală şi entuziasmul intolerant este 
devastator pe când cel luminat este benefic. (M. Debesse, 1981, 
p. 102). Tinerii trebuie consiliați să evite prăbuşirile exaltării, 
agitația fără sens, necunoaşterea limitelor proprii (idem p. 103). 

În general însă, progresul moral din adolescenţă are o 
serie de fundamente chiar în experiențele copilăriei şi în 
mecanismele acelei conştiinţe morale primare caracteristice 
preşcolarităţii. Prin urmare procesul dezvoltării morale este foarte 
complex şi de durată şi incă insuficient cunoscut. El rămâne o 
temă de cercetare de mare importanţă teoretică şi de amplă 
rezonanţă practică. 


5.6. Particularități ale dezvoltării şi manifestării 
aptitudinilor şi capacităților în adolescenţă 


Dacă avem în vedere mai întâi dezvoltarea şi 
manifestarea inteligenței la adolescență trebuie să invocăm din 
nou cercetările lui J. Piaget şi B. Inhelder din 1955, în care se 
demonstra faptul că acest stadiu reprezintă atingerea unor 
parametrii de vârf pentru mecanismele cunoaşterii umane. Se 
sublinia în mod deosebit că: „...adolescentul este individul care 
începe să construiască „sisteme” sau „teorii” în sensul larg al 
acestui termen” (B. Inhelder şi J. Piaget, 1958, p. 339). 

H. Lehalle remarcă în mod special creşterea competenţei 
cognitive a adolescentului care se exprimă în principal în 
amplificarea capacității de prelucrare a informațiilor, extinderea 
ariei problemelor ce pot fi rezolvate, nivelul ridicat al 

abstractizărilor şi generalizărilor (H. Lehalle, 1988, p. 100 - 102). 
Şi tot cu privire la aceste aspecte se face precizarea că: „...la 16 
- 18 ani inteligența atinge nivelul cel mai înalt de operativitate” 
(U. Şchiopu, E. Verza, 1989, p. 167). T. Kulksar precizează că: 
„Gândirea este cel mai important instrument al inteligenței”, şi mai 
departe: „Dar inteligența nu sintetizează experiența anterioară 
sub forma unor reacții strict determinate, ci a unor scheme 
dinamice, adică a unor procedee de gândire şi acțiune, adaptabil 
cerințelor exterioare” (T. Kulksa, 1983, p. 127). La fel, Laura Berk 
atrage atenția asupra faptului că normele logice reglează 
funcționarea gândirii adolescentului și-i permite să „reflecteze şi 
manipuleze idei” (L. Berk, 1989, p. 251 — 252). 

R. M. Lerner şi D. F. Hultsch, sprijinindu-se pe cercetările 
numeroşilor autori care au fost considerați ca reprezentând 
orientarea neopiagetiană, la care ne-am referit, atrag atenția 
asupra faptului că adolescenţa este stadiul în care din punct de 
vedere cognitiv se ating toate condițiile unor scoruri ridicate în ce 
priveşte inteligența. Totodată, sunt numeroşi factorii care explică 
mari variații în manifestarea acestor capacități (R. M. Lerner, D. 
F. Hultsch, 1983, p. 358). 

D. P. Ausubel şi F. G. Robinson se referă la rezultatele 
unor cercetări care au avut în vedere ritmurile generale de 
dezvoltare a mecanismelor mentale și locul pe care il ocupă 
adolescența în acest progres. Ei amintesc cercetările din 1926 
ale lui E. L. Thorndicke, din care a rezultat concluzia că jumătate 
din mecanismele intelectuale se construiesc până la 3 ani. În 
1964 B. Bloom a adus noi precizări şi anume că până la 50% din 
mecanismele cognitive umane se dezvoltă până la 4 ani, alte 
30% până la 8 ani şi intre 14 şi 15 ani, restul de 20% (Ausubel D. 
P., Robinson, F. G., 1981, p. 274). 

Dar Boyley în 1949, Freedman şi Flory în 1940, Garrett în 
1935, au ajuns la concluzia că dezvoltarea intelectuală ar începe 
să se atenueze pe la mijlocul adolescenţei (apud. D. P. Ausubel, 
F. G. Robinson, 1981, p. 274). 

Terman şi Merrill în 1937 consideraseră că vârsta mentală 
nu mai creşte după 15 ani, dar cercetările ulterioare ale lui Boyley 
din 1955, Jones şi Conrad din 1944 ajung să plaseze vârsta 
ultimei creşteri a inteligenței între 18 — 20 de ani sau chiar şi după 
această vârstă (apud. Ausubel şi Robinson, 1981, p. 274). Boyley 
a constatat un spor al rezultatelor la bateria Wechsler Bellvue 
chiar după 25 de ani. 

Dar Jones şi Conrad fac încă o precizare foarte 
importantă: „Vârsta încetinirii creşterii variază în mod vădit de la 
individ la individ şi în raport cu diferitele categorii de procese 
cognitive” (apud. D. P. Ausubel şi F. G. Robinson, 1981, p. 274). 

În legătură cu aspectele relevate în diversele cercetări 
credem că trebuie făcute următoarele precizări: a) cercetările mai 
vechi ale lui Thorndicke şi Bloom, au avut în vedere mai ales 
potențialul funcțional mintal, mecanismele de lucru, de bază, care 
trebuie să se formeze la vârstele timpurii pentru a asigura apoi 
performanțele cognitive de mai târziu, datorate învățării şcolare și 
confruntării cu diverse categorii de sarcini, b) nu au fost avute în 
vedere şi aspectele de conţinut în funcționarea inteligenței care 
ar fi arătat mai bine nivelurile ce pot fi atinse în adolescență. 

Referindu-se la aceste aspecte Robinson şi Ausubel ii 
avertiza pe tinerii profesori că s-ar putea să aibă surpriza să 
lucreze cu elevi de 16 ani care i-ar putea întrece chiar în 
rezolvarea unor probleme dificile. Cel puțin unii adolescenți 
stăpâne=- un volum mare de cunoştinţe, dispun de strategii de 

rezolvare, de capacități mari de abstractizare și generalizare, 

sunt abilitați în a lucra cu sisteme diverse de simboluri, lucrează 
foarte bine la calculator, utilizează frecvent internet-ul etc. şi deci 
se pot amplasa pe locuri superioare în ceea ce priveşte nivelul 
inteligenței. Adolescența este şi vârsta participărilor semnificative 
la olimpiadele școlare naționale şi internaţionale şi astfel atât 
cunoştinţele cât şi nivelul inteligenței pot fi manifestate deplin. 
Dar, în contrast cu aceste vârfuri, sunt şi adolescenţi care au 
abandonat şcoala din diferite motive, care şi-au construit proiecte 
de viaţă şi au făcut alegeri în ceea ce priveşte profesiile şi care 
nu mai mențin şi stimulează capacitățile lor cognitive. Este de 
aşteptat ca la aceştia Q. |. să descrească. 

În legătură cu manifestarea inteligenţei în adolescenţă s- 
au făcut şi cercetări care au în vedere diferențele între sexe. S-a 
constatat astfel că la scorurile medii ale inteligenței, diferențele 
între băieți şi fete sunt nesemnificative şi sunt mai mari la 
scorurile înalte. 

Terman şi Oden în 1949 constataseră că băieții işi mențin 
mai mult scorurile. de inteligență pe măsură ce inaintează în 
vârstă iar Brodway şi Thompson în 1962 arătaseră că la 
adolescenți se obțin sporuri la inteligență și se mențin până la 
vârsta adultă (apud. D. P. Ausubel, F. G. Robinson, 1981, p. 
276). 

Pe de altă parte, sunt de reținut şi cercetările lui Conrad 
din 1944, Freeman şi Florey din 1937 care arată că fetele au, în 
primii ani ai adolescenței scoruri mai ridicate la inteligență 
generală care par să fie legate de maturizarea lor sexuală mai 
timpurie. Pe parcursul adolescenței ele păstrează superioritatea 
la probele de vocabular şi fluență verbală (demonstrat de Conrad, 
1944; Garrett, 1935; Kuhlen, 1952; apud. Ausubel şi Robinson, 
1981, p. 283). Băieții sunt superiori în ceea ce privește 

aptitudinile mecanice şi cele pentru relații spațiale (Kuhler 1952) 
şi pentru cele numerice (Jones şi Conrad, 1933; Garrett, 1935, 
apud. Ausubel şi Robinson, 1981, p. 284). 

La cele spuse trebuie să adăugăm o subliniere importantă 
a lui Ausubel şi anume că „Diferenţierea crescândă a aptitudinilor 
mintale care poate fi observată (cel puţin) la adolescenţă, reflectă 
influența factorilor diferențiatori reprezentaţi de interes, instruire, 
motivației, experiența succesului şi a eşecului, precum şi de 
cadrul cultura!” (Ausubel şi Robinson, 1981, p. 282). 

Adolescenţii care reuşesc să-şi dea deja seama de 
aptitudinile şi înclinațiile lor, tind să se implice şi mai mult şi mai 
îndelungat în activități specifice şi dezvoltă şi mai mult aceste 
disponibilități. 

Pe de altă parte, la toți adolescenții se acumulează 
influențele diferiților factori și o experiență personală specifică ce 
fac să se structureze şi mai bine diversele tipuri de aptitudini, fie 
generale, fie speciale. Acest nou nivel al dezvoltării aptitudinilor 
se exprimă în rezultate care sunt deja remarcate în cadrul unor 
confruntări şi concursuri naționale şi internaționale. Succesele ce 
se obțin au un ecou personal profund şi pot hotărî orientările 
fundamentale în viaţă, în viitoarea profesie. Olimpicii dobândesc 
dreptul de a se inscrie, fără nici un fel de concurs, la facultatea 
dorită. Se pot obține de asemenea, burse în țară şi străinătate, se 
cucereşte o anumită faimă care modifică statutul respectivilor 
adolescenţi atât în familie cât şi în şcoală. 

Adolescența este un stadiu în care se asigură condiții 
subiective noi de manifestare a disponibilităților creatoare. Este 
vorba în primul rând de dezvoltarea tuturor proceselor cognitive şi 
mai ales a imaginației creatoare la care ne-am referit. Apoi 
trebuințele intense de autoafirmare şi autorealizare constituie un 


174 


4 


factor deosebit de important al angajării adolescentului în 
activități susținute şi de durată. Cucerirea într-un grad 
semnificativ a autonomiei şi independentei şi ieşirea de sub tutela 
adulților creează acea eliberare interioară care este benefică şi 
pentru creativitate. Căutarea identității de sine, a originalității şi 
unicităţii, proprii, generează o mentalitate favorabilă creației. Alte 
trăsături ale personalității pot să se intensifice acum aşa cum ar fi 
increderea, câteodată chiar nelimitată, în sine, dorința de nou şi 
de deschidere câtre orice fel de experiență, alimentează 
permanent originalitatea. 

Într-o mare măsură, condiţiile subiective ale adolescenţei 
au impulsionat primele realizări remarcabile ale celor ce mai 
târziu s-au dovedit a fi personalități de geniu în ştiinţă, cultură, 
artă. Profesorii Ursula Şchiopu şi Emil Verza prezintă câteva din 
cele mai cunoscute personalități naționale şi mondiale care au 
avut creații semnificative la anii adolescenţi (vezi Psihologia 
vârstelor, E. D. P., 1995). 

În afara acestor cazuri de excepție sunt numeroşi 
adolescenţi care au încercări notabile într-un domeniu sau altul, 
în legătură cu care şi-au identificat o dotare specială, şi chiar au 
obținut unele succese. Dar la toți există, cu siguranţă un potențial 
creativ care începe să fie stimulat chiar de atitudinile şi 
trebuințele de autoafirmare şi autorealizare caracteristice 
adolescenței. Dacă la acestea se adaogă influențele speciale ale 
procesului de învățământ, ale unor organisme, cum sunt cele 
nonguvernamentale, menite să stimuleze pe cei supradotați sau 
chiar ale familiilor care încep să devină responsabile față de 
înzestrările copiilor lor, este de așteptat ca acest potențial să se 
manifeste din ce în ce mai mult. 

Poate fi ilustrativ, din acest punct de vedere experimentul 
formativ organizat, cu ani în urmă, de profesorul lon Mânzat cu 
elevi de clasa a Vll-a şi a X-a în vederea dezvoltării capacităților 
de investigare experimentală pe teme de fizică. Rezultatele au 
fundamentat o concluzie generală de mare semnificație 
„Aplicarea în procesul instructiv-educativ a unor metode euristica 
similare cu cele utilizate în cercetările noastre prin care să se 
angajeze direct subiectul (elev, student) în acțiuni investigative de 
descoperire a unor adevăruri ştiinţifice (la fizică, chimie, biologie 
etc.) favorizează prin intermediul amplificării capacităților de 
gândire ştiinţifică — dezvoltarea inteligenței, creativității, spiritului 
de observație, a capacității de explorare și formalizare şi a altor 
aptitudini generale ale personalităţii” (Ilon Mânzat, 1981, p. 166). 

Şi mai departe autorul relevă că astfel „se facilitează 
formarea unor atribute esențiale ale personalității creative, ca 
spiritul de obiectivitate, spiritul critic şi reflexiv, tendința spre 
continua reorganizare, dezvoltarea unor atitudini creative în 
cunoaştere - nonconformism epistemic şi pragmatic, asumarea 
riscului, curiozitatea  epistemică, atitudinea  interogativă, 
cutezanța, atitudinea antirutinieră, atitudinea de încredere în 
forțele proprii” (lon Mânzat, 1981, p. 166). 

Profesorul Andrei Cosmovici spune că „orice om normal 
este capabil cel puțin de „creativitate productivă” (A. Cosmovici, 
1997, p. 148). La mulți adolescenți se poate întâlni acest nivel, 
dar la un număr semnificativ dintre se poate ajunge şi la 
creativitatea inventivă chiar dacă ei nu sunt neapărat deținători 
de brevete sau alte forme de recunoaştere a unor astfel de 
rezultate. 

Dacă avem în vedere stadiile anterioare ale copilăriei, mai 
ales, putem spune că, față de ele, adolescența se caracterizează 
printr-o înclinație deosebită spre creativitate pentru că: 

v au capacități mentale superioare, au multe cunoştinţe şi 

abilități; 

Y  trebuințele lor de afirmare se află la un nivel crescut şi 
creativitatea este direcția cea mai bună de satisfacere a lor, 

v orientarea spre clarificarea propriei identități şi descoperirea 
originalității şi unicității ființei lor, generează o stare mentală 
deosebit de favorabilă creativității. 

Adolescența trebuie văzută ca un izvor proaspăt şi foarte bogat 

de creativitate. 


5.7. Schimbări în structura caracterului şi criza de 
originalitate din adolescență 


a) Principalele teorii referitoare la criza de originalitate din 
adolescență. 


Cu referire la adolescență M. Debesse nota: „Nu există o 
perioadă a creşterii în care evoluția să fie mai sensibilă decât în 
timpul adolescenței.... Această evoluție nu se produce numai în 
domeniul corporal şi afectiv, aşa cum se crede de obicei. Ea se 
manifestă în toate domeniile vieții mentale, ca şi în cel al 
personalității sociale (caracteriale n. n.). Se transformă ansamblu 
conduitei” (M. Debesse, 1970, p. 87). În miezul acestor 
transformări se află mai ales atitudinile caracteriale şi conduitele 
morale. Acelaşi autor subliniază” Alterarea caracterului a fost de 
nenumărate ori subliniată. Adolescentul devine neascultător, iar 
conduita lui mai instabilă: Eul care se afirmă, intră frecvent în 
conflict cu ambianța, atrăgând şi o dezadaptare trecătoare” (M: 

Debesse, 1970, p. 90). El a numit această învolburare de relativ 
scurtă sau lungă durată, criza de originalitate juvenilă. În 1936 a 
publicat o lucrare cu titlu: "La crise d'originalité juvénile” (1936) în 
care precizează : „...ceea ce se va înțelege prin originalitate este 
nu numai aprecierea de către adult a gesturilor sau actelor 
neaşteptate şi neobişnuite, ci, de asemenea, sentimentul pe care 
îl are subiectul însuşi privind singularitatea sa” (M. Debesse 
1938, p. 10). Şi mai departe spune autorul că ea, criza este „o 
fază decisivă a dezvoltării, momentul în care viața se orientează 
într-un anumit sens şi când apar direcţiile esențiale şi 
permanente ale gândirii. Cuvântul criză regăseşte aici sensul său 
primar” (idem p. 12). 

Fenomenul crizei a început să-i preocupe nu numai pe 
psihologi ci şi pe pedagogi, sociologi, filosofi, biologi etc. Au fost 
încercate mai multe explicații, au fost constituite mai multe teorii. 

S-a formulat cu multă vreme în urmă o teorie biologică a 
supra transformărilor din adolescență care punea pe seama 
schimbărilor organice toate noile atitudini şi comportamente ale 
adolescentului. Mai ales modificările din sistemul neurohomonal 
au fost cel mai des invocate pentru a explica toate manifestările 
de desprindere de copilărie. Desigur nu trebuie ignorate 
fenomenele biologice, dar ele nu erau suficiente pentru a explica 
răscolirile specifice adolescenței cu atât mai mult cu cât uhii 
autori subliniau că în adolescență nu schimbările organice sunt 
mai intense şi mai importante, ci cele de ordin psihologic. 

Teoriile biologice mai noi au păstrat în esență aceleaşi 
explicații dar au subliniat necesitatea luării în considerație a 
factorilor de ordin social, de mediu şi educație. 

Un punct de vedere asupra adolescenței şi a marilor 
transformări pe care le implică, găsim în lucrările autorilor 

psihanalişti. Este adevărat că Anna Freud în 1958, spunea că 
numărul lucrărilor cu această orientare sunt puţine. Chiar S. 
Freud a scris puţin cu privire la adolescență Dar mai apoi s-au 
impus lucrările Annei Freud și ale lui Kestemberg şi cele ale lui 
Blos (1962), lucrări reunite într-un număr special al „Nouvelle 
Revue de Psychanalyse” din 1980 (apud. H. Lehalle, 1988, p. 
193). 

H. Lehalle subliniază că „Din perspectiva psihanalitică, 
transformările somatice din pubertate constituite originea 
transformărilor psihologice ale adolescenţei. Ele antrenează în 
fapt o creștere generală a presiunii pulsionale care va rupe 
echilibrul anterior (aparent) corespunzător la o fază de latență 
postoedipiană” (H. Lehalle, 1988, p. 194). 

Pentru adolescent legăturile obiectale ale copilăriei nu mai 
sunt satisfăcătoare şi el caută altele „dar în această căutare 
individul nu poate utiliza decât aparatul psihic de care dispune” 
(idem, p. 194). În aceste condiții complexul oedip se reactivează. 
La fel identificările cu părinţii sunt acum insuficiente pentru 
adolescent şi ele țin tot de copilărie. „Deci, pe de o parte el 
trebuie să depăşească aceste identificări vechi, dar pe de altă 
parte aceste identificări vechi constituie persoana sa, de unde un 
sentiment de înstrăinare față de sine însuşi (Kestemberg 1962, 
1980) şi necesitatea unei noi construcții individuale” (H. Lehalle, 
1988, p. 154). De aici izvorăsc şi problemele identității de sine şi 
faptul că dacă eul rămâne infantil nu poate face față presiunilor 
noilor pulsiuni şi necesității de a stabili noi legături obiectale. A: 
Freud a prezentat defensele principale care se dezvoltă în acest 
stadiu şi a subliniat că dacă acestea sunt prea puternice 
dezvoltarea este tulburată (apud H. Lehalle, 1988, p. 201). 

În 1962 Kestemberg prezintă următoarele dileme ale 

acestei perioade: 

1. „Pulsiunile genitale tind să fie satisfăcute; 

2, Eul este structurat după identificările din copilărie; 

3. Adolescentul nu poate aborda realizarea pulsiunilor după 
schema identificărilor din copilărie; 

4. Această abordare va fi în mod necesar oedipiană, 

5. Dar, la unii adolescenţi reactivarea problemelor oedipiene 
poate fi „intolerabilă”, de unde elaborarea de defense mai mul 
sau mai puțin satisfăcătoare” (apud. H. Leholle, 1988, p. 197) 
care dau un anumit sens schimbărilor psihice din acest stadiu. 

Tot în 1962, Blos consideră că “faza narcisică a 
preadolescenței este necesară procesului de desprindere de 
părinți şi de investiri afective în relații cu alte persoane. 
Narcisismul face să fie evitată fragmentarea eu-lui şi contribuie la 
menținerea coeziunii persoanei. 

Prin urmare din perspectiva teoriei psihanalitice criza 
adolescenței este, pe de o parte, necesară şi pe de altă parte se 
manifestă sub forme foarte diferite. Pentru Kestemberg criza 
adolescenței este un „organizator” iar rezolvarea sa este o sursă 
de progres. După A. Freud (1949) depăşirea, prin criză, a 
dependenței de părinți este inseparabilă de procesul normal de 
formare a eu-lui şi supraeului. Tot A. Freud în 1958 atrăgea 
atenţia că absenţa crizei poate fi considerată ca un semnal de 
alarmă privind „impotmolirea” copilului în relațiile familiale şi a 
existenței unor defense excesive față de activitatea pulsională 
(apud. H. Lehalle, 1988, p. 201).La rândul său H. Lehalle 
subliniază că „inserția în grupurile de camarazi permite 
adolescentului să-şi constituie o personalitate care depăşeşte 

identificările parentale în particular pe planul sexualităţii” (1988, p. 
101). 

Teoriile sociale asupra adolescenţei şi a crizei pe care ea 
o cuprinde par a fi aproape inverse față de cele psihanalitice. H. 
Lehalle notează: „În fapt după această perspectivă, originea 
shimbărilor nu este atribuită unor determinări interne (pubertatea 
și modificările pe plan pulsional) ci unei determinări externe 
corespunzând modificărilor nivelului interacțiunilor sociale” (1988, 
p. 202). 

Abordarea din acest punct de vedere a adolescenţei 
presupune două planuri de analiză: 

a) din punctul de vedere al schimbărilor de statut şi rol care, 
acum în acest stadiu, sunt destul de ambigui şi indefinite; 

b) din perspectiva rolului important pe care îl au factorii sociali, 
în general, în dezvoltarea psihică, la orice vârstă. 

În legătură cu acest ultim aspect cercetările desfășurate 
de Margaret Mead în insula Samoa, au stârnit un mare interes. 
Ea a constatat că societatea, deşi era foarte slab dezvoltată, din 
punct de vedere economic, avea instituții culturale care asigurau 
trecerea fără probleme de la copilărie la adolescenţă şi de la 
aceasta, foarte rapid, la statutul și rolurile de adult. Autoarea a 
constatat că băieții şi fetele sunt, de la o vârstă fragedă, 
familiarizați cu faptele de viață, cu moartea şi sexul pe care le 
percep fără nici un fel de anxietate şi ruşine. Pe de altă parte toți 
adolescenţii şi adolescentele la care s-au declanșat fenomenele 
pubertare sunt integrați într-un ritual caracteristic prin care sunt 
pregătiți să devină adulți. În acest caz competitivitatea şi ambiția 
sunt aproape inexistente şi nu sunt angajați în nici un fel de 
confruntări şi dispute cu generația adultă. 


Cercetări asemănătoare a desfăşurat şi Ruth Benedict și 
a ajuns la concluzia că culturile diferă după gradul de continuitate 
pe care îl asigură în trecerea de la copilărie la adult. 

Dimpotrivă, în societățile dezvoltate există mari diferențe 
între statutul adolescentului şi cel al adultului şi apare necesitatea 
unui timp mai îndelungat de pregătire pentru a se face această 
trecere. În aceste condiții, adolescentul este contrariat şi tinde să 
se revolte şi o face în primul rând împotriva părinţilor cu care are 
deja o experiență de subordonare destul de îndelungată (J. 
Rousselet, 1969, p. 120). Opoziția este alimentată şi de faptul că 
în afara familiei adolescentul cucereşte o anumită independenţă. 
Obține la 14 ani propriul buletin de identitate care-i permite să 
călătorească oriunde fără a mai fi nevoie de medierea parentală; 
iar la 18 ani cucereşte dreptul de vot. De aceea, autorii cu 
orientare socioculturală recomandă transformarea părinților, a 
stilului lor educaţional în concordanță cu schimbările survenite în 
adolescenţă. 

În baza unei asemenea concepții Grain Craig în 1979 a 
făcut afirmaţia că „Adolescența este în mod real aproape un 
fenomen modern” (p. 422). 

În acelaşi spirit sunt şi teoriile social-istorice asupra 
adolescenței. Se consideră că adolescența este chiar produsul 
unui anumit moment istoric, al unei societăţi care se 
caracterizează prin: a) nivelul mijloacelor de trai; b) modele şi 
norme de comportare; c) structuri şi organizare. În acest caz 
trebuie făcute diferențe intre adolescenții anilor '60, '70, '80 etc. 
Cercetătorii respectivi susțin că adolescența evoluează odată cu 
societatea. 

Ținând seama tot de strânsa condiționare socio-culturală, 
dar legati de diferitele zone ale globului, autori au propus să se 

vorbească de adolescenții din Africi, Asia, America, Europa etc. 
Se accentuează, deci, asupra diferențelor care izvorăsc din 
influențele determinante ale diverselor culturi şi niveluri de 
dezvoltare socială, şi a principalelor micromedii în care îşi 
desfăşoară viața adolescenții, adică cel familial, cel din instituţiile 
de instrucție şi educativ, şi din grupurile informale de egali etc. 

O altă teorie referitoare la transformările adolescenților 
este cea cognitivă care a izvorât, în principal, din cercetările 
desfășurate şi coordonate de J. Piaget şi alți autori. Din 
perspectiva acestei teorii transformările psihologice din 
adolescență nu pot fi explicate nici numai prin apelul la factorii 
interni, (ca în teoriile biologice şi cele psihologice), nici numai la 
cei externi (ca în cazul teoriilor socio-culturale şi socio-istorice) ci 
trebuie căutate în dezvoltarea competențelor cognitive şi în 
adaptările succesive la ambianță datorită acestor avansări. 

Lucrarea publicată în 1955 de J. Piaget și B. Inhelder, 
despre trecerea de la logica copilului la cea a adolescentului, 
cuprinde ideile principale ale acestei viziuni. Adolescența este 
considerată o perioadă esențială de „insertie a individului în 
societatea adulților” şi acest fapt presupune reciprocitate 
interpersonală, planificări orientate către viitor, atitudini creative 
care se exprimă în idei reformatoare. Socializarea de la nivelul 
adolescenței presupune „reflecții” care depășesc prezentul şi prin 
urmare este nevoie de o gândire formală care construieşte teorii 
şi strategii de transformare a lumii prin idei, prin rațiune. 

În legătură cu această teorie H. Lehalle subliniază 
„Această interpretare cognitivă se regăsește actualmente într-o 
manieră mai precisă in numeroase lucrări de cercetare” (H. 
Lehalle, 1988, p. 213). El are în vedere cercetările lui Berzonski 
şi Barklay din 1981 referitoare la legătura dintre nivelul cognitiv şi 

construcția activă a identității de sine şi a reprezentării de sine 
într-un plan potențial. La fel, invocă investigațiile lui Adelson din 
1975 asupra reprezentărilor ideologice sau pe cele referitoare la 
stadiile morale mai avansate pe care le pot atinge adolescenții, 
desfăşurate de Bideaud în 1979 — 80, la care se adaogă 
constatările lui Tomlinson Keasey şi Keasay din 1974 şi Kuhn şi 
colaboratorii din 1975. Dar cu privire la această perspectivă de 
abordare a adolescenței. H. Lehalle observă: „În definitiv, 
dezvoltarea cognitivă de ansamblu constituie un factor cauzal al 
unui mare număr de transformări psihologice observabile la 
adolescenți. În acelaşi timp, departe de a fi rezolvate, problemele 
teoretice nu fac decât începutul” (H. Lehalle, 1988, p. 214). 

Pe de altă parte, cu privire tot la teoria cognitivă, 
Tomlinson Keasey şi Eisert în 1981 disting patru modele ale 
integrării dezvoltării cognitive şi celei a personalității, şi anume: 

a) modelul integrării totale, conform căruia afectivitatea și 
cogniția sunt integrate într-o structură de ansamblu şi prin 
urmare, orice schimbare in cogniție se transmite în mod 
necesar și cvasiautomat în planul afectivității şi invers. În 
acest caz nu se mai pune problema anteriorității uneia din 
cele două planuri şi mai ales a celei cognitive; 

b) modelul primatului cognitivului care presupune că un 
anume nivel al competenţei cognitive duce la evoluții 
ulterioare în toate celelalte planuri cum ar fi cel al 
afectivității sau al conştiinţei morale; 

c) modelul unui nou organizator care ar integra toate 
schimbările din plan cognitiv, afectiv, moral, 
comportamental şi prin urmare acest organizator ar fi o 
structură de ansamblu. 


d) modelul funcţionării independente conform căruia 
dezvoltarea psihică se produce de sine stătător, în fiecare 
plan, iar mediul ambiant este cel care asigură legăturile 
dintre ele, el este singurul vector al acestor interacțiuni. 
Cele patru modele au rezultat din prelucrarea complexă a 

datelor obținute pe teste bine cunoscute şi aplicate pe un număr 
reprezentativ de subiecţi. Se pare că modelul al treilea este cel 
mai frecvent întâlnit (apud. H. Lehalle, 1988, p. 218). Dar 
observă, H. Lehalle, modelul cognitiv care pare a fi promițător 
este departe de a răspunde la toate problemele ridicate de 
transformările psihologice din adolescență. 

Cu privire la toate teoriile explicative ale transformărilor 
din adolescență, acelaşi autor face următoarea subliniere 
importantă: „... analiza psihologică a adolescenţei permite să 
subliniem complementaritatea interpretărilor teoretice care au fost 
propuse, nu numai pentru că fiecare tip de interpretare 
(psihoanalitică, socială şi cognitivă) aprofundează un aspect 
particular al dezvoltării adolescenței dar mai ales pentru că, aşa 
cum s-a precizat, aprofundarea uneia dintre ele presupune 
inevitabil considerarea altora” (H. Lehalle, 1988, p. 223). 

La rândul nostru, credem că dezvoltarea psihică în 
general şi cea din adolescență în special, este atât de complexă, 
incât la ora actuală se dispune mai degrabă de explicații şi 
interpretări parţiale, iar o teorie integratoare aparține viitorului. 


b) Problema universalității crizei de originalitate 

Dar cercetările aparținând lui Margaret Mead şi Ruth 
Benedict au ridicat chiar problema universalității crizei de 
originalitate. Este sau nu criză de originalitate un fenomen 
universal? ~“ 

Față de acest aspect se pot consemna mai multe puncte 
de vedere şi anume: a) sunt autori care neagă existența acestui 
fenomen argumentând că la foarte mulți adolescenți trecerea de 
la copilărie la acest nou stadiu se produce fără nici un fel de 
manifestări mai spectaculoase; b) alţii recunosc manifestarea 
crizei dar o consideră ca un fenomen excepțional, prezent la un 
număr mic de adolescenţi şi deci, nereprezentativ pentru 
milioanele de persoane care trec prin această perioadă a vieții; c) 
cei care au avut în vedere cercetările lui Margaret Mead, 
consideră criza un fenomen ce apare numai la anumite categorii 
de adolescenți, este deci un fenomen cu manifestare parțială; d) 
în fine, pe baza unei intelegeri mai profunde a ceea ce se petrece 
in adolescență reținem cu deosebire precizarea doamnei 
profesoare Ursula Şchiopu „Criza de originalitate este o criză de 
dezvoltare, de aceea are un caracter mai universal” şi mai 
departe „Este criza cea mai complexă din viața omului modern, 
pentru că este provocată de un proces complex de transtormare 
a copilului în adult, schimbându-i starea biologică de fond, 
statutul de vârstă, cel social, cel civil, cel privind ce se așteaptă 
de la el dinspre societate, dar şi cerințele lui noi legate de aceste 
schimbări și de antrenarea funcțională a identității sexuale” (U. 
Şchiopu, 1997, p. 5). La rândul nostru, credem că fenomenul 
crizei nu trebuie interpretat doar prin semnele sale exterioare, ci 
mai importante sunt prefacerile interne. De aceea, considerăm că 
şi în cazul adolescenților din insula Samoa ar fi fost puse in 
evidență astfel de metamorfoze dacă s-ar fi investigat dintr-o 
astfel de perspectivă. Este adevărat că la aceşti adolescenți pot 
dispărea tensiunile generate de noua identitate sexuală sau de 
competiția socială. Ann Birch subliniază că: „A creşte în Samoa 
este mai uşor întrucât viața este, în general, mai puțin 

complicată” (A. Birch, 2000, p. 259). Şi totuşi însuşirea rolurilor 
adultului, în mare parte sprijinite de acele ritualuri la care ne-am 
referit, şi însăşi ruperea de copilărie nu poate să nu producă 
metamorfoze interioare mai mult sau mai puţin tensionate. 
Deschiderea spre lume a adolescentului este cu totul remarcabilă 
şi ea provoacă obligatoriu schimbări care acum beneficiază de 
toate disponibilitățile acestui stadiu şi printre acestea, cele 
cognitive sunt totuşi cele mai importante. 

Dar a considera acest fenomen universal nu înseamnă a-l 
trata într-o manieră globalistă, indistinct, ci din contră a-l lega de 
contextul dezvoltării reale a adolescenților, de particularitățile 
macro şi micromediului lor. În acest caz, putem afirma că 
adolescenții din insula Samoa au parte de un context social mai 
puţin tensionat dar şi, de condiții de viață care le ridică mereu 
probleme, mai ales după ce păşesc în viața de adult. Dificultățile 
existenței lor sunt mult mai mari. 

Prin comparație, aşa cum preferă Ann Birch, adolescenții 
din țările dezvoltate au în mare parte un trai cu un nivel înalt şi cu 
mari posibilități care-i şi fac să ajungă la competențe deosebite, 
dar pe de altă parte se confruntă cu sistemul competițional al 
acestor societăţi, îşi construiesc aspirații inalte pentru care 
trebuie să lupte timp îndelungat şi cu tenacitate şi deseori se pot 
simți frustrați, nemulțumiți, neindreptățiți etc. Este, de asemenea, 
importantă precizarea lui Ann Birch şi anume că dezvoltarea 
acestor adolescenţi nu ar urma un curs normal dacă ei ar fi feriți 
de stresul şi tensiunile vieţii moderne, ci ei trebuie ajutați să facă 
alegeri bune, să-şi structureze orientările, să-şi crească în fapt 


competențele pentru a face față lumii în care vor trăi (Ann Birch, 
2000, p. 259). 

Pe de altă parte, criza nu trebuie identificată cu 
manifestările scandaloase, deosebit de intense. Din acest punct 
de vedere se remarcă o deosebire netă între imaginea supra 
adolescenței de la începutul secolului al XX-lea care a generat 
acea sintagmă găsită şi in cercetările lui Stanley Hall şi ale altor 
autori, că adolescența este vârsta „furtunilor şi stresului”, față de 
cea contemporană. Laurence Steinberg semnalează de 
asemenea, diferența între concepțiile inițiale asupra adolescenței 
şi cele ce s-au construit pe baza lărgirii cercetărilor la această 
vârstă (1993, p. 15). investigaţiile ce au urmat nu au sprijinit 
punctul de vedere conform căruia adolescența este perioada 
unor schimbări tumultoase. La fel, Ann Birch consemnează: 
„Cercetarea asupra adolescenței indică în mod copleşitor că deși 
o minoritate poate prezenta unele tulburări, majoritatea 
adolescenților par să controleze stările conflictuale şi nu prezintă 
semne excesive de stres” (Ann Birch, 2000, p. 261).Şi mai 
departe, autoarea face o altă precizare importantă: „... cercetarea 
asigură o slabă susținere a opiniei „furtună şi stres” a 
adolescenţei, postulată atât de teoria psihanalitică cât şi de teoria 
sociologică” (Ann Birch, 2000, p. 261). Însă Ph. Rice spune că 
adolescența este atât admirată cât şi criticată (1978, p. 5). 

Cercetările noastre asupra studenților din anul | ale unor 
facultăți din Bucureşti au relevat următoarele atitudini 
caracteristice acestora: invitați să-şi  reexamineze anii 
adolescenței şi să precizeze dacă au trecut sau nu prin criza de 
originalitate, mai mult de jumătate din cei chestionați au negat 
prezența acesteia în propria dezvoltare. Dar atunci când au fost 
invitați sà răspundă la un chestionar care cuprindea şi întrebări 
referitoare la atitudini şi comportamente caracteristice, de fapt 
crizei, ei au afirmat prezența acestora. Aceasta înseamnă că 

desfăşurarea ca atare a crizei de originalitate îmbracă aspecte 
foarte diferenţiate de la grup la grup, de la individ la individ. 


c) Diferenţa în manifestarea crizei de originalitate 

Sintetizând rezultatele mai multor cercetări putem să 
reținem următorii parametrii de diferenţiere a manifestărilor crizei 
de originalitate: 

a) Primul parametru care s-a impus încă de la început a 
fost acela al intensității manifestărilor de opoziție, nerăbdare şi 
nemulțumire care însoțesc criza şi care ating grade diferite. Se 
pare că după acest parametru se consemnează rezultate care 
ilustrează foarte bine curba lui Gauss. Adică 3 - 5% dintre 
adolescenți parcurg o criză foarte puternică. Alţi 3 — 5 % se 
amplasează la celălalt pol, adică se manifestă la parametri atât 
de scăzuți că poate trece neobservată în timp ce marea 
majoritate se află la valori medii de intensitate. 

Având în vedere formele accentuate ale manifestării crizei 
B. Zazzo le prezintă astfel „Vârsta ingrată se manifestă ca o 
permanentă instabilitate, ca o ruptură de copilărie, cu situații 
conflictuale şi comportamente inadaptate” (B. Zazzo, 1966, p. 
28). 

În 1946 Anna Freud sesizase că adolescenții au multă 
energie libidinală pe care nu o pot utiliza într-un mod echilibrat şi 
acest fapt sporeşte dramatismul vârstei. Intensitatea protestelor 
şi instabilității este uneori aşa de mare încât din perspective altor 
vârste acestea par a fi manifestări patologice. Sorin Rădulescu 
aminteşte o expresie caracteristică a lui loan Cucu referitoare la 
aceste aspecte ale manifestării adolescenților, şi anume 
sintagma „patologia normală a adolescenței” (S. Rădulescu 1994, 
p. 105) şi tot el precizează: „În cazul adolescentului, chiar şi 

evenimentele normale ale vieții pot produce tulburāri cu caractèr 
reactiv, care nu sunt patologice în esența lor, ci reacții de ajutare 
la schimbări (S. Rădulescu, 1994, p. 106). La rândul său, Rose 
Vincent dezvăluie chiar atitudinile adolescenților față de reacțiile 
lor. Autoarea spune că adolescenții cred că este nevoie de puțin 
scandal ca să te impui (R. Vincent, 1972, p. 102). 

b) Un alt parametru de diferenţiere a felului în care se 
desfăşoară criza se referă la momentul începerii acesteia, 
Cercetările au arătat că la unii ea poate începe chiar din 
preadolescenţă şi mai ales începând cu jumătatea acestui stadiu 
(U. Şchiopu, 1997, p. 20). Dacă fenomenele pubertare au un 
debut precoce şi-i face pe tineri să se creadă deja mari, aceştia 
tind să nu mai accepte supunerea față de părinți şi să se 
manifeste cât mai independent. În aceeaşi ordine de idei, J. 
Rousselet spune că „Vârsta medie de apariție a acestei crize este 
între 12 şi 14 ani la fete şi 14 şi 16 ani la băieţi” (J. Rousselet, 
1969, p. 116). Alte cercetări au arătat că unele persoane trec prin 
criza de originalitate la sfârşitul adolescenței sau chiar în 
postadolescență. Se pare că mulți din cei ce fac târziu criza, 
aparțin familiilor cu statut socio-profesional şi cultural ridicat. 
Faptul acesta ar putea fi explicat, pe de o parte, pentru că aceşti 
părinți promovează de timpuriu valori morale înalte şi ei înşişi 
sunt modele reale ale acestora, iar adolescenții nu pot să nu le 
recunoască astfel de calități şi, pe de altă parte, sunt în mai mare 
măsură pregătiți pentru rolurile de părinți şi reuşesc să prevină 
eventualele contradicții între ceea ce cer ei şi ce doreşte copilul 
lor. 

c) Chiar durata crizei poate constitui un aspect de 
diferențiere între adolescenți. Sunt destul de mulți cei la care 
această criză poate să se manifeste un an, un an şi jumătate, 

poate doi, dar la alți ea se poate prelungi mult mai mult, adică 
chiar cinci, şase ani. Se pare că în cazul celor din urmă 
menținerea conflictelor şi tensiunilor nu este legată numai de 
adolescentul însuşi ci şi de carențele mediului familial, mai ales 
regimul autoritarist care caracterizează unele familii, poate 
contribui la prelungirea crizei. 

d) Sunt diferențe în manifestarea crizei şi în legătură cu 
apartenența la sex. Băieţii tind să facă o criză mai puternică şi 
chiar mai lungă pentru că tind să dezvolte cu precădere 
masculinitatea, forța, tendința de a se manifesta totdeauna 
ofensiv. Fetele sunt în general mai blânde şi mai supuse şi în 
momentul în care ajung la pubertate şi apoi în adolescenţă, chiar 
dacă trăiesc schimbările radicale, specifice crizei, atitudinile şi 
comportamentele lor sunt mai atenuate şi mai puţin inverşunate. 
Dar pot exista şi adolescente cu tendințe marcate de androginie, 
care pot să prezinte un tablou aproape identic în timpul crizei cu 
cel caracteristic, în general, pentru băieți. Fetele considerate 
băiețoase tind să se opună mai vehement la cerințele părinților 
de a îndeplini un anume program sau la interdicțiile pe care 
aceştia le formulează. 

e) După alți autori sunt relații semnificative și între 
maniera de a parcurge criza şi apartenența la un anume tip 
temperamental. În genere, se apreciază că temperamentele 
puternice tind să genereze crize puternice şi invers. Se consideră 
că cea mai spectaculoasă criză poate fi întâlnită la colerici şi cea 
mai slabă la melancolici. În tot cazul impetuozitatea colericului şi 
lipsa lui de măsură dau o notă caracteristică tuturor momentelor 
crizei. Se pare, de asemenea, că flegmaticii tind să se afle în 
criză un timp mai îndelungat chir dacă manifestările 
comportamentale nu sunt foarte intense. Se fac aprecieri şi cu 

privire la introversie şi extroversie. Se relevă faptul că cei 
extrovertiți reacționează foarte repede şi spectaculos la tendința 
părinţilor de a le limita autonomia sau de a le cere să respecle 
normele generale de comportare şi de a le impune un anume 
model de viață. În cazul lor există o corespondență aproape 
deplină între reacțiile interne şi cele externe şi părinții pot 
identifica mai repede semnele începerii crizei sau a fazei pe care 
o traversează. Cei introvertiți se caracterizează printr-o oarecare 
nesincronizare între  opozițiile şi nemulțumirile interne şi 
conduitele externe. Cei din jur pot să-şi dea seama relativ târziu 
de ce se petrece cu respectivul adolescent şi de multe ori să se 
creadă că manifestările care totuşi apar, sunt fenomene 
accidentale. 

f) Criza poate să se manifeste diferențial şi în legătură cu 
mediul urban şi rural. Una din absolventele în psihologie a 
elaborat o lucrare de licență chiar cu o astfel de temă. Ea a arătat 
că mai ales în mediile rurale mai depărtate de centrele urbane, se 
tinde să se păstreze o anume tendinţă, de a efectua un control 
social mai frecvent şi adesea, mai eficient şi astfel manifestările 
exterioare ale crizei sunt mai atenuate. Dar cele interne pot 
atinge niveluri foarte înalte la firile mai independente şi cu 
aspirații mai deosebite. 

g) Cea mai importantă deosebire, insă este legată de 
conținutul central al prefacerilor pe care le antrenează criza. La 
unii adolescenţi aspectul cel mai important este dobândirea unui 
mai mare grad de autonomie. De aceea pentru a obține ceea ce 
urmăresc pot avea cele mai neaşteptate reacţii J: Rousselet 
spune că "Aceasta este şi perioada extravaganțelor şi a actelor 
inutile de nesupunere"(J: Rousselet, 1969 p, 123) sau tot acelaşi 
autor spune că „Din acelaşi motiv îl irită toate celelalte valori ale 

societății” (idem, p. 125) şi pe care tinde să le respingă fără drept 
de apel. La fel, profesoara U: Şchiopu subliniază că în fapt 
conduita prezentă a adolescentului este deseori absurdă şi 
disproporțională (U: Şchiopu , 1997, p. 12). R: Vincent atrage, la 
rândul său, atenţia că discuțiile ascuţite cu adultul sunt adesea pe 
probleme minore iar cauza care le-a provocat se şi uită, dar 
importantă pentru adolescent este victoria în aceste dispute (R. 
Vincent, 1972, p. 100). Alteori aspectul cel mai important, 
transformările cele mai mari sunt legate de afirmarea eu-lui de 
depăşirea insuficiențelor şi inhibiţiilor eu-lui infantil şi de probarea 
tot mai frecventă a rolurilor sale crescute de autoreglare. Semnul 
unei asemenea manifestări este constituit cel mai adesea, de 
tăria cu care adolescentul cere părinților să-i fie respectat punctul 
de vedere, să-i fie luate în considerare opiniile, să se țină cont de 
el ori de câte ori se iau hotărâri ce-l privesc. M Debesse 
semnalase această marcantă tendință a adolescentului de a-şi 
construi un eu independent, clar deosebit de cel din copilăriei (M. 
Debesse 1936, p. 65). R: Vincent sublinia de asemenea faptul că 
adolescentul se revoltă împotriva atitudinilor protectoare şi 
„paternaliste” ale familiei, pe care acum nu le mai suportă şi 
găseşte că nu i se mai potrivesc (R. Vincent, 1972, p. 89). Acum 
adolescentul „Vrea să facă ceva numai dacă îi place"(idem p. 99) 
şi respinge eforturile „spre binele lui” care îi par presiuni 
deghizate. Este grăbit să-şi manifeste propria răspundere, să se 
autodefinească şi să se depărteze de copilărie (R. Vincent, 1972, 
p. 100) 

Alteori accentul, în toate aceste transformări , este pus pe 
conştiinţa de sine, pe expresa încercare de a se autodezvălui 
pentru sine. Este preocupat să se autodefinească, să descopere 
ceea ce doreşte, ce-i place mai mult să facă, dacă gândeşte bine 

sau nu etc.(R. Vincent, 1972, p. 100) şi de aceea pe de o parte 
caută ocazii , pentru aceasta pe de altă parte poate intra în 
conflict cu familia. În acelaşi timp adolescentul este, cum spune 
aceiaşi autoare, deosebit de sensibil la manifestările de 
respingere sau acceptare, la judecata adultului şi la criticile 
acestuia. Pentru că îşi dă seama că nu are destulă experienţă, şi 
deşi critică adulți, recunoaşte ascendentul lor într-o serie de 
probleme. Cu toate noile probe la care se supune pentru a se 
descoperi pe sine, aşteptă, în cele din urmă, tot confirmările din 
partea părinţilor. Numai că maniera în care aşteaptă reacțiile 
părinţilor, este adesea foarte contradictorie şi încărcată de reactii 
extrem de pătimaşe şi oscilante pe toată durata crizei. Toate 
acestea generează disconfort şi dezamăgiri atât pentru adult cât 
şi pentru cel în cauză. 


d) Schimbări semnificative in structura caracterială a 
adolescentului antrenate de desfăşurarea crizei de 
originalitate 

În fine, de foarte multe ori în centrul crizei se află sistemul 
caracterial, şi cu deosebire, unele însuşiri care au un rol 
accentuat în relațiile cu toţi cei din jur. Din acest punct de vedere, 
în literatura de specialitate sunt cu deosebire relevate prefacerile 
Ape se referă la autonomie şi independenţă, la disciplină şi 
responsabilităţi, conformism şi nonconformism, îndrăzneală 
exagerată, şi asumare de riscuri fără chibzuinţă şi adesea foarte 
periculoase şi cu urmări foarte grave sau se constată o tendință 
specifică de a se avânta în necunoscut, motivată cel mai adesea 
de dorinta de a şti totul. Dar toate acestea se manifestă fără 
capacitate suficientă de discernământ fără a avea forța de a 

raport cu situațiile şi oamenii. Cu referire la acest aspect 
profesoara U. Şchiopu spunea că; În fazele pubertății şi 
adolescenței „se conservă mitul păcatului originar” (U: Şchiopu, 
1997, p. 6) Adolescența rămâne încă fragilă şi expusă la tot felul 
de pericole ce îl afectează atât fizic cât şi psihic. 

J. Rousselet surprinde în cartea la care ne-am referit, 
planurile principale ale luptei adolescentului pentru independența 
sa. Autorul se referă la revolta împotriva tutelei familiei care 
constă în refuzul de a se mai supune cerințelor părinţilor şi pe 
care, le consideră invechite. Autorul surprinde această diferență 
dintre copii şi adolescenți privind acceptarea sau respingerea 
cerințelor şi sfaturile părinţilor. În timp ce în copilărie părerile 
părinților erau adesea pomenite în discuţiile dintre colegi: „tata a 
spus”, „tata e de părere că” etc. acum ele nu mai sunt invocate 
decât pentru a exemplifica aspectul retrograd al generațiilor 
vârstnice (J. Rousselet, 1969, p. 120-121). Tot ce în copilărie 
admiraseră la părinţi incepe să fie pus sub semnul întrebării, să 
se indoiască de valoarea ideilor lor, a gusturilor, a realizărilor 
profesionale şi familiale, a gradului de cultură, a preferințelor 
vestimentare etc. R. Vincent crede că atitudinea de a critica totul 
este indispensabilă maturizării psihologice a adolescentului (R. 
Vincent 1972, p. 105). ;Revolta impotriva şcolii”, cum o numeşte 
J. Rousselet, are aceiaşi semnificație, a desprinderii de 
autoritatea profesorilor şi a probării capacității de a fi în stare să o 
înfrunte. În ochii elevilor de 14 ani, profesorii lor se transformă în 
nişte ignoranţi plini de pretenții sau în tirani, elevii pândesc cu 
perseverență o greşeală cât mai mică a profesorilor care să 
servească drept justificare acestei revolte”(J. Rousselet, 1969, p. 
122). De fapt, este mai degrabă prilejul de a etala ceva din ceea 

ce adolescentul consideră că este obiectivitatea sa, 
perspicacitatea sa. 

Æ Ín fine, evidentă este şi, cum spune Rousselet, revolta 
impotriva moralei şi a politeții care demonstrează „nevoia de a nu 
accepta nimic ca adevărat înainte de a fi discutat şi criticat” (J. 
Rousselet, 1969, p. 124) şi mai departe „simpla bună-cuviinţă i se 
pare insuportabilă şi orice bădărănie capătă în ochii lui alura unui 
protest solemn” (idem. p. 125). Reacţia la normele morale şi de 
politețe este mai accentuată în cadrul grupului şi împreună cu 
grupul se manifestă o sfidare fățişă la ceea ce preţuiesc adulții, 
dacă se află întâmplător în acelaşi spațiu şi situație. 
Opozabilitatea individuală este insă mai frecventă şi intensă, față 
de membrii familiei. Este adevărat că, fiind mai capabil de a 
observa tot ce este în jurul său şi cu deosebire comportamentul 
oamenilor, adolescentul poate descoperi uşor imperfecțiunile 
lumii față de care manifestă o critică fără menajamente. Numai că 
în multe situații poate depăşi limitele şi poate încălca voit unele 
cerințe, poate brava în a face exact invers de cum i se cere ca şi 
cum s-ar elibera de constrângerile cu care nu mai poate fi de 
acord, 

M. Debesse spune că adolescentul „traversează o etapă 
decisivă a "ințărcării psihologice”, care transformă raporturile sale 
cu mediul familial „ (M. Debesse, 1970, p. 92). Într-adevăr, 
treptat, treptat la cei mai mulți se cucereşte o anumită autonomie 
de mentalitate morală, alta afectivă, la care ne-am mai referit, şi 
mai ales o autonomie în decizii şi acțiuni. Familia însăşi, se 
adaptea: > treptat la această nouă personalitate a adolescentului, 
tine din ce in ce mai mult cont de punctele sale de vedere, îi cere 
părerea, Îl lasă să decidă în tot ceea ce îl priveşte. Sfârșitul 
stadiului și postadolescența împlineşte această trebuință de 

autonomie. Totodată adolescentul şi postadolescentul se simt în 
multe privințe persoane independente, eliberate de constrângerile 
care au dominat în copilărie şi pot manifesta multe inițiative. Dacă 
acestea sunt secondate şi de creşterea corespunzătoare a 
responsabilități, evoluția este salutară. Din păcate, la unii 
adolescenți apar desincronizări în dezvoltarea acestor trăsături 
caracteriale şi de aceea persistă încă un anumit pericol de 
deviere caracterială, de angajare fără prea mult discernământ în 
acțiuni şi relații periculoase. Cucerirea autonomiei şi 
independenţei este unul din marile câştiguri ale crizei şi ale 
dezvoltării din acest stadiu, dar este încă un diamant neşiefuit, 
care poate sta la baza unor realizări sublime dar şi la originea 
unor grave abateri. De aceea, pentru familie și pentru educatori 
în general, adolescența pune probleme foarte serioase şi dificile 
şi necesită totodată, mult tact şi sporite capacitățile de empatie şi 
înțelegere a acestor ființe care se află la o răscruce importantă a 
vieţii. În cucerirea autonomiei şi independenței se pot parcurge 
mai multe secvențe care nu au însă o succesiune constantă. Se 
poate obține mai întâi un spațiu propriu în cadrul locuinței, care 
este locul unde se retrage adolescentul, în care de multe ori nu 
sunt acceptați şi alți membri ai familiei şi în care acesta îşi poate 
pune în practică fel de fel de idei privind decorarea interioară şi 
asigurarea de confort. Acest sector al apartamentului se 
deosebeşte de restul încăperilor şi oricine işi dă repede seama 
de preocupările şi dorințele locatarului respectiv. Alteori 
inițiativele adolescenților se pot extinde la întreaga locuință. Este 
relevant, din acest punct de vedere, cazul a două adolescente 
care profitând de plecarea părinților în concediu au făcut 
numeroase schimbări în apartament aşa incât la întoarcere 

aceştia au trăit un moment de mare confuzie, au crezut că au 
greşit şi au intrat în altă locuință. 

În spaţiul propriu, îi place să-şi primească colegii și 
prietenii, să aibă o bibliotecă numai cu cărțile lui şi aparatură 
muzicală, şi mai nou, dacă se poate, propriul calculator. Nu-i 
place să intervină nimeni din cei ai casei, să-i umble prin lucruri, 
să-i facă ordine. 

Din nou se constată aceeaşi senzație de libertate pe care 
vrea să o trăiască măcar aici în colțul său şi de aceea uneori nu-i 
pasă de dezordinea care se instalează, iar alteori face o ordine și 
o curățenie exemplare şi aceasta pentru că îi place să decidă 
singur şi să facă totul in manieră proprie. 

Mulţi adolescenţi chiar, încep să aibă iniţiative culinare şi 
deşi ar fi mai comod să consume ceea ce ii oferă părinții preferă 
să-şi realizeze fel de fel de fantezii, chiar dacă unele sunt mai 
puțin agreabile şi nu la vor mai încerca altă dată. 

În domeniul vestimentar alegerea independentă atinge un 
fel de vârf, iar alura multor adolescenți şi adolescente poate fi 
diferită în funcţie de preferința pentru haine foarte largi sau foarte 
strimte şi mulate pe corp, sau de încălțămintea cu tălpi foarte 
groase cu tendința către forme mai deosebite, mai pătratice etc. 

Apelul la accesorii vestimentare care, la rândul lor se 
schimbă cu viteză, completează imagine a de ansamblu al 
adolescentului şi-l individualizează clar în raport cu cei de alte 
vârste. 

Autonomia se extinde mult în legătură cu unele activități 
casnice sau cu preocupările de timp liber, apărând astfel 
programe distincte față de ale părinților pentru week-end, pentru 
vacanțe, pentru spectacole etc. 


Dar, pentru destul de mulți adolescenţi există încă o 
dependență economică prelungită, dacă ei işi continuă studiile. 
De multe ori apar, aşa cum am mai arătat, discrepanțe între 
posibilitățile financiare ale familiei şi aspirațiile adolescenților. 

Dar în orice condiţii financiare ale familiei, acum apare 
mai accentuat nevoia „banilor de buzunar”, adică o mică sumă 
care să rezolve unele nevoi personale sau de inter-relaționare. 

Fluxul şi refluxul în cristalizarea acestor trăsături 
caracteriale sunt strâns legate de evoluția relațiilor adolescentului 
cu mediul său. M. Debesse spune că: „Un mediu prea indulgent 
sau neglijent poate să fie tot atât de defavorabil pentru cucerirea 
autonomiei personale cât şi un mediu prea rigid” (M. Debesse, 
1970, p. 92). 

Toate încercările prin care se exprimă autonomia şi 
independența sunt în acelaşi timp şi ocazii care contribuie la 
creşterea increderii în sine a adolescenților, mai ales dacă au 
avut succes. Desigur o asemenea trăsătură de caracter este 
întărită de mai mulți factori şi în primul rând de felul în care se 
desfăşoară activitatea şcolară. Acum se lărgeşte câmpul de 
manifestare a adolescentului şi apar noi factori de întărire a 
autonomiei şi independenței şi acestea devin însuşiri cardinale 
ale unei personalități optim dezvoltate. 

Aceleaşi condiții sunt favorabile şi pentru dezvoltarea, în 
continuare, a demnității personale. Disputa cu adulții, conflictele 
sunt de multe ori legate de cerința de a fi respectat ca persoană, 
de a i se releva capacitățile şi posibilitățile. De aceea, una din 
cele mai mari greşeli pe care o pot săvârşi adulții este de a pierde 
din vedere această nevoie expresă a adolescenților şi de a se 
lăsa în voia mâniei, jicnindu-i, umilindu-i etc. În astfel de situații 
nu numai că se intensifică opoziția față de adulți dar există riscul 

rupturilor cu familia. Respectul de sine este o caracteristică a 
personalității normal dezvoltate (A. Birch, S. Hayward, 1999, p. 
142). 

De asemenea, în funcție de tactul cu care familia se 
manifestă în toată perioada de criză şi de după aceasta, se 
asigură condiții pentru dezvoltarea responsabilităţii personale a 
adolescentului, care ar trebui să fie un obiectiv prioritar, în toate 
programele de educație şi consiliere a celor de această vârstă. 

De aceea cea mai recomandată atitudine pentru părinți 
față de cerința de independenţă din partea adolescentului este, 
pe de o parte, de a-l învăța să gândească singur urmările 
hotărârilor sale şi apoi să poarte responsabilitatea alegerilor şi 
înfăptuirii deciziilor sale. 

Profesoara Ursula Şchiopu precizează că: „În timpul 
acestei crize de dezvoltare are loc o reconstruire psihică 
generală, însoțită de formarea şi consolidarea unei noi 
personalităţi, cu noi aspirații, dorințe, idealuri, dar mai ales cu noi 
responsabilități.” (U. Şchiopu, 1997, p. 5). 

Toate trăsăturile caracteriale la care ne-am referit şi altele 
care pot fi implicate in desfăşurarea crizei de originalitate sunt 
legate puternic de tot sistemul de relații sociale ale adolescenților 
şi de aceea le vom avea în vedere şi în alte paragrafe. 

Dar urmărind manifestările şi metamorfozarea diverselor 
componente psihice ilustrăm faptul că o criză de dezvoltare cum 
este cea din adolescență are, în mod obligatoriu două laturi: una 
negativă care se referă la destructurarea atitudinilor şi conduitelor 
caracteristice copilăriei, care nu se mai potrivesc cu noul profil 
fizic şi psihic şi o latură pozitivă care de fapt, este cea mai 
importantă şi care se referă, fie la prefacerile unor structuri psiho- 

comportamentale formate anterioare, sau atingerea altor niveluri 
în manifestarea lor, fie la construirea unor noi componente.. 

Latura pozitivă a crizei se exprimă însă şi în zona 
creativității la care ne-am mai referit. Ea generează o nouă 
mentalitate care impulsionează angajarea mai frecventă şi cu mai 
mare încredere, a adolescentului în astfel de activități. 
Creativitatea este unul din aspectele cele mai importante ale 
dezvoltării personalităţilor adolescentine şi de aceea ea trebuie 
amplu cercetată, stimulată şi susținută. 

Investigând însuşirile adolescenților creativi Kogan în 
1983 relevase mai ales sentimentul de libertate, spirit ludic 
remarcabil, originalitate, angajare imediată în jocuri imaginare 
etc. (apud. El. Bonchiş, 2000, p. 160). Block în 1987, Runce, în 
1992 au avut în atenţie familiile adolescenților creativi care au 
partea lor de contribuție la stimularea potențialului prezent la 
această vârstă. Autorii constată că părinţii valorizează 
manifestările de independență ale copiilor lor, le acceptă, le 
incurajează curiozitatea, spiritul ludic, afirmarea libertății de 
exprimare etc. (apud. El. Bonchiş, 2000, p. 161). 


e) Fazele crizei de originalitate 

Un alt aspect important al crizei de originalitate al 
adolescenței este cel al desfăşurării ei în timp, a parcurgerii unor 
faze mai mult sau mai puţin distincte. Această problemă nu are 
numai o însemnătate teoretică ci şi implicații practice legate mai 
ales de pregătirea părinţilor în vederea confruntării cu modurile 
diverse de manifestare ale crizei. 

Încă din 1936, M. Debesse, în lucrarea la care ne-am mai 
referit „Essai sur la crise d'originalite juvenile” deosebea două 
faze în desfăşurarea crizei. El spunea că între 14 şi 16 ani există 

o perioadă de afirmare exterioară când domină dorința de 
singularizare şi individualizare printre ceilalți, manifestată în 
comportamente neaşteptate, uneori paradoxale, în exprimări 
surprinzătoare, in reacţii afective intense etc. Între 16 şi 18 ani 
apare o a doua perioadă care este de interiorizare şi în care 
afirmarea eu-lui nu mai este ostentativă ci intimă, ca o reculegere 
şi descoperire a bogăției şi valorii vieții mentale, iar către 19 — 20 
de ani criza se diminuează şi se atinge un nou echilibru (M. 
Debesse, 1936, p. 32). 

La rândul său, J. Rousselet spune: „Criza aceasta 
comportă trei etape succesive, foarte diferite între ele: perioada 
revoltei, perioada inchiderii în sine şi perioada exaltării” (J. 
Rousselet, 1968, p. 118). 

Prima perioadă, cea a revoltei, constă, de fapt, în refuzul 
de a se supune, de a se subordona cerințelor adultului. Ea, 
începe în medie la 14 ani dar este precedată de o revoltă 
ascunsă manifestată la 13 ani, care constă în faptul că după ce 
părintele ii cere să facă ceva, el protestează cu voce înceată, sau 
cum spune autorul, bombăne, dar până la urmă face ce i se cere 
şi nu este dispus încă să-şi afirme opoziția. „El se supune când 
autoritatea familială a rămas intactă, însă prin atitudinea pe care 
o afişează vrea să ateste că face totul din constrângere şi în mod 
forțat” (J. Rousselet, 1968, p. 119). În acest caz poate afişa un 
zâmbet batjocoritor sau să ridice ostentativ din umeri sau să facă 
grimase de plictiseală sau să aibă o mină că ascultă cu maximă 
atenție ce îi spune părintele, dar până la ridicularizare, aşa că în 
cele din urmă adultul însuşi încetează de a-i mai vorbi. 

Urmează refuzul deschis de a nu mai face serviciile 
pentru părinți, de a nu mai fi alături de ei în toate felurile de 
activități etc. „Climatul familial este intunecat de discuţiile din ce 

in ce mai dese , mai ales dacă metodele educative ale tatălui şi 
ale mamei se ciocnesc cu acest prilej.” (idem, p. 121). Conflictele 
sunt uneori atât de frecvente şi puternice încât nici adolescentul 
nu le mai suportă şi în aceste condiţii apare chiar ideea de a fugi 
de acasă şi chiar o face, dar un astfel de eveniment poate lăsa 
urme adânci atât asupra lui cât şi asupra familiei. J. Rousselet 
avertizează: „Trebuie făcut totul pentru a le evita” (op. cit. p. 122) 
şi a le preveni. Semnul că s-ar putea produce este „atunci când 
un copil răzvrătit şi insuportabil devine, fără, o cauză aparentă 
mai calm şi mai închis în el” (p. 122). Este de fapt indiciul că a 
luat hotărârea de a fugi de acasă. 

În perioada revoltei deschise totul devine criticabil, 
adolescentul manifestă „o revoltă sistematică împotriva ideilor 
universal acceptate” (J. Rousselet, 1968, p. 123). La toate este 
tentat să răspundă exact invers, să ridice în slăvi, autori, eroi, 
obiceiuri, fapte obişnuite, numai ca „să-şi afirme originalitatea 
propriului „gust ”, a propriului mod de a gândi, de a simți, a voinței 
„de a se răzvrăti impotriva unei autorităţi care nu mai este 
acceptată, de a afirma cu stângăcie o personalitate care încă se 
caută” (J. Rousselet, 1969, p. 124). El vrea să se simtă cu 
adevărat liber. Dacă îi este teamă să se abată de la principii şi 
valori prețuite de toată lumea, atunci neagă normele elementare 
de politețe care, spune J. Rousselet, îi par mai puțin periculoase 
când le încalcă şi în acest caz opoziția deschisă se manifestă ca 
bădărănie şi obrăznicie în primul rând, față de cei din familie dar 
și față de alți adulți. 

A doua variantă a revoltei este numită de J. Rousselet ca 
fiind a scandalului pentru că opoziția față de cerințele adulților 
devine excentricitate de vârf, prin care adolescentul „vrea să se 
facă remarcat”. Se pare că incepând cu antichitatea asemenea 

manifestări au caracterizat pe cei cu vârstele de 15 — 20 de ani. 
„Strigătele puternice, palmele zgomotoase pe spate, râsete 
stridente sunt mijloacele folosite de tinerii excentrici pentru a-și 
semnala prezența celor care nu s-au lăsat impresionați de 
costumația lor” (idem, p. 128). Tot din dorința de a atrage atenția, 
de a brava, pot apare şi alte manifestări mai grave. Pot consuma 
fără măsură alcool, se pot asocia cu persoane dubioase pentru a 
participa la „aventuri palpitante” cu care apoi să se laude la 
prieteni şi cunoscuţi, pot cădea pradă drogurilor, pot ajunge la 
delicvenţă. 

A doua perioadă a crizei este cea a examenului de 
conştiinţă şi a închiderii în sine. 

Tendința spre excentricităţi durează 1 — 3 ani şi în jurul a 
16 — 17 ani se găsesc deja alte moduri de afirmare. Prin tot ce a 
făcut a constatat deja reacția celor din jur, a înregistrat semnale 
că ceilalți nu-l mai cred copil, că este altcineva, o ființă pe 
picioarele sale, stăpân pe faptele sale. Chiar această proprie 
ființă incepe să-l intereseze şi vrea să se autocunoască, în cu 
totul alt fel de cât a făcut-o până la această vârstă. Se întoarce 
spre sine şi se autoexaminează cu o sporită curiozitate. „Această 
introspecţie îl va preocupa cu atât mai mult timp, cu cât este mai 
bogată cultura lui intelectuală” (J. Rousselet, 1969, p. 132). Îşi 
examinează cu minuțiozitate calitățile şi defectele, reuşeşte 
adesea să fie şi obiectiv şi este frământat de lipsurile sale. 
„Această criză meditativă este indispensabilă incheierii normale a 
evoluției psihologice” (J. Rousselet, op. cit. p. 134). Ea se 
manifest la unii târziu, pe la 21 de ani iar la alții mai devreme. 
„Oricare ar fi momentul apariţiei ei, spune acelaşi autor, ea 
marchează intotdeauna sfârşitul copilăriei”. (1969, p. 134). Dar 
sunt şi alți adolescenți care prelungesc prea mult, uneori în 

care îl pun în dificultate în ceea ce priveşte alegerea viitorului. 
(Ursula Şchiopu, 1997, p. 15). 


f) Părinţii în fața crizei de originalitate a adolescenților 

Desigur toate manifestările crizei la care ne-am referit nu-l 
angajează numai pe adolescent ci şi pe cei din jur şi mai ales pe 
părinți. Se poate spune că aceştia devin componentele 
relaționale de bază ale crizei adolescenților, Fără voia lor ei pot 
influența desfășurarea crizei şi pot contribui la dezvoltarea 
personalității celor care parcurg acest proces. De aceea este 
necesar să ne oprim pe scurt la atitudinile şi reacțiile părinților 
față de fenomenul crizei de originalitate a adolescenților. 

Cercetările au condus la relevarea câtorva tipuri de reacții 
parentale în fața schimbările ce se petrec in timpul crizei și 
anume: 

a) Sunt părinți care devin foarte nemulțumiți de 
comportamentul copiilor lor, de contrastul între cum au fost şi 
cum sunt şi cred că totul se datorează slăbiciunilor lor şi de 
aceea ajung la concluzia că trebuie restabilită ordinea prin 
creşterea exigențelor şi formularea drastică a interdicțiilor. 
Apelează astfel, la o moralizare continuă şi la o adevărată pândă 
a greşelilor şi a nerealizărilor adolescenților, care vin să 
întemeieze interdicțiile formulate față de aceştia. (Ursula Şchiopu, 
1979, p. 36). 

De cele mai multe ori orgoliul lor de educatori exigenți 
este pus în joc şi cred că pot rezolva totul mai bine, ocolind orice 
ajutor din partea specialiştilor, dar în cele din urmă sunt nevoiți să 
apeleze la ei. Aşa cum am mai subliniat deja, în aceste condiții 
opoziția adolescenților tinde să crească şi să se incheie adesea 

cu fuga de acasă, sau alte forme grave de a-i pedepsi pe acești 
părinţi neințelegători. 

b) Alţi părinți se simt jicniți profund de atitudinile 
adolescenților şi descurajați de faptul că încercările lor nu au dus 
la nici un rezultat şi atunci se retrag răniți moral şi chiar se 
îndepărtează de proprii lor copii, pe o lungă perioadă de timp. Nu 
mai pot comunica, nu mai găsesc ce anume să le spună. Este 
adevărat că, în aceste condiții criza pare să se atenueze şi 
calmul familial este aparent normal, dar adolescentului îi lipseşte 
de fapt această confruntare care să-l facă să se autodefinească 
şi să se maturizeze. Totul este amânat dar nu rezolvat. 

c) O a treia categorie este cea a părinților indiferenți care 
işi continuă de fapt atitudinile din stadiile anterioare față de copiii 
lor, şi se întâmplă, ca nici să nu ştie că viața acestora este 
marcată de un astfel de evenimente, Unii nu mai țin minte nici 
data exactă a naşterii copiilor sau în ce clasă sunt, sau cu cine se 
întâlnesc etc. De multe ori, în astfel de cazuri criza poate să fie 
mai estompată în relaţia cu părinții şi mult mai intensă față de 
societate in general şi de normele morale în special. Părinții 
aceştia sunt cei ce se miră cel mai tare dacă li se aduce la 
cunoştinţă vreo abatere a propriilor copii şi îşi afirmă mereu 
neputința de a-i stăpâni. 

d) Se găsesc şi părinți care conservă atitudinile ce se 
potriveau copilăriei dar nu se mai acordă cu noua personalitate a 
adolescentului. Ei nu ştiu şi nu pot încă să se transforme din 
părinți pentru copii în părinți pentru adolescenți. De aceea, sunt 
total dezarmaţi față de situaţiile cu care se confruntă şi nedumeriți 
de contrastul între iubirea lor mare față de tineri şi reacția 
acestora, adesea brutală. Adolescenții le resping toate încercările 
de a-i mai face să fie cum au fost. 

e) O parte a părinților, mai ales din mediile rurale, care 
sunt în genere mai conservatoare, tind să reediteze conceptia 
educațională pe care au manifestat-o proprii lor părinti la vremea 
în care ei erau adolescenți (R. Vincent, 1972, p. 104) ignorând 
marile diferențe între generația de acum şi cea de atunci. De 
aceea nu înțeleg dorințele şi preferințele propriilor lor copii cu 
privire la un alt standard de viață, la achiziția de aparatură 
electronică, la sensibilitatea la modă, la aspirații de viitor etc. Ei 
sunt fie nedumeriți de eşecul stilului lor educațional, fie 
nemulțumiți şi furioşi pe copiii nerecunoscători (Ursula Şchiopu, 
1979, p. 36). 

f) O mică parte a familiilor reuşeşte să învingă dificultățile 
legate, pe de o parte, de depăşirea modelelor educaționale 
tradiționale şi pe de lată parte, cele legate de înțelegerea şi 
comunicarea cu proprii lor copii care au crescut, Acestea au o 
concepție democratică asupra relaţiei dintre educat şi educator, 
reuşesc să se transpună în situația adolescentului de acum, 
găsesc o formă potrivită de dialog şi mai mult sau mai puțin 
intuitiv, ajung la a îmbina rolurile de părinți cu cele de consilieri. 
Ei sunt cei care reuşesc cel mai bine să-şi realizeze rolurile de 
părinţi şi totuşi şi ei au nevoie de sprijinul specialiștilor. 

Din ansamblul cercetărilor asupra problemelor generale 
ale adolescentului sau asupra celor speciale legate de fenomenul 
crizei, rezultă câteva concluzii care pot ghida modul real de 
interacțiune cu adolescenţii aflați în criză de originalitate şi 
anume: 

vV Părinţii să fie mai bine informați cu privire la procesul 
dezvoltării fizice şi psihice a adolescentului pentru a le 
înțelege mai bine nevoile; 

Chiar informatiile generale referitoare la fenomenul crizei şi la 
manifestarea ei în rândul adolescenților îi poate elibera pe 
părinți de tensiuni şi de culpabilizări privind insuficiențele 
concepției lor educaționale; 

Lămurirea clară a efectelor negative atât ale severități 
excesive cât şi a toleranței nemăsurate (R. Vincent, 1972, p. 
104); 

Părinţii să ia in considerare faptul că începând cu 14 ani 
adolescentul este capabil să gândească toate ideile şi valorile 
care se cer a fi respectate şi prin urmare, să se adreseze 
minţii şi inteligenţei lui pentru a-l face să adere la cerințele lor 
raționale.(R. Vincent, op. cit. p. 105); 

Posibilitatea dialogului să fie oricând luată în calcul şi 
părintele să fie un interlocutor care nu caută să-şi impună cu 
orice preț punctul propriu de vedere, ci respectă pe celălalt ca 
persoană şi ca ființă care deja ştie să se conducă şi in acelaşi 
timp îşi susține argumentat ideile şi principiile. Adolescenții 
sunt dezamăgiți dacă văd că adulții „din dorința de a salva 
liniştea familiei, capitulează şi-şi renegă propriile idei (R. 
Vincent, op. cit. p. 106). Pe de altă parte subliniază J. 
Rousselet „Numai un adult poate să-i ajute să capete 
conştiinţa piedicilor care-i pândesc şi numai afecțiunea 
părinților îi poate feri de ele” (J. Rousselet, 1969, p. 151). 

Dar chiar părinții trebuie să se schimbe şi să devină ei înşişi 
cei care să se adapteze la ființa adolescentului „În prima şi 
cea de a doua copilărie, răspunderile lor erau destul de 
simple” (J. Rousselet, op. cit. p. 151). Cele mai multe 
probleme se rezolvau cu a da ordine și a cere ascultare 
necondiționată. Obţineau deci, cu destulă uşurinţă de la copiii 
lor o sănătate bună, succes şcolar, dragoste deplină. După 14 


ani, spune acelaşi autor, „părinţii sunt cei care trebuie să 
învețe să-şi adapteze atitudinea pedagogică în funcţie de 
tendințele caracteriale şi sociale pe care tânărul incepe să le 
manifeste”, şi mai departe „Pentru a fi eficace, comportarea 
lor trebuie să fie în primul rând elastică” (op. cit. p. 152); 

v Înainte de a aproba, înainte de a sancţiona trebuie să 
analizeze cauzele conduitelor adolescenților şi cu deosebire 
nevoile noi care au apărut şi care i-au impulsionat să facă 
ceva anume. Poate că nu le-a reuşit ce au dorit şi a 
reprezentat o greşeală, o încălcare a normelor şi valorilor, dar 
pentru care nu trebuie să fie sancționați drastic; 

v Atunci când adolescentul are de luat o decizie importantă 
este mai indicat ca părintele să-l ajute să lumineze toate 
fațetele situației, să întrevadă toate consecințele ca apoi să 
decidă şi să aibă sentimentul că este rezultatul efortului lui de 
gândire, a voinței lui. 

Prin urmare, este necesar ca şi la vârsta adolescenței, să 
se manifeste deplin principalele roluri educative ale familiei. 
Profesorul M. Mitrofan subliniază că „...a îndeplini, în bune 
condiții, rolurile parentale este una din cele mai dificile, mai 
importante, dar şi mai nobile îndeletniciri umane” (1998, p. 98). 

6.2. Adolescenţii şi mediul şcolar 


L Steinberg spune că lumea socială a copilului este la 
inceput destul de îngustă şi are în centrul ei familia. Apoi va intra 
în acest câmp şcoala şi se va afla în echilibru cu familia dar în 
multe privințe influența ei va creşte. „Şcoala creează coeziune, 
ordine, ierarhie, pertinență a înțelegerii, contactul tânărului cu 
numeroase personalități cultivate(profesorii), ce au diferite forme 
de conduită şi forme de interrelaţionare, competențe şi stiluri de 
personalitate. Şcoala imprimă responsabilitate față de cunoştinţe 
şi abilități, față de viața socială şi formele ei de dezvoltare” (U 
Şchiopu, E. Verza, 1998, p. 85). Ca mediu nou de creştere şi 
dezvoltare şcoala influențează prin conținuturile activității de 
învățare şi prin climatul şi sistemul de relaţii profesor-elev, elevi- 
elevi. Unii autori (Rutter, 1980, apud. L. Steinberg, 1993, p. 209) 
care țin seama de noile dotări materiale ale şcolii şi mai ales de 
inzestrarea lor cu calculatoare, care vor avea incluse programele 
de învățare, acordă mai mare importanță climatului şcolar şi 
sistemului de relații din câmpul psihopedagogic. 

Climatul şcolar poate fi definit pe coordonate 
asemănătoare celor prin care se defineşte familia: relații afective 
pozitive, standarde ridicate dar clare şi accesibile, control 
moderat în vederea stimulării punerii în lucru a tuturor 
capacităților şi a autodepăşirii, antrenarea în activități variate şi 
mai ales creatoare. La fel, din perspectiva aceleiaşi similarități 
Rutter consideră că un profesor bun are calitățile unui bun 
părinte. 

Un climat şcolar nefavorabil este, după Moos (1978, apud. 
L. Steinberg, 1993, p. 209), caracterizat prin rigiditatea şi 

strictețea orientării către sarcini, în genere, necreative, control 
strict, tendința de a-i pedepsi imediat pentru abateri şi greşeli. 

Tot nefavorabil pentru dezvoltarea copiilor şi 
adolescenților este şi climatul exagerat de indulgent, dezinteresul 
profesorilor pentru calitatea activității tuturor elevilor (ei pot fi 
mulțumiți dacă lucrează cu 2 — 3 elevi şi de restul nu le pasă), 
nepăsare față de problemele reale de viață, incapacitate de 
dialog, neputința sprijinirii celor pe care îi educă de a depăşi 
dificultățile şi obstacolele din instrucție şi din existența de fiecare 
zi. 

Uneori terenul relațiilor cu profesorii poate fi tensionat şi 
datorită faptului că aceştia sunt dominați de unele prejudecăți 
caracteristice de altfel, câmpului educațional. Profesorii U 
Şchiopu şi E. Verza au identificat următoarele patru tipuri de 
prejudecăţi ce acționează mai frecvent în relația profesor-elevi: 
cea didacticistă constând în credința că notele exprimă chiar 
caracteristicile elevilor; cea a normalităţii, conform căreia elevul 
nu poate fi decât normal; cea a uniformității datorită căreia se 
ignoră mereu particularitățile individuale şi, în fine cea a 
şcolarității, adică cerința ca normele şcolare să fie respectate 
strict atât în acest spaţiu cât şi în afara lui. (U. Şchiopu, E. Verza, 
1995, p. 248). 

Alteori tulburarea relațiilor profesori-elevi poate să 
izvorască din atitudini nepotrivite ale elevilor față de şcoală şi 
profesori. Sunt adolescenți şi grupuri care disprețuiesc studiul şi 
performanțele academice şi fără voia lor işi fac un mare rău. Ei 
pierd astfel cea mai bună perioadă a vieţii pentru a-şi dezvolta cât 
mai mul! capacitățile intelectuale, pentru a-şi forma cultura 
generală, a-și stimula inteligența, a-şi forma un stil de activitate 
intelectuală şi capacități de a se angaja în sarcini și a le duce la 

bun sfârşit. Ei îşi pot astfel, prejudicia realizarea aspirațiilor 
pentru studiile universitare şi pentru un viitor profesional 
satisfăcător. Datorită lor, chiar şi cei care sunt interesați de 
activitatea şcolară şi de performante înalte sunt puşi în situația 
dificilă de a alege între cerința conformării la grup şi îndeplinirea 
idealurilor lor. Cercetările au arătat foarte clar că cei care au 
preocupări inadecvate în afara şcolii îşi periclitează şi 
performanțele în învățare (Brown, Lamborm, Newman 1991, 
Steinberg şi Dornbusch 1991). 

În şcoala românească trebuie depăşite o serie de 
dificultăți legate de realizarea reformei şi de lipsurile foarte mari 
în ceea ce priveşte baza materială a învățământului. Acestea vor 
influența probabil 2 — 3 generaţii. Unele din cerințele reformei nu 
pot fi aplicate cu toată fermitatea pentru că sunt destule lacune 
chiar în legislația şcolară. De asemenea, profesorii încă sunt 
dominați de teama de a avea unele concepții rigide formate 
inainte de 1989, iar elevii trec printr-o anumită dezorientare 
datorată răsturnării sistemului de valori, caracteristică tranziției. 
Toate acestea fac să existe un climat şcolar cel puţin în unele 
instituții de învățământ şi educaţie, care influențează relativ 
negativ atât rezultatele şcolare cât şi dezvoltarea personalității 
elevilor. Prin urmare, atât în țările care prosperă din punct de 
vedere economic şi cultural cât şi cele care trec prin dificultăți 
majore sunt necesare intervenții privind optimizarea climatului 
şcolar şi sporirea rolului acestuia în dezvoltarea psihică a copiilor 
şi tinerilor. 

De aceea aspectele manageriale ale activității profesorului 
sunt din ce în ce mai mult apreciate (Rutter, 1983, apud. L. 
Steinberg, 1993, p. 209). Comisia Naţională pentru Calitatea 
Educaţiei din America a recomandat ca în şcoli să se impună un 

cod ferm de disciplină şi măsuri severe față de comportamentele 
recalcitrante (apud. L. Steinberg, 1983, p. 210). De asemenea, 
Fred Newman a subliniat relația între climatul din clasă şi 
achizițiile elevilor. Tot el arată că rezultatele sunt legate de gradul 
de implicare activă a elevilor dar aceasta nu se obține decât în 
condiţiile în care ei simt că fac ceva important la şcoală şi care n- 
ar putea fi realizat acasă. (apud. L. Steinberg, 1993, p. 210). Se 
consideră la fel de important şi ca profesorii să stabilească 
standarde înalte ale pregătirii dar care să fie posibile de atins aşa 
încât elevii să trăiască bucuria reuşitei. Se ştie deja ce importanță 
are expectanța profesorilor asupra elevilor. „Când profesorul 
aşteaptă mult de la elevii săi, aceştia efectiv învață mai mult; 
când profesorul aşteaptă puțin, aceştia învață puțin” (L. Steinberg 
1993, p. 211). Primul fenomen este cunoscut de mult ca 
autodesăvârşire (Rosental şi Jacobson 1968). 

În acelaşi timp, învățarea alături de altul în şcoală este un 
important factor facilitant. Se ştie bine că oricine „... lucrează cu 
mai multă tragere de inimă atunci când şi alții lucrează în jurul 
său, decât o face duminica sau în alte zile de sărbătoare, când 
ceilalți se odihnesc” (D. P. Ausubel, F. G. Robinson, 1981, p. 
247). 

Sunt de asemenea, numeroase cercetări care arată că în 
sarcini foarte complexe, de învățare sau de altă natură, 
cooperarea cu altul, implicarea într-un grup de lucru devin factorii 
fundamentali ai soluționării lor. Interacțiunea cu colegii este 
favorabilă rezolvării sarcinilor creative, ameliorării pregătirii celor 
mai slabi, depăşirii egocentrismului în analiza şi judecata faptelor 
etc. Coniruntarea cu grupul clasă reprezintă o ucenicie a vieții 
sociale care nu poate fi substituită de nimeni (D. P. Ausubel, F. 
G. Robinson, 1981, p. 486 — 488). Contextul social reprezentat 

de colegii de clasă, de cei din întreaga şcoală, de corpul 
profesoral, de programul unitar, de normele de comportare, de 
stilul de comunicare etc, este un factor hotărâtor în formarea şi 
exersarea unor atitudini şi comportamente importante pentru 
întreaga viață. 

Sunt şcoli cu renume, caracterizate prin climat pozitiv, prin 
emulația şi mândria elevilor de a le aparține şi care pregătesc 
generații ce se disting în următorii ani prin reuşita în studii 
academice, prin câştigarea de concursuri de mare prestigiu, prin 
manifestări creative valoroase etc. Toţi cei ce au parcurs o 
perioadă de învățare, mai ales în liceu şi, cu atât mai mult, într- 
unul de prestigiu, poartă o amprentă caracteristică ce-i 
diferențiază de alții, care după terminarea şcolii generale au 
încheiat cu studiul şi pregătirea. L. Steinberg subliniază că: 
„Astăzi, şcoala joacă un rol extrem de important în structurarea 
naturii adolescenților în societatea modernă” (1993, p. 217). 
Postadolescența înseamnă pentru un număr însemnat de 
persoane parcurgerea cursurilor universitare şi dezvoltarea într- 
un climat educaţional cu noi valențe formative atât ale 
capacităților de cunoaştere cât şi a trăsăturilor personalității. 


6.3. Relaţiile adolescenților în cadrul grupurilor de egali 


a) Particularităţile grupurilor de egali din adolescenţă 
Comparativ cu alte perioade L. Steinberg apreciază că în 
societatea actuală grupurile cu egali au devenit important context 
de dezvoltare a adolescenților. (1993, p. 154). Implicarea 
profesională a ambilor părinţi îi face pe adolescenți să petreacă 
de două ori mai mult timp cu cei de aceeași vârstă decât cu 
familia atât iñ cursul săptămânii cât şi în week-end şi în vacanţă. 

Adolescențţii se simt bine în grupurile de egali, au trăiri 
afective pozitive dominante, se simt liberi in manifestările lor. O 
anchetă efectuată printre adolescenții americani cărora |i se 
cerea să facă o listă cu persoanele semnificative din viața lor, a 
relevat că două treimi din cei ce au răspuns şi-au notat prietenii și 
colegii. Gruparea celor egali ca vârstă şi nivel de dezvoltare s-a 
făcut, la inceput, din necesități ale instrucției şi educației școlare 
dar apoi aceştia au inceput să funcționeze şi în afara acestor 
instituţii (L. Steinberg, 1993, p. 157). 

„Grupurile de egali sunt formate din colegi de aceeași 
vârstă care se cunosc unul pe altul câteodată chiar foarte bine” 
(El. Bonchiş, cond. 2000, p. 177). Principalele caracteristici ale 
acestor grupuri sunt: aceeași vârstă, nivel de pregătire şi 
maturitate, provin aproximativ din acelaşi tip de familie ca nivel 
social, petrec impreună mult timp şi desfăşoară activități comune. 
Peer-grupurile sunt alcătuite atât din colegi de clasă cât şi din alți 
tineri şi sunt atât formale cât şi informale. 

Aşa cum se ştie grupurile se formează înainte de 
adolescenţă dar în cursul acestui stadiu ele înregistrează anumite 
schimbări în felul în care se manifestă. După Brown (1990), în 
comparație cu grupurile din preadolescență şi copilărie cele 
formate în adolescenţă au următoarele caracteristici: 

- au mai multă independenţă şi nu mai sunt supravegheați de 
adulți; 

- creşte timpul petrecut de fiecare în cadrul grupului; 

- sẹ mixtează în ceea ce priveşte apartenența la sex; 

- în interiorul lor se formează perechi heterosexuale care în 
finalul adolescenţei şi în postadolescență vor duce chiar la 
destrămarea grupului. 

La cele consemnate de Brown să mai adăugăm faptul că 
grupurile sunt mai mici încep să aibă un număr mai mic de 
membri în comparație ce ceea ce era în preadolescență. De 
asemenea, se schimbă activitățile preferate. Ele nu sunt numai 
jocurile sportive ci pot fi şi activitățile legate de calculator şi de 
alte mijloace moderne de comunicare, exersarea unei limbi 
străine, plimbări şi activități distractive. 

Unele dintre grupuri pot fi deschise şi pot primi noi 
membri, dar cele mai multe sunt închise şi relaţiile dintre cei ce le 
alcătuiesc sunt de strânsă prietenie. Acestea persistă şi dincolo 
de adolescenţă. Dunphy (1963) a studiat indeaproape 300 de 
băieţi şi fete cu vârste între 13 — 20 de ani prin mai multe metode, 
dar a considerat că cea mai importantă este observația 
participativă. El constată că în aceste grupuri mai mici de egali, 
participanţii se întâlnesc des, se simt confortabil şi în siguranţă şi 
se ataşează foarte puternic unii de alții. (apud. El. Bonchiş, cond. 
2000, p. 178). 

Dar cercetătorii au relevat două feluri de per grupuri: a) 
unele mai restrânse ca număr şi mai coezive care au fost numite 
de autorii americani „clici” (Brown 1990) iar în limbajul 
adolescenților români sunt numite „găşti”; b) unele mai mari care 
au fost numite „mulțimi”, în cea mai mare parte formate tot din 
egali. Profesorii U. Şchiopu şi E. Verza spun că: „... elevii au în 
genere prieteni şi colegi buni, cu care se simt bine, dar au 
prieteni tot atât de buni şi în alte clase, sau chiar în alte şcoli” 
(1995, p. 247). Mai departe cei doi autori precizează că un 
adolescent poate face parte din grupul clasă dar şi din cele 
intormale ale străzii, cartierului, oraşului (1995, p. 247). 

De obicei aceste grupuri mai mari sau „mulțimi” au 
interese sau atracţii comune aşa cum ar fi fotbalul, muzica de un 

anumit gen, un anume cântăreț, plăcerea unor excursii şi 
drumeţii. De multe ori sunt denumite după tipul de preocupări 
dominante. În cadrul lor se petrece un timp mai scurt, se 
intâlnesc mai rar, mai ales la sfârşit de săptămână, pot purta 
însemne şi veşminte caracteristice. Brown consideră că ele au o 
mai slabă influență asupra socializării adolescenților dar dau 
acestora o anumită poziție în structura generală a şcolii şi în 
conturarea identității de sine. (O'Brien şi Bierman, 1998). După 
Dunphy (1963), mulțimile sunt mai puțin coezive dar favorizează 
interacțiunile între găști sau clici, compensând într-o anumită 
măsură, caracterul închis al acestora (apud. El. Bonchiş, cond. 
2000, p. 178). O'Brien şi Bierman spun că rolul mulțimilor este 
mai important în preadolescenţă şi începutul adolescenței pentru 
că permit conştientizarea apartenenței la generație. La mijlocul şi 
spre sfârşitul adolescenței, după ce mulțimea şi-a îndeplinit rolul 
influența lor slăbeşte foarte mult (Brown, 1990, Gavin şi Furman 
1989). Adolescentii care au reuşit să-şi definească identitatea, să 
se autoafirme, să-şi descopere unicitatea, nu mai vor să fie 
constrânşi de mulțime. Newman (1976) subliniază faptul că 
atunci când tânărul nu conştientizează prea bine cum este el, 
aderă la mulțime şi o asociază la sine ceea ce dă un sens primar 
identității de sine (apud. L. Steinberg, 1993, p. 174). La fel Larkin 
(1979) şi Varenne (1982) spun că pe măsură ce adolescentul 
devine mai conştient de sine ca individ, nevoia asocierii la 
mulțime scade (apud. L. Steinberg, 1993, p. 173). La fel 
Steinberg. spune că dacă reuşim să cunoaştem apartenenţa unui 
adolescent la o mulțime putem prevedea într-o anumită măsură 
preferintele sale culturale, modul de a-şi petrece timpul liber etc. 
Identitatea fiecăruia este influențată de apartenența la o mulțime 
care poate avea un statut mai scăzut sau mai ridicat. Brown şi 

colaboratorii săi în 1987 constataseră că există mulțimi ale 
iubitorilor sportului sau mulțimi ale durilor şi primele au un statut 
mai ridicat, iar apartenența la ele nuanțează atitudinile şi 
comportamentele celorlalți față de cei ce le alcătuiesc. 

Tot mulțimile de adolescenți sunt cele care generează, 
cum spunea Coleman, o cultură specific adolescentină care ar 
contribui la o oarecare îndepărtare de lumea adultă. El a făcut o 
cercetare în 10 licee americane pe care le-a prezentat în 1961 în 
cartea „Societatea adolescenților” şi în care insistă asupra 
acestui fenomen. El spune că adolescenții au alte valori cum ar fi: 
succesele sportive, întâlnirile, maşinile şi petrecerile. Dominanţa 
acestora face să nu se dezvolte suficient responsabilitatea, silința 
pentru dobândirea competenţei etc.. Unii autori confirmă ideile lui 
Coleman, dar alții au un alt punct de vedere. Cusick spune că nu 
există o cultură monolită a adolescenților ci mai multe din care 
unele sunt mai legate de lumea adulților, altele mai îndepărtate. 
Alţi autori (Sebold 1986) constată că în anumite etape istorice 
există o mai mare atractivitate spre aceste mulțimi în timp ce în 
altele ea scade. La fel, profesorii U. Şchiopu şi E. Verza 
semnalează faptul că „La 14 — 16 ani expansiunea socială se 
atenuează uşor, în schimb creşte coeziunea din grupuri” şi mai 
departe „Între 16 — 18 ani se formează grupuri mai mici, dar mai 
stabile ” (1995, p. 248). 


b) Dinamica integrării în grupurile de egali 
La cele de mai sus trebuie să adăugăm că există o anume 
evoluție în timp a structurării şi funcționarii găştilor şi mulțimilor. 
Cusick în 1973 a relevat următoarele momente 
caracteristice: 

adolescența timpurie, cum numeşte el preadolescența 
considerată, după autorii francezi „vârsta de graţie socială”, 
se caracterizează prin atracție deosebită față de grup, prin 
influențe puternice ale acestuia şi prin cerința de conformare 
la normele găştii. De obicei sunt grupuri formate din persoane 
de acelaşi sex; au stabilitate şi coerenţă; 

la mijlocul preadolescenței există un stadiu de tranziție către 
grupurile mixte: mai întâi liderii grupurilor diferențiate după 
sex incep să se întâlnească şi apoi aşa vor face şi ceilalți, dar 
restul activităților le petrec tot în grupurile de bază; 

la începutul adolescenței propriu-zise grupurile mixte 
reprezintă regula, iar celelalte formate din persoane de 
acelaşi sex, sunt excepții. Cerința pentru conformarea la grup 
este mare şi implică o anume sacrificare a plăcerilor, 
dorințelor, preocupărilor personale, dar câştigurile fiecăruia 
sunt semnificative; 

în adolescența mijlocie, pe măsură ce fiecare işi sporește 
încrederea în sine și dorința de autoafirmare, conformarea la 
cerințele grupului devine mai greu de acceptat. Se realizează, 
după părerea noastră, un adevărat joc al reechilibrărilor între 
cerințele de conformare şi interesele şi tendințele personale, 
iar acest lucru se exprimă în creșterea duratei discuțiilor în 
jurul hotărărilor grupului și deliberărilor privind modul de a le 
înfăptui. În aceste condiţii, fiecare în parte poate trăi momente 
de anxietate, legate de posibila respingere a sa de către grup, 
dacă accentuează prea mult propria poziție, propriul punct de 
vedere, Dar factorii de securizare afectivă, sunt în acest caz, 
pe d=-o parte relațiile de prietenie din diadele, cu adolescenți 
de același sex, şi pe de altă parte cele heterosexuale. 


- Cusick notează că în adolescența târzie grupul mic sau gaşca 
tinde să se destrame. Tinerii încep să părăsească activitatea 
din grupurile mici şi din mulțimi şi le preferă pe cele cu 
partenerul de alt sex. Mai multe cupluri încep să iasă 
împreună din când în când şi sunt astfel satisfăcute şi nevoile 
de mai largă interacțiune socială. Acelaşi autor spune că 
gaşca nu mai este aşa de necesară acum pentru a masca 
relaţiile heterosexuale ce încep să se formeze. Acestea sunt 
acum vizibile şi acceptate de toți cei din jur şi încep să-şi 
joace rolurile lor specifice în dezvoltarea tinerilor. Brown 
spune că acest proces de destrămare reflectă de fapt 
accentuarea urgentă a nevoii de unicitate și a unui sens 
coerent despre sine. 


c) Rolurile grupurilor de egali în dezvoltarea psihică a 
adolescentului 

Deja unele aspecte cu privire la rolul grupurilor de egali au 
fost amintite în paragraful anterior dar sunt necesare şi alte 
precizări. L. Steinberg consideră că grupurile de egali au un rol 
vital şi necesar în socializare şi pregătirea pentru viață și pentru 
maturitate (1993, p. 158). 

În primul rând este vorba de contribuţia grupurilor de egali 
la dezvoltarea abilităţilor sociale. „Prin interacțiunea cu egalii săi 
— peer — un tânăr dobândeşte abilități sociale şi de lider, precum 
şi abilitatea de a se evalua pe sine şi a-i evalua pe alți” (A. 
Birchan, în El. Bonchiş, cond. 2000, p. 180).Tot în cadrul 
grupului, adolescenţii învață cum să se imprietenească cu 
cineva, cum să comunice efectiv, cum să se bucure de compania 
cuiva, cum să rupă chiar o prietenie când aceasta nu mai este 
convenabilă,- fiind securizat de prezența celorlalți. Grupurile 


241 


creează condiţii ca adolescentul să se simtă liber în alegerile pe 
care le face şi să nu mai fie îngrădit de autoritatea parentală sau 
de cea a şcolii, pentru că toți cei din jurul lui au aceleaşi 
posibilități, dorințe, plăceri, aspirații etc. Hill şi Holmbeck (1986) 
spun că în grupurile de egali adolescenții stabilesc relații 
independente de influențele familiei, cucerindu-şi astfel 
autonomia şi în sfera vieții sociale. 

În cadrul grupurilor de egali se dobândeşte popularitate şi 
poziţie de lider. Fiecare adolescent işi doreşte să fie agreat de 
ceilalți, să se bucure de o anumită popularitate care îi facilitează 
toate felurile de relații. Adolescenții suportă cel mai greu să nu fie 
băgaţi în seamă atât în familie cât şi în grup (Dumphy, 1963). În 
genere, cei populari sunt persoane simpatice, tolerante, flexibile, 
ințelegătoare, cu inițiativă, gata să se implice în activitățile 
grupului (El. Bonchiş, cond, 2000, p. 179). Ei ştiu să satisfacă 
aşteptările celorlalţi, sunt încrezători fără a fi încrezuți, sunt 
prietenoși, bine dispuşi, inteligenți. hazlii etc. (Hollingshead, 
1975) Popularitatea odată cucerită nu se schimbă prea mult şi 
durează, în timp ce statutul de lider poate să apară şi dispară în 
funcţie de sarcinile la care se angajează grupul. Dar, în genere, 
adolescenții doresc atât statutul de lider formal, in baza 
competențelor pe care le demonstrează, cât şi pe cel informal pe 
baza unor calități de personalitate ( Şchiopu, E. Verza, 1995, p. 
208). Conger (1977) a cercetat calitățile atât ale celor admişi de 
grup cât şi ale celor respinşi sau neglijați. Respinşii sunt văzuți ca 
antipatici, agresivi, ingâmfați, pretenţioşi. lar cei neglijați sunt 
consideraţi stânjeniți, lipsiți de incredere in sine, timizi, nervoși. În 
mare măsură, adolescenții işi dau seama de poziţia lor în grup şi 
tind să facă orice pentru a fi agreați de covârsnici. 

Un rol deosebit au grupurile de egali în cucerirea identității 
de sine. Se consideră că: „... nevoia de identificare cu egalii are 
foarte mare importanţă la adolescenți” (|. Dumitrescu, 1980, p. 
89). Abia cu egalul adolescentul se poate compara, poate intra în 
competiție sau cooperare, işi poate confirma calități şi defecte. 
„Grupul peer îi furnizează acele informaţii critice despre propria 
identitate — cine este el şi cum ar trebui să acționeze prin prisma 
grupului. Valorile grupului servesc ca bază pentru a compara 
propriile acțiuni, atitudini şi sentimente cu ale celorlalți” (El. 
Bonchiş, coord. 2000, p. 177). 

La fel peer — grupurile contribuie la cristalizarea sistemului 
propriu de valori însă aşa cum am mai arătat această contribuție 
este diferențiată în funcţie de: a) caracterul valorilor, b) orientarea 
generală a grupului. Din acest punct de vedere în jurul 
contribuției peer - grupurilor sunt destule controversate. Influența 
pozitivă este legată mai ales de orientarea grupurilor către valori 
autentice, aspirații inalte, dispoziția de a face ceva semnificativ în 
viață. Cercetările au relevat faptul că mulți părinți sunt convinşi că 
ei şi-au pierdut influența asupra propriilor lor copii şi aceştia 
acordă mai puțin timp studiului datorită atitudinilor grupului. Unele 
grupuri disprețuiesc studiul în mod deschis, altele tind să-i atragă 
pe adolescenţi în fel de fel de activități şi să-i distragă de la 
învățătură. Şcoala, constată la rândul său, efecte asemănătoare. 

Dar relațiile între interesele grupului şi ale adolescenților sunt 
infinit mai complexe. Denise Kandel a realizat în 1978, o 
cercetare asupra liceenilor din New York și a arătat cum 
interesele lor îi fac să se constituie în grupuri iar acestea, odată 
formate, întăresc preocupările şi atracțiile inițiale. Dar şi 
adolescenții înşişi trăiesc conflictual diferența dintre ce le cer 
părinţii şi ce pretinde grupul. 

Un alt grup mare de cercetători pun în relație directă 
comportamentele delicvențiale ale adolescenților şi participarea 
lor la grupurile de egali. Closen şi Eicher în 1980, au ajuns la 
concluzia -.că grupurile de egali sunt cele care îndeamnă la 
consumul de alcool, țigări sau droguri sau la conduite sexuale 
imprudente, dar B. Bradford Brown, expert în cercetarea 
peergrupurilor, recomandă prudență în interpretarea acestor 
relații. Nu orice grup peer poate avea astfel de efecte. Grupurile 
delicvenţionale pot avea, într-adevăr, influențe negative chiar şi 
asupra adolescenților care provin din familii bune, cu un regim 
educaţional favorabil. Prin urmare, nu trebuie neglijate influențele 
grupurilor dar nu toate exercită influențe negative. 

O altă contribuție importantă a grupurilor a fost pusă în 
evidență de Cusick. În 1973 el a desfăşurat o cercetare în care a 
folosit observația participativă dominantă petrecând un an de zile 
între adolescenți. El a constatat că grupurile mai mici de egali din 
preadolescenţă, care sunt formate inițial din persoane de același 
sex, devin terenul iniţierii relaţiilor dintre sexe. Primul pas îl face 
liderul care este apoi repede imitat de ceilalți, în condițiile în care 
grupurile inițiază întâlniri. Cuzick subliniază că tinerii pot relaționa 
cu celălalt de sex opus mult mai uşor, fără a fi stânjeniţi ca atunci 
când se află singuri în fața acestuia şi nu are la îndemână 
modelele oferite de egalii săi. Eventualele dificultăți sentimentale 
sunt într-o anumită măsură diminuate dacă se constată că ele 
apar şi la alții. Intimitatea și sexualitatea sunt nevoi ale căror 
satisfaceri sunt facilitate de grupurile de egali (Hartup, 1997). 

Chiar pregătirea pentru timpul liber este mai bine sprijinită 
de grupurile de egali decât de familie. Această pretinde, mai ales, 
îndeplinirea sarcinilor şi respectarea regulilor şi stilului ei de viață 
(Larson 1980, Montemayor, 1982). L. Steinberg accentuează 

asupra faptului că familia este organizatorul în jurul muncii şi altor 
sarcini şi contribuie foarte mult la socializarea pentru activitate, la 
dezvoltarea responsabilităţii şi a aspirațiilor la competenţă, în 
timp ce grupurile de egali pregătesc pentru petrecerea timpului 
liber (1993, p. 186). 

Interacțiunea cu egalii are efecte pe termen lung. Savin 
Williams şi Berndt în 1990 au arătat că cei care au avut relații 
fireşti cu egalii lor şi s-au bucurat de popularitate, atunci când 
ajung la maturitate nu au, în genere, probleme emoționale sau de 
integrare socială, în timp ce cei care au pierdut ocazia de a avea 
astfel de interacțiuni, resimt toată viața un gol în experiența lor 
socială. Fenomene asemănătoare constată şi Hartup în 1983 iar 
Steinberg spune că grupurile de egali favorizează modelele şi 
teed-back-uri care nu pot veni de la adulți (1993, p. 1859). 

Inițierea şi desfăşurarea relaţiilor cu grupurile de egali 
trebuie să se facă în perioadele optime, pentru ca acestea să-şi 
îndeplinească toate rolurile în ceea ce priveşte socializarea 
adolescenților. Totodată, aceste relaţii se modifică în timp, 
constatându-se o perioadă inițială, de formare a lor şi de 
exercitare a unor influențe care sunt din ce în ce mai crescute, 
într-o altă etapă se atinge apogeul şi apoi umează diminuarea şi 
destrămarea lor. Dar fiecare moment işi are contribuția sa 
specifică la dezvoltarea psihosocială a tinerilor. Grupul de egali, 
joacă prin urmare un rol necesar şi specific în dezvoltarea psihică 
a adolescenților. 

6.4. Prieteniile din adolescenţă 


a) Specificul prieteniilor adolescentine 

După Dunphy (1963) prieteniile sunt o a treia categorie de 
relații semnificative dintre adolescenți, deosebindu-se de cele din 
cadrul clicilor şi mulțimilor Ann Birch spune că „prietenia implică 
relații mai intense şi intime decât le implică „clica”; permițându-le 
tinerilor „să fie ei înşişi”, „să-şi exprime cele mai profunde 
sentimente, speranțe şi temeri” (2000, p. 265). 

Ellis (apud El. Bonchiş, coordonator, 2000, p. 172) 
constata în 1985 că 50 % din interacțiunile sociale ale 
postadolescenților sunt de prietenie. În 1974, Harlow considera 
sentimentul prieteniei ca fiind dintre cele mai importante şi 
semnificative legături afective ale omului. Începutul prieteniei se 
află in copilărie dar în adolescenţă ea atinge un nivel deosebit de 
dezvoltare şi ocupă un loc principal în procesul de socializarea a 
individului. 

Douvan şi Adelson în 1966 (apud Lehalle, 1983, p. 112) 
relevaseră o serie de diferențe între prieteniile din pre- 
adolescență şi cele din adolescenţă. La predolescenți, prieteniile 
sunt centrate mai ales pe activități comune şi sunt puține situațiile 
în care îşi împărtăşesc sentimente, discută aspecte mai intime. 
Din contra, între 14 şi 16 ani relațiile de prietenie tind să fie 
bazate pe confidențe reciproce, pe încredere şi loialitate , pe 
nevoia de întelegere, sfaturi, sprijin din partea prietenului. Se 
trăiesc totodată, angoase puternice cu privire la posibila trădare 
sau despărțire de prieteni. Coleman în 1980, confirmă datele 
celor do autori şi subliniază, la rândul său, faptul că în 
adolescenţă prieteniile se întemeiază pe loialitate şi intimitate. 

Selman (1981, apud Lehalle, 1983, p. 114) tinde să 
explice această schimbare calitativă a relaţiei de prietenie prin 
dezvoltarea cognitivă şi afectivă a adolescenților. Aceştia devin 
capabili să-şi dea seama de diferențele dintre punctele de vedere 
ale diferitelor persoane. Fiecare începe să înțeleagă poziția 
prietenului său şi să vadă atât asemănările cât şi deosebirile față 
de sine şi apoi să sesizeze şi punctul de vedere al unei a treia 
persoane, diferite de el şi prietenul său. În felul acesta se 
cucereşte o poziție mai obiectivă în relaţiile de comunicare cu 
celălalt. 

Prin urmare, există diferențe calitative între prieteniile din 
adolescență şi cele de la celelalte vârste care ar putea fi 
prezentate, pe scurt, astfel: 

- În adolescență există o nevoie specială pentru a avea o 
relație de prietenie cu cineva şi de aceea căutarea și 
cristalizarea ei este voluntară; 

Prietenia între adolescenți este mai intensă şi de durată mai 
mare, fiind astfel în concordanță cu dezvoltarea psihică 
generală din acest stadiu (Bernat, apud Lehalle, 1988, p. 115) 

- Prietenia adolescentină este mai matură; implică un nivel mai 
înalt de empatie, afecțiune reciprocă, deschidere către celălalt 
(L. Steinberg, 1993, p. 319); 

-  Adolescenţii care sunt prieteni valorizează în mod deosebit 
loialitatea şi împărtăşirea reciprocă a ceea ce simt şi trăiesc 
(Perry 1990), Prin urmare, prieteniile din adolescenţă sunt 
susținute de o motivaţie mai complexă: înțelegere reciprocă, 
purtare de grijă (Rotenberg, Mann, 1986). Mai mult chiar, 
adolescenţii consideră că şi cearta dintre prieteni întăreşte 
până la urmă relația lor (Selman 1989, Lourssin 1992); 

Totodată, adolescenţii se simt bine în prezența prietenilor, 
adică cu cei ce trec prin aceleaşi schimbări psihice (El. Bonchiş, 
coordonator, 2000, p. 176). 

În legătură cu prieteniile din adolescență s-a pus şi 
problema criteriilor după care se fac alegerile celor cu care se va 
stabili apoi o relație atât de importantă. 

Kandel (1978) şi Ball (1981) şi apoi, Epstein au revelat 
prin cercetările lor criteriul asemănării între cei doi parteneri 
având aceleaşi atitudini şi gusturi față de şcoală, manifestări 
culturale mai ales pentru muzică, pentru sport şi divertisment în 
general, aceleaşi preferințe vestimentare, tentaţii către țigări, 
alcool, droguri. Dar H. Lehall spune că este greu de stabilit dacă 
aceste asemănări au fost prezente la debutul prieteniei sau au 
rezultat din intermodelare 

Alte cercetări au scos în evidență criteriul 
complementarității între însuşirile şi capacitățile celor ce vor să fie 
prieteni. Dar se pare că asemănările şi complementaritatea sunt 
criterii ce sunt luate concomitent în seamă 

Au fost cercetate şi alte criterii cum ar fi cele ce se referă 
la apartenența familiilor la o anumită clasă socială sau diferențele 
rasiale. 


b) Rolul relațiilor de prietenie în dezvoltarea psihosocială a 
adolescenților. | 

Dar cea mai importantă temă de cercetare cu privire la 
prieteniile adolescenților a fost mai ales cea privind rolul prieteniei 
în dezvoltarea psihosocială a tinerilor. 
- L. Lehalle subliniază faptul că prietenia ocazionează un fel de 
dedublare care facilitează priza de conştiinţă cu privire la sine 
(1988, p. 115). Ea crează condiții pentru comparări și 

autoevaluări (El. Bonchiş, 2000, p. 173). Prietenia ajută la 
conştientizarea felului în care adolescentul este văzut de altul 
(Krasnov 1983, Bierman, 1984). 

- de asemenea, se apreciază că „Relaţiile de prietenie sunt 
importante pentru progresul înțelegerii de sine şi pentru 
dobândirea identității ” (El. Bonchiş, 2000, p. 176) 

- Sullivan (Apud El. Bonchiş, coordonator, 2000, p. 173) 
sublinia valoarea prieteniilor pentru asigurarea sănătății 
emoţionale a adolescenților. Într-o relație de prietenie, increderea 
reciprocă, sprijinul în nevoie, deschiderea către altul fără rețineri, 
asigură o securizare afectivă specifică şi permite chiar corectarea 
unor greşeli emoționale ale familiei, prietenia fiind un fel de 
balsam pentru rănile sufleteşti. Acelaşi autor a relevat că la 
vârstele mici între prieteni pot apare competiții in situații sociale, 
in timp ce, în adolescență scade mult competiția şi creşte 
sensibilitatea şi receptivitatea față de celălalt (apud H. Lehalle, 
1988, p. 117). 

În 1982, Berndt confirmă aspectele relevate de Sullivan şi 
adaugă că între 13 — 14 ani prietenii sunt între ei mai generoşi, 
„mai săritori”. 

- Dar prieteniile pot chiar duplica rolul părinților „La fel ca 
şi părinţii, prietenii pot oferi copilului o bază emoțională 
securizantă necesară în timpul experiențelor anxiogene” (El. 
Bonchiş, coordonator, 2000, p. 173). 

Ann Birch spun că rolul prietenului este chiar şi acela de 
a-ți asculta şi a-ţi răspunde simpatic la conflictele, confidențele şi 
frământările specifice stadiului (2000, p. 265). 

- Weiss (1975) relevă rolul prieteniei in susținerea 
tendinței adolescenților de a se diferenția de părinți. Se ştie că 
experiența distanțării de familie este incârcată de teamă, 

tensiune, nemulțumire iar prezența prietenilor este suportul 
emoțional în astfel de ocazii. 

- Prieteniile fac posibile identificările pe orizontală. 
Aceasta se află in relaţii de complementaritate cu cele pe 
verticală, adică cele cu adulții, şi în special cu părinții. Prietenii 
ajung să se imite frecvent unii pe alții, să-şi confirme și 
consolideze reciproc atitudini şi comportamente. 

Berndt în 1982 (apud Ann Birch, 2000, p. 265) credea că 
prieteniile dintre adolescenți intensifică aprecierile de sine şi-i 
face să se simtă respectați de alții, acceptați şi importanți pentru 
aceştia. 

D. Papalia (1992) considera că este o relație reciprocă ce 
satisface atât nevoile personale cât şi pe cele suprapersonale. 

- Dar unul din cele mai importante roluri ale prieteniei este 
acela de a satisface nevoia de intimitate a adolescenților (L. 
Steinberg, 1993). Această nevoie izvorăşte, pe de o parte din 
amplele transformări fizice şi psihice ce se petrec în acest stadiu 
şi, pe de altă parte, din creşterea capacității adolescenților de a-și 
surprinde propria metamorfoză sufletească şi de a reuşi să o 
exprime în cuvinte, să o comunice celor pe care-i simte foarte 
apropiați (Berndt, 1982, Savin Williams şi Berndt, 1990, apud. L. 
Steinberg, 1993, p. 319). Mai inainte, adică în 1978 Hill relevase 
legătura între creşterea cognitivă a adolescenților şi a cogniției 
sociale, în special, şi nevoia e intimitate. Tinerii sunt capabili să 
fie atenți şi să recepționare realitățile sociale din jurul lor, să-şi 
formeze propria viziune pe care vor să o comunice și altora, şi în 
primul rând prietenului care-i poate înțelege credinţă, 
convingerile, nedumeririle. Ford în 1982 făcuse o subliniere în 
plus şi anume că, în fapt, creşterea cogniției sociale de-a lungul 
adolescenței şi a capacităților de a empatiza cu celălalt amplifică 


250 


INIA ia 
1393. < ` jrr 3 a, 
tza yH Adotescenpa 


intimitatea în relațiile de prietenie. Larson în 1984 remarcase 
importanța comunicării cu prietenul şi faptul că adolescenţii îşi 
petrec destul de mult timp discutând mai degrabă decât 
implicându-se în activități de un fel sau altul. La fel, profesorii U. 
Şhiopu şi E. Verza relevaseră ponderea şi rolul plimbărilor, care 
sunt, evident ocazii de a fi impreună cu prietenul şi de a discuta 
fără nici un fel de inhibitii. Blyth, Hill şi Smyth (1981) sesizaseră 
faptul că în adolescenţă se desfăşoară un proces interesant de 
trecere de la relaţii interpersonale camaradereşti, orientate spre 
diferite activități, la altele mai profunde, mai intime şi centrate pe 
autocunoaştere. Intimitatea este considerată un tip de ataşament 
emoțional caracterizat prin grija unuia față de celălalt, prin 
împărtăşirea unor interese şi preocupări comune (L. Steinberg, 
1993, p. 318). Totodată se face deosebirea intre intimitate şi 
sexualitate. Doi indivizi pot avea o relație intimă fără ca aceasta 
să fie sexuală, aşa cum este cazul prietenilor cu persoane de 
acelaşi sex. La fel, două persoane pot avea o relație sexuală fără 
ca, în acelaşi timp, aceasta să fie şi intimă. Sullivan a abordat 
relaţia dintre dezvoltarea psihică din fiecare stadiu şi nevoile 
interpersonale El a subliniat că nevoia de intimitate care apare în 
preadolescență creşte în adolescență şi se manifestă atât în 
cadrul relațiilor de prietenie cu cineva de acelaşi sex cât şi în 
relațiile heterosexuale. Evoluţia normală a satisfacerii acestor 
nevoi condiționează dezvoltarea şi maturizarea psihică specifică 
acestui stadiu. Sullivan considera că in adolescenţă se 
experimentează toate felurile de relaţii interpersonale şi astfel la 
sfârşitul adolescenței şi în postadolescență tânărul este pregătit 
să realizeze intimitatea în relaţiile heterosexuale şi să evolueze 
apoi ca o ființă adultă foarte bine adaptată social (apud. L. 
Steinberg, 1993, p. 321). 


La rândul său E. Erikson consideră că in adolescență 
trebuie depășite două crize principale, cea a identității difuze şi 
cea a realizării intimității, însă asupra acesteia din urmă, s-a oprit 
mai puţin. După Erikson o relaţie intimă autentică nu anulează ci 
întăreşte identitatea proprie. Doi oameni care se iubesc cu 
adevărat şi realizează această relație în mod matur nu-şi pierd 
propria individualitate, sensul vieții personale, proiectele viitoare, 
etc. dar pentru ca această relație să se desfăşoare la acest nivel, 
autorul crede că cei doi parteneri trebuie să-şi fi cucerit propria 
identitate. Prin urmare, pentru Sullivan realizarea intimității 
intăreşte identitatea de sine, în timp ce pentru Erikson, aceasta 
condiționează calitatea acestei noi relații interpersonale. 
Numeroase alte cercetări (Dyk şi Adams 1990, Levitz — James şi 
Orlofsky 1985; Orlofsky, Marcia şi Lesser 1973) care au urmărit 
aceste relații nu au dat încă un răspuns definitiv. L. Steinberg 
consideră, la rândul său, că dezvoltarea intimităţii şi a identității 
pare să fie procese independente pentru o perioadă de timp şi 
apoi să se inter- influențeze (1993, p. 325). Totodată, s-a ajuns la 
concluzia că pentru adolescenții contemporani problema cuceririi 
identităţii este cea mai importantă, mai ales la băieţi în timp ce la 
fete intimitatea apare ca fiind mai importantă pentru dezvoltarea 
psihică din acest stadiu. Dyk şi Adams (1990) văd, prin urmare, 
că teoria lui Erikson se potriveşte proceselor de dezvoltare la 
băieți iar cea a lui Sullivan la fete. 

Ca şi în cazul relațiilor din grupurile mai mari şi mai mici şi 
în ceea ce priveşte prietenia, cercetătorii şi-u pus întrebări în 
legătură cu efectele ei pe termen lung. Sunt autori care consideră 
că prieteniile din adolescență au mare importanță pentru 
dezvoltarea generală a individului (Berndt). L. Steinberg 
subliniază că „S-a demonstrat, de exemplu, că o slabă intimitate 

la vârsta adultă a fost legată retrospectiv, de absența unor 
legături de prietenie din copilărie şi adolescență” (1993, p. 115). 

Pe de altă parte alte cercetări duc la concluzia că relațiile 
de prietenie din adolescenţă nu predestinează pe cineva pentru 
un anume mod de interacțiune cu alții. Şi totuşi lipsa relațiilor de 
prietenie din adolescenţă ale cuiva lasă un gol în experiența 
socială a acelei persoane care nu mai poate fi pe deplin înlăturat 
mai târziu. La fel, dacă relațiile de prietenie din adolescenţă nu se 
trăiesc pe deplin acest fapt se va resimți mai târziu. Un individ 
anxios cu privire la dezvoltarea relațiilor de prietenie cu altcineva, 
va avea mereu dificultăți de relaționare de-a lungul vieții, va fi 
lipsit de sentimentul securității în contactul cu alții. Dacă de 
asemenea, nu se va face schimbarea calitativă a prieteniei în 
trecerea de la preadolescenţă la adolescență, aceasta va rămâne 
nematurizată şi se va putea uşor destrăma în viitor. 

În ceea ce priveşte raportarea familiei la relaţiile de 
prietenie ale adolescenților, cercetările au relevat dominanța 
atitudinilor de acceptare şi de încurajare a acestora. Cooper în 
1992 (apud. El. Bonchiş, coordonator 2000, p. 177) arăta că în 
fapt, calitatea relaţiilor familiale determină sau măcar 
condiționează semnificativ şi pe cea a prieteniilor. Adică într-un 
climat familial pozitiv se exercită destule influențe care-l 
pregătesc pe adolescenţi să facă alegeri bune şi să evite 
prieteniile nocive. Cu prietenii se pot desfășura foarte multe 
activităţi interesante şi benefice şi se pot trăi experiențe care să-l 
maturizeze social pe tânăr şi să-l pregătească pentru viața de 
adult. 

Sunt însă şi destui părinţi nemulțumiți de prietenii copiilor 
lor, pe care îi consideră ca fiind cei ce îi disting de la studii 

academice, îi fac să-şi piardă timpul şi slăbesc influențele 
parentale asupra dezvoltării acestora. 

În realitate, cele două feluri de influențe, adică cele din 
partea familiei şi vele din partea prietenilor, acționează şi-şi 
amplifică impreună rolurile (Sherman, 1985, apud. El. Bonchiș, 
coordonator, 2000, p. 177). 

Prin urmare, prieteniile exercită influențe specifice care nu 
pot fi substituite de alți factori umani şi au o contribuție mare la 
dezvoltarea psihosocială a adolescenților, dacă sunt profunde și 
au orientări pozitive. 


c) Relaţiile dintre sexe din adolescenţă 

H. Lehalle face precizarea, cu privire la sexualitate că „Nu 
este nevoie să se facă studii îndelungate de psihologie pentru a o 
situa pe primul plan al preocupărilor şi transformărilor psihologice 
ale adolescenței” (1988, p. 128)Este una din nevoile 
fundamentale ale acestui studiu şi işi face acum apariția şi se 
înscrie în natura biologică a omului. Hormonii sexuali schimbă 
biochimismul intern şi se află la baza orientărilor şi atracției către 
celălalt sex; şi a formării de noi atitudini şi comportamente. Din 
totdeauna intrarea în adolescență a însemnat şi dobândirea 
primelor experiențe sexuale. E. Erikson le consideră ca absolut 
indispensabile dezvoltării în viitor a identității de adult. H. Lehalle 
spune că „existența relațiilor veritabile intime (în sensul lui 
Erikson) garantează reușita construcției unei identități personale 
atât dependentă cât şi independentă în raport cu altul” (1988, p. 
129). Este, prin urmare o sarcină a adolescenței să dezvolte 
această latură a experienței personale. Profesorii U. Şchiopu şi 
E. Verza subliniază că „in adolescență erotismul este dezvoltat 
„„„dar ceva mai inhibat şi stăpânit voluntar, afectivitatea este în 


„ Adolescența 
curs de maturizare, sexualitatea este matură, conduita sexuală 
este în curs de dezvoltare şi impregnată de nelinişti... În 
adolescența prelungită, erotismul este dezvoltat şi educat, 
afecțiunea puternică şi matură, sexualitatea dezvoltată, conduita 
sexuală mai largă şi complexă, virilitatea deplină” (1995, p. 226). 
Sunt prin urmare, avute în vedere mai multe componente: 
organice, afective, comportamentale, atitudinale. Dar dinamica 
dezvoltării lor este foarte diferită şi la fel şi contextul evoluției lor. 
H. Lehalle atrage atenția asupra influențelor exercitare de 
„noua morală sexuală”, afirmată în a doua jumătate a secolului 
XX, asupra atitudinilor şi comportamentelor sexuale ale 
adolescenților (1988, p. 128). Prin urmare sunt influențe ce vin 
din partea mediului social general în timp ce cele din partea 
familiei şi a adulților în general, rămân mai puțin clare, mai 
ambigui (H. Lehalle, 1988, p. 129). În acest context s-au 
înregistrat experienţe sexuale prea timpurii şi au rămas insuficient 
dezvoltate atitudinile responsabile faţă de aceste relații. În 1980 
Coleman relevase în cercetările sale că pentru băieţi acest fapt 
reprezintă un nou criteriu de apreciere înaltă din partea celorlalți. 

La fel D. Papalia constatase că a crescut până la 40 % 
numărul adolescentelor care devin mame, înainte de a termina 
studiile şi de a fi căsătorite. Conger în 1975 subliniase faptul că 
începând cu jumătatea secolului XX, .precocitatea relațiilor 
sexuale este voluntară, mai ales la băieţi (apud H. Lehalle, 1988, 
p. 1319. 

Acelaşi autor atrage atenţia asupra diferențelor culturale 
care modulează atitudinile şi comportamentele. Între aceşti factori 
de ordin cultural trebuie considerat şi gradul de informare a 
adolescenților asupra vieţii sexuale umane şi asupra mijloacelor 
contraceptive. Lacune, în ceea ce priveşte cunoaşterea acestor 

aspecte, s-au constatat şi la adolescenții din țara noastră dar şi la 

cei din țările occidentale. H. Lehalle se referă la o anchetă 

desfășurată în rândul adolescenților francezi în 1980 şi care a 

arătat că numai 20 % din ei aveau cunoştinţe corespunzătoare cu 

privire la aceste aspecte. 

În ceea ce priveşte atitudinile adolescenților față de 
conduitele sexuale, o cercetare din 1978 a lui Castarède, a arătat 
că aceştia acordă * importanță sexualității şi libera sa exercitare 
este larg admisă '(apud. Leholle, 1988 p. 134) şi că sexualitatea 
generațiilor de acum este mult mai naturală decât a celor 
precedente. Dar în cursul aceleaşi anchete a reieșit faptul că 
„Adolescentii rămân foarte sentimentali „ şi că * nu există relație 
fizică recentă fără sentimente „ De asemenea, două treimi dintre 
ei „ apreciază că libertatea sexuală are limite „( Lehalle, 1988, p. 
139 )şi mai mult chiar „Liberalismul sexual este interpretat ca un 
conformism sexual care ameninţă o veritabilă intimitate „ (idem. 
p. 134). Castarede consideră că această libertate sexuală 
ocazionează învățarea relaționării cu altul. Kestemberg în 1982 
spunea că noua morală sexuală estompează conflictul oedipian 
dar ea apare şi ca un fel de nou conformism, cu toate 
inconvenientele pe care aceasta le implică le implică. 

H. Lehalle consideră că sunt, în fapt, trei aspecte 
importante legate de relațiile sexuale ale adolescenților. 

- acum există o concepție mai naturală asupra relaţiilor sexuale 
intre oameni dar adolescenții refuză conformismul în acest 
domeniu şi acest fapt îi poate apăra de o serie de neajunsuri. 

- cei mai mulți adolescenți, dar nu toți, consideră că o relație 
sexuală satisfăcătoare este legată de o relație intimă 
veritabilă cu celălalt şi acest lucru îi poate feri de excese. 


ISA 


E „ Adolascența 


adolescenții trebuie să aibă o experiență sexuală fără 
interdicții şi dramatism dar şi fără pericolele reprezentate de 
infectarea cu HIV. În aceste condiţii „Educaţia sexuală este o 
necesitate”"(H. Lehalle, 1988, p. 139 ) dar marea problemă 
este felul în care trebuie făcută, de către cine şi când. 
Rezolvările date până acum acestor probleme nu sunt 
satisfăcătoare. Thornbnrg în 1975 şi Forell în 1978 au făcut o 
anchetă pentru adolescenți cu printre la sursa informațiilor lor 
asupra relaţiilor sexuale şi au constatat că cei mai mulți îi 
indică pe prieteni. Alţi 15-20% indică mass-media în general 
şi cărţile în special. Într-o altă anchetă, 40 % din cei ce au 
răspuns au indicat şcoala drept izvor de informaţii , mai ales 
pentru aspectele de ordin ştiinţific. Se pare că părinții nu 
contribuie decât în mică măsură la informarea tinerilor pentru 
că, pe de o parte, aceştia nu îndrăznesc să le pună astfel de 
întrebări, pe de altă parte, nici ei nu ar putea lămuri totul. Mai 
utile sunt cabinetele medicale sau cele de consiliere, dar cu 
condiția ca acestea să aibă o metodologie bine elaborată. De 
multe ori adolescenții au nevoie nu numai de informații 
generale ci, mai ales caută răspunsuri la problemele lor 
particulare şi sfaturi şi îndrumări pentru a realiza o relație 
veritabilă cu celălalt şi a se maturiza cu adevărat pe acest 
plan. La alți adolescenţi se pot constata mari decalaje între 
comportamente, sentimente şi atitudini şi ei riscă să rămână 
insuficient maturizați pentru viață. Intervenția specialiştilor 
este absolut obligatorie în cazul lor şi totodată mult mai 
complexă şi de durată. Aceste aspecte rămân in continuare 
ca probleme majore atât ale cercetării cât şi ale educaţiei. 

6.5. Adolescenţa şi contextul general social 


Tipurile principale de interacțiuni pe care le realizează 
adolescenții, şi la care ne-am referit anterior sunt puternic 
influențate, aşa cum de altfel am şi văzut, de factorii sociali 
generali. De aceea apar o serie de aspecte diferențiale legate de 
specificitatea culturală şi de momentele istorice prin care trece 
societatea în ansamblul ei (H. Lehalle, 1988, p. 15) 

Totodată, adolescența este şi un stadiu al deschiderii 
specifice către marea societate. Aşa cum am mai subliniat, 
adolescenții tind să iasă de sub tutela familiei şi şcolii, să se 
înscrie în viața comunității, să manifeste interes pentru marile 
probleme ale omenirii şi când au ocazia, să se implice activ în 
desfăşurarea evenimentelor şi să se manifeste ca o generație 
distinctă. 

În anumite perioade, implicarea lor poate fi protestatară şi 
de amploare şi poate contribui la schimbări sociale. Avem în 
vedere evenimentele din Franța din 1968 şi apoi cele din 
decembrie 1989 din țara noastră. 

Pe de altă parte a existat şi există şi o raportare specială 
a societăţii la cei ce se află în anii adolescenței. Profesorii U. 
Şchiopu şi E. Verza notează: „Puberul şi adolescentul au trezit 
întotdeauna un interes deosebit. În perioade foarte îndepărtate 
existau practici pentru intrarea puberului în viața civilă, în 
societatea oamenilor maturi... Unele au fost conservate în timp” 
(1995, p. 209 - 213). Dar multe au fost substituite sau s-a 
renunțat la ele pentru că nu mai corespundeau timpului. Acum în 
Europa şi America sunt două momente mai importante şi anume 
cel al dobândirii propriei cărți de identitate şi apoi, al unui 

important drept civic, cum este cel de vot. Unele unități şcolare 
sau unele familii marchează prin mici festivități aceste 
evenimente dar ele nu mai au amploarea ritualurilor din trecut. 
Totodată s-au adăugat şi alte manifestări ale societăţii față de 
adolescenți. Este vorba de sărbătorirea unei zile a adolescenței, 
înființarea unor cluburi pentru ei, a unor emisiuni radio şi tv., a 
unor forme de pregătire pentru integrarea profesională şi socială. 

Organismele statale şi unele organizații non- 
guvernamentale au de asemenea, inițiative importante pentru 
generația adolescentină. În nici o ţară civilizată nu mai pot lipsi 
hotărâri şi acţiuni care să-i privească direct pe adolescenți. La 
nivelul şcolilor şi universităților ei îşi au proprii reprezentanți şi 
punctele lor de vedere sunt luate în considerație în elaborarea 
deciziilor care îi privesc. Toate aceste aspecte însă suportă 
puternice influențe din partea contextului social, economic şi 
cultural din fiecare țară. Cercetarea adolescenței trebuie să aibă 
în centrul său atât aspectele generale, comune, care definesc 
acest stadiu în comparaţie cu altele, cât şi pe cele specifice, 
diferențiatoare rezultate de contextele relaționale la care ne-am 
referit. Adolescenta rămâne mereu un câmp de cercetare 
complex, vast şi extrem de interesant. 


Adolescența. 

